
oel Neegos, üliõpilane, ärkas kuivava suuga ja vas- 
tiku sapimaitsega keelepäral ning kurgusügavuses. 
Ta oli väsinud, haiglane, nõrkemas. Kõik temas näis 
ahastuslikult kokku tõmbuvat ning värisevat. Ja iga kord, 
kui veri tuksatades läbi pea voolas, sähvatas kange valu- 
sööst kuklast kuni silmadeni. Südame ümbrus näis ole- 
vat järsku nii õõnsaks ja tühjaks muutunud, et tal sellest 
tühjusest ning õõnsusest pikkamisi hirm hakkas. Ja ikka 
uuesti ning uuesti pidi ta mõtlema külmale, karastavalt 
kargele veele, mida oleks meelsasti joonud suurte lonksu- 
dega, mida polnud aga kuskil läheduses saadaval. 
Vallutatud äkilisest meeleheitehoost, surus Joel Nee- 
gos pea tugevasti padjasse, ahastas, oli lähedal kisenda- 
misele. Nagu mingi häbiteo oleks ta korda saatnud selle 
ligi nädalase joomisega: häbiteo, mida kõik tunnevad, 
millest kõikjal kõneldakse, mis on temasse sügavaid jälgi 
jätnud, nõnda et seda võidakse märgata juba kauge maa 

tagant. Ja nagu ikka sellistel Suure Kahetsuse päevadel, 
haaras teda tänagi ebamäärane, vastupandamatu vaja- 
dus kohe voodist välja karata, kuhugi joosta, end varjata, 
peita, kaugeimategi tuttavate teelt eemale pugeda, nagu 
röövel, kes põgeneb oma piinava südame eest. 

Püüdes iga hinnaga sellest hirmsast tundest vabaneda, 
sulges ta silmad, tõmbus vaikselt kerra, surus käed vas- 
tamisi põlvede vahele. Ta katsus pingutades meelde tule- 
tada, kuidas ta viimaks koju sai, kus nimelt ta nii kaua 
ringi aeles, kes olid need paljud varjukujud, keda ta 
segaduses olev aju suutis praegu ainult suurte ponnis- 
tustega kinni püüda. Ta mälu oli tihedasti täis musti 
laike, mis sisendasid alateadlikku hirmutunnet, kumma- 
list piinlikkust, meeleheidet, ahastust. Ta ei ulatunud = 
nende laikude taha vaatama — seal valitses pimedus. Ta 
mõtles pikkamisi ja väga selgesti möödunud ajale, mil ta 
oli enda samuti kord hullumeelsuse piirini viinud ja selle 
tõukel tõotama rutanud suure hooga töötama hakata, 
kevadsemestril eksameid sooritada, hiljemalt kolme või 
nelja aasta jooksul läbi tungida sellest tööhulgast, mille 
õige alguseni ta polnud siiani veel jõudnudki, Ligi paar- 
kümmend semestrit mahavisatud aega, aina suurenev 
vanadus, aina kasvavad võlad! Jah, nõnda see on, ta 
peab ometi kord säärasele mõttetule logelemisele lõpu 
tegema, oli ta tollal endale kinnitanud. Suure hulga ma- 
terjalegi muretses ta kokku, et jätkata stuudiumi hästi 
kindlalt ning väärikalt. Ja ta õppis mai hakuni pidevalt, 
hoogsalt, sundiva vaimustusega. Ent ainult veidi enne 
eksamite algust oli ta uuesti endisele teele sattunud, 
kergemeelselt käega löönud, nagu alateadlikult katsunud 
tasa teha kõike seda, millest ta oli ilma jäänud nende 
korralikkude kuude jooksul. Ja nüüd, kus ta jälle sellest 
põhjalikust uimast virguma hakkas, oli juba hilja millegi 
kohendamiseks: osa tähtpäevi oli vahepeal möödunud, 

osa seisis otse ukse ees, õpitu oli aga uuesti laiali valgu- 
nud, hääbunud... 

Joel Neegos sirutas end nii tugevasti, et voodiotsad 
ragisesid, tõmbus uuesti kerra, hakkas vaikselt oigama. 
Ta kuulis oma häält tulevat nagu kustki kohutavast kau- 
gusest. Ta mõtles aina uuesti ning uuesti, et kindlasti 
pole ka praegu lõppenud kõik tema piinad ning vaevad: 
närvid on täiesti otsas, need võivad tänase päeva jooksul 
valmistada veel nii mõnegi viperuse. Ja äkki ei julgenud 
ta enam liikumatuna edasi lamada, sest iga kord, kui ta 
keha südamelöökidest tasakesi nõksatas, tundis ta äkilist 
põhjendamatut hirmusööstu läbi hinge virvendavat. See 
oli kindlasti toosama hirm, mida ta tundis juba endistest 
aegadest, mida ta võis puhuti vaadelda ja analüüsidagi, 
millest ta ei saanud aga kõige paremagi tahtmise juures 
võitu, ehkki väsitatud ajus tekkivad häired ei läinud 
kunagi nii kaugele, et teadvus oleks tema täiesti maha 
jätnud. 

Ka täna algas see hirm äkki ülesvilksatavate sundku- 
jutelmadega, nagu oleks ta midagi tegemata jätnud, nagu 
oleks midagi tema käes hirmus viltu läinud. Või nagu 
oleks ta toime pannud mingi hirmsa teo, mida ei saa 
enam kuidagi olematuks teha. Just nimelt — mida ei saa 
enam kuidagi ega iialgi olematuks teha. See oli 
kohutav paratamatusetaju, mille kaudu ta piinad harili- 
kult kehastusid. Siis pidi ta viltuvajunud teadvus seda 
paratamatusetaju tundma iga tühisemagi liigutuse puhul, 
ka sel puhul, kui ta käed üle pea tõstis; või jalad kõve- 
raks tõmbas; või sõrmedega ihu puudutas. «Kõrvaliste 
detailide haiglaselt äärmuslik tähtsustumine», kordas ta 
mõttes diagnoosi, mille keegi tuttav arst oli hiljuti tei- 
nud; ta ütles seda kohe ka kuuldavalt. Ning jälle oli see 
tema enda hääl, vaikne ja abitu, mis teda uuesti ahas- 
lusse paiskas, kuni ta tundis oma kuivavat suud sügavale 


9 


padjasse suruvat, hambad irevil, igemed vastu higist 
lõhnavat riiet. 

Rahutult ja kuumalt-kiiresti tuikas veri läbi lihaste. Iga 
kord, kui süda vajaliku hoo andmiseks kokku tõmbus, 
tahtis ta tõusta, et vabaneda sellest samm-sammulisest 
hullumeelsusele lähenemisest. Aga ta ei teinud seda mitte 
ja lamas liikumatuna edasi. 

Kuid äsja alanud reaktsioon ei läinud õnneks kauge- 
male, peatus, hakkas taanduma. Hiljutised põhjendama- 
tud hirmuhood ja painajalik paratamatusetaju taganesid 
nagu kuhugi sügavamale, kuhugi, kust need enam silma 
ei paistnud. Ta ümises aga ometi edasi, — see tuli nüüd 
nagu iseenesest, ta ei saanud selle vastu midagi parata. 
Ja samal ajal, kui see ühetasane pidev hääl ta enda 
kõrvust mööda kulges, tundis ta esimest korda, et kogu 
ta keha on kattunud suurte higipisaratega. Ta oleks nagu 
puruks rebenenud, lagunema hakanud, tuhandeks tibatil- 
lukeseks tükikeseks varisenud: sisikonnast kuni välispin- 
nani, füüsilisest minast kuni selle hingenatukeseni, mis 
ta arvas endas aeg-ajalt liigutavat. Või ta oli nagu kustki 
sügavusest üles tõusmas: peale suuri pingutusi jälle kord 
kombatavat ning tuttavlikult tajutavat maailma näge- 
mas, tagasi saamas vahepeal vormituks massiks lömas- 
tatud teadvust, otsekui palavikuhaige, kes virgus oma 
sonimistest. 

Aga mida enam kadus surve närvikavast, mida selge- 
mini ning korrapärasemalt hakkas aju töötama, seda 
teravamaks kasvasid etteheited, mis ta pidi endale 
tegema. Muidugi — neist etteheidetest polnud enam ühtki 
kasu — ta teadis seda, sest oli ta ju nõnda ahastanud ja 
moraalset kahetsust tundnud vareminigi juba; ent ta ei 
saanud midagi parata, ta pidi ka täna end tublisti piitsu- 
tama. Nii — ta on uue tõestuse andnud, et tal ei maksagi 
vist enam mõelda tõusmisest, enda püstiajamisest, üli- 


16 


koolitöö lõpetamisest! ütles ta ikka kuuldavalt. Seejärel 
küsis ta endalt veel kord range pahameelega, kui 
kaua võib see kõik nõnda kesta: kui kaua suudavad sel- 
listele laastamistele vastu seista tervislikudki komponen- 
did, kui kaua suudab ta end majanduslikult vee peal 
hoida. Ta püüdis tigeda asjalikkusega kujutleda selle 
mülka mudast sügavust, kuhu ta oli jälle pikkamisi vaju- 
mas. Aga ta teadis samal ajal, et kõiki neid küsimusi oli 
ta endale esitanud juba paljudel puhkudel varemgi ja et 
end ümbritseva mülka sügavust oli ta kujutlenud juba 
aastaid tagasi. Ja kõige lõpuks mõtles ta vastikustundest 
tasakesi soigudes sellele suurele tööhulgalegi, mis ta oli 
kahe viimase kuu jooksul peaaegu valmis teinud, mis 
läks aga nüüd jälle kasutuna kaduma. 

Et kõiki sääraseid süüdistavalt-targutavaid ja kibedaid 
eiteheiteid täis mõtteid laiali viia, hakkas ta endalt 
küsima, kui kaugel võiks praegu aeg olla: kas päev on 
algamas või lõppemas; milline osa nädalast venib 
temast üle — esimene või viimane. Aga jälle pidi ta abi- 
tust tundma pimeduse ees, mida ta pilk ei suutnud 
läbida. Ta teadis ainult üht asja, ja nimelt seda, et too 
hull pidutsemine oli alanud teisipäeval, hilisel õhtupooli- 
kul; et neid oli algul kolm meest; et pärast tuli joojaid 
aiva juurde; ja et kulutatud oli end vaheldumisi nii kõrt- 
sides kui erakorterites. Üksikud olid lahkunud; üksikuid 
oli magama läinud; tema aga istus ikka ühesuguse väsi- 
matusega, tukkus vahetevahel vaid lühikesi tunde ja 
märatses edasi, küsimata kellega, küsimata kus. Ja nii 
kihutas aeg temast mööda, ta kaotas selle vastu pisimagi 
huvi, jah, ta mõtles vaid sellele, et tuleks veel veidi lii- 
kuda ning tegelda, et praegu on liialt vara lõpetamiseks 
ja kojuminekuks. Nagu läbi hallide aurupilvede kerkisid 
ta ette varased hommikutunnid rüüstatud kambrikestes, 
päikesetõus, hämarduvad õhtud, lühikesed kevadööd, mil 

mindi jälle mööda magavaid tänavaid, lärmitsedes, poo- 
liti hullunutena rusikatega vastu planke või aknaluuke 
tagudes. Ja siis oli ta äkki nagu virgunud, oli vaevaliselt 
tõusnud ja midagi pikemalt seletamata lahkunud, minema 
aetud alateadlikust vaistust, mis ütles käskivalt, et nüüd 
aitab juba, et nüüd on lõpp. Ja nii oli ta siis koju tulnud, 
ehkki ta ei mäletanud enam, kust, millal või kuidas. Sest 
värske õhk tänavatel oli taas tumestanud tema nõrga 
teadvuse, kuni ta ärkas viimaks täiesti... siin, ses voodis. 

See oli aga ka kõik, midagi enamat ta ei mäletanud, 
kõige muu kohal laius vaid hämarus, suur segadus, sihi- 
tus, mis paistis tühjusena. Kuid ta võis vanade koge- 
muste najal kujutleda, milliseid rumalusi oli vahepeal 
kindlasti tehtud, kui suur hulk viina läbi südame valatud. 
Ja mihukesi summasid kulutatud... lisaks juba niigi 
küllalt kohutavatele võlgadele. Ja maksmata jäänud 
arved tuttavate kelnerite juures, laenud sõpradelt, võib- 
olla — panditudki midagi, mõtles ta pikkamisi. Ning üle 
kõige ikka see tülgastuseni vastik teadmine, et ta on 
jälle sõna murdnud, et ta pole end taas pidada suutnud, 
et veel üks õppeaasta on möödumas pisimagi tuluta, tar- 
betuna, üleliigsena. Ja kui ta siis küüruvajununa istu- 
kile tõusis, — vana voodi terav veer soonis valusalt 
reielihastesse, — haaras teda lapselik igatsus nüüd kohe 
rõivad selga tõmmata, jaama sõita ja oodata seal kuni 
rongi minekuni, et — koju sõita. «Ko-ju...» ütles ta 
venitades ja surus hambad nii tugevasti vastamisi, et 
põsenukkidel valus hakkas. 

Keegi käis ukse taga; see oli vististi perenaine, — nii, 
ta pidi tagasi voodisse minema! Hetke pärast koputati. 
Jah, tuldagu aga pealegi, ta on juba üleval, hüüdis ta 
ning katsus jälle pingutatult otsusele jõuda, kas praegu 
on õhtu või hommik. Päike oli igatahes õkva silmapiiri 
taga — kas sealt tõusmas või sinna vajumas — ja gaasi- 

laternate valgus, mis voolas läbi madala akna sisse, oli 
kuidagi tuhkjas, kontrastideta. Siis ilmus lävele pikakas- 
vuline emalikult-leebelt vaatavate silmadega keskealine 
naine, ja Joel Neegos, üliõpilane, küsis kohe veidi häbe- 
likult: 

«Noh, proua Mitt... mis on?» 

«Ma mõtlesin, et te oigate... ja... tulin seepärast 
vaatama...» vastas perenaine asjalikult, kuid ometi võis 
olsemaid märgata seda plikalikku uudishimu, mis vaatas 
ta pikkade, põskedele varju heitvate ripsmete alt. «Ega 
te ju ometi haige ei ole?» 

Joel Neegos katsus elumehelikult naeratada. Kuid see 
õnnestus vaid poolikult. Oli kummaline, millise teravu- 
sega ta märkas praegu neid sügavaid pehmelt painuta- 
tud kurde, mis piirasid uksel seisja suunurki. Ent samal 
ajal oli ses inimeses ka midagi väga naiivset, peaaegu 
lapsikut, eriti just tema helehallides silmaterades. Ja kat- 
sudes muretult naeratada, pidi Joel Neegos äkki mõtlema, 
et küllap vist tolle usutamatu naiivsuse pärast ongi 
proua Mitt, see loomupärane lahkus ning heasüdamlik- 
kus ise, jõudnud sinnani, et enamik vanematest kaasvõit- 
lejatest ütlesid teda kasutanud olevat. Ja küllap vist ilma 
liialdusteta, päris tõsiselt... nõnda nagu nad sellest ava- 
meelselt jutustasid ... mõtles Joel Neegos edasi. Aga see 
rumalate lapsesilmadega ametnikukaasa meenutas talle 
jälle üle paljude kaudsete assotsiatsioonide kodu ning 
vanemaid; ja ta suutis vaevu heldimusest hoiduda, kui ta 
viimaks vastas: 

«Haige? Aga kust te selle võtsite, proua Mitt? Pea ju 
valutab küll üsna vastikult, aga niisugust häda ei saa 
vist siiski haiguseks nimetada. Eks ole, proua Mitt?» 

Naine muigas, noogutas sõbralikult. Ta näis millegi 
üle nagu rõõmugi tundvat, Imelikul kombel vaimustub 
enamik inimesi just sellistest hirmsatest kõrvalehüpetest, 

mõtles Joel Neegos. See tõsiasi vihastas teda järsku, tegi 
haiget, tundus lubamatu, — see tõsiasi oli enam hukutav 
kui julgustav. Ning samal ajal, kui ta pilk ikka veel 
uksel seisva ootaja silmadesse puuris, kujutles ta sel- 
gesti, millise huviga kuulaksid kõik tema tuttavadki ta 
juttu hiljutistest seiklustest ja sekeldustest, ulja mehe 
seiklustest ja sekeldustest, mis ei kaota kunagi maailmas 
oma romantilist värskust... 

«Olete mul ikka kah... seelikukütt. Terve nädala jook- 
sul pole teid näha olnud. Teisipäevast pühapäevani,» 
ütles naine vadistades ja vaatas teda hellitava naeratu- 
sega. «Hulk inimesi käis teid otsimas, ja kirju tuli ka 
rohkem kui kunagi varem. Kõik just nagu teadsid, et te 
jälle... hulkumas olete.» 

«Hea küll... ma pärast vaatan!» ütles Joel Neegos 
ning mõtles endamisi, et nõnda siis on seekordne hul- 
lustus (aga teisiti ei kavatsenudki ta täna oma järje- 
kordseid eksirännakuid nimetada!) kestnud tõesti kauem 
kõigist senistest. 

«Ehk te saaksite juba varsti mulle... midagi sooja 
tuua?» küsis ta viimaks, katsudes nõnda teada saada, 
kas praegu on õhtu või hommik. 

«Oi jumaluke, nii vara siis?» hüüdis perenaine ja nae- 
ris jälle, näidates oma helevalgeid hammasteridu. 

Joel Neegos otsustas kiiresti: tähendab — on hommik! 
Ja küsis kohe kuuldavalt, rõõmus selle üle, et ta nüüd 
vähemalt sedagi teab: 

«Mis kell siis on?» 

«Lõi just natuke aega tagasi viis,» vastas perenaine. 

Tundes selle lihtsa tõsiasja pärast jälle imelikku ahas- 
tust südamesse pugevat, ütles Joel Neegos vaikselt: 

«Al-les... viis?» 

«Viis jah,» ütles perenaine, 

Vaikus. 

Joel Neegos lamas nüüd ristseliti ja vahtis liikumatult 
lakke. Pea muutus üha selgemaks, närvid näisid kiiresti 
kosuvat; ainult suu kuivas ja näis põlevat. Ta mõtles. 
nüüd kaine üksikasjalisusega, et kui ta end täna- 
sest päevast alates tõesti ei suuda kätte võtta, jääb 
talle edaspidi vaid ainus pääsetee — enesetapp. Mui- 
dugi — milleks veel elada, püüda, vanematele muret ja 
vaeva valmistada, kui tal pole enam niigi palju iseloomu, 
et oma nõrkustest võitu saada ja korralikuks inimeseks. 
muutuda, Ning jälle, vist juba kümnendat korda viimase 
aasta jooksul: jah, ta ei joo enam, olgu küll, et ta ei 
suuda käesolevast aastast enam mitte midagi päästa! 

Säärast mehist ja julget otsust tehes tundis ta hinges. 
heledat rõõmuviirgu, nagu oleks ta tõesti juba kuhugi 
välja jõudnud; samas aga kerkis kurku kange tarve pea 
käte vahele suruda ja nutma puhkeda, Miks see... miks. 
see... inimene teda ometi kord üksi ei jäta...? küsis. 
ta endalt närvlikult ja tahtis seda korraga kuuldavaltki 
öelda, suutes end valitseda vaid suure vaevaga. Siis 
tõmbas ta käega pikkamisi läbi juuste, ei tõstnud aga 
ikka veel pead ja lausus viimaks pikkamisi: 

«Palun... tooge mulle külma vett.» 

Seda öeldes lootis Joel Neegos kogu hingest, et teda 
nüüd ehk siiski viimaks üksi jäetakse. Kuid selle asemel, 
et toast lahkuda, tuli naine veelgi lähemale, tõmbas hom- 
mikukleidi hõlmad koomale, peatus üsna voodi juures. 
Joel Neegos mõtles terava tülgastustundega, et praegu 
temalt vististi oodatakse midagi; et ta on päris kindlasti 
selle haiglasesse romantikasse kalduva inimese mees- 
ideaal; et selsinatselgi hetkel — võib-olla — kõrvutatakse 
tema elumehelikkust omaenda laulatatud kaasa tõsiste 
tõekspidamistega. Hetkeks kerkis tema ette kuivetunud 
ametniku sümpaatne nägu ja ta pidi endalt jälle küsima, 
miks küll suhtutakse sellise lugupidamisega ning hea- 

tahtlikult-hindavalt just temataolistesse tüüpidesse: vas- 
tutustundetutesse, hukkumisel olijatesse?! Piineldes üht- 
aegu ikka nii moraalse kui füüsilise resignatsiooni all, 
tundudes endale tarbetuna ja hirmsasti üleliigsena, kor- 
das ta viimaks pahuralt, heidutades sellega noore pere- 
naise vihastavat sõbralikkust: 

«Palun... tooge mulle külma vett.» 

Niipea kui perenaine lahkus, tõusis ta kiiresti püsti. 
Jah, see oli nõnda, — ta pidi end liigutama, pinge kuhugi 
mujale asetama, mõne teise lihastegrupi tegevusse raken- 
dama. Ta nägi nüüd enda ees kogu tillukest toaübrikut, 
madalat ning kitsast, kuid korraldatud sellise koduse 
mugavusega, nagu võib seda leida vaid sõbralikkudes 
perekondades. Aga kõigele vaatamata oli see siiski vaid 
«mõbleeritud tuba, erasissekäiguga, elektrivalgustusega, 
küttega ja teenimisega»! Üks neid paljusid puurikesi, 
kuhu poetakse hulgana igal sügisel, kust püütakse eemale 
igal võimalikul juhul, kus armastatakse vahel vaid 
ööbida, nagu võõrastemaja numbris, kus kõik näib ras- 
kelt suruvat, pidevalt piinavat... 

Eriti täna tundis ta seda rasket surumist, seda pidevat 
piinamist. Rohelise paberiga kaetud tilluke laud, õpperaa- 
matud ja konspektid praegugi veel vajalikult järjestatud, 
kaustikud avatud, valged paberiribad märkmetega aseta- 
tud enam vasakule, sulepea risti tindipoti veerel; ja 
lühike vanamoeline sohva, kaetud halli riidega; selle otsa 
juures kõrge kummipuu; ja kaks kandilist akent uulitsa 
poole, mõlemad poolenisti varjatud õitsvate vähikaktus- 
tega; raamaturiiul; kuhugi tagaruumidesse viiva ukse 
kõrval suur süsimust voolumõõtja; rohekashallid õlitrü- 
kid nagu kirjud laigud sinakashallil tapeedil — pildid 
säärsaabastes küttidest, imeilusatest hurdakoertest ja 
hulgast surnud jänestest ning lindudest. Ja keset tuba 
laia siidvarjuga laelamp, mis muide hakkas äkki veidra 

tugevusega kiskuma endale Joel Neegose tähelepanu, sest 
see näis tasa-tasa liikuvat, kuigi toas polnud tunda vähi- 
matki tuuletõmbust. Siis kõpsatas uks jälle lahti ning 
kinni, perenaine koperdas pesulaua juures, ja hetke 
pärast öeldi sealt tagasihoidlikult, nagu vabandades: 

«Noh... see on valmis.» 

«Tänan,» noogutas Joel Neegos. «Kuidas siis teie täna 
juba nii varakult ülal olete?» 

«Mees kutsuti Tallinna ja peaks poole kuuese rongiga 
koju jõudma,» vastas perenaine. 

«Ja nüüd juba ootate teda?» 

«Jah, uni läks ära.» 

Joel Neegos vaatas ikka veel laelampi. Selles polnud 
küll midagi iseäralikku, ei, seda mitte. Ja iseäralikku 
polnud ka selles midagi, et too laelamp liikus, arvatavasti 
oli selle liikumise esile kutsunud ukse avamine ning sul- 
gemine, Aga ometi ta ei saanud oma pilku vabaks neilt 
pikkadelt heleroosadelt narmastelt, kumeralt traatluusti- 
kult, paarina kokkukeerutatud juhtmetelt, mille ülemine 
ots oli kinnitatud jämedale raudkonksule. Ta tundis nagu 
endast ja oma hädadest kuskil kaugel kõrval seistes, et 
ta on ikka veel nii hell, et iga pisimgi krõpsatus, mida ta 
ei tea oodata, võiks teda kohutada. Nagu imeõhuke klaas- 
sein lahutas teda millestki, millele ta ei osanud küll nime 
anda, mille olemasolu oli aga enam kui tõsiasi. Kas hul- 
lumeelsusest? lõplikust purunemisest? küsis ta endalt 
uue, veelgi sügavama patukahetsuse-hooga. Midagi hak- 
kas ta ümber kangesti kohisema, ta jäi üllatatuna seda 
kohinat kuulama, aga kui ta — nagu talle endale näis — 
hetke pärast üle toa vaatas, märkas ta end üksi olevat. Ja 
päike oli selle näilise hetke jooksul juba nii kõrgele tõus- 
nud, et eredad kiirtekimbud aknani ulatusid, paiskudes üle 
selle serva sisse ja valgudes laiali põrandal ning vastas- 
seinal, 

Nõnda, seega siis oli ta vahepeal magama uinunud, 
oli nähtavasti üsna kaua puhanud, oli nagu veidi kosu- 
nudki. Ta tuli väledasti ning reipalt voodist välja, püüdes 
end virgutada kogu oma toibuva tahtejõuga, läks paljaste 
jalgadega üle põranda ja surus pea sellise hooga süga- 
vasse pesukaussi, et vesi põrandale voolas, otse ta var- 
vastele. 

Ole tänatud, oh issand, — nõnda oli hea olla, hea küü- 
rutada, hea hingegi pidada, silmad suletud, kõik lihased 
pingul! Karastav värskusetunne tungis läbi kuklanaha, 
levis sealt otsaesise suunas, sumises kõrvus ja kulges tui- 
getena kõikjale kehasse. Nii, olgu see nüüd lõpp, siia- 
maale ja mitte sammugi enam, mõtles ta samal ajal 
väga selgesti ja asjalikult, endamisi veendunud, et ta 
oma seekordset otsust enam iialgi ei murra. 

Tundes teravat rõõmu selle üle, et reaktsioon siiski 
liialt sügav polnud, hakkas ta kaalutlema, millised ained 
võiks sügiseks veel juurde võtta, sest need kaks, mis ta 
siin hiljuti valmistas, on ju põhjalikult läbi töötatud ja 
vajavad vaid kordamist. 

Korraga koputati vaheuksele. Ta haaras varnast hom- 
mikukuue ja hüüdis pead kuivatades: «Jah, sisse.» 

See oli isand Mitt, raudteeametnik. Ja end kohe vir- 
gasti rõivastama hakates osutas Joel Neegos sohvale. 

Aga naaber oli ka praegu veel öise sõidu rahutu mee- 
leolu all, toetus vaid seljaga seina najale ja ütles ühegi 
sissejuhatuseta: 

«Vaadake, härra üliõpilane, mul oli neil päevil mõnin- 
gaid ülearuseid väljaminekuid. Kas te ei saaks mulle 
nüüd üüri ära maksta. Ma mõtlen nimelt möödunud 
kuu üüri.» 

Joel Neegose paranemisele kaldunud tuju langes ainsa 
silmapilgu jooksul rusudeks. Talle meenus kohe, et tal on 
sel nädalal vaja korraldada enam kui kümmekond pise- 

mat asja, sest semester oli ju lõppenud; kuna ta närvid 
olid ikka veel pingutatud seisukorras, näis talle, nagu 
oleks ta alles praegu hõljunud keset kõige roosilisemaid 
lootusi ja nagu oleksid need lootused nüüd viimseni 
tuhaks ja põrmuks varisenud. Või nagu hakkaks kõik see, 
mis ta oli juba suuri vaevu kätte võidelnud, uuesti käest 
libisema ja nagu ei maksaks tal üldse enam vastu 
seista... oma lõplikule laostumisele. Ja piinatult kõrvale 
vaadates, põsenukid selgesti nähtavad habemetüükalise 
naha all, sõnas ta viimaks pikkamisi, ise samal ajal mär- 
gates, et sõnadki pääsesid kurgust esile kuidagi komis- 
tades, nagu suure sundimisega: 

«Hea... küll. Kella kaheteistkümne ja ühe vahel om 
see teil käes.» 

«Noh, tänan juba ette!» noogutas isand Mitt sõbrali- 
kult ja lahkus kohe head päeva soovides. 

Aga Joel Neegos istus tagasi voodiveerele, nõjatas: 
lõua peopesadele, Ja ta puhkes korraga kramplikult 
nutma, kuivalt, hüsteeriliselt, ühegi pisarata. 

Läbi aknapragude puhus tuppa sooja kevadtuult, mis 
pani õitest kubisevad kaktuselehed tasa-tasa liikuma, just 
nagu oleks keegi neile tugevasti hinganud. 


JATKUVAD HINGEPIINAD 


CP enne kümmet ärkas Joel Neegos teist korda selle 
hommiku jooksul, nüüd aga juba üsna julgena, hoog- 
sana, paranenud tujuga. Pea ei valutanud enam, kehasse 
oli juurde voolanud uut jõudu. Maailma pale polnud 
enam pooltki nii morn nagu ennist, ta enda elujuhtumi- 
sed nii traagiliselt inetud, nagu see oli paistnud talle 
alles mõni tund tagasi. Ta mõtles kohe muiates, et selle 
uue jõu tunnetamine ongi esmajärgulise tähtsusega, et 
kõik .muu on tühine, möödaminev. Muidugi — ei ole 
mõtet end hiliste etteheidetega asjata vaevata, sest nii- 
kuinii pole võimalik midagi parandada, olematuks teha, 
maha kustutada. Ning ta arutas nüüd nõnda: hästi, — 
ta unustas enda, ei pidanud sõna, libises, mille eest ta 
oli otsustanud mõni kuu tagasi targu hoiduda. Ja see on 
paha! See on tõesti paha — ta teab seda! Kuid samuti 
pole sündinud ka midagi erilist, sest arvestades tema 

endisi patuseid elukombeid (selle hinnangu juures naera- 
tas ta ise veidi edevalt ja veidi üleolevalt-uljalt!), pole 
see midagi eriti hullu: end kord hulga aja kohta jälle täis 
juua. Liiatigi, kus ta on üsna kindel, et sellist asja ei 
juhtu enam niipea ja et peale praegusi komistusi peaks 
tal tingimata jätkuma jõudu hoiduda ahvatlevaist olu- 
kordadest, mis võiksid jälle libedale teele viia. Muide — 
ta ei salga seda, et kaotada nüüd, sellises vanaduses, 
terve eksamisesoon, on küllaltki suur õnnetus, võib 
olla, et ehk veidi liigagi suur! 

Jätkates sääraste mõttemõlgutuste saatel hommikul 
pooleli jäänud rõivastumist, tõusis ta ikka väga heas 
meeleolus, hakkas laulu ümisema, pesi end veel kord 
kausi kohale kummardudes, paljas kuni vööni. Siis istus 
ta nurgas seisva suure peegli ette, mis ulatus põrandast 
kuni laeni. Ta valmistas seebivahtu, hõõrus seda pintsliga 
näole, lihvis kaua ja hoolikalt habemenuga, proovides 
käekarvadel tera vahedust. Tal oli nüüd tunne, nagu oleks 
ta peale kauakestnud und ometi viimaks lõplikult virgu- 
nud, nagu oleksid kõik painajalikud nägemused temast 
eemale taganenud, nagu võiks ta praegu hingata kogu 
rinnaga, tunda oma olemisest rõõmu kõigi meeltega. Mil- 
line mõnu, tõmmata pikkamisi ja ettevaatlikult üle põse- 
sarnade; näha nuga vahutükikesi kokku riisuvat; silitada 
sõrmeotsadega kevadiselt pruuni, siledat ning elastset 
näonahkal! Vasakusse suunurka rebestus tilluke haav, ja 
seni, kui ta seda maarjajääga hõõrus, laskis ta pilgulvil- 
kana üle oma peegelpildi libiseda. Jah, muidugi, mui- 
dugi — teravamal vaatlemisel võis ju tõesti märgata, et 
ta on end hiljuti tublisti väsitanud, aga see pole midagi, 
üldiselt on temaga siiski kõik täiesti korras! Tal olid 
jõhvsiledad hõredavõitu juuksed, kastanivärvi ja läikivad, 
nende piir oli aastate jooksul juba kaugele lagipea poole 
taandunud, jättes paljaks kõrge kumera otsaesise; ta 

meelekohtadelt tungisid esile kõrged mügerikud — väge- 
vad närimismusklid; tal oli lai, tavaliselt blonde iseloo- 
mustav nägu, esiletükkiv lihav nina, ümar alumine lõug 
ja paksuhuuleline, veidi heatahtlik ja veidi ehk himu- 
kaski suu. Ja silmad olid tal selliselt pruunid, et need näi- 
sid puhuti pungi tõusvat, kuna nende erakordselt tume 
värvus ei lasknud kohe märgata läikiva sarvkile õiget 
sügavust. Pead alla kallutades vaatas ta tükike aega oma 
järske ning tüsedaid õlgu, muhklikke vägevatest deltoiid- 
lihastest, laia kumerat rinda tumepruunide nibukestega 
tihedate karvade keskel. Ja lõpuks libises ta pilk vaikset 
heameelt tundes üle nõtkete küünarvarte, piki naha all 
sinetavaid veene kuni jämedate randmeteni, millele järg- 
nevad labakäed olid rasked ning paksud, meenutades 
talbu, mis purustavad oma pindadega. 

Kuid üksikasjalisemal silmitsemisel võis ta oma tuge- 
val ning nurgelisel hiiglasekehal märgata juba ilmseid 
mandumise tunnuseidki: samm-sammulist rasvumist, 
hävitavat pehmenemist. Seda polnud veel küll kuigi palju, 
seda lõtva ning vedelat kihti, vast mõni millimeeter kõi- 
gest, aga seal, kus ühed lihased teistest mööda jooksid, 
võis sõrmeotsadega kombates jälgida üpris kindlal sam- 
mul areneva jõuetuse laiutavaid kiiri. Ka rinnakumerust 
moodustavad musklid polnud enam nii kivikõvad kui 
varem. Ja kui ta pilk viimastest roietest madalamale libi- 
ses, märkas ta tahes-tahtmata sedagi vastumeelset tõsi- 
asja, et talle oli viimaste kuude jooksul ette kasvanud 
üsna keskmine õllekõht, mis poleks häbi teinud mõnele 
vürtspoodnikulegi. Jah, polnud midagi parata — pikka- 
misi ja salalikult tegi progresseeruv degeneratsioon oma 
tööd, rasv sõi end lihaskiudude vahele, nagu sööbib 
rooste metallisse: mass laiutas, pondus suureks, kaota- 
des samal ajal oma kõige olulisemad omadused — tihe- 
duse ja elastsuse. 

Ning tänagi tundus see edenev paksus talle kuidagi 
vastikuna, eemaletõukavana, koguni jäledana — nagu 
midagi, mis kleepub ega eemaldu enam ka kõige suurema 
hoole abil. Oli veider mõelda ning kujutleda, et need üle- 
tamatust jõust pakitsevad jäsemed, mille peale ta oli 
alati uhke olnud, kaotavad iga hetkega üha enam oma 
kunagisest rammust ning vastupidavusest, mattudes 
sügavale lodeva liigliha alla, mähkudes nagu rõskesse 
samblasse, mis määndab ja tapab. Ja habemeajamise 
lõpetanud, tõusis ta kärmesti, sest peeglisse vaatamine 
hakkas teda äkki ärritama. Kell lõi pool üksteistküm- 
mend, väljaminekuks oli aeg liialt varajane. Kuna tal 
polnud praegu millegagi aega viita, nõjatus ta väheseks 
ajaks aknale, lükates selle pärani. 

Samal hetkel hakkas kell ta selja taga helisema. Kui ta 
avama läks, ulatati talle kiri. See meenutas otsemaid 
perenaise märkust viimaste päevade postist. Ta istus laua 
juurde, võttis vastu tuhatoosi asetatud ümbrikud ükshaa- 
val kätte ja hakkas neid avama. Kuid õieti polnud siin 
mitte midagi tähtsat, ainult rida üsna harilikke meelde- 
tuletusi pankadelt, kohtamiskutse oma tüdrukult, kellest 
ta soovis juba ammu vabaneda, pikk ning sentimentaalne 
halisemine ühelt vaeselt klassivennalt, kes olevat juhus- 
likult tema aadressi teada saanud ja tahtvat meelsasti 
vana sõprust uuendada, Ta viskas selle luulelise jabur- 
duse otsemaid paberikorvi ja ütles endaga ikka kuulda- 
valt rääkides, et käigu ta põrgu oma sõpruseuuendami- 
sega, see õrnahingeline luuletaja, keda ta juba koolipinki 
kulutades vaid vaevu talus. Ning alles siis, kui laual pol- 
nud enam midagi näppu puutumas, avas ta täna saadud 
kirja, tundis sellel äkki ära õe naiivselt-abitud tähed ja 
hakkas kulmu kortsutades lugema. 

Need olid lihtsad, ebaühtlaste vahemaade järel üks- 
teise kõrvale lükitud read, mis jutustasid talle liigutava 

lihtsameelsusega igasugusest tühjast-tähjast, igapäevas- 
test sündmustest, mitmesugustest lookestest. Endalegi 
märkamatult süvenes Joel Neegos loetavasse nii tähele- 
panelikult, et hall pliiatsikiri talle puhuti näis lähenevat, 
talle peaaegu silmadesse tungis. Jah, kõigepealt olevat 
tarvis ütelda, et ema on jälle haiglane; et see on tal ikka 
vana puusavalu, mis ei taha kuidagi järele anda, vaid 
läheb päev-päevalt aina tugevamaks; et arst olevat rää- 
kinud mingist suurest närvist ja selle pikaldasest põle- 
tikust; et memm isegi lonkavat juba, vaevlevat alatiste 
piinade käes, nüüd ütlevat ta endal isegi põlves ja 
veidi sellest kõrgemal, reie keskkohas tuikavat. Aga see 
olevat enamalt jaolt see valu, mis rohkem paigal püsib, 
mitte see hirmus jooksva või reimatismus; ja vahetevahel 
tegevat häda pöidki, ja seda just talla-alune, mis ajavat 
tihti nagu pindu või sädemeid... või kuidas seda nüüd 
päris õieti ütelda... Aga isa olevat praegu päris terve, 
ainult ehk niipalju, et kevadise kalapüügi ajal vaevas 
teda kange kõrihaigus, angiina — kahepoolsete või 
rahundite paistetus. Ja muud uuemat enam ei olevatki, 
kui mitte rääkima hakata lastest, tema oma kahest tüt- 
rest, kes keksivat praegugi ringi mööda nurki: vanem 
kange hooga põrandat pestes, noorem aga nukkusid toi- 
metades, kuna üks neist olevat külmetada saanud ja 
oksendavat nüüd kogu hommiku. Ja nõnda polevat tal 
tõesti enam midagi rohkem juurde lisada, ainult ärgu 
vend unustagu, et ka sel suvel oodatakse teda pikisilmi 
koju, kas või nädalakski, kas või... paariks päevakski. 
Sest vend ärgu ka seda unustagu, et siin võib iga silma- 
pilk midagi juhtuda. Ja nii ema kui isa olevat alles hiljuti 
öelnud, et vähemalt kordki tahtvat nad teda enne surma 
veel näha, oma koolitatud poega, kes raiub endale läbi 
elu hoopis paremat teerada... Ning siis tuli jälle üsna 
tagasihoidlik küsimus, et kas sel kevadel olevat's õppi- 

mistel juba lõpp, kas on ehk kuskil näha mõni jaoskonna- 
arsti kohakegi ja kas armas vennas mõtleb teenistusse 
astuda Tartusse, oma kodulinna, või kuhugi mujale... ? 

Joel Neegos luges, luges, nõjatas pea käte najale ja — 
ohkas sügavasti. Jälle tundis ta igemetes ning keelepäral 
vastikut sapimaitset. Sest kõige suurema vihaga vihkas 
ta maailmas — valetamist; tema ise aga pidi valetama 
ka oma lihastele vanematele: neile, kes usaldasid teda 
nagu jumalat, kes olid tema eest valmis panti panema 
kas või oma hingegi, kui seda vaid nõutaks. Juba neljan- 
dast õppeaastast peale kinnitas ta emale ning isale pide- 
valt, et jah, et nüüd polevat tal enam kuigi palju aega 
raisata, et ometi kord hakkavat lõpp paistma — nii, varsti 
olevat see läbi: jumal tänatud. Aga ometi polnud see: 
praegugi veel läbi, polnud tõepoolest õieti alanudki. Ja 
veidi hiljem, vististi viiendal õppeaastal, oli ta sunnitud 
luiskama sedagi veel, et ta on kustki leidnud ajutise tee- 
nistuse ega saa seepärast töötada nii nagu teised kaas- 
võitlejad, kel pole kannatada otsest leivamuret. Ajutise- 
teenistuse... jah... ütles ta pikkamisi ja mõtles samas. 
neile hiiglasuurtele vekslivõlgadele, mis ta oli aja jooksul 
teinud, kõik vaid puhtast kergemeelsusest, kõik vaid sel- 
leks, et lõbutseda ning prassida. 

Et vabaneda õe kirja lugemisel tekkinud südametunnis- 
tuse piinast, tõusis ta uuesti, läks peegli ette ja kallas 
peopesadele suure lonksu kölnivett et sellega meelekohti 
hõõruda. Ta ütles endale samal ajal, et ta teeb nõnda 
vaid selleks, et karastada ning värskendada veelgi tui- 
kama kippuvat pead, kuigi ta teadis samal ajal, et see 
kõik on vaid järjekordne asjatu enesepete, et ta teeb seda 
vaid selleks, et mõtteid mujale juhtida. 

Soo, ometi viimaks lõi kell pool kaksteistkümmend: 
seega võib ta minema hakata, seega pole enam vaja väsi- 
musest ja igavusest haigena kodus vedelda! Veidi nagu 

kohmetu või süüdlasliku pilguga üle lahtiselt lebavate 
õpperaamatute ning konspektide silitades väljus ta kär- 
mesti, mantel käsivarrel, müts sügavale otsaesisele tõm- 
matud. 

Ta korter asus vanas, kollaseks värvitud kahekordses 
puumajas, ja tuli tükk aega läbi umbsete ning rõskete 
koridoride sammuda, enne kui ta viimaks tänavale jõu- 
dis. Ta astus mööda laiu paeastmeid alla, hingas süga- 
valt, joobus äkki kõikjal valitsevast kevadest. Õhk oli 
mahe, peaaegu magus, tungis kohinal rohkest suitseta- 
misest ängistuvatesse kopsudesse, näis verre imbuvat läbi 
mahapinnagi. Taevas oli paiguti pilve kiskunud, paiguti 
“aga paistis silmi see sügav, nagu paitamiseks muutuv 
sina, mis meenutas juba valmivate põldude ning nurme- 
“dega südasuve. Ümarad munakividki jalgade all näisid 
'hõõguvat; kerged tuulehood, mida võis siin all vaevu 
märgata, keerutasid kõnniteede kandilistelt tahvlitelt üles 
halle tolmupilvekesi, kompvekipabereid, heinakõrsi. Kau- 
gemal hoonete taga õõtsuvad puud levitasid imalat 
kasvamislõhna, — hingasid oma -punakasroheliste 
lehepungadega, oma vaigupiiskadest sillerdavate oksa- 
«dega. 

Sammudes edasi kesk seda elu ning kasvutungi, näis 
-Joel Neegosele korraga, nagu oleks ta hulk aega — päevi 
ming kuid — rasket surmaund maganud, ja nagu oleks ta 
sellest surmaunest ärganud just praegu, alles nüüdsama. 
Armas jumal küll — milline mõttetus ja kujuteldamatu 
hullumeelsus: selliste ilusate ilmadega kuhugi kitsasse 
toaubrikusse pugeda, viina neelata, karjuda, kisada, laulu 
jorutada ja märatseda! mõtles ta end jälle hukka mõistes. 
Nagu loendamatutel kordadel viimase aja jooksul, mil ta 
peale aastaid kestnud uima hakkas taipama sellise elu 
suurt otstarbetust, nõnda arutles ta tänagi, et pole vist 
kogu looduses leida ainustki teist olendit, kes anduks 

vabatahtlikule endamürgitamisele — peale selle nõnda- 
nimetatud mõistusega ning vaba tahtega varustatud ini- 
mese, peale selle paljuülistatud «homo sapiensi», looduse 
kuninga! Isegi keldritaimed sirutuvad päikese poole, 
ahmides seda aplalt kas või läbi seinapraokeste, samal 
ajal kui haritud naised ning mehed end ühegi eesmärgita 
kulutades ja pikkamisi surmates mööda umbseid urge 
aelevad ning püherdavad. Aga täna mõtles ta samuti 
ka seda, et säärased halemeelsed moraalitargutused on 
vaid pohmelusest ja et juba mõne päeva pärast võiks ta 
üsna rahulikul meelel kõrtsiuksest sisse astuda, lauda 
kõbida ja jälle jooma hakata. Muide, — kas see ongi nii 
rumal mõte — vähenõudlik mõte vähenõudlikust peapa- 
randusest, mis paneks ta vere ringlema jälle hästi tublis 
ning mehises rütmis? — küsis ta endalt muiates. Ja just, 
kui ta seda endalt küsis, meenus talle korraga rahvalik 
kõnekäänd suurtükiväe hobusest, kes muutub rahutuks 
veovankrigi ees, tarvitseb tal vaid uuesti kahurimürinat 
kuulda... 

Äkki ütles ta sosinal: 

«Vana kaardivägi.» 

Vana kaardivägi?! 

Ja ta peatus korraga üllatatuna, sest talle paistis, 
nagu oleks ta neid sõnu korduvalt, peaaegu iga päev 
kuulnud, suutmata ometi suurimategi pingutustega 
meenutada, kus nimelt või kellelt nimelt... 

Ta seisis nõnda hea tükikese aega, tundis end seleta- 
matu erutuse pärast üleni higiseks minevat ja mõtles, et 
nõnda siis tõrgub aju tänagi ega taha nagu kord ja 
kohus meelde tuletada sõnu ja mõisteid, mis kuuluvad 
üsna kindlasti ta lähema ümbruse leksikoni. Muidugi, 
muidugi, ka see tühine pisiasi polnud väärt, et selle 
pärast rahutust tunda, — oli temaga ju varemgi juhtunud 
üht kui teist sellelaadilist, näiteks kas või nõnda, et ta 

kuulis end hüütavat, ei näinud aga ümber pöördudes oma 
läheduses ainustki hingelist. Või keegi ümber kohvikulaua 
istujatest oleks nagu lausunud mingi veidra, üksikuna ja 
tarbetuna esiletungiva märkuse, ta pahvatas vahel selle 
üle naermagi, kohkus aga samas tummaks, nähes oma 
läheduses vaid imestusest suuri silmi. Ja siis teadis ta 
tavaliselt, et nõnda need olid's jälle närvid, rikki mine- 
vad, üha haiglasemaks muutuvad närvid, mis andsid end 
pahatihti tunda veel mitu päeva peale prassingute lõppu. 
Ning külm ahastusehigi kattis ainsa hetke jooksul kogu 
ta keha — ta oli aja jooksul kartma hakanud hulluks 
minemist, ehkki tuttavad arstid olid talle kinnitanud, et 
sellised nähted kujutavad endast vaid lühiajalisi viperusi. 

Ning Joel Neegos katsus ikka kramplikult vaeva nähes 
meelde tuletada, kus või kellelt nimelt oli ta kuulnud 
äsja meenunud mõistet. See ei õnnestunud aga endiselt, 
ja ta hakkas jälle pikkamisi edasi minema. Tuli meelde 
veel muidki juhtumisi, muidki selliseid viperusi, Ta 
mäletas äkki üht vaikset kuid külma õhtupoolikut kuskil 
Tähe tänava rajoonis, paari kaasvõitleja pool, ja seda, 
kuidas ta virgus kolmandal prassimisepäeval õudse kuju- 
telmaga, nagu oleks kõik ta ümber äkki ümmarguseks 
muutunud, kerajaks tõmbunud. Laud, toolid, tühjad viina- 
pudelid, suupistejäänused, lagi, mida ta nägi silmi avades 
enda kohal, põrand, mida puudutas tema voodiveerelt alla 
rippuv käsi. Ja seisukord tundus seda õudsem, et vaada- 
tes oli asjadel oma harilik vorm — need olid kandilised, 
pikergused, madalad või kõrged, — aga mulje, mis neist 
teadvusse tungis, oli ümmargune. Jah, ümmargune, päris 
ümmargune! Veel kunagi seni polnud ta midagi niisu- 
gust tajunud; hirm haaras ta südamest kinni; selge ning 
kaine mõistus ütles talle küll, et see on ebaloomulik, et 
nõnda ei või ometi ju olla, siiski aga oli see nõnda, — 
seal polnud midagi teha, ta ei suutnud selle vastu midagi 

parata! Ta hüppas meeletus ahastuses oma kohalt üles, 
jooksis kraani juurde, valas keha üle jääkülma veega, 
hõõrus end, peksis rusikatega rindu ning reisi, — ei, see 
ei aidanud midagi, ebaloomulikkus ümberringi kasvas, 
kasvas. Ta oigas, ahastas, nägi sõpru oma, läheduses 
sügavasti magavat, hakkas viimaks närvlikult nutma, — 
“ei, ka see ei aidanud. Ja siis läks lugu viimaks niikau- 
gele, et iga tühiseimgi liigutus, iga puudutus ja kompa- 
minegi registreerus ajudesse silmapilkselt kuidagi kohu- 
tavalt-ümmargusena, kerajana, just nagu koosneks kogu 
konkreetne ning abstraktnegi maailm vaid suurtest, tüh- 
jadest, läbi selge ning teravajoonelise teadvuse rippuva- 
test kummipallidest. 

Tollest meelespüsivast ööst peale hakkasidki teda aeg- 
ajalt piinama põhjusetud hirmuhood, sellised, nagu olid 
teda ähvardanud tänagi varahommikul, Teadvus ei kus- 
tunud küll lühimakski hetkeks, ta suutis end vaadelda 
otse täiusliku asjalikkusega, ometi aga ei allunud aju 
mõistuse kontrollile. Ta võis endale eelmiste kogemuste 
najal kinnitada, et pole tõesti põhjust eriliselt ahastada, 
sest niikuinii möödub kõik tunni või paari pärast. Vahel 
oli ta otse samm-sammult jälginud selle kohutava 
'haigushoo raugemist, kuni tundis viimaks, et nüüd on see 
läinud, et nüüd saab ta jälle üpris rahulikult hingata. 
Kuid asjaolu, et ta seda kõike võis, ei päästnud teda 
siiski nende õuduste kordumisest. 

«Vana... kaardivägi...» pomises Joel Neegos jälle 
kuuldavalt, asetas mantli ühelt käsivarrelt teisele, komis- 
tas kellelegi vastu, vabandas. Näis, nagu peaks ta 
lahendama mingi väga keerulise ja samal ajal ka väga 
tähtsa ülesande; kuna ta pingutused jäid aga tagajär- 
jeta, tõmbusid ta närvid kord-korralt enam pingule. 
Puhuti jooksid kaks mõtet peaaegu kõrvuti, üks, eriti 
tähtsana paistev, püüdis ikka kuhugi välja jõuda, teine, 

veidi kõrvalisem, analüüsis kartlikult tema kiiresti-kiiresti 
vahelduvaid meeleolusid. Mingi pakitsev surve hakkas 
teda pidevalt piinama nagu kauge ning ähmane mäles- 
tus, mis otsib kramplikult väljapääsu, ei leia seda aga 
mitte, ehkki talle kogu aeg paistis, nagu tarvitseks tal 
vaid keelt liigutada, et lausuda midagi sellist, mis 
omandab tema ja ta elu kohta kohutavalt suure täht- 
suse. 

«Va-na... kaar-di-vä-gi...» ütles ta jälle ja pöördus 
nüüd mööda Laia tänavat üles. 

Ja just, kui ta seda ütles, hõikas keegi üsna ta selja 
tagant: 

«Halloo, vana kaardiväelane!» 

Joel Neegos kangestus hirmu pärast, seisatas, ei julge- 
nud aga pead pöörata, et üle õla vaadata! Ta oli täiesti 
kindel, et see oli jälle vaid kuulmishallutsinatsioon, et ta 
meeled petavad teda nagu varemgi korduvalt; et see hääl 
tuli tänagi otsekui tühjast õhust, ülalt taevasinast või 
paksust soojast majaseinast, mis asus tast vaid käeula- 
tuse kaugusel. Ja ta oleks äkilise röõmuhoo pärast otse 
nuuksatanud, kui ta nägi samas endale lähenevat ohvit- 
serimundris meest, oma vana koolivenda, keda ta oli paar 
päeva tagasi kohanud kuskil kõrtsikabinetis. 

«Aa, see oled ju sina, Oskar,» ütles ta kohe kogu oma 
tavalist reipust tagasi saades ja naeris kogu näoga. 

«Tere, vennas!» hüüdis kapten Hint ja ängas talle 
käe. 


«KAS SA MÄLETAD VEEL, JOEL?» 


4 stuti kõrvuti, mindi mööda kuuma kõnniteed laisalt 
edasi, pöörduti peatänavasse. Joel Neegosele näis, 
nagu peaks ta nüüd lõpmatuseni rääkima, kergemeelselt, 
kiirustades, nagu keegi, kes on ootamatult pääsenud oma 
elu suurimast õnnetusest. Ta ütles, et ta olevat tõesti 
väga rõõmus, kohates sel kevadel üle hulga aja jälle oma 
klassi- ja pingivenda, — elus juhtuvat ju pahatihti 
nõnda, et enamik kooliaegsetest headest tuttavatest kau- 
genevad hiljem paratamatult, jäävad vastamisi võõraks 
ega tunnegi viimaks enam üksteist. Kõik temas pulbitses, 
näis käredasti lainetavat, oli hetki, mil teda vallutas 
kujutlus, nagu peaks ta laulma või... midagi pidulikku 
sooritama. Aga loomulikult mitte kõrtsis, ei, jumala 
pärast — mitte seal, pigemini siis juba väikese jalutus- 
käigu näol kuhugi edenevasse kevadesse — olgu siis 
Emajõe äärde, olgu siis Tähtvere väljadele... Kuna tal 
polnud põrmugi tähtis, mis kaaslane sellele või tollele 

'küsimusele vastab, kargas ta vilkana ühelt teemalt tei- 
sele, mõnuldes praegu vaid oma hääle kuulamisest. Ja 
ta tundis end äkitselt justkui raputatavat, kui kapten Hint 
Krügeri raamatukaupluse akna juures ta küünarnukist 
kinni võttis ja tasasel häälel küsis: 

«Ütle parem, vana vennas, kuidas su pea täna kah töö- 
tab?» 

«Mu pea? Mis tal's viga peaks olema?» küsis Joel Nee- 
'gos omakorda, — teda haaras nimelt lapsik kujutelm, 
nagu oleks kaaslane tema praegusest seisukorrast tä:esti 
teadlik. Ja ta lisas kohe, muutudes tagasihoidlikuks ja 
nagu veidi tusaseks: «Täiesti korras. Kui ta mul... õieti 
walutakski!» ; 

«Noh, see on tubli,» ütles ohvitser. 

Joel Neegos, vaadates koolivenda piiludes kulmude alt, 
üllatus äkki teise kitsast ning kõhnast linnunäost, pilk- 
likkudest joontest suu ümber, sinakashallidest, kummali- 
selt teravatena näivatest silmadest, mis oleksid nagu 
vahetpidamatult torganud. 

Ja saades juba kohe jagu ajju tulvavast haiglasest 
sundkujutelmast, nagu võiks see inimene teda tõesti läbi 
näha, seletas ta hetke pärast jälle äsjast lõbusust teesel- 
des: 

«Jah, ma imestan isegi, aga... tõesti... mitte põr- 
mugi ei valuta. Hommikul, — tõsi küll — oli veidi 
raske... Isu puudus, kurgus nagu kõrvetas. Puhkasin 
veel paar tunnikest, ja nüüd on korras mis korras! Vahel , 
on aga just nõnda, et võta ainult mõni tühine pitsike ja 
pärast kannatad nagu hobune.» 

«Vahel on küll nõnda,» noogutas kapten Hint. 

Joel Neegose muutlik meeleolu oli hiljutise lõbususe 
ning usaldusrikkusega oma kõrgpunkti saavutanud ja lan- 
ges jälle ühtesoodu. Ta süda hakkas valutama ja iga asi, 
millega tal nüüd tegelda tuli, paistis talle hirmsasti kaht- 

lasena, vaenulikuna, hädaohtlikuna. Vastutulijate pilgus 
oli nagu midagi luuravat, kahjurõõmsat või parastavat; 
tuttavad, keda ta aeg-ajalt kohtas, näisid irvitavat; kui ta 
pilgu jälle kaaslasele pööras, tekkis temas tunne, nagu 
võitleks see vahetpidamata kangesti pealekippuvate nae- 
ruhoogudega. Aga ometi oli ta samal ajal üpris teadlik, 
et see pole nõnda, et viga seisab jälle temas endas! Jah, 
see nädal on mõjunud, mõjunud, mõjunud... mõtles ta 
katkendlikult. Aga kui ta hetk hiljem pilgu taas enda kõr- 
val kõndivale ohvitserile juhtis, lakkamatult oma sund- 
ideede üle kontrolli pidades, nägi ta ometi, et too inimene 
oli hoopis teistsugune, kui ta oleks praegu tahtnud. Ja 
nüüd hakkas ta koolivenda üha tähelepanelikumalt jäl- 
gima, katsudes kramplikult tungida selle tõelisse põhiole- 
musse, selle pikkamisi paljastuvasse ning esilekerkivasse 
iseloomu. 

See oli õieti teine kord, mil ta kohtas jälle üle kümne 
aasta Oskar Hinti, oma kunagist väga head sõpra, ja kor- 
raga üllatas teda sügavalt see suur muutus, mis oli vii- 
mases vahepeal toimunud. Mõni päev tagasi olid nad 
küll koos kõrtsilauas istunud, tema ja see pikk ohvitser, 
kuid siis oli tema, Joel, tugevasti purjus ega osanud mi- 
dagi erilist tähele panna. Aga täna, kus raske pohmelus 
oli tema niigi juba hella närvikava kuni pisimagi var- 
jundi märkamiseks teravaks teritanud, pidi ta paratama- 
tult nägema ka kõike seda, mis siis oli kahe silma vahele 
jäänud. Tundus võimatuna, et rõõmsaloomulisest, igas 
liigutuses pehmust avaldavast kahekümne-aastasest poi- 
sist võiks nii lühikese aja jooksul areneda ettepoole 
vimma hoiduv, tigedat küünikut meenutav mees sügavate 
kortsudega nina kõrval, mis oleksid nagu alatiseks irveks 
kivistunud, lageda ning muhkliku otsaesisega, lõikavalt 
vahedate silmadega, omapärase luuramisega igas liigu- 
tuses. Nii märkas Joel Neegos, et kapten Hint kallutus 

alati, enne veel kui ta midagi küsima hakkas, kuidagi 
liiga ette, oleks nagu tahtnud salatsedes ringi piiluda, 
tõstis käe korraks suu juurde ja ütles oma ütlemisi alles 
siis, peale selliseid veidraid ettevalmistusi. Aga kõige 
kummalisem oli tema juures kindlasti see omapärane 
mulje, nagu ei huvitaks teda üldse midagi, millest 
praegu vesteldakse, vaid nagu valmistuks ta hoopis täht- 
samate asjade avaldamisele, asjade, mis omavad juba 
hoopis väärikamat kaalu. 

«Sa olid kah täis... täiesti täis...» ütles kapten Hint 
äkki ja naeris hääletult, 

Joel Neegos virgus oma vaatlustest, võppus, ei öelnud 
esialgu midagi. Kuigi ta polnud möödunud patupäevadest 
kogu hommiku jooksul midagi meenutada katsunud, oli 
teda siiski vaevanud alateadlik huvi oma hiljutiste tegude 
vastu — ta ju tundis end ja kartis, et ta on jälle 
korda saatnud midagi inetut. Jah, parem ta juba ei mõt- 
legi, parem ta juba hoidub urgitsemast selles pimedas 
peatükis, parem ta juba ei vaeva ennast kõigi nende jõle- 
duste meeldetuletamisega, — niikuinii kuuleb ta neist 
juba küllalt varakult, armastas ta tavaliselt öelda, kui 
ta jälle midagi unustanud oli. Ja ka täna oli ta taotsenud 
käia sama põhimõtte järgi, loomusunniliselt, end kogu 
aeg tasapisi pettes. 

Nüüd aga tundis ta isegi oma laia turja hirmsa piin- 
likkuse pärast kuumaks tõmbuvat ja küsis vähe aja 
pärast: 

«Arvad? Ma ise ei märganudki.» 

Ta tahtis selle viimase lausega tekitada kaaslases mul- 
jet, nagu oleks see tema seisukorrast valesti aru saanud, 
lause tuli aga kuidagi teisiti välja, ja ta oli jälle liiga 
närviline, et end parandama hakata. 

Kapten Hint aga naeris ning ütles, kasutades osa- 
valt sõbra väljenduslikku libastumist: 

«Aga see on ka täiesti arusaadav, et sa ise ei märga- 
nud. Hahahaa! Mina ju nägin sind juba neljapäeval, ja 
juba siis olid sa nii otsas, et kukkusid kolmel korral võõ- 
raste laudade peale, Me olime tollal nimelt üldsaalis. 
Rahvas kohe rõkkas naerda. Viimasel korral läksid sa 
nii rängasti, et üks daam endale pudeli likööri sülle sai. 
Mis sa hiljem tegid, seda ma ei tea, sest ooberid ka 
su kabinetti... sohvale magama.» 

Joel liisa eleks meelsasti oianud. Ta teadis, et kooli- 
vend ei liialda, et see nii juhtus. Ometi vihastas teda 
vana sõbra sadistlik piinata-tahtmine, — rõõmustada see 
teda oma jutuga kindlasti ei tahtnud! Rääkimise ajal 
vahtisid kapten Hinti linnusilmad uudishimust ümara- 
tena kaaslasele otse näkku, ning Joel Neegosele paistis, 
nagu võiks ta kuulda isegi ohvitseri kähedat hingamist. 
Ja et varjata oma tõelist meeleolu, teeskles ta jälle hooli- 
matut ükskõiksust, lõi vaid käega ning sõnas naerdes: 

«Noh... olgu. See juhtus neljapäeval? Täna on juba 
pühapäev, nagu sa tead. Seega — vananenud asi.» 

Kapten Hint ajas silmad suureks. 

«Pühapäev? Täna?!» venitas ta naerdes. 

«Nojah... kas ei ole's... ?» ütles Joel. Ta märkas alles 
nüüd, et kaupluseuksed olid tõepoolest avatud, Ja jõud- 
mata end targu tagasi hoida, esitas ta reetva küsimuse: 
«Mis... mis... sina's arvad?» 

«Mina arvan, et alles homme on pühapäev,» vastas 
teine ja naeris ikka suure häälega. 

Ning Joel Neegos, kahvatades kange viha pärast, ütles: 

«Ära irvita... kurat!» 

Ohvitser vaikis sõna pealt. See keeld tuli talle oota- 
mata ja ta näis kohkuvat. Isegi küünilised jooned ta suu- 
nurkadel oleksid nagu veidi-veidi tasanenud, Aga ta 
kogus end jälle kohe ning ütles leebe naeratusega, mis 
oli ilmselt teeseldud: 

«Andesta, vennas. Mul tõesti ei tulnud mõttessegi sinu 
üle... irvitada. Aga ütle ise, kas see pole siis koomiline: 
mees pistab purjutama ja teeb seda nii põhjalikult, et 
endal pole hiljem enam nädalapäevadestki õiget aimu. 
Mina olen ennast kah vahel kõvaks napsivennaks luge- 
nud, aga veel kunagi siiani pole ma nii kaugele jõud- 
nud... hahahaa! Kord, kui ma esimese aukõrgenduse 
sain ja puhkusele sõitsin, mõtlesin küll, et nüüd joon 
enda heameele pärast tõesti kas või laua alla, Vedasin 
koju maailmatud viinad, õlled ja sakusmendid. Ja kutsu- 
sin sõbrad kokku. Sind tahtsin ka veel kutsuda, aga kuul- 
sin, et sa oled vahepeal tudengiks hakanud ja tüürid 
tohtrikutse poole. Noh, hea küll, tohtrikutse või mitte, 
see pole tähtis, aga igatahes sind ma kätte ei saanud. 
Ja siis hakkasime omavahel peale, kõik noored ohvitse- 
rid. Mina pidasin vastu järgmise päeva lõunani. Enda 
arvates muidugi suur saavutus, sinuga võrreldes aga — 
nullide riull — vaevalt ehk 15 tunnikest. Siis olid jalad 
sirevil ja pärast... kas või sure maha! — Su tuttavad, 
kellega sa seal ühes olid, rääkisid sinust kohe imelugusid! 
Nemad ju polnud ka enam esimesed, niisugused, kel- 
lega sa olid alustanud. Nad ütlesid, et kui sinuga «väike- 
seks võtmiseks» läheb, siis peab tagavaraks olema vähe- 
malt paarkümmend meest, kes järjekorras platsi asuvad. 
Sest sel ajal, kui teised nagu kindad kokku langevad, 
teed sina muudkui pooletunnise või veelgi lühema 
uinaku ja lased jälle edasi... No iga jumalasulane ju 
nõnda ei kanna. Kas pole, mis, hahahaa!» 

«Võib-olla, võib-olla!» pomises Joel Neegos ja imestas 
ikka veel, et täna pole pühapäev. Kas ta kuulis siis hom- 
mikul valesti või tahtis perenaine teda meelega narri- 
tada? Inimesed tõukasid teda, andsid talle teed; jälle ter- 
vitas teda keegi ja ta tervitas viisakalt vastu. Ohvitserist 
sõbra kavaldavad sõnad näisid läbi kõrvade sügavale 

ajudesse tungivat; tundes jälle valusat piinlikkust oma 
kontrollimatute tegude pärast, lisas ta tükikese aja pärast 
venitades: «Jah, võib olla, etiga jumalastloodu tõesti 
nõnda ei kanna.» 

Oskar Hint ütles: 

«Noh, selge, mis seal kõnelda! Ei niisugust hoogu 
kanna välja ei näiteks mina ega keegi teinegi. Ma teeni- 
sin paar aastat tagasi mehe all... jäägu ta nimi ni- 


metamata... ja see prassis vahel kolm või neli päeva 
järgemööda. Aga nädal? Ter-ve nädal? Noh, tänan 
väga!» 


Sõitis vastu paar rasket veomasinat, kivisillutis värises 
nende rataste survest, juhid istusid oma kohtadel, nahk- 
mütsid üle otsaesise. «Tuut... tuut-tuut!» röögatasid 
hoiatussignaalid, ja inimesed, kes tahtsid üle tänava 
minna, ootasid nende möödajõudmist. Küürus moor, aja- 
lehepakk kaenlas, komberdas inimeste vahelt läbi, näis 
haletsemisväärselt armetuna ja hüüdis vahetpidamata: 
««Pos-ti-me-e-es...! Postimees!... Pos-timeeeees!»» 
Salk väga noori korporante, kelle näod paistsid tuttavad 
ja kes teretasid kaasteadjaliku muigega, kurameerisid 
kahe patsekandva plikaga; suurena ja tüsedana seisis 
kordnik oma postil, jalaninad veidi laiali, põlvedest 
tagasi hoidudes, pea nii kaugele kuklasse heidetud, et 
mustnevad sõõrmeavaused selgesti nähtavale tõusid. Ja 
jälle kihutas mööda nii taksosid kui kilpkonne meenuta- 
vaid vägevaid veoautosid: «Tuut... tuut... tuutl!» 

«Kuhu sa nüüd õieti tõttad, vennas?» küsis kapten Hint 
vähese vaikimise järel. 

«Panka,» vastas Joel Neegos lühidalt ning mõtles 
peaaegu ahastusega, et see inimene võiks juba lõpuks 
lahkuda. 

Kuid ohvitserist sõber kummardus talle selle asemel 
jälle võimalikult lähemale, vaatas kuidagi usutledes-tun- 

givalt, nagu midagi küsida kavatsedes, ning jätkas kohe 
sosinal: 

«Üldse... ma mõtlesin sinust viimasel ajal rohkem kui 
kellestki muust inimesest. Mõtlesin, usu! Sest kas sa pole 
vahel tähele pannud, et kui sul tuleb ootamatult kellegi 
vana tuttavaga kokku puutuda, siis hakkad sa sellest tut- 
tavast kindlasti juba tükk aega varem mõtlema. Lihtsalt 
— lähed mööda uulitsat ja ... mõtled. Või lamad seljali 
voodis ja... mõtled. Ja katsud endale ette maalida, et 
kuidas see inimene võib praegu küll elada ja olla. Nii et 
minul oli sinuga justament samuti. Tõusen hommikul 
üles, pesen nägu, tõstan vett peoga pähe ja arutlen ise, 
et pagan teab, mis see Joel Neegos, minu vana pinginaa- 
ber, nüüd peaks toimetama ja talitama. Lähen hiljem 
meestega harjutusplatsile, kuulan sõdurite laulu ja... 
mõtlen sedasama. Või istun paari tuttavaga kuskil lokaa- 
lis või kasiinos ja tuletan jälle sind meelde, Ja siis olen 
ma ikka ütelnud nii endale kui mõnele teiselegi meie 
ühistest tuttavatest, et passige peale, poisid, varsti kohtan 
ma kuskil oma head sõpra ja truud naabrit gümnaa- 
siumiajast — Neegost, seda jõukangelast. Nemad — 
naeravad. Mina aga naeran jälle nende üle, et ... hea 
küll, hea küll, ärge uskuge! Ja kas mul polnud õigus...? 
Kui ma neljapäeva õhtul esimest korda kuulsin kedagi 
kohvikus ütlevat, et täna paistvat vist tulemas olevat 
kaardiväelase Neegose tuluõhtu, siis mu süda kohe vap- 
pus rõõmu pärast. Ainult ma ei teadnud, mis kuradi 
kaardiväelaseks sa oled vahepeal tõusnud või mis kuradi 
tuluõhtuid sa korraldad. Noh, pärast sain sellest muidugi 
aru. Hehehee! Nii. Sa lähed siis panka?» 

Joel Neegos, keda hakkas kaaslase mõttetuna näiv, 
kuid ilmselt kuhugi sihtiv jutuvada äkki hirmsasti väsi- 
tama, võttis taskust sigaretikarbi, valis selles pikkamisi, 
märkas sealjuures oma soonelisi ja jämedaid sõrmi tasa- 

tasa värisevat ning hakkas suitsetama, Ta mõtles samal 
ajal, et kui kapten Hint teda varsti üksi ei jäta, ei suuda 
ta end tõesti enam kauem taltsutada. Jah, pagana 
pihta, nõnda see on — teda ärritatakse ja piinatakse 
praegu päris tahtlikult, meelega, kurjast südamest...! 

«Jah... jah... jah! Lähen jah panka!» vastas ta tige- 
dalt läbi hammaste ning tõusis ähvardavalt turri. 

Ohvitser näis ka sel korral kohkuvat, tõmbus nagu 
tagasi. Hetkeks surus ta oma kitsad huuled kramplikult 
vastamisi, kissitas silmi, vaatas vaikides kuhugi kaugusse. 
Ikka tahtis ta nagu midagi küsida, midagi teatavaks teha, 
ei saanud aga sellega nähtavasti kuidagi hakkama ja 
tegi tühje närimisliigutusi, nõnda et põsenukid sõlmedena 
tõusid ning vajusid. Viimaks ütles ta hoopis vaiksel hää- 
lel, otsides samuti paberossi: 

«Sa... kuule... ära pahanda. Ära pahanda, vennas. 
Sest usu või ära usu, aga mul on sinuga kohtamise üle 
tõesti hea meel ja seepärast ma... võib-olla... kipun 
sind veidi tüütama. Noh, anna andeks, Kui sul midagi 
erilist selle vastu ei ole, siis ma tuleksin sinuga veel vähe 
maad ühes. Mul on täna nimelt vaba päev ja ma oleksin 
südamest rõõmus, kui saaksin oma aega viita... sinuga 
vesteldes. Või... ei taha sa seda, vennas?» 

«Vabanda,» ütles Joel Neegos ja ulatas talle sigareti- 
karbi, kuid oli raske mõista, mispärast nimelt ta vaban- 
das. 

Ja kapten Hint, kirjutades selle kohe äsjase ägeduse 
arvele, ütles jälle: 

«Aga muidugi, muidugi, kui ma sind ehk tõesti tüütan 
või segan — ütle ainult! Kaon kohe nagu tuul...! Kuigi 
mul oleks sellest hir-mus kahju! Seda enam, et ma ju 
tean: tõeliselt pole sul minu vastu mitte kui midagi, 
seda ma nägin neljapäevaõhtusest seltsis pidutsemisestki. 
Lausa rõõm oli hiljem meelde tuletada, kui südamlikult 

me seal läbi saime. Sina igatahes kinnitasid mulle, et 
sul pole maailmas ühtki paremat sõpra kui mina. Jajah, 
jajah, kinnitasid tõesti, isegi vandusid seda, panid käe 
südamele. Ja mina pean sedasama kordama, sest ega 
minagi ole just liiga suur karjaloom. Ikka... omaette... 
üksikult... Ja seepärast ma tean: oleks rumalus su 
tänasele halvale meeleolule kuigi suurt tähtsust anda. 
Pagana pihta, jah... hahahaa... paar päeva tagasi 
tegime alles kahekesi mürtsu, täna aga täname ja palume 
teineteist vastamisi nagu mingisugused galantsed salon- 
gilõvid. Muuseas, kas sa mäletad veel, Joel, kuidas me 
nii südaöö paiku, enne kui sa päris nässu kukkusid, minu 
pruuti külastasime?» 

«Sinu... pruuti?» 

«Jah, minu pruuti. Juhtusin nimelt sulle rääkima, et 
mul on siin linnas oma tüdruk, et ma sellega varsti pul- 
mad teen, ja vaat siis sa enam enne järele ei jätnud, kui 
me pidime sinna sõitma! Noh, mis siis, sõitsimegi. Elab 
ta kah seal kolmandas linnajaos, üsna sinu läheduses. 
Oli muidugi keeruline vabandusi leida... nimelt niisu- 
guse hilise külaskäigu pärast, sest kell hakkas juba üks- 
teistkümmend saama... Aga kus armastus on mängus, 
seal antakse ju andeks nii mõnigi lollus. Kas pole... 
hahahaa! Ja nii juhtus meiegagi. Alguses tegi Helga küll 
pika näo, sest ta elab ju kellegi teisega ühes toas, kellegi 
naiskorporandiga (ma ju vist ütlesin sulle, et ta ise õpib 
keraamikat), ja kui me nagu kaks pommi sisse patsata- 
sime, kohkus ta lausa valgeks. Noh, siis aga sai veidi 
seletatud, sina vabandasid 'kah nagu... õige kaardiväe- 


lane kunagi... ja mamslid panid end sirmi taga riidesse. 
Kas sa's ei mäleta seda enam, vennas? Meil oli väike 
liköör ligi... ja oma viisakad suupistedki. Naised mui- 


dugi ei võtnud, me ise tarvitasime selle kõik ära. Ja siis 
märkasin ma alles esimest korda, kui täis sa õieti oled. 

Rääkida kah... ei suutnud enam! Muudkui istusid soh- 
vanurgal, käed põlvedel nagu koolipoisil... ja... ähki- 
sid. Või õigemini... ägisesid. Ja näost läksid sa muud- 
kui kord-korralt kahvatumaks, kuni olid viimaks valge 
nagu kasetohik. Tütarlapsed muutusid juba rahutuks. Ja 
just nagu oleksid sa nende hirmust täiesti õieti aru saa- 
nud, tõusid sa viimaks ja pomisesid, et — ei, ärge kartke, 
ma ei... oksenda... Ja siis me hakkasime tulema.» 

Vaikus. 

Joel Neegos oleks meelsasti oianud ja surus hambad 
nii tugevasti vastamisi, et igemetel valus hakkas. 

Ja küünilise näoga ohvitserist sõber jätkas kohe jälle: 

«Pagana pihta küll, mihukesed ideed sul siis alles pähe 
tulema hakkasid! Tagasiteel kõrtsi, kus muu laudkond 
meid ju veel ootas, leidsid sa järsku, et oleks tarvis ligi 
võtta paar kausikest sülti. Mina küll keelasin ja vaigis- 
tasin. Ja rääkisin ja seletasin, Aga midagi ei aidanud. Ja 
viimaks pidin ma järele andma, nii et me koputasime 
sisse kuskile poodi, ühte niisugusesse poodi, mis siin 
nähtavasti peaasjalikult joodikute kulu ja kirjadega ela- 
vad, hahahaa... ja seal sa lasksidki kaks kausitäit sülti 
paberisse pakkida. Oli igatahes niisugune kellaaeg, et 
viimased omnibussid jaama sõitsid. Noh, kargasime ühele 
peale. Ja arva nüüd, vennas, mis sina selles omnibussis 

tegema hakkasid?» 
- «Noh... mis ma seal's tegema hakkasin?» 

«Mis, jah... Ei midagi enam ega vähem, kui haruta- 
sid ühe kausikese paberist välja, laotasid taskuräti põl- 
vedele ja hakkasid oma suure soome pussiga sülti söö- 
ma. N-no s-see oli vast number! Masin pakil inimesi täis, 
sina aga istud pingil, tõsine nagu budhakuju, ja õgid 
pungil suuga seajalasülti. Hahahaa! Noh, ma olin 
mundris ja hoidusin seepärast veidi kaugemale, ära pane 
pahaks...» 

«Tegid targasti, mis seal pahaks panna!» ütles Joel 
Neegos tigedalt. 4 

«Jah, kas pole tõsi?» noogutas kapten Hint ja muutus 
äkki veelgi jutukamaks. «Muidugi, mõni teine sinu ase- 
mel oleks ehk vihasekski saanud, et sedasi ja teisiti... 
Et pole nagu seltsimehelik sõbrast eemale hiilida või nii. 
Aga sina saad ju minust aru ja mõistad, et teenistus on 
ikka teenistus ja hea läbisaamine on hea läbisaamine. 
Teine asi, kui ma oleksin olnud tsiviilis, aga nõnda — 
mundriga, kõiges oma hiilguses! Kust pagan sa tead, kes 
võib sind näha ja märgata. — Usu, sõber, see oli sihuke 
nali, et isegi autojuht naerda möirgas. Ja üks konstaabel, 
kes samuti jaama poole sõitis, hirnus kaasa. «Mis siis, ta 
ei tee ju kellelegi tüli, las ta sööb,» ütles see konstaabel. 
Ja oli ka täiesti õige. Kas pole, vennas, — mis sa ise 
arvad?» 

«Täesti,» noogutas Joel Neegos. 

Ta vaatas kaaslast nüüd meeletust vihahoost lõkenda- 
vate silmadega. 

«Ei noh, muidugi!» hüüdis ohvitserist sõber hoogsalt, 
nagu millegi üle kangesti vaimustudes. 

Pöörduti pahemale, ligineti Kivisillale, 

Ja viimaks, kui Joel Neegos lähema pangaukse kohai 
sammu tasandas, küsis kapten Hint naiivse uudishimuga: 

«Sa lähed's siiasamasse?» 


«Siiasamasse jah,» vastas Joel Neegos ja lahkus juma- = — 


laga jätmata. 

Sest tal oli kogu aeg tunne, et kui ta selle jutuka ini- 
mese kätt peaks puudutama, peaks ta sellele kindlasti 
kogu jõust näkku lööma. 

Päike paistis üle katuste, — kuum kevadpäike, mis 
pani kõik ümberringi eredalt sädelema. 


«KAHJUKS MITTE!» OTLEB HÄRRA HUMAL 


K una Joel Neegos arvas veel pool tundi tagasi, et täna 
on pühapäev, oli ta kodunt lahkunud ühegi kind- 
lama eesmärgita, ainult ajaviiteks. Ja samuti ka ebamää- 
rase lootusega kohata kas üliõpilassöögimajas või kohvi- 
kus jõukamaid tuttavaid, kes võiksid talle laenata mõni- 
kümmend krooni kõige hädalisemateks asjaõiendusteks, 
— üüri maksmiseks, pesunaisele tasumiseks... söögi 
tarvis... Sest ta teadis ju selgesti, et tal pole hinge taga 
enam paari kroonigi. Juba mitu aastat elas ta vaid laenu- 
dest ja sestap ei valmistanud säärane seisukord talle 
erilist tuska; siiani oli juhtunud alati nõnda, et parajal 
ajal leidus kindlasti keegi, kes suutis ja tahtis aidata. 
Aga isiklikku võlga saab ju hiljem korraldada panka-vii- 
davate vekslitega: ka sellised asutused tahavad elada! 
Ning kui ta nüüd üsna ootamatult teada sai et täna on 
siiski äripäev, otsustas ta kärmesti, et tegutsemist tuleb 
alustada juba kohe, nüüdsama. 

Avarasse ning jahedasse pangaeeskotta astunud, võt- 
tis ta mütsi peast, pühkis higi, lõõtsutas tasakesi. Ta 
läks pikkamisi mööda laiu astmeid üles, luges ajaviiteks 
ammu tuttavaid silte ja tundis end jälle veidi tugeva- 
mana kui äsja uulitsal. Noh, pagan võtaks, kui kõik ini- 
mesed maailmas ta eksisamme nõnda meeles peaksid, 
nagu too vana koolivend, siis küll ei julgeks ta enam poo- 
lel aastalgi nägu üle läve pista, mõtles ta pahuralt. Paar 
tuttavat tõttasid mööda, tervitasid mütsi veerde tõstetud 
hüvakäega, muigasid, noogutasid kuidagi paljutähenda- 
valt, nagu sõbralikult julgustades. Aga teadmine, et ta 
on tõesti heade kommete vastu eksinud, muutis Joel Nee- 
gose ka täna kangekaelseks ning hoolimatuks, ja sestap 
vaatas ta igale julgesti silma. Kuradi pihta, see ei lähe ju 
kellelegi korda, kuidas ma elan ja mismoodi ma end! 
joobnuna üleval pean! ütles ta endale mõttes. 

Hetke pärast panga eesruumi jõudnud, noogutas ta 
vormirõivaid kandvale teenijale üleoleva tuttavlikkusega, 
riputas mantli varna ja astus kohe edasi, koduselt, kuk- 
lasse heidetud peaga, suur ning tüse, tumepruunid juuk- 
sed meeldivalt läikimas akendest langeva valguse tuhk- 
jas kumas. Kuna ta armastas esineda ikka veidi suure- 
jooneliselt ja laialt, ehkki ta ise oli samal ajal pahatihti 
lähedal mustale meeleheitele, läks ta otsejoones diskonto- 
osakonna võre juurde, ängas tuttavale ametnikule nagw 
muuseas käe, surus kõhu vastu lauaveert. Üleolevat haja- 
meelsust teeseldes küsis ta, kas asjaajaja-direktor on 
praegu saadaval ja kas ta pääseks kohe selle jutule. 

Suuri sarvprille kandev noor poiss noogutas tõsiselt, 
lubas järele küsida. Nad olid paaril puhul siin kui seal 
seltskonnas kokku juhtunud, kaugemale üsna pealiskaud-- 
sest vestlusest aga polnud siiamaale jõutud, ja Joel Nee- 
gos kujutles, et vaevalt paarikümne-aastane nooruk võõ- 
ristab teda nagu kunagi roheline tudeng oma vanemat 

kaasvõitlejat. Ei, pagana pihta, tal olevat direktori- 
härraga veel aega, see väike kohtamine ei jooksvat ju 
eest, kas ta teeb ehk liiga palju tüli, kui ta räägib nüüd 
veidi ka äriasjadest? Seda kõike polnud küll vaja, aga 
pohmelusevaev hakkas samm-sammult taanduma ja tas 
ärkas jälle veidi edev ja veidi hooletu elumees, imeteldav, 
lugupeetav eriti algajate seas. 

Kuid poiss võre taga ei võtnud vaevaks kiitvalt muia- 
tagi, kuulas vaid tõsise asjalikkusega, silmad prilliklaa- 
side taga pisut kissis. Ning säärasest ükskõiksusest 
kergesti solvatud, kuigi ta ei tahtnud seda endale tunnis- 
tada, küsis Joel Neegos kohe samuti tõsiseks muutudes: 

«Mul on nimelt siin üks suurem veksel. õiendada. 
Krooni kolmsada või nelisada... kui ma ei eksi. Täht- 
päev on küll esmaspäeval, aga et ma teadaande juba täna 
kätte sain, rääkigem sellest siis ka praegu... Oleks näi- 
teks huvitav teada saada, missugust mahamaksu pank 
minult nõuab, Ma mõtlen — kõige hullemal korral. Sest 
siis ma teaksin oma finantsilisi ressursse vastavalt 
joonde reastada.» 

«Viisteistkümmend protsenti  peasummast,» vastas 
ametnik ega pööranud talt nüüdki veel oma teenistusval- 
meid, asjalikke sinisilmi. 

«Hästi,» ütles Joel Neegos ja mõtles samas irooniliselt, 
et küllap nad lepivad siin ka sel korral ühegi sendita ja 
küllap ta saab siit juurde veel pikendusrahagi. Närviline 
naer kippus kurku tõusma. Viibates uuesti teeseldud haja- 
meelsusega, kordas ta hooletult: «Hästi. Jah... hästi.» 

Ta pidi juba ukse poole pöörduma, kui teda hõigati. 
Jälle näis see üsna tavaline pisiasi sellise ootamatusena, 
et ta üle kogu keha kuumaks muutus. Ta jäi järsu nõk- 
satusega seisma. Närvid, ikka närvid... mõtles ta kohe 
neelatades. Noor ametnik osutas peaga toolile, tegi kerge 
kummarduse ja ütles selge ning puhta häälega, nagu 

oleks ta automaat, mis töötab korraliku mehhanismi 
abil: 

«Oodake üks silmapilk, palun. Ma lähen ja küsin kohe, 
kas härra direktoril on praegu aega.» 

«Ah soo... jah...» noogutas Joel Neegos kohmetult, 
hakates ärevuse varjamiseks laual vedelevaid ajakirju 
sirvima. 

Nõnda istus ta hea tükikese aega, luges läbi paar 
lamedat naljakestki, nende mõtet siiski mõistmata. Ta 
silmad libisesid vahetpidamata kiiresti-kiiresti üle lehe- 
küljeserva vastu igale tulijale ja järele igale lahkujale. 
Ta mõtles aeglaselt ja väga asjalikult, et tal pole praegu 
kaasas puhast vekslipaberit, kuhu võtta teiste käe- 
meeste julgustamiseks vajalik allkiri; et ta saab selle 
ehk sõbralt endalt; et vaevalt kujuneb asi nõnda nagu 
hiljuti ühe oma väljavalitud jahisaagi juures: ta pidi 
jooksma postkontorisse, sel ajal aga lipsas verivärske 
žirant kodunt minema ega näidanud enam nägu mitmel 
nädalal. Pealegi oli tal kuidagi vastik kujutleda, et ta 
peaks jälle trepist alla minema, läbi tänavate ruttama, 
siis uuesti tagasi tulema ja jälle mööda treppe ronima. 

Mida kauem ta siin niiviisi tegevusetult istus, seda 
suuremaks hakkas tas äkki kasvama terve, tugev, pea- 
aegu apluseni ulatuv näljatunne. Ta mõtles vett täis nõr- 
guva suuga, et oleks tarvis sööma minna, end korrali- 
kult täis õgida. Jah nimelt — õgida, kordas ta endamisi. 
Ta muigas, tundis tuju aiva paremaks muutuvat ja nägi 
roort diskontoametnikku jälle direktori kabinetist välja 
tulevat. Ja ilma et ta oleks selle vastust äragi oodanud, 
tahtis ta kohe sõbra juurde sisse astuda, täiesti kindel, 
et see ei mõtle teda oodata lasta. 

Ent selle asemel et teda endast mööda juhtida, astus 
nooruk talle teele ette, vaatas tungivalt läbi prillide ja 
ütles jälle oma imepuhta automaadihäälega: 


46 


«Ei. Palun oodake veel silmapilk.» 

«Soo...? Mis ta's seal teeb, et ta mind vastu ei võta!» 
ütles Joel Neegos ja katsus naljatada. 

Aga ametnik kehitas vaid õlgu ja sõnas rahulikult: 

«Härra direktoril on asjaõiendusi.» 

«Ega siis minagi ei kipu ta juurde laplabood män- 
gima!» pomises Joel Neegos, taandudes jälle laua 
juurde. 

Kuid selgi korral ei lastud teda siiski liiga kaua 
oodata, sest juba paari minuti pärast ilmus sõber uksele 
ja viipas talle käega. Järgnedes sellele raske nahkmööb- 
liga sisustatud tuppa mõtles Joel Neegos endamisi, et 
hädapärast oleks tal suveks vaja paarsada krooni, ja kui 
sellele lisada veel jooksvad kulud lähemateks päevadeks, 
paisuks summa kindlasti saja krooni võrra. Ta otsis tas- 
kust sigaretikarbi, istus lodevalt klubitoolile, pakkus ka 
enda vastu aset võtnud paljaspeale ja rapsis tikust tuld. 
Oli vaikne, soe, imeliselt igav; jälle pidi ta mõtlema söö- 
misele, kuna nälg aiva suurenes, Siis sulges ta hetkeks 
silmad, heitis pea kuklasse ja ütles pikkamisi: 

«Täna on lausa... kuradi moodi soe! Just nagu kuuma 
rauaga... kõrvetab lagipähe.» 

Härra Humal oli ettepoole kummargile laskunud, näis 
ilmselt ootavat. Ka tolles paksus mehes oli täna midagi 
samasugust nagu sarvprillidega noorukis diskonto-osa- 
konnast: midagi ametlikku, midagi, mis kohe solvama 
kippus. Muide — sellist muutust ei märganud Joel Nee- 
gos esmaselt, ei, see oli talle silma torganud enama jao 
jõukamate tuttavate juures juba ammust ajast peale, 
kuigi siiani enam maskeeritud kujul, tagasihoidlikult. 

«On küll soe. See kevad tõotab igatahes üsna kenake 
tulla,» ütles pangadirektor Humal viimaks venitades. 

Ta tahab, et ma rutem ära läheksin, mõtles Joel Nee- 
gos sapiselt, seadis enda mugavamini, mängis saapa- 

ninadega. Jumal-isake ise teab, missuguseid tükke oli ta 
ühes selle paljapäise 'isandaga omal ajal teinud, praegu 
aga konutas see tema ees nagu kehastunud ametlikkus 
ja soovis teda nähtavasti kõigi kuradite juurde. Kombed, 
kombed, kombed... kordas Joel Neegos irooniliselt, muu- 
tus veelgi tigedamaks ja otsustas üle minna kestvale 
piinamisele. 

Tuppa tekkis rõhuv vaikus, mida segasid ainult panga- 
ruumidest kostvad kõnejupikesed, needki tasased, needki 
vaevukuuldavad. Ja Joel Neegos muigas kahjurõõmsalt, 
kui direktorihärra Humal ei suutnud enam kauem oodata 
ja hakkas pikas ringis asjale lähenema, küsides nagu 
muuseas: 

«Noh, kuidas sa's ka elad, vanapoiss?» 

«Ah mina... kuidas ma elan...? Eks niisama tasa- 
pisi,» vastas Joel Neegos ja kallutas pea veelgi kauge- 
male taha, kuni kukal viimaks toolikorjule toetus. Direk- 
tor Humal ootas jälle, hakates juba pikkamisi närvlikuks 
minema. Ja sellest ilmsest avalikust ootusest kord-kor- 
ralt vihasemaks muutudes kordas Joel Neegos nagu mee- 
lega hästi pikaks venitatud haigutusega: «Jah, mis siin 
elada või olla. Pisitasa ju läheb — suurejoonelist ei näi 
maailmas olevat enam mitte kui midagi. Mõtled ka 
vahel, et nüüd alles võiks üht-teist ette võtta, et nüüd 
alles kerkib hinges seikluslust, aga vaevalt saad sa alus- 
tada, kui kõigest kujuneb välja ainult lihtne plaks ja veel 
lihtsam sorr. Eks sa mäleta, kuidas meie armas ülikooli- 
linn vanasti aina elas ja kihas, sel ajal kui meie ka- 
hekesi veel noored olime. Või on see sul juba meelest 
läinud... ah, Aadi?» 

See oli kodune hüüdnimi, mille all tunti omal ajal seda 
suurt perutajat, kes istus nüüd vaiksena ja ametlikuna 
oma direktoritoolil, õlad kõrgele tõstetud. Ja nagu kar- 
tes mingi suure saladuse ootamatut väljalobisemist, 

vaatas härra Humal kärmesti ukse poole ja ütles tusa- 
selt: 

«Nojah... noh. Eks me kõik ju muutume.» 

«Muutume, muutume, see on õigus. Ehk teiste sõna- 
dega: tempora mutantur ja need järgmised tarkused,» 
noogutas Joel Neegos. 

Ning kui oldi jälle veidi aega vaikides ning vaenulikult- 
tähendusrikkalt teineteisele otsa vaadatud, ei saanud 
direktor enam küsimata jätta: 

«Sul oli minu juurde kindlasti ka asja?» 

«Ah sa armas jumal, kas asjad ei või's oodata, kui kaks 
vana kamraadi üle hulga aja nooruspäevade vallatusi 
meelde tuletavad!» ütles Joel Neegos ja naeris lõbusust 
teeseldes. «Ei mäletagi enam, mil me viimast korda juttu 
vestsime, Vanasti sai siia üsna tihti sisse keeratud, ja 
siis oli sul ikka midagi... noh... niisugust...» 

Ta naksutas keelt ja pilgutas silma. 

«Ei, mul pole praegu mitte tinast tilgakestki,» ütles 
direktor Humal jälle väga kiiresti. 

Joel Neegos naeris, sel korral juba üsna siiralt-rõõm- 
salt. 

«Teame, teame, vennas!» hüüdis ta. «Kas sa's tõesti 
mõtled, et ma tulin su käest suutäit napsi norima? Oh ei, 
eksid, eksid! Pealegi — mis siin pattu peita: ärkasin 
alles täna hommikul üsna ja üsnagi raske peaga ja lep- 
pisime omavahel kokku, mina ja härra Joel Neegos, et 
ei võeta enam tilkagi, enne kui ülikool meile mõlemale 
minevikuks muutub. -Nii et — lõpp! Lõpp, vennas! 
Täname lahke pakkumise eest. Aga omavahel öeldud — 
see viimane oli ka väga põhjalik.» 

«Jah, ma tean,» noogutas Humal igava ilmega pöid- 
laid keerutades. 

Joel Neegos tõmbas lauba kipra. Ta oli tahtnud oma 
äsjaste sõnadega teist vaid õrritada, tõepoolest ei meel- 

dinud talle aga põrmugi, et kõik tema rumalatest tempu- 
dest juba kuulnud on. Ja ta küsis, surudes käed sügavale 
taskutesse, kuna need kippusid närvlikult värisema: 

«Kes sulle rääkis...?» 

«Mis rääkimist seal vaja...! Juhtusin osakest sellest 
sinu suurest pidutsemisest omaenese silmaga nägema,» 
ütles direktor Humal ja hakkas kollasest plekk-karbist 
piipu täitma. 

«Soo... Kus siis?» 

««Sinimandrias».» 

Joel Neegos mõtles palavikulise kiirusega, et nõnda 
siis tegi ta seal linna peenimaski lokaalis rumalusi, — 
seni oli ta endamisi lootnud, et ta teed-rajad sinna ei ula- 
tunud. Et mitte oma hinges tekkivat kohmetust reeta, 
tõmbas ta paar tugevat mahvi sigaretist, kustutas selle 
kohe tuhatoosi põhja vastu ja sõnas õlgu kehitades: 

«Noh, hea küll, mis me siin siis ikka neid mineviku- 
tegusid mälume. Kanged mehed olime igatahes mõlemad 
— nii mina kui sina. Nüüd aga — asume asja juurde. 
Tulin sinu manu nimelt teatud tillukese tagamõttega. 
Kuidas oleks näituseks ühe uue veksliga? Ma mõtlen, et 
ega sul pole põhjust keelduda, kuna lõviosa sellest läheb 
ju vanade asjade korrashoidmiseks. Muuseas... veksli- 
paber unus mul toomata. Arvatavasti leidub sul siin üks 
kolmesajaline.» 

Vaikus. 

Direktor Humal muigas korraks tagasihoidlikult- 
ametlikult, ei lausunud aga sõnakestki. Ning kaotades 
äkki senise veidi pealetükkiva kindluse, kogeles Joel Nee- 
gos õige hädiselt: 

«Eks ole... me saame seda ju korraldada?» 

«Kahjuks... mitte,» vastati aga nüüd kindlal häälel, 
sellisel hirmu sisendaval häälel, millega vaielda tundus 
olevat täiesti asjatu. 

Kuid Joel Neegos kogus end, ajas huuled torru ja veni- 
tas kulmu kortsutades: 

«Tohoo, vennas. Kavatsed mind lausa ära kohutada... 
nagu paistab.» 

«Jah, ei ole midagi parata,» ütles isand Humal ja hak- 
kas jälle pöidlaid tiirutama. «Sest mõtle ise, kaua see'$ 
ikka nii kesta võib? Aina laenad aga, laenad ja laenad. 
Kui kõik pangad sinu summad kokku arvaksid, et jõuaks 
sa neid katta oma ihukarvadegagi mitte. Nõnda ei saa jü 
ometi igavesti asju ajada. Jah — paneme muudkui kaane 
kinni! Klõpsti, ja — kinni!» 

«Soo: kinni?» küsis Joel Neegos ja tundis samal silma- 
pilgul, kuidas ta süda äkki rinnus rabelema hakkas. «Nii, 
nii?!» 

«Nojah, mõtle ise järele — mis me peame's tegema,» 
kordas direktor Humal pahuralt õlgu kehitades. «Ma ei 
räägi praegu sellest allkirjast, mis sa mult nüüd palu- 
sid, ei, ma räägin sinu laenudest üldse. Miks sa laiutad? 
Ajad on hoopis teistsuguseks muutunud, kitsikus vahib 
maailmas igast pilust vastu, sina aga prassid nagu õnd- 
sal Noa ajal. Jäta järele ja katsu midagi tõsist ette 
võtta.» 

«Tänasest päevast peale — mitte tilkagi enam!» ütles 
Joel Neegos jälle ja kahetses kohe, et ta seda ütles. Mui- 
dugi — on see kellegi teise asi, kuidas või mil kombel ta 
oma aega veedab! mõtles ta tigedalt. 

Aga enne veel, kui ta sai midagi lisada, tähendas isand 
Humal ilmse irooniaga õlgu kehitades: 

«Sa lubad vist esimest puhku joomisest loobuda? 
Oh ei, minu teada teed sa seda juba sajandat korda! Aga 
ikka... plaks ja sorr, nagu sa ise alles praegu ütlesid, 
kuigi küll mingi teise asja kohta.» 

«Muuseas — ei ole vist sünnis mind õpetama tulla!» 

ütles Joel Neegos ja muutus äkki väga kahvatuks. «Ma 
arvan — See on minu eraelu.» 

Ning pangadirektor Humal vastas ikka ühesuguse 
rahuliku ükskõiksusega: 

«Täesti õige. Nii et teeme siis lühidalt ja asjalikult: 
ma ei anna sulle veksliallkirja.» 

«Siis ei saa ma siinsamas asutuses esmaspäeval prot- 
sentigi õiendada,» ütles Joel Neegos pilkavalt. «Mis aga 
niisugune olukord tähendab — eriti käendajatele — seda 
tead sa ise minust paremini. Muuseas... üks esmaspäe- 
vase veksli žirant oled — sina.» 

«Hea küll, hea küll, mis seal ikka parata. Ja kui see 
juba kord jutusse tuli, siis võin ma sind sõbramehe poo- 
lest hoiatada: alla viieteistkümneprotsendilist maha- 
maksu ei pikendata sul enam ühtki paberit. Vähemalt 
meie juures mitte.» 

Joel Neegose lai jõumeheturi kattus külma higiga. Kui 
asi tõesti sääraseks kujuneb, siis on ta igatahes otsas, 
mõtles ta pakiliselt ja ahastades. Ent väliselt jäi ta veel 
täiesti rahulikuks, kui ta kohe tähendas: 

«Aga niisugusel korral ju ... nagu ma juba ennist 
ütlesin...» 

«...lähevad su paberid notari juurde? Jah, see on 
õige,» lõpetas isand Humal tema alustatud lause. Ja 
kuna ta ei saanud enam mingit vastust, sest Joel Neegos 
oli kogu oma sisemisele jonnakusele vaatamata kuidagi 
kössi langenud, algas ta jälle hoopis sõbralikumalt, nagu 
manitsedes: «Sa pead ju aru saama, pead mõistma! Mil- 
leks, milleks veel see venitamine? Kui lõpp, siis lõpp. 
Mitte mina üksi ei tea, mis kombel sa aastast aastasse 
oma päevi surnuks lööd, või, nagu sa ise veel uhkustades 
ütled — oma eraelu elad. Kuue või seitsme aasta jooksul 
aga on asi pikkamisi niisuguseks kujunenud, et ainult 
elukutseliseks priiskamiseks ei taha ka kõige lihtsameel- 

sematest onukestest koosnev rahaasutus enam laenata. 
Pealegi on enamik žirantidest juba tublisti üle koorma- 
tud, nii et sealtpoolt kandistki pole enam jumal teab mis- 
sugust saaki loota. Ja kord tuleb neil niikuinii sinu ja 
kõigi sinutaoliste asjad oma õlgadele võtta. Mis puu- 
tub panga seisukohasse, siis pole tal ka põrmugi ükskõik, 
kas vastutajad suudavad hiljem oma kohustusi täita või 
mitte. Igatahes, vennas, ma olen sulle juba korduvalt 
rääkinud ja ütlen seda tänagi: pane kõigele senisele 
prunt ette ja hakka tööle... muidugi, kui sa veel suu- 
dad.» 

«Miks ma siis ei suuda, kui ma aga tahan,» ütles Joel 
Neegos ja tundis huuligi närvlikult värisema hakkavat. 
«Muidugi suudan. Selles pole... kahtlustki.» 

«Noh, on ka sääraseid juhtumeid, kus enam ei suu- 
deta,» ütles härra Humal. 

Vaikus. 


«Aga su endagi allkirjad rändavad siis kõigi-pristavite- 
teed,» sõnas Joel Neegos vähe aja pärast, püüdes sõpra 
veel kord kohutada. 

Kuid pangadirektor Humal lõi vaid käega ja vastas: 

«Mis siis? Kord pean ma need niikuinii välja lunas- 
tama ja oma kontosse kandma. — Eks praegu ole ju 
samuti nõnda, et nii mahamaksuks kui protsentideks pea- 
me koguma ja korjama meie, käemehed.» 

Seda, kuidas ta direktori kabinetist välja kooberdas, ei 
mäletanud Joel Neegos hiljem paremagi tahtmisega. 
Kõik ta ümber näis küll ääretult selge ja teravajooneline, 
ometi libises ta sellest selgusest läbi vaid kergesti riiva- 
tes, midagi märkamata. Jäi meelde vaid üksikuid pisiasja- 
kesi, nagu näiteks see, et sõbra pealagi meenutas tagant 
vaadatult suurt, hõredatest karvadest välja kasvavat kõr- 
vitsat, et ust avades kummardus see kõrvits ta ees nagu 

pilkavalt viisakust teeseldes, et uks lõmpsatas ta järel 
kinni kuidagi äkki, just nagu parastades. Siis läks ta 
laua juurde, kus ta oli ennist istunud, tõmbas endale 
tooli, vaatas hajameelselt võre poole, mille ees käis lak- 
kamatult kärsik tegevus. Ta teadis, et oleks vaja kohe 
lahkuda, aga ometi ei viitsinud ta tõusta. Ja kui ta ümb- 
rusest nagu kuskil kaugel ja kõrval seistes lamedat vee- 
pudelit nägi, ajas ta enda kohmakana püsti, et suurte 
lonksudega juua. 

Siis istus ta jälle liikumatuna, käed põlvedel. Ta teadis 
nüüd selgesti, et juba esmaspäeval lendavad esimesed 
vekslid protesti ja et sellest tunnist peale, mil see sünnib, 
on tema lauluke lauldud. Ja samal ajal, kui ta seda tea- 
dis, pidi ta tahtmata imestama, et ta võis sellele mõelda 
säärase suure ükskõiksusega. Teda oli nagu löödud, — 
suure nuiaga, otse lagipähe, — aga ta oli hoobile vaata- 
mata püsti jäänud ja kaalutles nüüd endamisi, missugus- 
tel põhjustel küll ei jaksatud teda ninali virutada. Vähe- 
malt väliselt, kõigile nähtavalt. Ja siis tõusis ta aeglaselt, 
võttis taskuräti, pühkis laupa ja hakkas hooletul sammul 
ukse poole minema, et otsida oma mantel ja lahkuda 
siit... jäädavalt! 

Jää-da-valt... mõtles ta veel kord ja pidi tahtmata 
naeratama, sest selle sõna tarvitamises oli midagi vesi- 
selt pateetilist ja väga magedatki. Näilise muretusega 
jälgisid ta silmad lakksaabaste läikivaid ninaotsi, ta pük- 
siviigid olid korras, ta kuueesiselt tõusis prantsuse lõhna- 
õli kerget-kerget hõngu, meenutades korraga värsket 
metsaalust, kus kõik vaigupiiskadest sädeleb. Mitte 
midagi polnud väliselt muutunud... jah, mit-te mi-da-gi! 
Koridorid paistsid küll pimedaina, ta teadis aga nagu 
klaasist teravust omava selgusega, et väljas paistab ere 
kevadpäike; ning libistades lahtise peopesaga siledat 
käsipuud, otsustas ta peale lõunasööki jõe äärde luhale 

jalutama minna, — parandama oma haiget pead vabas 
looduses... 

Kui Joel Neegos alla jõudis ja paraadukse jalahoobiga 
lahti lükkas, pidi ta silmad kohe vidukile tõmbama ning 
vaatas loomusunniliselt raatuse kella. See hakkas kahe- 
teistkümnele lähenema. Ja äkki kuulis ta end jälle hüü- 
tavat: 

«Halloo, vana kaardiväelane!» 

Joel Neegos pöördus, nägi taas enda ees kapten Hinti 
küüniliselt kibrutavat nägu. Koolivend tuli ta juurde ja. 
küsis uudishimulikult: 

«Noh, kas said raha?» 

Joel Neegos vastas, nagu oleks see uudishimu täiesti 
omal kohal: 

«Ei saanud.» Ja lisas äkki naerma pahvatades: «Jah, 
ei saanud. Sest nüüd on kastil kaas peal. Hahahaa! 
Täiesti! Aga mis seal parata, härra Neegos, sa pead ju ise 
aru saama, nagu ütles seda nii ilusasti sinu vana sõber. 
Muuseas — kas sa ootasid mind kogu aeg siinsamas 
tänaval?» 

«Jah, siinsamas,» vastas ohvitser, «ma tahaksin 
sinuga veel veidi vestelda.» 


«KAHJUKS MITTE!» OTLEB HÄRRA ABRAS 


,õbrad sammusid jälle mööda Suurturgu üles, kään- 
S- dusid vasakule Küüni tänavasse. Juhtis ikka Joel 
Neegos. Õieti oleks ta pidanud küll paremale, ülikooli 
poole suunduma, aga ta vaim oli veidi segane ja ta toi- 
mis hoopis vastuoksa. Muide — see näis olevat üks tema 
külgesündinud omadustest, tegutseda ärevuses ikka kui- 
dagi viltu, ebaotstarbekalt. Ja alles siis, kui nad olid juba 
Kaubahoovi juurde jõudmas, märkas ta eksitust ja tahtis 
ümber pöörata, ei teinud seda aga nüüdki ning luusis 
mööda kitsast põiktänavat jõe poole. 

Oma hajameelsuses ei pannud ta enam sedagi tähele, 
et ta võttis oma laia kõnnakuga enda alla kogu kõnnitee 
ja et koolivend, kes püüdis temaga ustavalt sammu 
pidada, pidi selletõttu rentslisse taanduma. Nõnda rühki- 
sid nad tükk aega vaikides edasi, veidi koomiline paar, 
üks jämeda kehaga, tüse, uhkesti kuklasse heidetud peaga 
ja raskete ning laiade atleediõlgadega, teine aga kuni 

veidruseni kõhetu, ette vimma längenud, sulil olevat lindu 
meenutav. Joel Neegos märkas, kuidas üks või teine vas- 
tutulijatest neid silmitses, teadis, et teda ja toda teist 
võrreldakse, mõtles aga samal ajal mingit otsust tege- 
mata, et raha ta nõnda siis ei saanud. Ja nagu ikka oma 
elu äpardusehetkedel, nõnda hakkas ta endale tänagi jon- 
nakalt selgeks tegema, et õieti polnud ju juhtunud mitte 
midagi katastroofilist, — tal on ometi peale selle tõpra, 
selle uhke direktorihärra Humala veel muidki tuttavaid, 
jah, ta vekslitele on ju siiani alla kirjutanud veel paljud 
teisedki vilistlased. 

«Nagu tubakakaupmees Abras,» mõtles ta pominal ja 
otsustaski, et sellega ta veel ei jäta: muidugi mitte, nii 
kergesti ta juba ei alistu! 

Kaaslasele ainsatki selgitavat sõna lausumata pöördus. 
ta kohe kärmesti jä hakkas tuldud teed tagasi sammuma. 
Ta võttis jälle kogu ahta trotuaari enda alla, tõrjudes 
ohvitserist sõbra munakividele. Aga see püsis ometi tak- 
jana ta kõrval, midagi küsimata, ent kõige vastu endist 
viisi uudishimulikku huvi tundes. Ning üsna ootamatult 
hakkas ta jälle rääkima, kõlistades iga sammu juures. 
kannustega, mis läigatasid ta säärikukontsadel: 

«Pagana hoos olid sa jah... see tähendab, sel õhtul, 
kui ma sind kohtasin. No niisuguses hoos, et lausa lust 
vaadata. Ma rääkisin sulle ennist, et sa ostsid ühest 
vürtspoest kaks kaussi seajalasülti ja et sa ühe neist 
kaussidest sõid tühjaks juba omnibussis. Noh, aga teine 
kauss jäi ju veel järele... Ja arva, vennas, mis sa selle 
kausiga tegid, hahahaa! Aga vaat seda tegid, et pakku- 
sid igale vastutulijale. Niipea kui me Suurturul masinast 
välja astusime, nii kohe torkasid ühele möödaminejale 
nina alla, et olge head — proovige. Ja ütlesid ise, et su 
enda tehtud, et niiöelda tutvustamisartikkel. Ja olid samal 
ajal nii kangesti tõsine, et kas usu kui tahad. Kuramuse 

pihta! Ja peatasid oma tutvustamisartikliga nõndaviisi 
kinni i-ga vastutulija; kuni kordnik hakkas meid viimaks 
silmas pidama. Suure tegemisega sain su niikaugele, et 
me kõrtsi tagasi läksime. Seda sa ju mäletad veel, Joel, 
eks ole?» 

«Muidugi mäletan!» ütles Joel Neegos ja mõtles tusa- 
selt, et nõnda siis on see tema kühmus kõndiv südame- 
tunnistus jälle oma piinamisi alustanud! Aga too esimene 
äraütlemine, mille ta oli äsja üle elanud, polnud jätnud 
talle mõju avaldamata ja sestap ei valmistanud oma lol- 
luste kuulamine talle enam just kuigi suurt piina. Ta kor- 
das hetke pärast, taandudes nüüd rohkem majade poole, 


kuna ta näis alles praegu märkavat, et koolivend teise 


jalaga rentslis kõnnib: «Mäletan küll... mä-le-tan!» 

«Aga kas sa seda ka mäletad, kuidas me saalist läbi 
läksime?» küsis ohvitser ja piilus äkki kulmude alt. 

«Ei... ei mäleta... Seda ma ei mäleta!» pomises Joel 
Neegos üle õla. 

Ja just nagu — maksku mis maksab — kõiki ta patus- 
tamisi talle endale meenutada püüdes, algas kapten Hint 
jälle kohe: 

«Vaat saali me läksime nõnda, et sa nõudsid kõrtsmiku 
käest endale kelnerikandmiku, tellisid siis pillimehed 
puhvetiruumi, maksid neile kenakese summa ja käskisid 
gladiaatorite tuleku marssi mängida. Need muidugi... 
mängisid. Sina aga käsutasid, et nüüd pole muud midagi, 
kui sammuge uhkes reas selle ja selle laua juurde ja 
mängige seal veel üks tubli lugu. Ja kui muusikamehed 
minema hakkasid, läksid sa ise nende kannul tagasi sõp- 
rade manu, kandes ikka seda kuulsat süldikausikest... 
H-ha-ha-haa! Kuradi lugu, ütlen ma sulle, sõber. Ja kui 
sulle siis veel siit ning sealt plaksutama hakati, ronisid 
sa koguni toolile ning pidasid käremeelse kõne... h-ha- 
ha-haa! seajalasüldi tähtsusest moodsa riigivormi arene- 

misel Baltikumis, eriti aga Eestis. Seda sa ju mäletad ... 
h-ha-ha-haa?» 

«Mäletan, mäletan. Jah, mäle-tan... ka seda!» noogu- 
tas Joel Neegos, ja tõesti hakkas nüüd ta ette kerkima 
ähmaseid kujutlusi sellest, kuidas ta vaatas kustki kõrge- 
malt kohalt tihedasti asetsevatele laudkondadele, kes 
kõik olid nägudega tema poole pöördunud. Ja küllap ta 
siis oma kõne pidaski, mis seal ikka, arvas ta endamisi. 
Kuna ta aga ei tahtnud kaaslasele näidata, et oma vägi- 
tegude teadasaamine valmistab talle piinlikkusetunnet, 
ütles ta kohe üle õla: «Noh, pajata aga edasi. Mis ma 
seal's veel tegin ja toimetasin?» 

«Ega sel õhtul midagi rohkem vist ei juhtunudki,» 
seletas kapten Hint. «Või õigemini: vähemalt mina ei 
mäleta, et oleks veel midagi niisugust juhtunud, millest 
maksaks rääkida. Muudkui, et sa jäid siis kohutaval kom- 
bel purju, taarusid ja vaarusid laudade vahel, nõudsid 
kas või poolenisti vägivallaga tuttavate naisi tantsima, 
kukkusid nendega paar korda orkestrisse. Aga see kõik 
läks üsna õnnelikult, kõik daamid pääsesid su käppade 
vahelt igatahes tervete kontidega. Noh, mõni perekond 
pani ju su eest lõikama ega saanud tellitud pudeleidki 
õieti tühjaks juua, aga... see on niisugusel ajal üsna 
pisike täpe. Ah jaa — ühele vanemale härrale sülgasid 
sa lagipähe ja tegid sinna näpuga risti, sest ta ei luba- 
nud oma abikaasat sinuga «sina juua», aga selle tüli 
lõpetasid ooberid juba idus. Ja kaks või kolm korda 
komistasid sa tühjadele laudadele, nii et need tükis val- 
misseatud serviisiga ümber lendasid, Siis aga viidi sind 
kabinetti magama ja peale seda hakkasin mina minema.» 

«Nii et sa ei tea mulle enam midagi head rääkida?» 
küsis Joel Neegos sapiselt. 

«Ei tea jah. Rohkem midagi ma sulle tõesti enam rää- 
kida ei tea,» ütles koolivend. 


Ja Joel Neegos lausus: 

«Kahju!» 

Siis pöördus ta jälle midagi rohkem lisamata kaup- 
lusse, kus ta teadis sel kellaajal tavaliselt viibivat selle 
äri omanikku, heasüdamlikku organisatsioonivilistlast, 
kes oli aasta või paar tagasi samuti mõnele tema suure- 
male vekslile alla kirjutanud. 

Tal oli õnne, jah, ta polnud eksinud, — vanahärra 
Abras istus tõesti kaupluse tagaruumis, suitsetas oma 
pikavarrelist piipu, sirvis arvetes, mis lebasid hunnikus 
ta ees laual. Ta oli pangamehest veelgi paksem, voldilise 
kuklaga, kuid süsimustade ning paksude juustega ja 
meenutas mõninga joone poolest tavalist ärijuuti, kes on 
suutnud juba välja kujundada oma standardtüübi. Tal 
olid kavalad, just nagu õlis ujuvad tillukesed pilusilmad, 
kitsas ning sirge nina, ümmargused punnpõsed ja vastu 
pead hoidvad kartlikud kõrvad, mida otse eest vaadates 
polnud üldsegi näha. Ja tema laiades ning koduselt-vallu- 
tavates liigutusteski oli midagi hommikumaist; ta viipas 
teisel pool lauda asuvale tühjale toolile ning ütles ime- 
lahke, õlise, nagu kogu lihavale näole laiali hõõrutud 
muigega: 

«Palun, palun, sõber Neegos. Noh, pole sind enam hul- 
gal ajal näinudki. Elad ikka veel, nagu ma nüüd oma- 
enda silmaga seletan!» 

«Elan, elan,» vastas Joel Neegos, riputas mantli varna 
ja oli endamisi kindel, et siit ei lähe ta ühelgi tingimu- 
sel ilma allkirjata. «Ja teie ise, härra vilistlane?» 

«Minuga on päris kehvad päevad, see on tõsi,» ütles 
kaupmees, ei jätnud aga heatujulist naeratamist, pilgu- 
tas sõbralikult oma väikesi siilisilmi, lükkas jalad kolinal 
laua alla. Siis toetas ta kämblad puusadele, sirutas ähki- 
des selga ja seletas kohe pikemalt: «Vaat kui paneb kura- 
mus mulle ühel heal päeval nagu välguga läbi südame! 

Mu õnnis vend läks ju niisama paksuks nagu mina ja oli 
minust vaevalt aasta vanem, kui oma laengu kätte sai. 
Sellepärast olen ma alati naisele öelnud, et ei mina või 
nii muretult magama heita nagu tema või mõni teine. Et 
mina pean ikka nii tegema, et puhas pesu olgu mul alati 
seljas ja sau olgu mul käes ja vöö olgu mul vööl. Noh, 
ja mis siis sind minu, vana tudikese juurde hõimule ajas? 
Muidu pole sinusuguseid suurte tegude tegijaid vägevaid 
kangelasi ju kunagi näha, kui ikka asja pärast... ikka 
asja pärast.» 

Enne pilkab peenelt läbi ja siis kirjutab nime alla, — 
mõtles Joel Neegos rõõmsalt ja kraamis kohe oma mured 
lagedale. Jah, asi olevat nõnda, et ta lootvat jälle kord 
austatud vilistlase lahkele vastutulekule. Suvi seisvat 
ukse ees, tal olevat aga enne Tartust lahkumist paar 
hädalist asja korraldada, seepärast olevat ta sunnitud 
ühe väikese veksli tegema. Ta lootvat igatahes kõigest 
südamest, et härra Abras kui oma organisatsiooni vana, 
traditsioonidega vilistlane, teda praegu hätta ei jäta. 

Kuid selle asemel, et nagu alles mullu ühegi vasturää- 
kimiseta oma kaalukas nimi paberile pista, (nõnda oli 
Joel Neegos seni harjunud nägema), ajas vana kaup- 
- mees nüüd silmad pärani ja tegi näo, nagu oleks ta kuul- 
nud praegu midagi väga veidrat, midagi lausa sensatsi- 
oonilist. 

«Vekslit teha?! Tänapäeval tahetakse veel vekslit 
teha!» pasundas ta kogu kopsujõuga ja tagus endale tükk 
aega kahe kämblaga vastu põlvi ning kintse,. — Jah, jah, 
ta olevat tõesti rabandust saamas, nähes jälle enda ees 
niisugust optimisti, kes tahab veel vekslit teha! Jajah, 
jajah, ta ei liialdavat, ta olevat praegu enam kui üllata- 
tud, ta olevat otse pikali kukkumas, lämbumas, ei — ta 
olevat suremas! Ja neid kohmaka looma niisama kohma- 
kaid nalju üha jätkates tegi ta Joel Neegosele igati sel- 

geks, et on täiesti naeruväärne loota temalt allakirjuta- 
mist mingile paberile, mille kaudu tuleks tal ehk kunagi 
sekeldusi rahamaailma tölneritega, kes olevat teda juba 
niigi elus küllalt sakutanud. 

«Aga sügisel te ei keelanud mulle. Tuletage meelde, 
härra vilistlane, te olite alati nõus mulle seda väikest 
abi üles näitama...» ütles Joel Neegos nagu taevast alla 
kukkudes ja muutus silmapilkselt jälle väga ebakindlaks, 
isegi alandlikuks. 

Aga vana kaupmees naeris vaid ja hakkas uuesti suure 
häälega imestust avaldama õilsahingeliste noorukite üle, 
kes olevat veel valmis minema säärasele pagana libedale 
teele, nagu on seda need nõndanimetatud Pikad Paberid. 

Kui Joel Neegos jumalaga jättis, tuli lärmakas ärimees 
teda veel poodigi saatma, veiderdas, kepsles jalgadel, 
näis valmis olevat mingi seletamatu lõbususe sunnil kas 
või tantsu lööma. Müüja-preili näis tähelepanelikult kuu- 
lavat ta sõnarikast vatramist, taipas vist paljusid asju, 
muigas vaikselt omaette. Oli hirmus piinlik olla: piinlik 
üle põranda minna, piinlik tänavale astuda, piinlik ees- 
ruumis mütsigi pähe panna. Imelik sundkujutlus, nagu 
võiksid kõik möödaminejad tema hädast aimu saada, 
puges südamesse ja pesitses sinna nagu uss õunasse. 
Nõndaks, see oli ainsa tunni jooksul juba teine eitav vas- 
tus, ja kui see nii edasi läheb, siis oli tal äsja veel 
liialt vara rõõmutseda! mõtles Joel Neegos. Ta hakkas 
jälle kohe sihitult kuhugi minema, tõrjudes koolivenda 
ikka enam rentsli poole, kuni see sammus uuesti muna- 
kividel, millel libisemine ning komistamine pani kannu- 
sed ta saabastel kõlisema kuidagi erakordselt lõbusalt, 
kuidagi erakordselt ülemeelikult. 

Vähe aega sammusid nad jälle vaikides. Joel Neegos 

selgemaks muutuvat pead pingutades meelde tuletada 
kõiki neid inimesi, kes olid kunagi kirjutanud alla ta mit- 
mesugustele võlakohustustele ja oli nüüd veendunud, et 
ta käib need läbi esimesest viimaseni, kuni paber oman- 
dab seadusliku maksvuse. 

«Kas... said?» kuulis ta endalt samas küsitavat, vaa- 
tas üle õla ja kohtas taas ohvitserist koolivenna uudis- 
himulikku pilku. 

«Ei,» vastas ta lühidalt. 

Ja kui ta nõnda vastas, haaras teda korraga mõte, 
nagu kujutaks tema, Joel Neegos, endast praegu midagi 
haavata saanud looma taolist, kes hakkab surema, ja 
nagu oleks tema kõrval kõndiv koolivend algavale kõdu- 
nemislõhnale järgnev raisakull. 

«Õigupoolest — milleks see sind huvitab?» küsis ta ja 
seisatas silmapilguks. 

«Noh, kuidas see ei peaks mind siis huvitama? Me ole- 
me ometi sõbrad!» hüüdis kapten Hint võltsi paatosega. 
«Aga õigete sõprade vahel on ju nõnda, nagu kunagi 
õilsas inimkonnas — üks tunneb piina teise piinadest ja 
teine nutab pisaraid, kui üks pisaraid nutab. Hehehee!» 

«Kuule, palun sind — ära ometi irvita!» ütles Joel Nee- 
gos. 
«Anna andeks, ma... niisama!» vabandas ohvitser, 
naeris aga kohe uuesti. 

Ja Joel Neegos, suutmata valada endas käärivat tige- 
dust selle kahjurõõmsa inimese vastu millessegi tõhusa- 
masse, peatus äkki, käändus kaaslase poole ning küsis 
luurates: 

«Tead sa... mis oleks, kui sa õige ise minu paberile 
alla kirjutaksid? Sa oled ju ometi kindla palgaga ini- 
mene, ja see juba maksab midagi.» 

«Ei noh, olgu nüüd pealegi,» ütles ohvitser kohe ja pil- 
gutas talle nagu teda läbi nähes kavalalt silma. 


«Olgu pealegi jah. Ma ainult naljatasin,» sõnas Joel 
Neegos. 

Ning jälle oma hiljutisele kõneteemale üle minnes 
algas kapten Hint endise üksikasjalisusega: 

«Õieti ütelda — see mürts seal peenes lokaalis oli sinu 
tolleõhtuse esinemise kõrgpunkt. Et hirnu ennast kas või 
lõhki, hahah-haa! Aga ega sellega veel ei jäänud, nagu 
ma pärast kuulsin. Üks sinu sõpradest, ma ei mäleta 
enam ta nime, juhtus mulle täna uulitsal vastu ja rääkis 
veel üht kui teist. Ja kõige uhkemaks jääb ikka see lugu, 
kuidas sa kahehobuse voorimehe välja tellisid, oma kon- 
vendist kaks rebast kaasa võtsid, kella poole kaheteist- 
kümne ajal päeval ülikooli peahoone ette sõitsid ja siis 
pidulikult WC-sse sammusid. Just nagu mõni vana aad- 
lik, kes hästi tüsedat «nalja» armastab. Astud läbi kori- 
dori, rebased ikka paar sammu paberipakkidega järel, 
käid oma tee ära, rebased peavad seni ukse juures au- 
vahti, tuled uuesti välja ja lähed minema, rebased jälle 
paar sammu järel. Kogu börs oli sel ajal rahvast kubinal 
täis ja kõik jooksid kokku... ja vaatasid... ja naersid 
muidugi... hahahaa. Noh, vana vennas, sa oled ikka 
tõesti otsast alguseni vigureid täis nagu... nagu... 
mustlase hobune, kui sa nõnda enda kohta ütelda 
lubad... hahahaa!» 

Joel Neegos kõndis nüüd nagu sütel, punastas, higis- 
tas, oleks meelsasti nurga taha kadunud ja jooksma pist- 
nud. Jah, ta endagi mälu hakkas sellest visast «värsken- 
damisest» pikkamisi töötama, — koolivenna jutustuses 
polnud mitte midagi liialdatud, pigemini oli ehk mõni 
nüansike veel väljagi jäetud. Selgesti tuli talle meelde, 
kuidas sõbrad ja kaasvõitlejad, kes juhtusid sellal üli- 
kooli koridoris viibima, talle kahemõtteliselt pilgutasid; 
kuidas talle viibati, midagi hüüti; kuidas paar tuttavat 
õppejõudugi tema aadlikku ülbutsemist nägema juhtusid. 

Issand jumal küll, kust ometi võttis ning leiutas ta pur- 
jus pea selliseid lollusi, kõiki neid totrusi? küsis ta endalt 
ja pühkis närvlikult üle otsaesise, mida katsid nüüd tihe- 
dad higipisarad. Siis kuulis ta jälle, kuidas koolivend jät- 
kas, pidades temaga kogu aeg sammu: 

«Nagu ma juba ütlesin, — seda janti ma isiklikult ei 
näinud. Ja mul oli sellepärast tõsiselt kahju, tõsiselt 
kahju. Sest, pagana pihta, lõppude lõpuks on maailmas 
ju nii hullupööra vähe lõbu ja nalja, ja miks me ei või 
siis ise seda vahetevahel teha, et end paremini tunda. 
Eks sa näe ju, kuidas sa täna jooksed mööda iga sorti ra- 
hajõmme, et kerjata ja manguda neilt allkirja või mõne- 
kümnekroonist summakest. Ja mis seal imestada, kui 
järsku veri pähe lööb ja sind ennast kihutab härrat män- 
gima. See on ju otse kuratlik huumor, palun väga: 
laenata, laenata, laenata, enamalt jaolt elada armsa 
taadikese kulu ja kirjadega, järsku aga hoog sisse 
võtta ja nagu mõni vana maahärra põikpeaks hakata... 
Noh, mine sisse ja osta oma paber ära, ma ootan sind.» 

Joel Neegos astus postkontorisse, ostis veksliplangi, 
heitis pilgu läbi akna uulitsale ja nägi sõpra pikkade 
sammudega mööda trotuaari edasi-tagasi käivat, pea 
kuklas, teine käsi taskus. Ja juba varsti sammusid nad 
jälle külg külje kõrval mööda tänavat tagasi, Joel Neegos 
ikka laiana ja välise enesekindlusega mööda siledat as- 
falti, kõhn ohvitser konarlikel munakividel. 

Järgmine, kelle juurde ta otsustas minna, oli noor ad- 
vokaat, tubli mees, keda tundis kapten Hintki. Ja selle- 
pärast arutasid nad nüüd ühiselt, kas maksab sellelt kogu 
kavatsetud summale allkirja paluda või oleks targem 
«normi» vähemalt poole võrra vähendada. Joel Neegos 
oli ise üpris sõjakas meeleolus, kuna ta katsus nõnda 
jagu saada oma hinges süvenevast häbitundest, kõhetu 
ohvitser aga näis elutargem ja väitis ikka ühtesid ja neid- 


5 Vana kaardivägi 65 


samu sõnu korrates, et parem olevat siiski pool muna kui 
tühi koor. Ja ikka omavahel südilt vaieldes jõudsid nad 
viimaks suure tammeukse ette, mille kaudu tuli jälle kol- 
mandale korrale ronida. 

Noor vandeadvokaat Juhkamson istus oma töötoas, 
tuhnis paberites, ütles kohe sissejuhatuseks, et ta olevat 
väga väsinud, kuna pidanud täna tervelt kolme kaabakat 
kaitsma: kuid siiski, siiski, — olgu aga armas kaas- 
võitleja lahke ja võtku istet! Ta oli pikakasvuline blond 
mees, dändilikult rõivais, kuid lahke kuni liialduseni. 
Ning ehkki Joel Neegos loomusunniliselt tajus, et ka siin 
soovitakse temast võimalikult peatselt lahti saada, ei 
kaotanud noore asjamehe nägu ainsakski hetkeks oma 
libedat naeratust, mis hakkas kohe tahtmata tülgastust 
tekitama. 

Et sellest läiluseni ulatuvast lahkusest võimalikult 
ruttu pääseda, asus Joel Neegos kohe asja juurde. Ta 
ütles, asetades vekslipaberi sõbra ette lauale: 

«Noh, armas vilistlane, ära viida asjata ei enda ega 
minu aega ja... kirjuta alla.» 

Noor advokaat vingerdas nagu rasvapannil. Ei, ju- 
malapärast, seda ta ei tegevat mitte mingi hinna eest. 
Jah, ta olevat sõna andnud, ta sõrmed ei puudutavat 
enam kunagi maailmas vekslipaberi tagumist külge! 
Kaasvõitleja ärgu pangu pahaks, aga nõnda olevat tõesti 
lood! hüüdis ta kiiresti üksteisele järgnevate lause- 
tega ja punastas ise kuni oma suurte õhukeste kõrvadeni- 
Joel Neegos muutus äkilise vihahoo pärast meeletuks, lõi 
rusikaga vastu lauda ning ütles karjudes: 

«Jah, jah, ma tean juba. Seda ma arvasin, palun ära 
enam edasi räägigi! Eks ole, mees, — sa oled väga ülla- 
tatud, nähes veel tänapäeval minutaolist imelikku opti- 
misti, kes julgeb asju ajada pangahärradega? Ja peale 

selle oleks sul minule ehk sedagi ütelda, et. ma peaksin 
end parandama? Nõnda jah, eks ole... sa loll, sa... sa 
kõlupea!» 

«Palun, ära ometi lärmitse,» ütles valgepäine advo- 
kaat, muutus korraga siiraks ning avameelseks ja lisas 
kohe, nõjatades enda toolikorjule: 

«Pole mul tarvis sulle rääkida ei üht ega teist. Jah, ma 
ei hakka su ees viisakaid vabandusi otsima, millest sa 
niikuinii tead, et need on valed, ma ütlen ausalt, et ma 
sulle enam alla ei kirjuta. Aitab juba sellest, mis ma nii- 
kuinii pean enda peale võtma.» 

«Kuradi pihta... nagu oleksin ma omadega juba 
karile jooksnud,» ütles Joel Neegos. 

«Oledki, vennas! Jah, mis me seal vaidleme, oled 
jooksnud juba rohkem kui karile, oled juba... põhjas!» 
ütles advokaat, 

«L-lori! Ei ole!» ütles Joel Neegos. 

Ja advokaat ütles veel kord resoluutselt, puhastades 
rahulikult küüsi: 

«Mis sa nüüd asjata vaidled, vana sõber! Sinuga on 
juba ammugi täiesti läbi.» 

Vaikus. 

«Väga huvitav, et täna on hakanud kõik minu käe- 
mehed ühesuguseid sõnu rääkima,» pomises Joel Neegos 
viimaks, pühkis üle lauba ja püüdis häälele pilkavat kõla 
anda. «Direktorihärra Humal, vana vilistlane Abras, 
sina, küllap vist need teisedki, kelle juurde ma olen alles 
minemas. See paneb ju lausa imestama. Just nagu ai- 
maksite te vastastikku üksteise mõtteid... kauge maa ta- 
gant.» 

«Noh, parem ära nende teiste juurde enam minegi,» 
ütles advokaat nüüd üpris tõsisena. 

Äkki hakkas Joel Neegos taipama. Kuid ta ei uskunud 
siiski veel, et asi võiks tõesti nõnda kaugel olla. Ja suu- 

tes vaevu rahulikuks jääda, kuna selline talitusviis näis 
talle alatusena, küsis ta ainsa lühikese sõnaga: 

«Miks?» 

«Vaat seepärast, armas kaasvõitleja, et paar päeva ta- 
gasi, just sel ajal, kui sa jälle mööda linna ringi tuis- 
kasid, olid sinu žirandid omavahel koos ja otsustasid sel- 
lele mängule lühikese lõpu teha. Milleks me seda õletu- 
lukest enam kütame! Summa aina paisub ja sina kaldud 


üht kui teist veel terroriseerimagi, ähvardades uute all- 
kirjade keeldumise puhul ka vanad notari juurde lasta. 


Noh, nüüd me teeme seda ise. Nii et... ole üsna mu- 
reta... esialgu kirjutame me sinu patud vabatahtlikult 
oma kontosse. On see sulle nüüd selge?» 

«Ühe sõnaga — läbi?» ütles Joel Neegos vähese vaiki- 
mise järel. 

«Jah, läbi... mis seal parata...» noogutas blond ad- 
vokaat. 

Üks kärbes oli püünisesse jäänud ja pirises haledasti. 

Ja jälle läksid kaks meest pikkade sammudega astu- 
des mööda kevadkuuma kõnniteed tagasi südalinna 
poole, tüsedam ees, kõhetu kohe tema kannul. 

Vanad kastanid plankaedade taga sirutasid oma sir- 
geid küünalõisi päikese poole, et need kord juba... puh- 
keksid. 

«Et need puhkeksid... et need puh-kek-sid...» kordas 
Joel Neegos mõttetult ja vaatas vidutatud silmadega otse 
vastu sügavsinist maitaevast. 


HADALDAJAT TRÖÖSTITAKSE 


U mbes tund aega hiljem üliõpilassöögimajasse jõud- 
nud ja kaugeimas nurgas asuva lauakese juures aset 
võtnud, tundis Joel Neegos end väga väsinuna. Alles nüüd 
tajus ta täie selgusega oma praeguse seisukorra kohuta- 
vat katastroofi. Ta oli jooksnud järjestikku enam kui 
kümne mehe juurde, ikka tagajärjetult. .. ikka tagajärje- 
tult! Jah, see on nõnda, tal pole pääsu — nüüd on ta siis 
lõplikult ja jäädavalt pikali ega suuda end enam iialgi 
jalule upitada! Tõsi küll, juba vahel varemgi, resignat- 
sioonilistel meeleheitesilmapilkudel, oli ta hirmu tundnud 
oma ligi miljonilise võla pärast, ometi aga polnud ta 
mitte kunagi veel suutnud kujutleda oma tulevikku selli- 
ses valguses, nagu see oli saabunud nüüd, mõne minuti 
eest. Tõsi küll, juba vahel varemgi oli tal kahju mõtte- 
tult raisatud ajast, mõttetult raisatud rahast, mõttetult 
raisatud tervisest; kuid ta oli siiski endamisi üpris kin- 
del, et peatselt muutub kõik, ja siis hakkab ta pisitasa 

parandama neid muhke, mis noorusevallatused talle lõid: 
jah, ta maksab oma võlad, töötab enda üles, tasub vane- 
matelegi nende hoole ja mure eest, vaevaga teenitud vee- 
ringute -eest, <mis talle läkitati korrapäraselt peaaegu 
igal esimesel kuupäeval. Ja veel mõni tund tagasi, täna 
hommikul, oli ta näinud läbi raske pohmeluseudu oma 
veidi laialivalgunud elu sirgjoonelist tõusuteed, veidi 
ülemeelikü, aga andeka ning tööka inimese tõusuteed. . 
per aspera ad astra — nõnda, nagu ta ise oli 
seda ikka romantiliselt iseloomustada armastanud. . 

«Jah, per aspera ad astra!» kordas ta tasakesi “täbi 
hammaste ja teadis mingi lõikava selgusega, et nüüd 
ei maksa enam unistada, ei maksa enam loota. Hea isa 
saadab talle ka tulevikuski veidi elamisraha; see on aga 
aja jooksul kuivanud nii hirmus pisikeseks; paratamatult 
peaks ta igas «kuus hankima kustki lisasummasid, kui 
mitte rohkem, siis vähemalt neli-, viiskümmend kroonigi. 
Aga kust ta seda veel hangib, tema, mustas nimekirjas 
seisja, kel maksab panka astuda vaid ehk selleks, et 
kohata seal mõnd tuttavat. Jah, õppimine tuleb lõpetada, 
arstikutsele tuleb käega lüüa, oleks veel hea, kui ta 
kustki mõne tillukese kohakese saaks, et poleks tarvis koju 
sõita, vanematele kaela, naabritele naerda! mõtles ta väga 
pikkamisi ja kuidagi raskelt-raskelt, ning tegi samas 
otsuse, et juba täna õhtul läheb ta kohvikusse, rääkima 
enne esmaspäeval algava katastroofi kulmineerimist mõ- 
ningate asjameestega, kes võiksid teda kuhugi soovitada. 

Toodi praad, ta hakkas seda mõttetult silmitsema. Ta 
ei märganud sedagi hulgal ajal, et keegi oli ta laua juurde 
tulnud ja istus nüüd otse ta vastu — Jaan Madisson, 
väike küürakas mehike, tema parimaid sõpru. Suur söögi- 
saal temast paremal sumises ja liikus, kõikjal ümberringi 
vilksatas rõõmsaid nägusid, siin-seal loeti söömise ajalgi 
konspekte ja õpperaamatuid, kuna eksamisesoon polnud 

ju veel lõppenud. Oli' üksikuid tuttavaidki, kes talle noo- 
gutasid, ja vana harjumuse sunnil tõmbas ta neile-vasta- 
tes näo naerule. Noored poisid ja tüdrukud edvistasid 
vastamisi, naersid, sädelesid vallutavast elurõõmust. Ja 
just nagu oleks igaühel neist vaja lakkamatult kuhugi 
rutata, kärmesti midagi korda seada või mingi üpris 
tähtsa teoga maha saada, sõid kõik sellise naiivse väle- 
dusega, et juhtus hetki, mil polnud kuulda midagi peale 
nugade-kahvlite klõbina vastu taldrikuid, peale üsna 
vaikse närimiskaja ja peale teenijate virga edasi-tagasi 
jooksmise, kuna rahvast oli palju ja kõik ootasid kärsitult 
oma tellimuste täitmist. 

«Mis sinul siis täna häda on?» kuulis Joel Neegos en- 
dalt äkki küsitavat, pööras pilgu otse enda ette ja kohtas 
väikese küüraka helepruune silmi. 

«Minul? Mitte midagi,» vastas ta teeseldud muretu- 
sega ja katsus hooletult õlgu kehitada. Ja kuna talle mee- 
nus alles nüüd, et ta oli söögisaali astunud päris üksi, 
küsis ta omakorda: «Millal sina's siia tulid?» 

Küürakas naeris. Tal oli ilus, peaaegu tütarlapselik 
nägu, tugev ja sirge nina, sügavad silmakoopad, pea- 
aegu sinakasmustad juuksed, lohukesed põskedes. Ta sil- 
made ümber ning suu juures võis juba märgata kortsu- 
kesi, kui ta aga nõnda kössis toolil istus, meenutas ta 
vaevalt paariteistkümneaastast tillukest ja kahvatut 
last. 

Joel Neegos tundis seda südamlikku, kuid pisut veidrat 
inimest juba oma esimestest tudengiaastatest saadik ja 
mõtles nüüd, et eks toogi ole ju üks temataoline, üks nen- 
dest, kes ei lõpeta kunagi oma pooleliolevaid õpinguid. 
Aga ta teadis samuti, et Jaan Madissonile polnud see nii 
olulinegi, kuna ta isa, sõjaaegne tõusik, evis üsna tulu- 
toovat eksportäri, mille korrashoidmine toob talle sisse 
küllalt tõhusaid summasid. Ja kui küürakas vastas, et ta 

olevat istunud siia juba kümmekond minutit tagasi, ilma 
et teda oleks ometi märgatud, katsus Joel Neegos jälle 
muretult naeratada ning küsis: 

«Kuidas sa siis täna oma hoolitseva õeta oled...? Kas 
preili Tooni on ehk... haige?» 

«Ei, tal oli mujal tegemist,» vastas Jaan Madisson. 
Ja kuna sõbra kummaline meeleolu ei andnud talle 
ikka veel rahu (sest tal oli küllalt terav pilk taipamiseks, 
et viimasega pole kõik korras), päris ta jälle usutledes: 
«Jah, kuule, mis sul on, vanapoiss?» 

«Tõesti mitte midagi,» jätkas Joel Neegos šalgamist. 

Et pääseda vajadusest pikemalt seletada, teeskles ta 
nüüd nälga ja hakkas kärmesti sööma. Kuid äsjane suur 
isu oli sootuks kadunud: liha tundus tuimana, ta pidi 
iga suutäie juures vaeva nägema, et seda alla neelata. 
Tuli' meelde seegi veel, et ta oli lubanud peremehele juba 
täna üüri ära õiendada, kaheteistkümne ja ühe vahel, ja 
et kell on määratud tähtajast kindlasti juba tublisti üle. 
Imelikul kombel hakkas teadmine, et ta ei suutnud siiski 
sõna pidada, vaevama teda hoopis enam kui kõik muud 
hädad. Ja taldrikut kärsitult kõrvale lükates tõusis ta 
jälle, et kohe lahkuda. 

Küürakas vaatas teda ikka varjamatu uudishimuga, 
muigas endamisi, küsis jälle: 

«Nii? Tähendab — sa hakkad juba minema? Kuhu?» 

«Niisama... mul on asjaõiendusi,» vastas Joel Neegos 
ja taipas samas, et õieti pole tal mitte kuhugi minna, sest 
niikuinii pole pisimatki lootust raha saamiseks. Ning ta 
istus uuesti. Ja et ta pidi nüüd siiski viimaks sõbrale mi- 
dagi seletama, ütles ta kohe: 

«Vaata... mul on hädasti raha vaja. Vähemalt mõni- 
kümmend krooni, sest peremees tahab üüri ja hiljuti siia 
sisse astudes leidsin ma taskust kaks kelneritele tasu- 
mata jäänud arvet... kumbki umbes kümnekroonised. 

Antud momendil pole mul endal aga rohkem kui 
mõned sendid.» 

«On sul siis lootust just nüüd seda summat kokku saa- 
da?» küsis küürakas ja muutus peaaegu pealetükkivaks. 

Joel Neegos tunnistas puhtsüdamlikult: 

«Ei ole.» 

«Soo? Ja milleks sa siit siis minema putkad?» küsis 
Jaan Madisson, paljastades kerges naeratuses oma puh- 
tad ning valged esihambad. 

«Jah... ma ei... tea...» pomises Neegos, pistes masin- 
likult suhu suure lihatüki, kuigi isu oli nüüd lõplikult 
kadunud. 

Vaikus. 

Küürakas ütles vähe aja pärast: 

«Ma võin selle summa sulle laenata.» 

Jälle vaikus. Joel Neegos istus sirgelt, käed kõrvuti 
laudlinal, ei liigutanud end, ei lausunud hulgal ajal sõ- 
nagi. Siis vallutas teda korraga selline haledushoog, et 
ta oleks meelsasti nutta tahtnud, näo kätesse surunud, 
lapsena nuuksunud. Ja talle paistis: midagi on ta elus 
paratamatult minevikku kaldumas, üks ajajärk sellest on 
lõppenud! 

Pärast seda, kui ta oli aitas äsja näinud oma endisi 
häid sõpru pikisilmi tema lahkumist ootavat, liigutas teda 
küüraka vastutulek sügavaima südamepõhjani. Nagu 
mingi romantiline udu oli seni ta silmi täitnud; siitpeale 
peab see udu kiiresti haihtuma! mõtles ta pikkamisi ja 
ütles järsku: 

«Tunda end kõikjal üleliigsena, see on sama, mis tunda 
end nakkushaigena! Kõik katsuvad su teelt kõrvale 
hoiduda... nagu... nagu...» 

«Jah, ma mõistan,» noogutas Jaan Madisson tõsiselt. 

Ning sirutades käe üle laua, pigistas Joel Neegcs 
hoogsalt ja tugevasti küüraka peeni ning jõuetuid sõrmi, 

pomisedes saamatult, kuna ta ei tahtnud näidata oma 
meeleliigutust: 

«Tänan... tänan väga... Usu, ma olen tõesti... vii- 
mases hädas!» 

«Pole midagi, küllap me hakkama saame,» vastas sõ- 
ber naeratades. 

Ja järsku pidi vaene hädavares pihtima veelgi enam, 
jah, ta ei saanud teisiti, see näis olevat tema kohus! 

«Minuga on nüüd täiesti otsas. Läbi!» ütles ta närvili- 
selt luksatades. «Jajah, ma olen nüüd kõripidi silmuses, 
vana vennas.» 

«Kuidas nii?» küsis Jaan-Madisson. 

Ning Joel Neegos seletas, suutmata ikka ootamatult 
kurku tõusvaid luksatusi tagasi suruda: 

«Jah... vaata... esmaspäeval läheb esimene veksel 
protesti. Mitte midagi ei aita enam. Täna katsusin veel 
väikest laenu teha, aga... omavahel on otsustatud mulle 
mitte enam alla kirjutada. Sest — kuula ja imesta — ma 
ähvardavat. Ometi pole mul endal aimugi, millal ma olen 
seda teinud! Väga võimalik, et ma vahel naljatades tõesti 
ütlesin, et kui ma uut laenu ei saa, siis peab minema 
ka vana. Noh, ja seda ongi siis võetud ähvardusena. 
Mu käendajad olevat ühe omavahelise istumise teinud ja 
seal olevatki siis kokkuleppele jõutud, et — kaas lõmp- 
satagu kinni. Ja lõmpsataski. Juba täna. Jah, ma olen 
nüüd täiesti läbi. Nii et — võta igaks juhuks arvesse — 
kui sa mulle laenad, siis... vaevalt ma saan sulle veel 
tagasi maksta.» 

«Oh... mis sa nüüd selle pärast muretsed,» ütles 
küürakas, Ja just nagu oleks ta kuulnud midagi väga 
tavalist, lisas ta kulme tõstes: «Jah, see oli arvata, 
et kord nõnda läheb. Ime veel, et sa siiani vastu pida- 
sid.» 

«Kuidas nii... oli arvata?» küsis Joel Neegos. 

«Jah, noh... kui kaugele pidid sa siis sedasi saama!» 
ütles küürakas ja kehitas jälle oma kõrgeid, püstiseisvaid 
õlanukke. 

- «Vähemalt nõnda kaugele, et ma oleksin ülikooli lõpe- 
tanud,» kogeles Joel Neegos. 

- «Aga seda, kulla mees, ei lõpeta sa ju kunagi,» mui- 
“gas Jaan Madisson. 

Joel Neegos punastas. Imelik, et suurem hulk ta tutta- 
vatest oli temast sellisel arvamisel, imelik, et temasse ei 
suutnud uskuda enam too vana hea abivalmis sõbergi siin 
teisel pool lauda! Kuna ta ei suutnud ka nüüd veel kogu 
tõele silma vaadata ja oleks nii meelsasti tahtnud end 
pidada selleks, keda kiusatakse taga ja kellele tehakse 
ülekohut, kinnitas ta veel kord veendunult: 

«Lõpetaksin küll, sõber, lõpetaksin küll.» 

Küürakas tõstis endale suppi, puhus lusikale, vaikis. 
Kuid ta õrn tüdrukunägu väljendas selgesti, et ta ei usu 
Joel Neegose sõnu. Vähe aega sõi ta sõnalausumata, 
murdis leiba, silitas paar korda üle oma imetumedate 
juuste, mille panid läikima aknast sisse langevad kevad- 
päikese kiired. Viimaks ütles ta, kummardudes jälle sü- 
gavale taldriku kohale: 

«Ei lõpetaks, usu mind! Ma võiksin sinuga kihla ve- 
dada kas või ükskõik mille peale, et ei lõpetaks.» 

«Aga miks siis mitte?» küsis Joel Neegos tasakesi. 

Vaikus. 

Küürakas vastas uue omapoolse küsimusega: 

«Ütle mulle kõigepealt, kui palju meie sõpruskonnast 
on sellega juba hakkama saanud? Kas pole nii, et mitte 
ükski veel, Olgu küll, et mõnel mehel on õnnestunud ka- 
suliku tutvuse kaudu üsna tulukale teenistuskohale pu- 
geda, endale ise leiba muretsema hakata ja... veks- 
leid orjata. Va-na. .. kaardivägi! Jajah, oleme tõesti vana 
kaardivägi. .. romantilistest laiutusaegadest. Kõrtside ja 

öölokaalide viimased veteranid, kes me oleme ammu 
juba maha käinud, aga usume ikka veel oma tähesse- 
Jah, vana sõber, aeg on muutunud, aga meie ei taha 
sellega ühes muutuda! Ja kui olevik meist muiates 
mööda läheb, siis kinnitame endile muudkui, et oodake: 
ainult, et küll meie kah hüppame. Millal? Kuhu? Triibu- 
lisse narrirüüsse, et oma hundirattalöömise abil veel mõ- 
nele vilistlasele meeltmööda olla! Ja sellepärast ole päris. 
mureta, niikuinii oleksid sa pidanud kõige enam aasta: 
või paari pärast ülikoolile selja pöörama, sest lõpetajat 
ei saaks sinust ka viimsepäevani mitte.» 

Joel Neegos ütles, kuigi ta taipas loomusunniliselt, et 
sõbra sõnades on palju tõtt: 

«Ei, ma ei usu seda.» 

«Selles meie õnn seisabki, et me oma lõpusse veel ei 
usu. Isegi siis, kui meie elu hakkab ikka enam ja enam 
viltu minema, veeretame me ebaõnnestumised aiva kõrva- 
liste asjaolude süüks ja kujutleme hardunult, mis meist 
oleks kõik saada võinud ja milleni me oleksime tõusnud, 
kui kuri saatus poleks meile liiga vara varvastele astu- 
nud. Aga tõepoolest pole me midagi muud kui üleliigsed 
inimesed, ülearused numbrid, vääritud miljondikmurrud,. 
mis ainult raskendavad arvestust, ei anna aga midagi 
juurde. Tänapäev on õnneks küllalt asjalik ning prak- 
tiliselt kaalutlev, et sirutada meie üle oma kindel käsi ja: 
pühkida meid maha nagu pühitakse miljondikmurde- 
maha matemaatilises arvestuses. Nõndaks. Ja nüüd on 
siis järg sinu käes. Oh, ära muretse, sedasi läheb veel nii 
mõnigi mees sedasama rada mööda,» rääkis Jaan Madis- 
son viivitades. 

«Ära ironiseeri, palun, ma olen praegu naljast... väga 
kaugel!» ütles Joel Neegos ja naeratas kuidagi süüdla- 
selt-haledalt. 

Samal silmapilgul lausus keegi otse ta selja taga: 

«Jah, õige, ärge ironiseerige, kaasvõitleja Madisson. 
Servus! Mille üle siin praegu vaieldakse?» 

Joel Neegos pöördus, kortsutas kulmu. Need olid kaks 
temast tublisti nooremat üliõpilast, korporatsiooni kuulu- 
vad poisid, kelle iga liigutus kõneles üpris suurest enese- 


kindlusest, üpris tugevast usust oma võimetesse. Nad 
õppisid samuti arstiteaduskonnas, olid aga Neegosest 


juba ammu mööda läinud ja võisid nüüd olla kas kolman- 
dal või neljandal kursusel. Neis oli juba pealiskaudselgi 
vaatlemisel veidi liiga sirgjoonelist, avalikult ablast, mi- 
dagi nagu häbematutki, — midagi sellist, mis kaalutleb 
külmalt ning mõistlikult. Joel Neegos mäletas nii mõndki 
pidutsemist, millest olid ka need kaks osa võtnud, aga 
see, mis ta ometi ei mäletanud, oli nende meeste juures 
hoogu sattumine, hasart. «Nõndaks, me võime toimida 
sedasi, väga hästi võiksime me toimida ka hoopis vastu- 
pidiselt, ja kui meil tuju oleks, suudaksime me kindlasti 
toimida ka kolmandat moodi. Algame, mil tahame, lõpe- 
tame, mil see meile meeldib, võime kulutada oma lõbu- 
dele terve päeva, võime seda aega väga hästi kärpida ka 
paarile tunnikesele või veelgi vähemaks. Me oleme ise 
enda isandad ega tunnusta enda kohal mingisugust tem- 
peramendi, kalduvuse või romantilise minnalaskmise 
sundust,» näisid nende näod ütlevat, ehkki nad teeskles:d 
samal ajal ka küllalt hästi elurõõmu ning lõbusust. Ja 
väike küürakas, silmitsedes uustulnukaid pilkliku naera- 
tusega, tähendas hoolimatult: 

«Noh, vaata, vennas: seal see kaine olevik praegu sei- 
sabki.» 

«Ma ei mõista, kaasvõitleja Madisson...» ütles teine 
poistest ja punastas kergesti, sest talle näis, nagu tahe- 
taks teda haavata, 

Küürakas ütles: 

«Pole ka tarvis.» 


Ning Joel Neegos, kes tahtis oma vana sõbraga üksi 
olla, pöördus ning sõnas: 

«Vabandage, meil on praegu omavaheline jutt.» 

Kui noored poisid haavumisest õhetavate nägudega 
teise laua juurde sammusid, istusid nad vähe aega vai- 
kides vastamisi, küürakas pikkamisi oma lõunat süües, 
Joel Neegos hajameelselt laupa hõõrudes. Ümberringi 
sumiseti, klõbistati nugadega, naljatati, naerdi tagasi- 
hoidlikult. Inimesi tuli aiva juurde, samuti oli rohkesti 
lahkujaid; paljud tüdrukutest kandsid juba kirevaid 
kleite, meenutades kuuma südasuve, juuli keskpaika. Oli 
kahju mõelda, et nüüd äkki on aeg saabunud, mil ta peal» 
sellest kihavalt-nooruslikust elust eemale jääma, parata- 
matult kõrvale tõmbuma. Ja kui küürakas jälle rääkima 
hakkas, pöördus ta hajameelsena tohutu suure akna" 
poole, et vahtida selle kaudu tühjale uulitsale. 

«Jah, nägid sa, see oligi see oleviku liha ning veri,» 
ütles Jaan Madisson. «Ei midagi juhuslikku, midagi üle- 
arust, mitte midagi, mis võiks kahjuks tulla noore ini- 
mese algavale karjääriteele,. Osatakse ammutada iga väl- 
jaantava pennikese eest veel viimane, mis on võimalik: 
ammutada. Nii — ülikoolimaks on kallis, seepärast tuleb- 
tuupida kogu jõuga; nii — leivakilo maksab palju, 
sestap närigem iga suutäis läbi hästi põhjalikult. Ja kui 
mõni professoritest julgeks kinnitada, et kasulikum on 
siiski neelata toitu suurtes kamakates, siis teeksid need' 
praktiliselt ning kainelt kaalutlevad inimesed kindlasti 
nõnda, Mäletad, vennas, kui meie sinuga organisatsiooni 
astusime, siis toimisime me sedasi vaid sel põhjusel, et: 
nii paistis meile suurejoonelisem, nii tundus olevat roh- 
kem romantilisem. See oli luule, lüürika, kena unenäoke,. 
millest ei tohtinud loobuda: istuda suures ringis ümber" 
konvendilaua, laulda, ühesõnaga — tunda end täiusliku: 
üliõpilasena, boheemlasena. Õppimine — see oli parata-- 

matus, Ja on ju ikka nõnda, et paratamatusest hoidutakse 
võimalikult kaugemale, et see ei ulatüks segama noore 
inimese elu pühapäevalikkust. Aga need kaks, ma usun, 
on end organiseerinudki ainuüksi targasti kaalutledes, 
oma kindla tagamõttega. Ainuüksi sellepärast, et nõnda 
on kasulikum, et nõnda on tulusam! Üks vilistlane on 
kliinikujuhataja siin linnas, see seal, kolmas kuskil kol- 
mandas kohas, Ja vanad professoridki on omaks võtnud 
need või teised korporatsioonivärvid — mis siis muud, 
kui — aidaa, velled: meie kah! Ja peale selle olen ma 
üsna kindel, et sisseastumisega oma organisatsiooni 
venitasid nad veel hästi kaua, soetades ja alal hoides: 
vaid head vahekorda, sest mis semester vähem, see ka 
semester odavam. Ja kui nüüd täna või homme Toom- 
pealt dekreet tuleks, et kohtadele saavad ainult kõikjalt 
kõrvalseisjad, need nõndanimetatud metsikud, siis... 
astuks enamik neist ühegi kõhkluseta konventidest ja» 
seltsidest välja, et olge head, et... meie kah. Nõndaks, 
sõber, see on olevik, võta arvesse!» 

Joel Neegos katsus jälle naeratada; see õnnestus aga: 
vaid osaliselt — ta tundis selgesti, et kõverdusid 
ainult huuled, kuna põsed ja silmad jäid liikumatuks. Ta 
ütles: 

«Noh, sa liialdad jälle. Niisuguseid jooni, nagu sina 
neid maalid, võib ju esineda igas ajajärgus.» 

«Muidugi võib, selles on sul õigus,» ütles küürakas, 
kehitas tüdinenult õlgu ja lisas: «Jah, võib esineda. Aga: 
oluline on see, missugusel hulgal. Praegu, tänapäeval, on 
niisugused jooned... valitsevas ülekaalus. Ja see on ju 
kõige tähtsam, eks ole?» 

«Võib-olla küll,» pomises Joel Neegos. 

Vaikus. 

«Justament nõnda nagu omal ajal, kui meie veel 
maksva tudengkonna moodustasime, oli valitsevas üle- 

kaalus romantiline, tujude järgi laiali valguv mentali- 
teet. Siis — pidutseti. Nüüd aga töötatakse ja mõeldakse 
ainult sellele, kuidas kõige kindlamini jõukale järjele 
jõuda,» ütles küürakas. 

Vaikus. 

«Kas sa mäletad, vennas, mismoodi vaatasime meie tol 
ajal niisugustele poistele ja tüdrukutele, kes matsid end 
möbleeritud urgastesse ja pingutasid, pingutasid, pingu- 
tasid? Kes pigemini nälgisid, kui et nad oleksid hõustu- 
nud veksleid tegema! Ka kui neile vägisi allkirju pakuti! 
Iga vähegi mõistlikum meist — naeris. Ja pilkas ning 
irvitas, heitis nalja. Et vaadake, olge lahked, kus läheb 
raamatukoi, tolmulõhn sabas; katusekambri hall rott; 
instituutide ja referaatide õnnetu ori. Ja vaesed velleke- 
sed teadsid isegi, kuidas neisse üldiselt suhtuti, hoidusid 
avalikkudest kohtadest kõrvale, pidasid oma harvu meele- 
lahutusi kõigile märkamatult. Läksid lõunastamagi 
säärastesse söögimajadesse, kus neid ei nähtud. Noh — 
ja nüüd on olukorra terav ots pöördunud täpselt vastu- 
pidi... see on kõik.» 

Vaikus. 

«Olukorra terav ots on pöördunud nüüd... meie vastu. 
Just samuti, nagu see oli kuus või seitse aastat tagasi 
pööratud vaeste töömeeste vastu. Nemad olid tollal ainult 
vaevu sallitavad ja meietaolised vanad kaardiväelased 
oleme seda nüüd. Tõesti... harva meid isegi imetletakse 
veel, ja kui vahetevahel ollakse otsustatud ka mõnd tillu- 
kest mürtsu teha, siis seltsitakse meiega üsna meelsasti. 
Aga ometi ei võeta meid ammust ajast enam tõsiselt, me 
oleme neile ainult klounid, koomilised olendid, veidi ro- 
mantilised, kuid seda enam ülearused. Nagu kergemeel- 
sed tüdrukud, kellega seltsitakse samuti... teatud olu- 
korras. Öösel kõrtsilaua juures kuulatakse päris suure 
mõnuga meie lopsakat, jõhkralt-julget žargooni, meie 

anekdootlikke seiklusi, meie vaheldusrikast minevikku... 
ja tasutakse ka meie osa arvest. Aga päise päeva ajal, 
kui ümberringi kihab ja keeb kaine realiteet, püütakse 
meist kõrvale hoiduda. Sest tõelisusse, viie meelega 
tajutavasse äri- ning tegutsemisõhkkonda meie enam ei 
passi. Ja seal tulebki siis nii ühele kui teisele meist sää- 
rane kujutelm, et parema meelega näeksid meie va- 
nad, ümberorienteerunud või juba algusest peale uutes 
olukordades kodunenud tuttavad meie lahkumist nende 
silmapiirilt, kuni... kohtumiseni kuskil öölokaalis.» 

Joel Neegosele meenus jälle hiljutistelt külaskäikudelt 
kaasa toodud mulje, nagu oleks tema minekut oodatud 
tõepoolest pikisilmi. Ja kramplikult neelatades, kuna 
midagi näis teda ahistavat, küsis ta vaikselt: 

«Kas... sina kah oled siis... seda märganud? Seda, 
et sa... minema peaksid.» 

«Aga kuidas siis? Olen! Korduvalt olen seda märga- 
nud,» ütles küürakas. 

Tõusti, et lahkuda. 

Küürakas ütles, käies pikkade sammudega Joel Nee- 
gose kõrval: 

«Ja see on ju täiesti loomulik, vennas. Kuhu me's enam 
kõlbamegi?!» 


6 Vana kaardivägi 

A sja söögisaali astudes oli Joel Neegos oma vana koa- 

livennaga, tolle kõhetu näoga ohvitseriga head ter- 
vist jätnud ja endamisi lootnud, et küllap see läheb kas 
teenistusse või koju. Vahepeal oli ta selle mehe juba unus- 
tanudki. Ja ta oli tõesti ebameeldivalt üllatatud, kui ta 
nägi koolivenna küünilist nägu endale jälle üle tänava 
vastu naeratavat, lähenema hakkavat ja enda juurde tule- 
vat, 

Kapten Hintile endale näis ta käitumine aga vist täiesti 
loomulik olevat, sest vaevalt oli ta ka väikesele küüra- 
kale käe ulatanud, kui ta juba oma sõnaohtrat lobisemist 
algas. 

«No läks sul aga kah aega, pagana pihta!» ütles ta 
nagu etteheitvalt pead väärutades. 

«Jah, mul oli seal oma rääkimisi,» vastas Joel Neegos, 
varjamata oma vaenulikku meeleolu. 

Ohvitser noogutas agaralt: 


82 


«Loomulik, loomulik, mis seal's ikka. Eriti — kui mõne 
hea tuttavaga kokku saadakse. Jah, kui mõne hea tutta- 
vaga kokku saadakse, siis... tunnid muudkui kaovad 
aina... hehehee! Ma olen seda ise samuti vahel tähele 
pannud. Mõtled kogu aeg, et täna ma pean ruttama, et 
täna on mul veel üht kui teist õiendada, või et mind ooda- 
takse... aga näed järsku nurga tagant välja tulevat 
mõnd sõpra või kamraadi, hakkad sellega maailma asju 
arutama ja — varsti ongi hilinemine käes... hehehee! 
Pärast vannu või tee mis tahad! Noh, see tänane ei 
tähenda midagi, vennas, selle pärast ära sa ennast kur- 
vastagi. Mul oli ka endal toimetusi... käisin nimelt habet 
ajamas... ja pidin samuti vaata-vaata et hiljaks jääma. 
Mõtlesingi — ehk sa oled juba ära läinud. Kavatsesin 
veel paar tiiru teha, sinna nurgani ja tagasi, siis tahtsin 
söögimajasse sisse astuda ja vaadata. Kuspoole me's 
nüüd kõnnime, — kas pahemale või paremale?» 

«Mina lähen sinnapoole... kaasvõitleja Madissoniga 
ühes...» ütles Joel Neegos ega suutnud ohvitserist sõb- 
rale ülesleegitseva viha -pärast otsagi vaadata. Jumal 
küll, kuidas see inimene võis tüüdata, tüüdata, tüüdata! 
Just nagu oleks mul endal veel vähe muresid... mõtles 
ta piinatult. Pealegi paistis talle ikka, nagu oleks kapten 
Hintil oma kannatliku kaasaskäimisega mingi kindel 
tagamõte, mingi kava, mida ta ei julge aga õnnetuseks 
esile tuua, ja see ebamäärane tunne erutas teda veel 
omakorda. Viimaks ei suutnud ta end enam tagasi hoida, 
muutus häbematuks ja ütles: «Sa viidad täna minu peale 
kole palju aega... Kas sul mulle ehk midagi... ütelda 
on?» 

Veider ohvitser tõrjus pateetiliselt mõlema käega. Ei, 
jumala pärast, tal polevat hingel mitte midagi tähtsat, 
jah, tõesti mitte! Ilm olevat põrgulikult ilus, päike paist- 
vat, tal olevat pealegi vaba päev, ja mispärast siis mitte 

heade tuttavatega veidi kõndida ja värsket õhku hingata! 
Kuid ometi värises mehe heledates silmades seda rääki- 
des nagu midagi hirmu taolist, midagi, mis kangesti 
meenutas närvesöövat ootust. Ja Joel Neegos, kes hakkas 
nüüd üha enam harjuma hirmsa mõttega, et ta ümber on 
kõik rusuks langenud, kordas jälle tigedalt: 

«Jah... mina lähen sinnapoole.» 

«Ega's minulgi ... ma võin kah sinnapoole...» tõttas 
kapten Hint kohe teatama. 

Jaan Madisson, jälgides mõlemat koolivenda oma 
sügavtõsiste silmadega, ütles: 

«Kaasvõitleja Neegos tuleb nimelt minu poole. Ma 
elan jaama lähedal. Kui teil, härra kapten, midagi ees ei 
ole... palun väga.» 

«Tänan... tänan südamest... Mul ei ole tõesti mitte 
midagi ees! Uskuge, mitte midagi!» hüüdis ohvitser, ja 
kohe omandas ta hääl sellise ahastusliku, maksku mis 
maksab veenda-tahtva kõla, nagu kardaks ta, et teised 
teda siiski ei usu ja ilma temata oma teed lähevad. 
«Jah... mitte kui midagi. Vaba päev. Seda juhtub meie- 
ga küll üsna harva, aga vahel ikka juhtub. Kui tervis 
just korras pole või midagi niisugust. Eks te tea ju, här- 
rad üliõpilased, — soldati elu. Mõeldakse küll, kui kõr- 
valt vaadata, et ohvitserid, need on kuldsel põlvel. Aga 
tõepoolest pole seda kuldset põlve ollagi! Muudkui 
lippa aga ise jaanidega igal pool ligi nagu madiseb... 
hehehee! Ikka — «üks-kaks, üks-kaks, üks-kaks! Par- 
remm... pooool! Suu-nas-s vasakule-e... m-maarssss!» 
Hehehee! Kuiv amet, tüütav amet. Teenistus nagu iga 
teinegi, na-gu iga teinegi! Igav! Hullumoodi igav. Päe- 
vast päeva tee sedasama, mis sa oled teinud juba ligi- 
lähedale kümme aastat või veelgi kauem. Just nagu auto- 
maat. Ja siis vahest tuleb mõte pähe küsida, et mis pa- 
gan sellest kõigest kasu on...? See tähendab — sulle en- 

dale kui indiviidile? Et kas elu on inimesele ainult sel- 
leks antud, et nagu käsn kuhugi kinni kasvada ja... ve- 
geteerida. Juba niikuinii on see meie maine teekond üp- 
ris lühike... Ja kui sa siis sellel lühikeselgi teekonnal 
- muud ei tee, kui mõtled aga alati oma kohustustele, — 
vaat siis läheb meel päris haledaks! Kord jõuab kätte 
aeg, mil su jalad külmaks jahtuvad, mil sinust ei jää: jä- 
rele mitte midagi enam... sest hinge ei pidavat ju uue- 
mate uurimiste järgi olema... hehehee!... ja ometi pole 
sa saanud maailmas oma korralikkusega midagi rohkem 
kui mõni päris suur suli. Või mis ma räägin — rohkem! 
Vähem, mitu korda vähem! Sest see päris suur suli on 
ikka midagi maitsnud, meietaolised, oma kohusetruu- 
duses vaiksed vellekesed on aga aina kuivanud. Kas 
pole nii? Ja ma usun, et meie, ausakeste, surivoodil 
on see kindlasti nõnda, nagu rahvas ütleb olevat vana- 
tüdrukutega: et ei tea enam isegi, mida kõik lubaks 
ja pakuks mõne väikesegi patukese eest. Hehehee! Kas 
pole, ah?» 

«Õige, õige,» ütles küürakas, naeris ja pilgutas Neego- 
sele lõbusalt silma. 

«Ei noh... kurat... miks see siis õige ei ole! Täiesti 
õige. Ma olen kohe päris liigutatud, härra üliõpilane, et 
te mind mõistate! Noh, nali naljaks, aga seda te küll 
ütelda ei saa, et ma oma jutuga midagi valetada või liial- 
dada olen tahtnud. Või saate seda ütelda, ah? Saate... 
ah? Ei, ei, olge lahked ja vaielge, kui te mind fanta- 
sööriks peate! Hehehee! Sest kui te vaidlete, avaneb mul 
kohe võimalus oma vastuväidetega teie suukesed nagu 
klõpsub kinni lüüa! Vabandage väga sõjameheliku kõne- 
viisi pärast... Aga ma olen selle kõik aastatepikkuselt 
läbi mõtelnud ja iga juhusliku lausega te mind tõesti 
väärata ei saa. Ei teie ega teie targad professoridki. 
Praegu karjutakse küll: «Töö, töö, töö!» Aga mina ütlek- 

sin: «Töö ja lõbu, töö ja lõbu!» Jah, just nõnda ma ütlek- 
sin! Sest inimene on ikka inimene, nii kaua kui ta elab 
ja hingab, aga kui inimene kord maha kärvab, siis ta... 
enam tagasi ei tule, siis ta enam inimene ei ole. Jah! Mis 
tähendab seda, et elu on üürike, nagu ütleb vana rumal 
laulüraamat. 'Liha on kui lilleke, ta õitseb, närtsib sur- 
male... hehehee! Eks ole, ah? Ja mis kuradi mõte on mul 
kuivada, kuivada, kuivada, kui ma tean, et maise sellest 
kuivamisest midagi kasu ei saa... ? Hoopis teine asi mui- 
dugi, kui keegi mulle ütleks, et vaadake, kapten see-ja- 
see... Et olge lahked, lõhkuge viis aastat järgemööda 
töötada, nii et turi aurab, siis antakse teile niisamapalju 
aega puhtaks lõbutsemiseks. Et tehke mis tahate ja pras- 
sige nii palju kui süda soovib. Ja kõik niiütelda kroonu 
kulul, Viin ja head toidud ja nägusad tüdrukud — kõik, 
kõik kroonu kulul, hehehee! Vaat siis ma tõmbaksin tõesti 
roomad sirgu. Aga nüüd karjutakse ainult, et töö, töö, 
töö, ja kui sa natuke vahel lõbutseda tahad, näidatakse 
kohe näpuga. Tänan väga, armulised tuttavad ja sugu- 
lased! Murrad ja murrad, murrad maast-madalast, mur- 
rad mehe-eas, murrad surmani, aga ikka ei saa sa sellest 
mitte mingisugust kasu peale tükikese leiva. Tähendab 
— ainult kõhu pärast. Või õigemini — selle mateeria 
alalhoiu pärast, millest sa koosned. No hästi, olgu nii ja 
jäägu sedasi. Sest see on paratamatus. Aga ärge hüüdke, 
et töötage rõõmuga, töötage heal meelel, töötage kõigest 
hingest! Kellele? Tulevastele põlvedele? Ja tulevastele 
põlvedele karjutakse jälle, et töötage, töötage, töötage! Et 
muudkui salake end ära kuni surmalaupäevani ja töö- 
tage! Jälle: kellele? Aga jälle: tulevastele põlvedele! No- 
noh! Tänan väga! Ma elan üksainus kord, ja ma tahan... 
mitmekesisust. Saate aru, eks ole, härrad üliõpila- 
sed, — mitmekesisust!» 
«Täiesti,» ütles küürakas ja naeris ikka veel. 

Joel Neegos, unustades hetkeks omaenda mured, mui- 
gas samuti ning sõnas: 

«Sina kah... tahad vist viimast mohikaanlast män- 
gida...?» 

«Mina? Ja viimast mohikaanlast?» hüüdis kapten Hint, 
ja korraga võis ta hingeõhus haista viinalõhna, Keset lee- 
belt mahedat kevadpäeva oli see vastik, veidi tülgastav. 
Aga ometi oli selle omapärase mehe kirglik kõnevool 
end tahtmata kuulama sundinud, ja Joel Neegos ei vihas- 
tanudki enam, kui ta jätkas: «Ei, ma pole küll mingisu- 
gune viimane mohikaanlane. Ei, ei ole. Ma olen liht- 
salt... mees, kes mõtleb. Ma olen mees juurdlevate aju- 
dega. Enamik minu seisukorras kivinevad, muutuvad 
koduloomadeks, kellele pole vaja midagi muud kui toitu, 
armatsemist ja meelitusi, aga mina ütlesin juba varsti, et 
kannatust, sõber Hint, et siin on küll vist midagi veidi 
viltu. Isamaa, rahvus, oma väikese vabariigi hiilgav tule- 
vik, töö, töö, töö! Nõndaks. See on see, mis ma kõik pean 
andma. Aga lubage küsida, mis mina kui indiviid, kui 
ruumiliselt piiratud iseseisev olend selle eest, mis ma an- 
man, vastu saan? Ja ma ütlesin teile täie veendumusega: 
muud midagi kui toitu ja meelitusi. Toitu raha näol 
ja meelitusi, mis peaksid tagant kihutama — tühise 
auastmelise kõrgenduse näol. Ja kõik? Jah, kõik! Aga kas 
sellest ei ole siis vähe, kallid kaaskodanikud, küsisin ma 
endalt mõttes. Oletame, et ma elan kuuekümne aastaseks. 
Selle aja jooksul olen ma hirmsa hulga tunde ära raisa- 
nud harjutusväljadel, laagrites, kantseleides ja nõnda 
edasi, ja nõnda edasi. Või mõni teine pangalaua taga; 
mõni kolmas kuskil kaupluses; mõni neljas või viies riigi- 
teenistuses; mõni kuues või seitsmes sadamas, vabrikus, 
turbarabas. Me oleme oma niigi lühikese elu kaalule 
pannud, sellega mänginud, riskinud, — üks nõnda, teine 
teisiti... Kes relva käes hoides, kes peaga tööd tehes, 

kes kuskil masinate juures seistes või poole taevatee peal 
mööda tellinguid ronides, Ja igaühele meist õeldakse 
ikka: «Töö, töö, isamaa, rahvus, riigi hiilgav tulevik!» 
Aga vaadake, härrad, mina tahan ise ka midagi saada, 
midagi rohkemat, kui on seda igapäevane leib ja oma ko- 
husetäitmise meelerõõm. Jah, tahan! Sellepärast, et ma 
olen juba kümme korda toonitanud, et maailmas saab ju 
elada ainult üks kord. Üksainus kord! Katsuge, 
mu härrad, nende kahe lühikese sõna tuumasse ja 
sisusse tungida, ja te näete, missuguse tiheda filosoofilise 
süsteemi võib neile ehitada. No saage minust ometi aru, 
kuulge! Kui me targad oleme, siis me võime neist kahest 
sõnast välja kasvatada kas või hoopis uue ühiskondliku 
korra. Jajah, ärge naerge, ma olen selle põhjani läbi 
mõtelnud. Või kui mitte seda, sest seda me ei saa, kuna 
pühi puupäid on ju liiga palju, siis õpime me vähemalt 
nii ühele kui teisele juhtumisele elus vaatama hoopis tei- 
sest vaatevinklist. Eks ole, sõbrad?» 

«Täitsa!» kordas küürakas. 

«Noh, vaadake!» ütles ohvitser-mõttetark. 

Ja kui nad kevadiselt rohetava Toome nõlvale jõud- 
sid, tähendas Joel Neegos, mõeldes jälle omaenda nurju- 
ma kippuvale elule: 

«Vennas, sa oled umbes kümme aastat hilinenud. Ühes 
meiega oleksid pidanud sa esile kerkima... ühes meiega, 
jaa!» 

«Arvad, et ma ise seda ei kahetse!» hüüdis ohvitser 
mõlema sõbra suureks üllatuseks. «Kahetsen, vana sõber, 
kahetsen. Sest nüüd oleks ka minul olnud midagi, mida 
meelde tuletada ja mille kohta ütelda, et tulgu edaspidi 
kas või halvem, aga mina olen igatahes maailmas müra- 
nud nagu kord ja kohus, ja seda, mis ma olen saavuta- 
nud, ei suuda minult isegi vanakurat tagasi võtta... 
hehehee!-Täpselt nõnda, või nagu sõdurid peavad ütlema, 

just nii! Oled midagi näinud, midagi maitsnud, midagi 
alla neelanud, ja — stopp! Jah! Ja võid nüüd ka saba 
jalgade vahele tõmmata ja vastu minna kuivale teenistu- 
sele ja alatisele kohusetäitmisele. Ja kui keegi sulle mi- 
dagi ütlema tuleb, siis võid rinna ette ajada ja kosta, 
et pea ilusasti mokk maas, hehehee! Jajah! Vana kaardi- 
vägi! Va-na... kaar-di-vä-gi! Kui te teaksite, härrad üli- 
õpilased, kuidas see termin meeldis mulle juba esimesest 
silmapilgust peale, kui ma seda kuulsin. Va-na... kaar-di- 
-vä-gi! Ma kuulasin seda nagu jumal teab missugust vai- 
mukust, ja kui ma koju läksin, siis kordasin seda enda 
ette nagu noor poiss mõnd teatud sõna, mis kuulub... 
naiste juurde. Te ju mõistate mind, eks ole? — Kui minu 
elu teie omaga kõrvuti panna, siis... mis ma õieti olen? 
Üks tühine täpike, valge lehekülg, kirjuks tehtud ai- 
nult... kärbeste poolt. Arg, ettevaatlik, väikekodanlusest 
luudeni rikutud, sest enamik neist, kellega ma olen seni 
kokku puutunud, on kuni juuste tippudeni kuivanud käs- 
nadeks muutunud... oma väikekodanluses. Ja iga asi 
maailmas hakkab ju külge. Nagu tänagi, armas kooli- 
vend, kui sa minult allkirja küsisid. Ma ei andnud. Ma 
kohkusin koguni ära ja mõtlesin, et nüüd, sõber Hint, la- 
seme aga jalga. Et kui asi juba vekslini läheb, siis pole 
küll midagi muud teha kui... jah... jalga lasta. Aga 
kui sa nüüd veel tahaksid, siis ei mõtlekski ma enam kee- 
lata. Kas tahad, sõber?» 

Jaan Madisson muutus tähelepanelikuks, näis uudis- 
himulikult jälgivat asjade edaspidist arenemist. Ta hoidis 
silmad pidevalt oma kahel kaaslasel. Paistis, nagu 
ootaks ta, mis Joel Neegos säärasele pakkumisele vas- 
tab. Ta ahtad suunurgad tukslesid ärevalt, silmad säde- 
lesid, piilusid kulmude alt. Ja jälle ilmus ta huultele 
kerge naeratus, kui Neegos käe ohvitserile õlale asetas 
ja ütles: 

«Ei, olgu pealegi. Igatahes ma tänan sind väga su 
lahkuse eest, aga nüüd oleks see ainult asjatu kerge- 
meelsus. Ma vist ei kõnelnud sulle ennist, et käemehed 
ütlevad mulle allkirjad üles, tähendab — ei anna neid 
enam pikendusvekslitelegi. Ja seega on — krahh!» 

«Las nad ütlevad! Aga mina kirjutan ikka alla!» hüü- 
dis ohvitser; ja kuna tuul puhus nüüd küljelt, võis jälle 
tunda ta suust voolavat viinalehka. 

Joel Neegos ütles: 

«Ei, olgu peale, me ei tee seda. Sest kolme kuu pärast 
on sul kingitus kindlasti käes.» 

«Jah, härra kapten, see on niisama hea kui aamen ki- 
rikus,» ütles küürakas ja naeris jälle kogu oma tütarlap- 
seliku näoga. 

Aga ohvitser püsis jonnakana oma hiljutise pakku- 
mise juures ja kordas: 

«Kolme kuu pärast? Noh, mis siis, kurat sellega, mis 
kolme kuu pärast juhtub!» 

Kell lõi all-linnas kaks, seega oli aeg veel küllalt va- 
rajane, ja Jaan Madisson tegi ettepaneku istuda väheks 
ajaks pingile. Kellelgi põlnud midagi selle vastu. Joel 
Neegose meeleolule mõjus kevadilma leebus ikka kuidagi 
rahustavalt, ohvitserile näis aga praegu tähtis olevat 
vaid see, kas ta saab edasi rääkida või ei saa ta seda 
mitte. Baeri ausammas helkis raskelt-metalliselt; puhuti 
näis, nagu võiks tuul iga silmapilk raamatu ta põlvedel 
kinni lükata; puude pungi aäjavate oksade tagant paistis 
sügavsinine taevas, pehmetooniline nagu riie. Toomeva- 
remete vahelt lendas üles suur parv musti kirikuhakke, 
kaugenedes üle orus kasvavate pärnade, kadudes viimaks 
silmapiirilt. 

Joel Neegos nõjatas selja vastu pingikorju, laskis päi- 
kesel endale näkku paista, sulges silmad ja mõtiskles. 
Jah, tõesti, elu on elu, pahatihti paistab see lihtne ja 

sirgjooneline, niisama pahatihti on teda aga üpris raske 
mõista, lahti muukida, temast aru saada! Pohmelus oli 
nüüd sootuks hajunud, pea ei valutanud üldse enam, kõht 
oli täis; talle paistis, nagu oleks ta pidutsenud kunagi 
mitme kuu eest, mitte aga alles eile. Jah, praegu võiks ta 
vist küll oma olemisest suurt ning sooja rõõmu tunda, 
kui poleks vaid seda vastikut laostumist, mis pidi juba 
varsti täie hoo sisse võtma, et teda lõplikult silmili tä- 
navatolmu paisata. Ta oli koguni sagedasti kuulnud rää- 
gitavat, et see või teine olevat hakanud oma veksleid pro- 
testi laskma, ometi polnud ta siiani veel kunagi sellest 
põhjalikumalt mõelnud. Pöördudes jälle raskest än- 
gistustundest kinninööritud kurguga väikese küüraka 
poole, küsis ta sellelt tungivalt: 

«Hea küll, olgu — see pidi ehk tõesti nii minema... 
nagu sa kinnitad. Aga... mis minust siis edasi saab?» 

Jaan Madisson vaatas teda sõbralikult, kaastundliku 
pilguga. Oli ilmne, et ta tunneb selle suurekasvulise, tu- 
Geva mehe pärast ivake kahju. Soe tuul surus mööda 
libamisi laskuvat mäekülge üles, pani õhu puude vahel 
virvendama; kaks armastajat läksid pikkamisi mööda, 
vaevalt paarikümne-aastane poiss ja veelgi noorem mus- 
tapäine tüdruk. Joel Neegos kujutles korraga seda lap- 
sikut, vahenditut rõõmu, mis need õnnelikud inime- 
sed pidid kindlasti tundma, kogu hingest tajuma. Kui ta 
oma küsimusele ikka veel vastust ei saanud, kordas ta 
uuesti: 

«Jah... ma tõesti ei tea, mis mul nüüd teha tuleb... 
üldse mitte! Ühekorraga oled nagu... juhmiks löödud. 
See on igatahes selge, et lootus ülikooli lõpetamisele lä- 
heb vett vedama. Aga... mis siis edasi saab?» 

Ohvitser tahtis jälle rääkima hakata, naeratas juba. 
Ning püüdes selle pikast vadast ette jõuda, ütles väike 
küürakas viimaks õlgu kehitades: 

«Noh... pagan nüüd teab... Üks asi on ka igatahes 
selge, et... päris surnuks ei löö sind see õnnetus kau- 
geltki mitte. Mis siis, las rändavad aga notari juurde... 


need sinu vekslid. Sa pole ju esimene, kellel nõnda juh-- < 


tub. Ma ütleksin koguni, et tuleva nädalaga algab sinu 
elus uus arvetepidamine. Nõndanimetatud bilansi te- 
gemine. On ju muidugi asju, millest sul ei maksa enam 
unistada, millega on tõesti läbi. Ülikool? Seda ma ei tea, 
sest korraldamata võlad ei too igatahes kaasa eksmatri- 
kuleerimist. Aga konvent, senine tutvuskonna enamik 
organiseeritud tudengkonnas — lükka aga prundike ette, 
vana vennas. Kui mina sinu asemel oleksin, mõtleksin 
ma nüüd kõigepealt mõnest ametinatukesest, kuhu vähe- 
seks ajaks varjule pugeda.» 

Joel Neegos ütles neelatades: 

«Ma... ise kah... arvan sedasama.» 

Vaikus. 

Jälle tuli mööda mäekülgi üles sooja kevadtuult, mis 
litsus näole ja rõivastele otsekui midagi pehmet, midagi, 
mis lõhnab imaralt. Kevad, kevad, kevad, mõtles Joel 
Neegos hajameelselt, jälgides läbi vidukil laugude til- 
lukest oravat, kes jooksis vilkalt üles-alla mööda krobe- 
list puutüve. Armastajad kadusid anatoomikumi suunas, 
tähetorni poole, kus oli tavaliselt vaiksem. Ja taevasse oli 
vahepeal tõusnud suuri, lumivalgeid rünkpilvi, mis tun- 
dusid samuti pehmed ja soojad nagu muugi osa kõrgest 
taevavõlvist. 

Äkki puudutati Joel Neegost küünarnukist; ta virgus 
kohe oma unistuslikust meeleolust; kui ta küsivalt üle 
õla vaatas, kohtas ta jälle oma veidra koolivenna hele- 
daid silmi. See oli nüüd püsti tõusnud, naeratas kogu 
oma kortsulise näoga ja näis midagi seletada tahtvat. 
Ent tal oli samal ajal just nagu piinlik, nagu veidi raske- 
võitu rääkima hakata, kuni Joel Neegos viimaks küsis: 

«Noh, mis on?» 

«Vaata, sõber... ma... ma... kutsuksin sind ja kõiki 
sinu sõpru täna väikesele olengule...» ütles kapten Hint 
ja näis jälle häbelikuna. «Kõiki, kõiki, keda sa aga ar- 
vad heaks ligi võtta. Ja kõigepealt teid, härra Madisson. 
Jah, kas tulete? Tulete? Siin on aadress, palun. Kella 
üheksa või kümne paiku, jah?» 

Küürakas küsis lõbusana: 

«Mis teil siis on, kas ehk sünnipäev?» 

«Ei ole sünnipäev... niisama...» ütles kapten Hint. 

Ja kuna ta polnud oma küsimusele veel vastust saa- 
nud, nurus ta jälle pisut tarbetuna tunduva pealetikku- 
vusega: 


«Kas tulete, jah? Tulete? Palun, palun! Ma jään loot- 
ma, ja kui te mind tüssate, siis... siis... olen ma iga- 


tahes väga õnnetu. Vä-ga õnnetu! Paariks või kolmeks 
aastaks vähemalt... hehehee...! Jah, eks ole? Kas 


üheksa, pool kümme või kümme. Aga hiljemalt 
kümme... olge kohal. Sellepärast, et mina kah... istun 
päris hea meelega... mõnusate meeste seltskonnas. Nii 
et — jah?» 

Joel Neegosel oli tunne, nagu peaks ta kindlasti ära 
ütlema, ometi aga polnud see tänasest peale enam kuigi 
tähtis, kas ta elab karskelt või joob edasi. Ja ta ütles, 
heites abitult käega: 

«Hästi. Ma tulen.» 

«Mina tulen samuti, härra kapten,» hüüdis väike küü- 
rakas. 

Ja siis jälgisid nad kaua vaikides tolle kummalise ini- 
mese ettepoole vimma hoiduvat kogu, mis kaugenes pik- 
kade sammudega tagasi linna poole. Ohvitser ruttas, 
läks peaaegu joostes, just nagu oleks tal midagi meelde 
tulnud. 

«Üks meietaoline... põhiliselt romantiline tuuletal- 
laja :..» kuulis Joel Neegos oma naabrit mõtlikult ütle- 
vat. 

Ta kehitas õlgu ega lausunud midagi, 

Kõnniteede kruus krabises tasakesi möödaminejate tal- 
dade all. 


ROISKVEED 


ul 


PATULANGEMINE 


aa Neegos oli lasknud end väikese küüraka tröösti- 
sõnadest nagu suigutavast jõevoolust kaasa kiskuda. 
Ja nüüd tuli paratamatu reaktsioon. Talle näis, nagu oleks 
ta jalgealune äkki kõikuvaks muutunud, mitte üksi süm- 
boolses mõttes, vaid ka... tõeliselt; nagu peaks ta iga 
hetk kartlikult selja taha vaatama või nagu oleks ta just 
natuke aega tagasi midagi maha pillanud, nagu oleks see 
midagi tuhandeks tükikeseks purunenud, nagu peaks ta 
need tükikesed üles korjama ja uuesti ühte liitma, mis 
polnud ju võimalik, jah, seda ei maksnud tõepoolest 
katsudagi! Ning nüüd polnud tal nagu kuhugi enam 
minna, midagi teha, millekski tõtata, kuhugi välja jõuda! 
Nõndaks, kogu tema maine olemine oli korraga hirmus 
sihituks ning mõttetuks muutunud. Ta tundis end vii- 
maks selliselt üleliigsena, et oli loomusunniliselt valmis 
kõrvale astuma ka kõige poisikeselikuma vastutulija eest, 
kui sel jätkus vaid häbematust teda riivata või tõugata, 

Ta läks jälle läbi Toomeoru, luusis edasi väga aegla- 
selt. Kell hakkas varsti pool kolm saama. Ilm polnud 
enam nii kuum kui ennist, soomust meenutav hall pilve- 
kord oli tõmbunud üle taevavõlvi. Miskipärast pani see 
teda mõtlema seisvast umbveest, mille pinda katab tihe- 
dalaiguline kõnts, midagi hallituse taolist — inetu muda- 
maks. Tuul oli nüüd täiesti vaikinud, ükski oks ei liiku- 
nud, kogu ümbrus näis midagi teraselt kuulatavat — 
küllap vist seda vägevat idanemist, mis toimus sügaval 
mullas, puukoore all, libamisi tõusvatel mäekülgedel. 
Anatoomikumi taga asetseva vana ühishaua juures pin- 
gil oli istet võtnud toosama armastajapaar, keda ta oli 
varem näinud kaduvat tähetorni suunas. Ja Lossi täna- 
val tulid talle vastu kaks pimedat, poiss ning tüdruk, 
rõõmsatena vadistades, naerdes, oma tühje silmakoopaid 
vastu valgust hoides, hallid, armetud, ometi mitte õn- 
netud. 


Mööda kallakut kivisillutist alla raatuse poole sammu- 
des pistis Joel käe taskusse, kobas seal ringi, krabistas 
paberrahadega, mis ta oli küürakalt saanud. Viiskümmend 
krooni — jah, sellest jätkub, et õiendada kõige pakilise- 
mad võlad, varsti aga peab ta kindlasti lisa laenama, sest 
kuigi tal õnnestuks lähemate päevade jooksul mõnda 
kohta leida, vajaks ta siiski esialgu veidi elamisraha... 
Ta mõtles nüüd rahulikult ning kainelt, kelle poole võiks 
ta veel pöörduda. 


Peatudes lilleäri akna all, võttis ta taskust plokikese 
ning märkis üles rea meenuvaid nimesid. Need kõik, keda 
ta arvas avitamisvõimelisteks, olid igatahes mõnusad 
mehed — vähemalt tema seniste kogemuste järgi. — Ent 
ta oli siiski viimase poolpäeva jooksul ettevaatlikuks teh- 
tud, umbusklikkusele manitsetud. Jah, kes teab, võib olla, 
et tänasest peale oodatakse kõikjal tema lahkumist juba 

esimesel kohtamishetkel, kes teab, kes teab, pomises ta 
küüniliselt. 

Hetk hiljem jätkas Joel Neegos uuesti oma teed, aegla- 
selt, käed jälle seljal risti, jõudis raekoja taha, vaatas 
kella ja seadis käeuuri õigeks. Jah, ta oli tublisti hi- 
linenud, — nõnda siis jäi ta juba esimest korda sõna- 
murdjaks, — aga ta teadis samal ajal, et ta peab õnne- 
lik olema sellisegi ebatäpsuse puhul. Taskus ikka paber- 
rahadega krabistades läks ta üle Rüütli tänava nurga ja 
suundus otse üle Suurturu, öölokaali poole, kus ta oli 
möödunud õhtul võlgu jäänud. 

Kõrtsi pikk eeskoda oli kõle ja tühi, nagu juba ammu 
aega tagasi maha jäetud. Riietehoidja tukkus toolil istu- 
des, käsi põse all, kuulis samme, kargas püsti, tegi rea 
kummardusi ja sirutas käe mantli järele. Joel Neegos 
mõtles, et olgu pealegi, et teenigu see vaene inimene 
teda's veel... viimast korda! «Vii-mast korda...» pomi- 
ses ta samas sentimentaalselt, häbenes ise selle pärast, 
tundis aga siiski midagi kahetsusetaolist rindu asuvat, 
just nagu sunnitaks teda kõrtsielust kõrvalejäämisega 
loobuma millestki väga olulisest, ülitähtsast. Ja äkki pidi 
ta tahtmatult naerma, kuna talle endalegi näis koomili- 
sena see kummaline kokkukasvamine restoraniga, ehkki 
ta oli seda põrgu põhja vandunud alles mõni tunnike 
tagasi, alles täna hommikupoolikul. 

Ta läks pikkade sammudega, peaaegu pooljoostes tre- 
pist üles, käändus uksest sisse, nägi tuttavat kõrtsmikku, 
teretas seda kättpidi. Kelnerid seisid igavate nägudega 
seina ääres, paar neist katsus õnne Punase Risti mängu- 
masinaga. Kõikjal valitses täielik vaikus. Puudusid isegi 
tavalised lõunastajad; näis, nagu oleks suurtele ruu- 
midele tõmmatud hall linik: orkestripoodiumilt kuni 
puhvetitoani, rõdult alla, üle vaikselt valendavate lau- 
dade. 

Kõik siin oli praegu puhas, meeldiv, kuidagi kosuta- 
valt mõjuv oma lepitava rahulikkusega. Harva oli Joel 
Neegos juhtunud kõrtsi sellisel varajasel kellaajal, sa- 
muti polnud ta veel kunagi kujutlenud seda kohta nii 
üksikuna ja nii mahajäetuna. Ja hinges sügavat tuska 
tundes pöördus ta kelneri poole, keda ta mäletas end tee- 
ninud olevat, püüdis naeratada ning küsis: 

«Vabandage, teile ma vist jäingi öösel veidi võlgu?» 

«Minule jah, härra Neegos,» vastati kohe rõõmsa ala- 
tooniga. 

Äkilist piinlikkust tundes küsis Joel Neegos: 

«Seda on vist kahe arve järgi, kui ma ei eksi?» 

«Kahe arve järgi jah, härra.» 

Korraga tungis läbi Joel Neegose hinge kange vajadus 
mägu kätesse suruda, nutma puhkeda, Ometi ei teadnud 
ta samal ajal, mispärast õieti. Kas omaenda äparduste 
pärast; kehva teenija pärast, kes seisis alandlikuna ta 
ees, keha ette kallutatud, käed kõrval; selle suure ning 
tühja ruumi pärast, mis ümbritses teda kõikjalt oma sü- 
gava vaikusega? Või nende lumivalgete linadega laua- 
keste pärast, mille juurde ta teadis juba varsti ilmuvat 
inimesi, kes vajasid lõbutsemist...? Või tüseda kõrts- 
miku pärast, kes vahtis uudishimulikult ukselt, valguse- 
sära ümber palja lagipea...? Või ehk koguni vaikivate, 
raskete seinte pärast omapäraste kaunistustega, mida ta 
oli vaadanud korduvalt läbi viinauimast hämarduvate 
laugude...? Ja kuna ta tundis, et ta ei suudaks end tõesti 
kauem enam taltsutada, surus ta teenistuvalmilt ootavale 
kelnerile kiiresti rahapaberid pihku, lisas suure jootraha 
ja viipas käega, pöördudes kohe ära, «Närvid, närvid, 
närvid...» kordas ta kuuldavalt, väljudes pärani lahti 
seisva ukse kaudu ja minnes joostes mööda treppi alla. 

Riietehoidja kargas jälle krapsatades püsti, haaras 
varnast mantli, valmistus seda talle selga upitama. Oli 

ilmne, et teda imestas tublisti Joel Neegose kiire tagasi- 
tulek, — muidugi, kus sa sellega, on siis säärast asja 
varem nähtud, et vana kunde lahkub kõrtsist juba vae- 
valt minuti pärast! Haigutades suu juurde tõstetud käe 
varjus pidas mundris mees vajalikuks tähendada, rõhu- 
tades oma tuttavlikkust, just nagu tingiks see kindlasti 
parema jootraha: 

«Pagana kuum. Ja alles... mai. Kord, siis ma olin küll 
alles pisike poisipõnn, oli kah mais juba...» 

«Head päeva!» ütles Joel Neegos ja surus talle kiiresti 
pihku paar metallraha. 

Nii, see oli õiendatud. Taskus oli küll veel vaevalt nii 
palju, et peremehegagi asjad joonde ajada, aga noh, mis 
sellest! Peaasi, et ta lõplikult valelikuks ei jäänud, nära- 
kaks, kes peab oodata laskma juba kõrtsegi. Ta kaldus 
endale ikka veel moraali lugema, ehkki pohmelus oli 
juba ammu lahkunud, ja puhuti hakkas talle tõesti 
paistma, et ta pääseb nüüd varsti jumal teab millisest 
hukatuslikust mülkast. 

Näis, nagu oleksid väikese küüraka hiljutised sõnad al- 
les nüüd idanema hakanud ja nagu otsiks ta neist vir- 
galt vajalikku tröösti, — õnnetu inimene, kes teeb kõik, 
et pääseda vaid oma suure mure raskuse alt. Ja kui ta 
vaevalt veerand tundi hiljem lõõtsutades läbi hämarate 
trepikoridoride ronis, aiva lähemale oma möbleeritud 
toakesele, võis ta juba vilistadagi. Ta mõtles väga asja- 
likult ning kainelt, et varsti läheb ta kohvikusse, kus käi- 
vad istumas need kõikvõimsad isandad, kes suudaksid 
teda ehk avitada ka teenistuskoha suhtes. 

Ukse šneppervõtmega lukust lahti käänanud, astus ta 
tillukesse, peaaegu karbitaolisse eeskotta. Ta riputas 
mantli varna, viskas mütsi lauale, lükkas saapadki jalast 
ja läks edasi tuppa. Siin istus ta sohvale, nägi samal 
hetkel oma peegelpilti ja üllatus suuresti “oma näo 

nooruslikult värskest jumest, — ta oli endamisi kindet 
olnud, et ähvardav katastroof hävitab tema väliseltki. 

Nõnda istus ta hulk aega liikumatult kohal, puhkas 
kogu kehaga, lõõtsutas kuuldavalt. Märgates pesulaual 
pilgeni täis veekarahvini, tõusis ta ja hakkas suurte sõõ- 
mudega jooma — otse karahvinist, pikkamisi, imeliku, 
karastava mõnutundega. Uulits sumises all, kivisillutis 
põrises möödasõitvatest veomasinatest. Ta pidi mõtlema, 
et vististi on ta sunnitud sellesse korterisse esialgu edasi 
jääma, sest kojusõidule ei maksa lootagi ja kallis pole 
siin samuti... Siis tundis ta magu pikkamisi täis saavat, 
jätkas aga ometi joomist, kummutas pudelit nagu mingi 
jonniga, nagu kellelegi kiusuks. Läbi, läbi, läbi... pomi- 
ses ta samal ajal endamisi, tegi seda taktis neelatustega 
ega teadnud äkki, mis asja kohta nimelt ta nõnda ütleb: 
kas vee kohta või oma senise elu kohta. Siis sai pudel 
tühjaks ja ta pani selle tagasi pesulauale, tundes kõhus 
liigjoomise vastikut survet. Ilma ühegi põhjuseta hakkas 
ta äkki naerma, vaikselt, kihistades, võõra ning ebaloo- 
muliku häälega, millest ta teadis isegi, et see on võõras, 
ebaloomulik. «Läbi. . .» ütles ta jälle, nüüd aga juba kuul- 
davalt. «Lä-bi... lä-bil» Kuid see oli vaid õige tilluke 
närvihäire ja juba varsti istus ta tagasi sohvale, siruta- 
des jalad jälle kaugele põrandale. 

Äkki koputati; ta tõmbas enda kohkunult koomale, — 
oli, nagu peaks ta midagi kartma või kedagi häbenema. 
Kõik nood tühised detailid, mida aju oli äsja registreeri- 
nud, kasvasid äkki kohutavalt suurteks. Hetkeks ei tul- 
nud talle meelde vastatagi, ja kui ta end jälle koguda 
suutis, lükati uks juba tasakesi praokile. 

«Palun, kas tohib?» küsis perenaine. 

«Jah, olge head, olge head!» hüüdis Joel Neegos ja 
tundis ikka veel oma ümbruse ebaloomulikku paisu- 
mist. 

Proua Mitt kõpsis lähemale, naeratas kohmetult. Ta oli 
enda kuidagi üleliiga korda seadnud, ehkki ta polnud 
hooletu igapäevases jooksvas elus. Kui Joel Neegos too- 
lile osutas, istus ta kohe häbelikult. Ta tuli nähtavasti 
otse lokkija juurest, sest ta tumedad juuksed langesid 
otsaesiselt kaldu kõrvade poole suurtes lopsakates laine- 
tes, lahk oli aetud uuele kohale, ta pea ümber hõljus ker- 
get kõrbelõhna, ta rõivadki olid hoopis teistsugused kui 
siiani — heledate roosidega, väga maitsekad. Jumaluke, 
kas siis sellelgi heasüdamlikul inimesel on talle ette 
kanda midagi ametlikku, midagi sellist, mis nõuab sää- 
rast ehtimist! mõtles Joel Neegos irooniliselt ega pööra- 
nud külaliselt silmi. Ja vähese vaikimise järel hakkas 
naine rääkima, väga abitult, peaaegu igal lausel komis- 
tades ja kogeldes. 

«Vaadake... vaadake... härra Neegos...» ütles ta 
ainult ja punastas nii sügavalt, et isegi ta õhukesed kõr- 
valestad hõõguma hakkasid. 

Joel Neegos taipas nagu kuskil kõrval seistes, et too 
vananemisele kalduv, umbes kolmekümne viie aastane 
naine on tõesti väga meeldiva välimusega, peaaegu ihal- 
dusväärne. Ta küsis naljatades, niisutades keelega kuivi 
huuli: 

«Noh... mis me siis vaatame... ?» 

«Jah... teate, mul on väga piinlik. Uskuge... nii piin- 
lik, et...» ütles naine ja pöördus tema poole korraga sel- 
lise ahastuslikkusega, nagu oleks tõesti juhtunud midagi 
väga olulist ning ülitähtsat. 

«Piinlik? Aga mispärast?» küsis Joel Neegos. 

«Oma... oma... mehe pärast!» pahvatas proua Mitt 
nüüd lootusetult, vaadates kohe oma kinganinadele, mis 
kepslesid kõrvuti põrandal. 

«Oma... mehe... pärast...?» kordas Joel Neegos, 
kuna ta tõesti ei mäletanud, milles asi pidi seisma. 

Naine ütles: 

«Nojah... kui ta teilt raha küsis. Jah, uskuge, härra 
Neegos, mul oli tõesti väga piinlik. Ma oleksin kas või 
põranda alla vajunud, et mitte kuulda, kuidas ta seda 
teile ütles. Pa-lu-sin teda, nurusin... et ta jätaks. Aga 
nägite ju ise: ta tuli otse rongilt ja oli väsinud... Ja när- 
viline... saate aru... Sest kui ma teile omavahel ütlen 
— ta kaotas mõni päev tagasi hulga raha... kohtu teel. 
Ja kui ta siis kuulis, et te olete nii kaua ühtejärge kõl- 
kõlvatut elu elanud... ja pum-pummeldanud. .. ja maa- 
ilmatu suure summa ära raisanud, siis sai ta väga viha- 
seks ja ütles, et mis see siis tähendab! Et pillata on ini- 
mesel raha nagu muda, mina aga pean selle näljase 
mõneteistkümne krooni taga ootama. Muudkui ei hooli- 
nud millestki ja tuli kohe küsima. Oi... mul oli piinlik, 
uskuge mind, mul on nii-i piinlik... !» 

Joel Neegos naeratas, paljastades oma mõõdukalt 
suuri ning tugevaid esihambaid, mis läigahtasid vaid 
korraks. Vaatamata oma nii moraalsele kui füüsilisele vi- 
letsusele tundis ta end jälle elumehena, vana kaardiväe- 
lasena. Naine punastas veelgi sügavamalt, vaatas hetke 
jooksul üles, silmitses siis taas oma läiklevaid kinganina- 
sid. Kaktuste jätkulistele lehtedele oli tekkinud veelgi 
enam roosakaspunaseid õisi, mahlaseid, võib-olla — lõh- 
navaidki. Oli nii vaikne, et alt uulitsalt kostev tume mü- 
rin näis rohkem suigutavat kui virgutavat. Ja libistades 
vargsi pilgul enda ees istuja sihvakaid sääri, mida var- 
jasid võrkõhukesed siidsukad, sõnas Joel Neegos veidi 
käheda häälega: 

«Ah, kuulake nüüd! Olete teie ka, proua Mitt, õrnatun- 
deline. Noh, mis siis, et teie härra abikaasa tuli minult 
oma raha küsima? Selleks oli tal ju oma peremeheõigus. 
Või arvate, et see oli minu poolt ilus, nii kaua viivitada 
ja venitada?» 

«Just nagu oleksime me kartnud, et te meid varastate, 
kas pole?» ütles naine. «Ja ma võiksin käs või vanduda, 
et me pole teid veel silmapilkugi umbusaldanud. Uskuge, 
palun!» 

Joel Neegos ütles: 

«Usun, usun, armuline proua.» 

Vaikus. 

Kogu majas polnud sel hetkel kuulda ainustki häält — 
tänav ei kõmisenud, isegi kärbsed ei pirisenud. Õhk til- 
lukeses möbleeritud toakeses oli kuum ning umbne, Joel 
Neegos tundis, kuidas ta selg ning õlad muutusid üha 
raskemaks, tihedamaks, nagu senisest hoopis laiemaks. 
Ta nägi äkki kõõrdi heidetud kõrvalpilguga, et teise soki 
varbas oli tilluke auguke, et selle kaudu paistis silma laik 
roosakasvalget küünt, et ta jalad olid higistanud. Imeli- 
kul kombel mõjus aga see üsna tühine asjaolu talle väga 
kainestavalt, ja kõik see, mis temas seni naise poole püü- 
dis, vajus kohe tagasi. Tujud vaheldusid imekiiresti — 
kord läbis ta hinge kerge rõõmutunne, siis näis kõik jälle 
mornina ning rõhuvana, ta teadis, et see tähendas närv- 
likkust; ometi aga jäi ta meeleollu sohval istuva pere- 
naise vastu midagi tänu taolist, nagu perekondlikku. Tuli 
jälle meelde õe kiri, — abitud pliiatsiread, hall ümbrik nii 
kummaliselt tuttavlikkude näpujälgedega. Ja samas pidi 
ta kärmesti ümber vaatama, töölaua poole, et jõuda 
veendumusele, kas see armas-armas kiri paistab kätte ka 
siia, sohvanurgale... 

Proua Mitt ütles, vaadates teda oma suurte lapsesil- 
madega: 

«Jumal tänatud, et te mind usute, Tõesti, härra Neegos 
— jumal tänatud! Igatahes... ma ütlen teile... see oli 
minu elu piinarikkamaid päevi. Ootasin, ootasin, oota- 
sin... et te kord juba tuleksite. Ja kuulasin ja kuulasin. 
Aga mitte kippu ega kõppu. Kas või nuta, kui tahad! Va- 

namees ise aga lamab ristseliti voodis ja norskab, just 
nagu poleks see tema asigi. No siis mu süda läks täis, 
andsin talle paraja vommi vastu külge ja ütlesin, et ärka 
aga ise ka üles ja tunne oma viisakusetuse pärast piin- 
likkust. Või arvate, härra Neegos, et ta ei tundnud seda? 
Noh, te oleksite teda nägema pidanud! «Kes p-p-pagan 
mind sinna küll tänitama ajas... ja ennast narriks ning 
vallavaeseks tegema...» ütles. Mina aga vastu, et «pa- 
ras, paras!» Et «teine kord ole targem ja ära tüki kellelegi 
moraali jutlustama.» «No mis see sinu asi oli, et härra 
Neegos sõprade seltsis veidi lõbutses?» küsisin. «Või 
peab ta sinu moodi kodus konutama, voodis, naise selja 
taga?» küsisin, Jaa... jaa... ma küsisin temalt veel, et 
ole lahke ja ütle, mitu krooni on sulle maksmata jäetud, 
kurivaim?» 

Joel Neegos naeris, tundis tuju sellest lihtsameelsest 
intiimsest lobisemisest hoopis kergemaks ning paremaks 
muutuvat. Ta sirutas jalad jälle kaugele üle põranda. 
Ena kah asja — auguke sokininas... olgu nüüd pealegi! 
mõtles ta endamisi. Oli nagu vaja omaltki poolt rääkida, 
midagi juurde lisada, millegagi naise jutustust täien- 
dada, naljatleda, Ent midagi ei tulnud meelde; ja siis 
näis talle, et ta peaks enda ees istuja kätest kinni võtma 
ja neist tugevasti-tugevasti tõmbama. Lihtsalt niisama: 
süütult, ühegi kavala tagamõitteta, sõbralikult. Naise sõr- 
med olid valged, nagu liiga heledad ja väga peened, ja 
vististi ka soojad, Soojad, soojad, kordas ta sosinal. Ja 
siis kummarduski ta järsku ettepoole, ulatas oma suured 
kämblad nende kitsaste luitunud kipskäte juurde, mul- 
jus, muljus, hambad vastamisi, 

Aga proua Miti käed ei olnudki soojad, ei, vastuoksa, 
need olid väga jahedad. Peaaegu ehk külmadki, Põial 
tundus veidi kondine, ranne täiesti ümar, nahk nii õhuke, 
et võis selgesti kombata, kuidas musklikõõlused selle 

all pehmelt ja sujuvalt liuglesid. Ja randmest veidi edasi 
algasid õige õrnad karvakesed, tumedad nagu esimesed 
udusuled linnupoja tiivavantidel. Ja miskipärast need 
karvad näisid vahetpidamatult liikuvat. Oli imeliselt hea 
tajuda seda jahedust, mis väljus sellest valgest randmest 
ja neist lakkamatult liikuvatest karvakestest, imbudes pik- 
kamisi-pikkamisi kehasse, nagu pidevalt nõrgudes. Trans- 
tusioon. .. jajah... ütles Joel Neegos mõttes, nägi, et 
naine tagasitõmbumise asemel aina naeratas, läks äkki 
ärevaks ning tiris veelgi tugevamini. 

Ja just sel momendil muutus kõik ta ümber imeveid- 
raks, unenäoliseks. Kõigepealt üllatas teda see, et naise 
käsi hakkas venima. Jah, see pidi ometi võimatu olema, 
see oligi võimatu — ta teadis seda, — peale muu oli see 
veel kuni jälestuseni kole, vastikustunnet tekitav. Aga 
ometi polnud midagi parata, see sündis, naise käsi ve- 
nis. Pisitasakesi, väikeste jupikeste kaupa, nõksatades. 
Keha jäi paigale, silmad ja suu naersid lakkamatult, käsi 
tuli aga aiva lähemale, Ulatus juba ta sülle, põlvedele, 
puudutas nüüd rinda ja kaelagi. Külm, jubestavalt valge 
käsi. Ornanahaline, kaetud tumedate karvakestega, mis 
vahetpidamatult liikusid. Ja siis läksid pikad ning peened 
sõrmed, mis olid seni rusikasse hoidunud, nagu iseene- 
sest lahti — just nimelt nagu iseenesest, — sest 
naine neid kindlasti ei liigutanud, — ja nüüd teadis Joel 
Neegos hirmsa selgusega, et teda hakatakse... kägis- 
tama. 

«Noh... jätke... jätke... jätke juba, kuulge...» ütles 
ta hirmuvärinaga ja avas kohe silmad. 

Nii, ta oli tukkunud. 

Ja samal hetkel nägi ta naist jälle enda ees istuvat, 
õhetava näoga, alles veel ärev äsjasest jutustamisest. 

«Jah, palun?» küsis ta kärmesti, et varjata oma sega- 
dust. 

Naine küsis, kohendades end süüdlasel ilmel: 

«Vabandage, kas te tahate ehk puhata?» 

«Ei, pole midagi,» ütles Joel Neegos. 

Ning hetkelise vaikuse järel jätkas proua Mitt peaaegu 
samade sõnadega, nagu ta oli äsja alanud: 

«Vaadake, härra Neegos... Ma jah päris ei tea kohe, 
kuidas teie ees vabandada. Mul on väga piinlik, Oh... 
kui... piin-lik! — Nii piinlik, et... Ja oleks mul aimugi, 
miks ta nõnda tegi. Varem pole ta mitte kunagi nurise- 
nud, kui te oma üüriga mõni päev hiljemaks jäite. Ja 
mitte kellegagi pole ta seda siiani teinud. Ikka on ta vii- 
sakas olnud... nii-i viisakas...! Nüüd aga äkki... just 
nagu lõvi. Muudkui tikub ja tikub teile hommikul vara 
ütlema, et olge lahked ja õiendage oma võlg ära. Ja po- 
leks ma mitte teda tagasi hoidnud, noominud! Päris nut- 
sin kohe! Aga... oh... oleks see aidanud! Niikaua kui 
sai viimaks oma tahtmise, olgu küll, et ta pärast ei tead- 
nud, kuhu häbi pärast silmad peita.» 

Joel Neegos kuulis end vastavat, samuti peaaegu äs- 
jaste sõnadega: 

«Ah, jätke nüüd, armuline proua. Ennäe, kus asi, mille 
pärast te peaksite vabandusi pajatama.» 

Naise silmad hakkasid kohe naeratama, puna põskedel 
levis aga veelgi kaugemale. 

«Nii et... te ei pahanda siis, eks ole?» küsis ta rõõm- 
salt. 

Joel Neegos lõi käega ja sõnas: 

«Ei pahanda, ei pahanda, armuline proua.» 

Ning siis äkki keegi nagu tõukas teda edasi astuma: 
ta tundis end millestki kinni haaravat, mõtles samal hei- 
kel, kui ta seda tegi, väga asjalikult ja täpselt, et kül- 
lap säärast aktiivsust oodati temalt juba ammu... — 
Härra Mitt oli nähtavasti õhtusesse vahetusse ametisse 
läinud, sest kõrvaltubades valitses praegu sügav vai- 

kus... Ja naine teeskles pahameelt vaid õige lühikest 
aega, muutus kiiresti lõdvaks ning ütles leebelt: 

«Ära nüüd ole vallatu, kuule! Ma ei salli niisugust 
ulakust, tead sa... !» 

Keegi kompsis mööda kõvu puutreppe üles ja vilistas 
lõbusalt. 


UNENÄGUDE SÜMBOOLIKAST 


i hiljem üksi jäänud, istus Joel Neegos tükike 
aega voodiveerel, mõtles siis, et oleks vaja nüüd 
kohe minema hakata, ehkki tal endal polnud aimugi, kuhu 
nimelt. Ta vaatas kella — see oli alles pool neli. Nõnda 
siis oli kohvikuski vaevalt kedagi leida. Ja kuna kujut- 
lus inimtühjast ruumist lagedate, külmade laudadega 
hakkas teda miskipärast hirmutama, otsustas ta veel 
väheke puhata. 

Ta laskus pikkamisi selili sohvale, jättis jalad rippu 
põrandale, tõstis need aga hetke pärast toolile ja nõjatas 
kukla risti pandud sõrmedele. Noh, pagana pihta, oli's 
nüüd temalgi vaja asuda selle pika armukesterea sappa, 
keda oli see naine omanud! mõtles ta äkki vihaselt. Ja 
just siis, kui ta seda mõtles, jäi ta sügavasti magama, 
kuidagi äkitselt, rampraskelt, just nagu oleks teda oota- 
matult rabatud ränga liivakotiga. 

Ent ometi ei kustunud teadvus täielikult. Ta mõtles 
kuumusest hingeldades ja õige vaevaliselt, et varsti on 
vaja jälle ärgata. Jah, ta otsib täna tingimata üles kõik 
need vilistlased ja muidu-tuttavad, kelle nimed ta mär- 
kis hiljuti taskuraamatusse, et mitte unustada. Ta küsib 
neilt teenistust, mispärast peaks talle seda keelatama; 
see on päris kindel, et ta varsti jälle jalad alla võtab, 
kuigi mitte enam härrana, sellisena, kes võib vaid — 
elada! Kogu ta keha oli nagu tina täis, ometi aga töö- 
tasid ajud selgelt ning väga loogiliselt. Ja alles õige pik- 
kamisi (kui pähegi puges samasugune raskus, nagu see 
lamas rängalt jäsemetes ja kõikjal naha all) hakkas ta 
nägema üht neist keskendatud ja veidralt algupärastest 
unenägudest, mida nähakse tavaliselt suures kimbatuses 
olles ja mis moodustavad ikka mingi allegooriaterea 
tõelisele elule. 

Kõigepealt oli ta nagu veel üsna tilluke poiss, kuigi 
juba kolmekümne-aastane, pidi gümnaasiumi oma harili- 
kule tööpäevale minema ja imestas ise, et miks teda 
sinna aetakse. Jah, ta on ju üliõpilane, studeerib arsti- 
teadust, saab võib-olla kunagi tohtrikski, nüüd aga sun- 
nitakse teda veel tegelema iga sorti algebravalemitega, 
mida ta pole armastanud mitte kunagi maailmas. Ta 
pidi aga minema, ja ta läks, läks, läks sõnakuulelikult, 
raamatupamp kaenlas. Esmalt oli ilm nagu tänagi: keva- 
dine, täis kasvamist ja imarat pungumislõhna, siis 
muutus ümbrus talviseks, väga lumerikkaks. Aga ometi 
ei tundnud ta külma, kuigi tal olid jalas ainult õhukesed 
niidisokid, millest ühel oli varbas pealegi suur auk... 

Siis sattus teele nagu mingi hiiglaslik maja; ta pidi 
sellest läbi minema; välisuks oli pärani lahti ja palju 
lund oli tuisanud nii eeskotta kui laiadele treppidelegi. 
Ta trampis jalgu, puhastas neid traatmattidel, kuid see ei 
aidanud midagi, ja viimaks kummardus ta maha, et kit- 

kuda lumekamakaid sokkide küljest lahti kätega, kõigi 
sõrmedega. Aga seal nägi ta kohkudes, et tal polnud ju 
isegi sokke jalas, ja pükse polnud tal samuti... 00 
halastust, ta oli ju päris paljaste kintsudega, seljas vaid 
särk, kuub, vestki nende vahel, ja krae korralikult kaelas 
ning kõige uuem ristlips ees... Mis ta pidi tegema, kuhu 
ta pidi minema? Ja nüüd ei viibinud ta enam selles suu- 
res ning tühjas majas, vaid hoopis ühes südalinna koh- 
vikus, just selle uksel, parajasti sisse astumas, — ta pidi 
ju teenistust otsima, ta pidi ju kelleltki tööd paluma! Kõik 
vaatasid teda suurte, parastavate silmadega, naersid, 
näitasid talle näpuga, aga tagasi pöörduda oli samuti 
võimatu, sest selja tagant rõhusid teda kogu aeg uued 
juurdetulijad. Ja nõnda pidi ta samm-sammult mööda 
kitsast teed edasi minema, mõlemal pool rahvast tulvil 
klaaskattelised lauad, kõikide kahjurõõmsad pilgud kiin- 
dunud temasse nagu imeloomasse, ümberringi selline 
naerumürin, et polnud enam muusikatki kuulda. 

Kuid seal polnud midagi parata, ta pidi minema, 
p-i-d-i! Ja ta läkski. Külm hirmuhigi kattis teda üleni, 
jooksis mööda paljaid jalgu alla, ta nuttis, aga... läks 
siiski! Jah, kuhu sa pääsed, vaene põhjaläinu, kui sa tee- 
nistust vajad, oleks ta samas nagu mõelnud. Ja üks 
mees tuli talle vastu, ja see mees oli nagu üks tema pea- 
liskaudsetest tuttavatest, hirmsa kongninaga ärijuht, 
keegi vabrikant, paberivabrikant. Ei, siiski mitte nii — 
see mees oli linna tuntumaid pangadirektoreid, jah, see 
ta oligi. Ja ta kuulis endalt küsitavat, — selgelt ja väga 
täpselt — sest nüüd oli kõik ta ümber väga vaikseks jää- 
nud: 

«Noh, mis on?» 

Tema aga, Joel Neegos, oli kogu aeg ametis vaid sel- 
lega, et end kuidagi varjata, et end millegagi katta. Aga 
millega, millega? Kui ta edasi kummardus ja särgi ning 

kuue hästi madalale tõmbas, läksid paljaks ta kindrid; 
kui ta neid samal viisil peita katsus, jäi ta nähtavaks 
kuni kõhuni. Kuid teha polnud midagi, sest kongninaga 
mees ootas ju vastust. Ja nõnda pidi ta tahes-tahtmata 
seletama, et ta otsivat teenistust, et tal polevat praegu 
mingit kohta ja et ta lootvat kõigest hingest... truu- 
südamlikule avitamisele. 

«Tantsi!» ütles juut. 

Ning nüüd oli ta nagu kuskil hoopis mujal, mitte enam 
kohvikus, — ühes rahvarikkas öölokaalis, mis sumises 
veelgi enam kui äsjane kohvik. Ta oli nagu vaene revo- 
lutsionäär Kain tollest Gorki jutustuse järgi mängitud 
kinotükist, mida ta oli mullu näinud. Ja need, kes sundi- 
sid teda tantsima, olid tema vanad tuttavad, endised 
napsilauasõbrad. Orkester mürtsus, löödi kätega takti, 
naerdi, sunniti vaid: «Tantsi, Džo, tantsi!» Kelnerite 
näod lõkendasid heameelest, kõik nad vehkisid pikkade, 
vekslipabereid meenutavate arvetega, millele olid kirju- 
tatud tohutu suured summad, selgete numbritega, süsi- 
mustalt. Ja nemadki hüüdsid kooris, looga ühes taktis: 
«Tantsi, tantsi!» Ja mis ta pidi siis tegema, vaene väike 
Kain Gorki jutust, mis ta pidi siis tegema, kui mitte 
tantsima?! Ei tahtnud küll, aga pidi. Tegi esimese liigu- 
tuse: habe võbises lõua otsas; tegi teise liigutuse: õladki 
hakkasid tõmblema. Ja suured rasked säärikud kompsa- 
tasid kordamööda vastu põrandat, üks kontsaga, teine 
ninaga, üks kontsaga, teine ninaga. Siis värises juba 
rind, siis kõhtki, nüüd hakkasid pikad ja luised käed veid- 
raid liigutusi tegema, ja tants algas, algas, algas, kiire- 
nes, kiirenes, kiirenes! «Tantsi, tantsi, Kain! Tantsi, 
Kain!» Keegi pistis talle jala ette, ta oleks peaaegu ninali 
kukkunud, ta oli järsku nagu kaheks killustatud, — üks 
pool vahtis kõrvalt, kui teist piinati, Ja see pealtvaataja 
pool vehkis samuti kätega, lõi takti, kisendas ja parastas. 

«Tantsi, tantsi, Kain! Tantsi, Kain!» Ja oli veel nagu kol- 
maski osa tema minast, kes haletses variserlikult, läbi 
naeru: «Vaene Kain... oh sa vaene, vaene Kainike 
küll... hahahaa!»... 

Unenägu viskas aga samas uue käänaku, ja nüüd sei- 
sis ta jälle tolles suures ning tühjas majas, selle ees- 
kojas, oli kummargil oma paljaste jalgade kohal ja rebis 
nende karvade küljest lumekamakaid. Ta ei võinud ju 
nõnda jälgi tehes sisse minna. Aga kui ta end viimaks 
sirgu ajas, polnud nagu üldse enam toda suurt ning 
tühja maja, ei, seda ei olnud, ta läks ju pikkamisi edasi 
mööda laia maanteed. Ja ta polnud koolipoisski, vaid 
hoopis täiskasvanu, jõumehe kehaga, härja turjaga. Aga 
kui ta seal nõnda edasi läks, päikesesoojus kuklas ja 
pikk ning raske vari jalgade ees, hakkas temaga rööbiti 
jooksvatest kraavidest äkki vett voolama, kuni seda ajas 
suure hooga üle kallaste, aiva kõrgemale, aiva kõrge- 
male. 

Ta mõtles juba, et nüüd pole enam mingit pääsu, tah- 
tis appi karjuda, kuid — oli siiski üks pääs. Otse ees sei- 
sis kõrge küngas, see pidi kindlasti olema Otepää Muna- 
mägi, ja kui ta kõigest jõust jookseks, pääseks ta kivilt 
kivile hüpates sinna üles. Nii, ta peab seda tegema, ta ei 
või ju ometi uppuda, otsustas ta ahastades. Aga samas 
hakkas vett välja voolama pisimatestki lohukestest ning 
augukestest maapinnas, see oli tal kannul, ta kuulis enda 
taga lakkamatut kohinat, nagu seisaks ta mere kal- 
dal seljaga selle poole. Mustadena rulludes, laksahtades, 
prahvatades, nagu lõhkemiskajast möirates tormasid lai- 
ned ta jalge alt läbi, ta ei vajunud aga sisse, sest ta käis 
mööda purret. Mööda kitsast purret, mis koosnes ühest- 
ainsast lauast. Ahtakesest lauast, mis nõtkus, võbises, 
oli murdumas, vajus vahetevahel nii sügavale, et vesi 
talle ligi kaelani tõusis. Siis oli nagu sild, see hakkas 

lagunema, ta jooksis meelt heites mööda kõverduvat käsi- 
puud, balansseeris nagu köietantsija. Ja kõige lõpuks 
ronis ta läbi kitsaste ning kohutavalt mustade kanalisat- 
sioonitorude, ilma et ta oleks kuhugi välja jõudnud, ilma 
et ta oleks enda ees ivakestki valgust näinud. 

Säärane segane, puhuti ebamääraseks rägastikuks 
kokkusulav ja samas taas loogiliseks ning selgeks muu- 
tuv jamps kestis veel tükk aega, piinas teda, rõhus nagu 
tuhandepuudase raskusega. Oli hirmsasti tüütav; miski- 
pärast pidi ta kogu aeg ahastama ja nuuksuma; pildid 
ja sündmused kuhjusid, kuhjusid, kuhjusid. Viimaks 
ometi hakkas mõte uuesti teadvuse piiridele lähenema; 
ta trööstis end juba ettevaatlikult, et vististi on see kõik 
vaid halb uni. Ja siis teadis. ta end ärkavat, ärkavat, 
ärkavat, tõustes üles nagu kitsast ning lämmatavalt kuu- 
mast sügavusest, avas silmad ja nägi jälle enda ümber 
tillukest möbleeritud tuba, mille seinad, lagi ning 
põrand näisid praegu seisvat talle nii lähedal, et ta arvas 
end sellest lähedusest hingeldama hakkavat ja ummuk- 
sesse surevat. 

Ta tõusis, ringutas, avas akna, kuid kohkus samal het- 
kel — väljas oli juba pime ja kambrikest = valgustas 
vaid elektripirn, mis kõikus juhtmetel. Armas jumal, 
seega siis oli ta jälle midagi maailmas maha maganud, 
kuigi sel korral ainult ühe laupäevaõhtu! Aga tänasest 
laupäevaõhtustki oleks võinud tulla talle suurt pääsmist, 
mõtles ta valutama hakkava südamega. Rohekasvalge 
hämarus, omane põhjamaistele kevadöödele, varjas 
sügava kanaliga sarnanevat tänavat, kivisillutist polnud 
näha, ta arvas endamisi, et kell peaks olema juba vähe- 
malt kümme. Aga ta oli tugev ning välja puhanud, kuna 
ta oli maganud ju ligi kuus tundi järgemööda. Ja see- 
pärast tegi ta korraga otsuseks jalutama minna, et värs- 
ket õhku hingata. 


s 115 


Ta rõivastus, tõmbas kingad jalga, seadis enda peegli 
ees korda, võttis mantli käele. Läbi avatud akna puhus 
ainult veidi tuulekest ja ta otsustas selle järgi, et nõnda 
siis on ilm vaikne ning kindlasti ka soe. Kõrvaltoas vist 
magati juba — sealt polnud kuulda ainustki häälitsust. 
Jah, ta peaks ju tõesti väsinud olema, see patune 
tudengitekaasa oma naiivsete lapsesilmadega! mõtles ta 
miskipärast vihaselt muiates ja petetud abielumehe üle 
kahjurõõmu tundes. | 

Kikivarbaile tõustes, põlved konksus, astus Joel Nee- 
gos vaikselt-vaikselt trepikoridori, sealt kohe tänavale. 
Oli tõesti ilus öö: soe, hämar, pehmete toonidega, just 
nagu midagi, mis ei võiks kuidagi tõelik olla, mis peab 
kindlasti kuuluma kas ettekujutusse või hea maali juurde. 
Taevas oli hele, paiguti pilvitu, paiguti aga kaetud ras- 
kete hiiglarüngastega. Majade katused tõusid sel kolla- 
kassinisel heledal tagapõhjal esile tumedatena, massiiv- 
setena. Ükski korsten ei suitsenud enam, ainustki inimest 
polnud kuskil näha ja, — mis kõige kummalisem — ain- 
sastki aknast ei välgatanud tulekuma. Joel Neegos mõt- 
les, et vististi on kell veelgi kaugemal, kui ta äsja arvas, 
jah, pole kahtlust — kesköö on juba ammu kätte jõudnud. 
Aga ka selle võimaluse juures tundus usutamatuna see 
pilkane pimedus kõigis majades, nagu näis — kogu lin- 
nas. Ja selle asemel, et edasi minna, nõjatus Joel Neegos 
seljaga vastu laternaposti, vaatas, vaatas ning muutus 
korraga väga ärevaks. 

Nimelt lõi läbi ta pea järsku hüppeline mõte, et võib- 
olla on talle õnn osaks langenud näha midagi säärast, 
mis kordub aastatuhandete jooksul vaid üksainus kord, 
mis polegi ehk siiani esinenud: üks tilluke hetk kogu 
maakera tsiviliseeritud mineviku, oleviku ja tule- 
viku jooksul, mil viiekümne-tuhandeline linn on täiesti 
pime (absoluutselt pime), mil ei põle kuskil ei 

lambikest, ei küünlakest, ja mil tänavavalgustuski on 
mingi juhusliku rikke tõttu katkestatud. Silmapilk, teine, 
kolmas, ja jälle on kõik möödas, jälle on valitsema haka- 
nud see korralagedus, mille kohta võib öelda, et kuskil 
leidub ikka inimene, kes mõnesugusel põhjusel ei talu 
enam oma eluruumides valitsevat pimedust. Ja kui ta 
seda imelist mõtet mõtles, haaras teda nagu seletamatu 
hardumus, nõnda et ta oleks meelsasti maha kummardu- 
nud, palja käega sillutisekive kombanud, sõrme tollesse 
hädisesse haljendusse torganud, mis iseloomustab tavali- 
selt vaid linna, seda vooderdatud hiiglakasti. 

«Noh, see on narrus...» ütles Joel Neegos viimaks 
õlgu kehitades, pöördus ja hakkas minema. 

Õieti polnud tal ka sel korral aimugi, kuhu nimelt peaks 
ta suunduma, kus nimelt oleks kõige soodsam karastada 
end jaheda ööõhuga. Ta läks vaid edasi, ikka otse, kõrvale 
pöördumata. Pea oli raudraske, mõtted ei töötanud enam, 
oli hea vaid astuda, astuda, astuda. Majad riivasid teda, 
heitsid talle alla oma kohmakaid varje, tundusid väga 
sõbralikud, nagu soojadki. Hetkeks vallutas teda kuju- 
telm, nagu oleksid need elavad olendid, kes hingavad, 
lõõtsutavad, ähivad ning puhivad oma sisemisest kuumu- 
sest. Kõrgetena, ladvad nagu hiiglasuured imemisnäsad 
oma pikkade juhade otsas, paiskusid lehtpuud plank- 
aedade taga vastu taeva helendavat tagapõhja. Ja Joel 
Neegos märkas oma suureks imestuseks, et selle mõne 
tunni jooksul, mis ta oli maganud, olid pungad okste 
küljes paisunud peaaegu lehtedeks. 

Tuli agul, ka see jäi seljataha, juba paistsid põllud, 
lagedad ja väga tühjad. Ta polnud veel kunagi oma Tar- 
tus viibimise ajal seda teed mööda välja saanud, ja nüüd, 
mil ta oli kord juba siin, otsustas ta veelgi edasi minna. 
Mis siis, pole ju koduski palju mõnusam voodis pikutada 
ja oma elu üle muremõtteid mõlgutada, ütles ta kuulda- 

valt. Udu tuli talle vastu, puhudes näkku kaugete rabade 
poolt, sest kõikjal võis selgesti haista toorest turvast. Ei 
ühtki hingelist, ei ühtki teekäijat — tühjus, tühjus. Ja 
Joel Neegos astus, aiva astus, ikka endiselt tagasi vaa- 
tamata, millestki hoolimata, kuigi ta teadis, et ta oli oma 
toast väljunud vaid selleks, et end veidi lahutada. 

Ta oli nõnda läinud juba tund või enamgi, kui maas- 
tiku profiil muutus äkki mitmekesiseks, senisest palju 
huvitavamaks. Tuli madalaid künkaid, mille turjalt võis 
näha kaugele üle lagedate kevadöiste väljade; küngastele 
järgnesid jälle orud; männikud ja kuusesalud vaheldusid 
sellise lagedusega, et puhuti polnud ümberringi näha 
madalamaidki põõsakiderikke. Või ta hüppas üle kraavide, 
kuna tee oli vahepeal muutunud väga juhusliku iseloo- 
muga karjatanumaks, ületas sillatrumme, trampis neid 
jalgadega, et kuulda vaikuses sündivat kõminat. Aga kogu 
vaheldusrikkusele vaatamata võis ometi märgata üht 
asja, ja nimelt seda, et tuli tõusta pidevalt mäkke, kõrge- 
male, aiva kõrgemale. 

Ja jälle tajus ta enda ümber painajalikku unenäolisust, 
veidraid seikasid, mis sundisid teda mõtlema, et kas ta 
ka praegu ehk ei maga. Või leidub tõesti siinsamas linna 
läheduses selliseid kohti, selliseid detaile? Ta oli üpris 
kindel, et ta on siiski ärkvel, ja ütles endale korduvalt, et 
nähtavasti pole mingit maapinna pidevat tõusu, et selline 
tunne on vaid pettekujutlus, jälle arvatavasti tekitatud ta 
väsinud närvikava poolt. Ja ta mõtles, et ta läheb veel 
veidi maad edasi, sest aega ju on, kuna homme on püha- 
päev. 

Kuid ometi näis ta minevat järk-järgult kõrgemale, 
kõrgemale, aiva kõrgemale. See oli juba nõnda, nagu 
peaks ta varsti päris ronima hakkama, — orge ei tulnud 
enam, püsis ainult tõus. Ja oli olnud vist öökülm, sest ta 
märkas, et muld jalgade all oli kontkõva, ei nõtkunud 

raskeimategi sammude juures, kõmises sügavalt. Tillu- 
kesi lombikesi rattarööbastes kattis kerge jääkirme, mis 
purunes praginal, kui ta sellele astuma juhtus. Ning siis 
hakkas tal veidi hirmgi, sest järsku vallutas teda eba- 
määrane kujutelm millestki, mis pidi jätkuma lõpmatu- 
seni, millel polnud nagu algust ega otsa — tee, mida 
ta sammus, sammus ja sammus...! 

Aga unenäolisus ta ümber üha süvenes, süvenes. Iga 
hetkega, mis tast üle kulges, muutus rada kord-korralt 
kitsamaks, ja viimaks pidi ta rasket vaeva nägema, et 
mitte kõrval haigutavatesse kraavidesse sattuda. Nukk 
kinni nukis, konarus kinni konaruses! Ta mõtles, et oleks 
aeg tagasi pöörduda, koju minna, magama heita, aga 
selja taga valitses niisamasugune sihitus nagu ees ja — 
pigemini läheb ta siis juba edasi. Taevas tõmbus tume- 
dasse pilve; sadama siiski ei hakanud, ei langenud isegi 
üksikuid piisku, nagu tavaliselt selliste ilmade puhul. 
Ning ikka ei ühtki maja kuskil, ei ühtki elavat olendit, ei 
tulukestki taluaknakesest! 

Ei, ma siiski vist magan, mõtles Joel Neegos, ja sel- 
samal silmapilgul, kui ta seda mõtles, otsustas ta tagasi 
pöörduda, mitte enam kaugemale minna. Ta pidi nagu 
millestki kindlasti teadma, et kui ta oma teekonna nüüd 
katkestab, katkeb ka too painajalik unenägu, sest ilmsi 
ei võinud see ju ometi sündida. Ja oli kuidagi kerge ning 
rõõmus mõelda, et see pole siiski ärkvelolemine, kaine 
tõelisus, mis teda ümbritseb, vaid üsna tavaline viirastus. 
Nii, varsti ta virgub ja siis on kõigel lõpp; siis paneb 
ta end kiiresti rõivaisse, et kohvikusse minna! 

Ent äkki tuli uus häda — ta oli endalegi märkamatult 
tõusnud mööda järsku nõlvakut väga-väga kõrgele, nüüd 
aga oli tarvis seda mööda alla minna, et — üldse veel 
ärgata! Kuid tee ta selja taga oli jäätunud ja ta kartis, et 
ta võib libiseda. See-oli nõnda, nagu paar aastat tagasi 

kord enne jõule, mil sadas tänavatele ning kõnniteedele 
nii paks kord jäätist, et autodki ei suutnud enam kohalt. 
teise liikuda. Ta oli tollal kuni hilise ööni kõrtsis istunud, 
väljus sealt purujoobnuna, tahtis koju minna, kuid suutis 
vaid — kukkuda, aina kukkuda. Ta seadis end astuma 
küll nii, küll teisiti, see ei aidanud aga midagi, kuni teda 
haaras viimaks selline ahastus, et ta oleks meelsasti kar- 
junud, kas või jumalatki palunud. Niipea, kui ta end lii- 
gutas, nii ta kohe langes; ja niipea, kui ta tõusis, nii lan- 
ges ta kohe uuesti. Ja viimaks ei suutnud ta enam teha 
midagi muud kui ühel ja samal kohal seista, ponnistudes, 
kramplikult tasakaalu säilitades, iga lihas pinguli nagu 
vedru, mida hoiab vaos mingi hiiglajõud. 

Ning samasugune ahastuslik hirm vallutas Joel Nee- 
gose ka täna, seda enam, et tee oli liiga liusk, viis mäest 
alla ühegi vahepealse tõusuta. Ta seisis, seisis, vahtis 
enda ette pimedusse, kandis ajudes vaid üht ning seda- 
sama piinavat teadmist, et kui ta nüüd sekundi murd- 
osakski järele annab, libastub ta silmapilkselt, hakkab 
veerema, tormab noolekiirusega alla lausmaale, kust ta 
oli hiljuti tulnud. Aga äkki hakkas teda miski nagu kis- 
kuma, kiskuma, kiskuma, kuni ta mõtles hirmsa selgu- 
sega, et nüüd-nüüd ta langeb, kukub ninali, ei jõua end 
enam püsti hoida. 

Kuid ta ei tahtnud veel alistuda, ei, ta pidi võitlema — 
ka kui see lõpeks tõesti tema paratamatu surmaga, Oli 
tarvis midagi ette võtta, end millegagi kindlustada. Jah, 
kogu tema edaspidine elu oleneb ju vaid sellest, kas ta 
suudab nüüd püsima jääda. Ning siis laskus ta esmalt 
põlvili, seejärel käpuli, viimaks kõhuli, kogu pikkuses, 
kogu laiuses, ja surus enda tugevasti-tugevasti vastu 
konarlikku teerada, otsekui sellesse puurdudes. 

Soo, see peab vastu, ta võib nõnda kauaks ajaks 
püsima jääda, mõtles ta rõõmuga. 


120 


ma, päike + 48 Toosa- 


ni iud, heitis Joel Neegos mantli 
ming väl us, sel korral juba tõeliselt. 

ääraseid unenägusid, painajalikke ning selgeid, oli 
Joel Neegos näinud varemgi, ja seepärast ei pööra- 
nud ta neile suuremat tähelepanu. Noh, mis siis, on ka, 
mille pärast hingelist tasakaalu kaotada, mille pärast vae- 
velda ja piina tunda! Ta läks mööda treppi alla, hoidis 
teise käega käsipuust kinni, tundis selle karget libedust, 
kolistas kulunud tuhvidel sellise hoolimatusega, et kori- 
dor ta sammudest vastu kajas. Aga vaevalt oli ta mõne 
hetke pärast kõnnitee suurtele paetahvlitele astunud, kui 
ta äkki selgesti tajus, et äsjasest viirastusest tekkinud 
elamused olid temasse siiski sügavaid jälgi jätnud ja et 
ta praegune meeleolugi oli täiesti sõltuv nende viiras- 
tuste mõjutustest. 
Kõigepealt tundis ta seda unenägudest pärit olevat 
tungi kuhugi minna, midagi korda saata, ääretut vastu- 
meelsust kohalpüsimise vastu, selle vastu, et ta peab 

olema just seal, kus ta parajasti on. See paistis küll talle 
endalegi mõttetusena — rumal kujutelm, võimatus. Kuid 
seletamatu rahutus oli puurdunud ta südamesse, ei lask- 
nud teda paigal püsida. Ta seisatas, tonksis kepiotsaga 
ümaraid munakive, katsus end asjalikult analüüsida, 
üllatus aga äkki õudsest kujutlusest, nagu oleks kuhugi 
ta hingehämarusse riputatud suur ja raske klaasmuna, 
mis teda lakkamatult rõhub. Ta mõtles samas, et kui ta 
peaks kauemaks üksi jääma, ei suudaks ta kindlasti 
taluda oma arutelude valulist raskust. Ja ta hakkas jälle 
kohe kärmesti edasi minema, sihitult, ühegi kavatsuseta, 
närvlikuks tehtud tänavasillutise tugevast survest, mis 
näis viimaks sääri täitvat nagu sitke ning kuum mass — 
varvastest kuni põlvekontideni. 

Alles siis, kui jõgi vanade puuhoonete tagant paistma 
hakkas, otsustas ta endamisi, et kõige targem oleks 
praegu veidi aega jalutada, värsket õhku hingata: puhata 
tund või paar kõigest sellest, mis oli teda möödunud pool- 
päeva jooksul ärritanud ning piinanud. Kuid just sel het- 
kel, kui ta seda otsustas, taipas ta nagu sisemise tule- 
kuma valgustusel, et ka see on ju mõjustatud äsjasest 
unenäomeeleolust — vajadusest end matta looduse vaik- 
sesse üksindusse, Jah, aga elama peab, peab, peab, mõt- 
les ta kohe ühegi üleminekuta. Oli ääretult igav, pisi- 
madki nähted tüütasid hirmsasti — kuhu küll minna, 
mis küll ette võtta?! Juba mitmendat korda heitis ta pilgu 
kellale, ehkki ta taipas isegi selle mõttetust; nõnda, 
nõnda, — ligi kolm tundi on veel aega kuni kohviku- 
tundide alguseni. Kui ta Meltsi sauna juurest jõekaldale 
käändus, pidi ta silmad vidukile tõmbama liigse valguse 
pärast, mida näis äkki ta üle suurel hulgal kokku voo- 
lavat: selge ning puhta taevavõlvi helendus, kevad- 
päikese pimestav kiirtevihm, klaastasase vee vastupeegel- 
dus. 

Ta tahtis juba Vabadussilla poole pöörduda, mõtles: 
aga kohe ümber ja läks mööda liivast kallast ujula suu- 
nas. Oli palju jalutajaid: mehi, naisi, lärmitsevaid poisse, 
noori tüdrukuid. Ja jutuvada, mis läbi pruunika tuiskliiva 
edasi roomas, hakkas teda kohe riivama. Haiglaselt tund- 
likuks teritatud ajud registreerisid puhuti isegi kompa- 
mismuljeid, mis tekkisid nagu just sellest riivavast jutu- 
vadast, — üksikud sõnad ja laused näisid teda puuduta- 
vat, vastu ta nägu põrkavat. Kuigi ta teadis, et ka see 
olukord on vaid hiljutise närvidepinge hajuv tagajärg, 
haaras teda siiski paaril korral äkiline hirmusööst. Ja see 
veider, paiguti kuni vastumeelse kõleduseni ulatuv tüh- 
jusetunne, mis näis nüüd välja kasvavat silmapiiri nih- 
kumisest lagedate kauguste poole! 

Kui ta ujulast mööda jõudis ja kõrgele ning kuivale 
kaldajärsakule istus, kepp püsti põlvede vahel, oli tal hetk 
aega üsna hea olla. Ta sulges isegi silmad, et kogu kehaga 
mõnuleda. Kuid juba varsti hakkas see mugavusetunne 
kahanema, kahanema, kahanema, asendudes jälle nii- 
sama rahutu minna-tahtmisega nagu pool tundi tagasi 
kõnniteele astudes. Paistis olevat ääretult mõttetu küki- 
tada siin oma kandadel, mitte midagi tehes, mitte mil- 
lekski võimeline olles. Jõgi sillerdas nagu hanguma 
hakkava metallist katte all, kaks kerget lõbusõidupaati 
libisesid mööda, üks süstataja vehkis aerudega nagu 
muinasjutuline pegasus oma tõmpide tiivavantidega. See 
ootamatult pähe tärganud võrdlus pani Joel Neegose 
tahtmatult naerma, sest nagu kõik korralikku seltskonda 
kuuluvad inimesed, nõnda ei sallinud temagi kirjanikke 
ega nende raamatuid: esimesi seepärast, et ka ta ise 
oli kunagi poisikesepõlves värsse sepitsenud, teisi aga 
kui asjatut ajaviidet, millega ei maksa kunagi tegelda 
mehisel mehel. Ja ikka veel tasast naeru mügistades 
tõusis ta varsti oma kohalt, läks veelgi kaugemale 

vastuvoolu üles, istus uuesti ja toetas kepi jälle põlvede 
vahele. 

Tuul hakkas valjenema. Äkilise hooga üle kalda pais- 
kuvatest iilingutest kurruliseks tõmbuv veepind meenutas 
õige kõrvalisi ühendusteid mööda ohvitserist koolivenda; 
tuli kohe meelde, kuidas ta sellega seltsis hommikupooli- 
kul pangast panka käis, jah, mis siis, ta võiks ju tõesti 
mõningate tuttavate poole sisse astuda, et kaptenihärrale 
koguneks küllaldaselt seltskonda. Ta lõi lahtiste kätega 
vastu kintse, kepp kukkus kaldast alla ja libises otseti 
vette; ta muutus kohe jälle tõsiseks ja mõtles asjalikult 
noogutades, et ise ta siiski ei võta enam ainustki tilka. 
Kui nüüd tänane kohvikusse minek vähegi tagajärgi 
annab, pole katki veel midagi, jah, see on nõnda, ütles 
ta. Ja mööda libajat liiva alla ronides ning kepi võtmi- 
seks maha kummardudes märkas ta korraga, et ta oli ju 
endaga kuuldavalt rääkima hakanud! Ta vaatas ringi: 
jumal tänatud, kedagi polnud läheduses! 

Kohe seejärel hakkas ta linna tagasi minema, kiirustas 
aina käiku, pöördus jälle Meltsi sauna nurga juurest 
vasakule. Ta pidi esmalt mäkke tõusva põiktänava kaudu 
Tallinna tänavasse suunduma, mõtles aga ümber ja möö- 
dus varsti loomakliinikust. Ta oli unustanud nüüd kõik 
muu peale selle jõekaldal tärganud kavatsuse — koos- 
tada seltskond õhtuseks pidutsemiseks. Kuradi pärast, 
magu tal endal oleks veel vähe muresid, nagu ta ise 
poleks juba niigi kaelani kaevus, mõtles ta südametäiega. 
Kuid ta oli kord liikuma hakanud, niikuinii pidi aega mil- 
legagi täitma — noh, mingem siis edasi! Ning korraga 
haaras teda kange tahtmine just täna, mil on alanud 
tema enda allamäge veeremine, vaatama minna Kalmistu 
ning Peetri tänava kamraade, seda nõndanimetatud «esi- 
mest kompaniid»... mehi, kellele on nende lõppjaam 
juba saabunud. 

Ja just siis, kui ta seda otsustas, teadis ta selgesti, et 
hiljutine rahutus ning sihitusetunnegi oli vaid alatead- 
likust tungist seltsida tänasest päevast peale nende sõp- 
radega, kes on oma võitlemised juba ära võidelnud, kes: 
on oma ahastustest ammugi üle saanud. Täpselt nõnda: 
— sinna ta pidigi minema! Näiteks kas või vana ja hea- 
südamlik Andres Koosa, see mõnus vatsakandja, lihav 
õllest ja rikas võlgadest! Eks tema, Joel Neegos, või ju 
pisimagi üksikasjalisuseni meelde tuletada, kuidas too: 
vaene poiss aasta või paar tagasi suures ahastuses: 
mööda sõpru ringi jookis, raha otsis, higistas, vajalikke 
summasid aga kuidagi kokku ei saanud — kasvult aina 
sirguvate protsentidegi tasumiseks. Vastikust ning häbi- 
tunnet sisendavad nutuluksatused, abitult voodiveerel 
kössi tõmbunud lihav kogu, lühike ja ühtlane nagu hal- 
vasti täidetud põhukott, märgadena vastu kramplikult 
lõdisevaid näovolte surutud jämedad sõrmed... Kui täis- 
kasvanud mees tasakaalust välja langeb ja selliselt ene- 
sevalitsemise kaotab, võib ta äratada kaaslastes vaid hal- 
vakspanu ning põlgust, mõtles Joel Neegos veel tänagi, 
meenutades tookordseid kahjurõõmsaid nalju, mida nih 
ohtralt vaese karilejooksnu kohta lausuti. Siis vaatles 
ta süvenenult ja kaua kaasvõitleja Koosa edaspidiseidki 
elupäevi, nähes kõikjal vaid pikaldast ning järjekindlat 
kohanemist, alistuvat leppimist ka sellega, et enamik. 
endistest sõpradest ei tahtnud teda enam tunda, kõnele- 
mata organisatsioonist, kust ta välja sülitati nagu kõlb- 
matu puuviljajäänus. 

Ja Joel Neegos, põhjamineja, kehitas õlgu ning ütles: 

«Noh, mis siis, peab ju elama... Pe-ab — ju — 
e-la-ma...» 

Kui Joel Neegos Narvamäest üles läks, tuli talle vastu 
paar tuttavat — noored poisid, kes olid alles sama päeva 
hommikul eksamil käinud. Neil olevat vedanud, õpingu- 

raamatutes ilutsesid maxime'd, nüüd olevat vaja veel mõ- 
ningaid jooksvaid asju korda seada, et õigeks ajaks val- 
mis saada. Jah, nad sõitvat juba minema — selge ots — 
milleks nad siin enam aega viidavad! Ja kui nad lõbusa- 
tena ning rõõmust säravatena edasi vatrasid, taipas Joel 
Neegos üsna pikkamisi, et need poisid on pärit temaga 
ühest linnast, peaaegu ühest ning samast rajoonistki. Ta 
meeleolu muutus kohe kadedaks, veidi vaenulikukski, 
ehkki selleks polnud põhjust, ja kui noored üliõpilased 
kippusid laskuma oma äsjaste eksamite üksikasjadesse, 
küsis ta juttu mujale juhtides: 

«Nõnda et... kah pärnakad?» 

«Kas sa's seda siiani ei teadnud?» hüüdsid poisid ja 
naersid rõkkavalt. 

Joel Neegos muutus tusaseks, noogutas jumalaga- 
jätuks ja hakkas jälle minema. Ta mõtles samal ajal ime- 
lise valulisusega, et õigupoolest peaks ta ise samuti oma 
pakid kokku siduma ja Tartust lahkuma. Ode ootab, va- 
nemad ootavad, needki, kes teda onuks hüüavad, ootavad 
ja mõtlevad kingitustele, mis ta võiks endaga kaasa 
viia... Hetkeks viirastusid talle rõsked segametsad, mida 
ta oli loendamatutel kordadel silmitsenud läbi vaguni- 
akende, laudtasased lagendikud, mis paeluvad oma ava- 
rusega, korrapärasele ringjoonele sarnaneva silmapiiri 
ähmjas sinetus. Kas stiimrid on juba sadamasse sõitnud, 
tohutud raudhiiglased kaugete merede tagant? Ja et neist 
sentimentaalsusse kalduvatest mälestustest kiiresti vaba- 
neda, tõmbas ta mütsi järsu liigutusega sügavale üle 
otsaesise, kiirustas sammu, naelutas pilgu ahastusliku 
teravusega nõlvakul seisva Peetri kiriku telliskivipuna- 
sele tornile. 

Ülejäänud osa teest möödus jälle nagu unenäos: nii- 
samasuguses viirastuslikus hajameelsuses, = niisama- 
suguses tujukuses. Möödalibisevad majad, vähkpunased 


127 


omnibussid, veovoorimeeste laiad ning madalad vankrid» 
asfaltsillutise veider sarnasus hirmus laia nahkrihmaS3; 
pikad heledad pilveribad kevadtaeva sinetuses. J alakäijad, 
jalakäijad, jalakäijad. Kaks poissi jooksid temast suure 
ajuga mööda, pakkusid värsket «Postimeest», reklaami- 
sid selle uudisteküllust, Siis tuli rida kollaseks värvitud 
ühekordseid äärelinnamaju, ja kui polnud enam vaja 
edasi minna, kuna ta oli juba jõndnud sõber Koosa kor- 
teriakende kohale, viskas ta mantli hooletult käsivarrelt 
õlale, surus sõrme kellanupule ning ootas, kuulatädes 
ettepoole kummardatud peaga. 

Uks praotus, paks õmblejannast perenaine vaatas küsi- 
valt üle prillide. Jah, noorhärra olevat kodus, noorhärra 
vist magavat, noorhärra olevat nimelt nii väsinud, et ta 
polevat saanud hommikul tubagi koristada. Ta läks ees, 
triibuline mõõdurihm ripakil üle õla, laiad puusad õõt- 
susid nagu õhupallid. Eeskoda oli tühi ja hämar, kaks 
ust viisid siit laiali — üks otse edasi, teine paremale. 
Lõhnas koide ja naftaliini järele. 

Koputanud energiliselt uksele, astus Joel Neegos tillu- 
kesse tuppa, mis haaras teda otsemaid oma läppunud 


kuumusega. Esimesel hetkel ei näinud ta midagi, set —- 


kogu ruum oli laest põrandani täis kibedat paberossi- 
suitsu. Näis, nagu imbuks seda tumehallidest tapeetidest 
aiva juurde: üle vana mööblikolu, üle akendel seisvate 
lillepottide ja üle kahe suure ning määrdunud jalagi, mis 
toetusid harali aetuna raudvoodi madalale otsale. Koide- 
ning naftaliinilõhnale tuli nüüd juurde mädaneva higi 
hais, mille esiletungimist ei suutnud takistada tihe tuba- 
kasuitski. Ja ootamata tervitust, pööras voodis lebav 
mees oma paksu ning ümarat pead, viskas paberossiotsa 
põrandale ja ütles loiult: 

«Ahaa... sina oled, sa Abessiinia kuningas, hohohoo! 
No teregem kah!» 

Joel Neegos ängas lamajale käe, riputas mantli üle 
sohvaotsa, istus ratsa toolile. Samal hetkel, kui ta seda 
tegi, pidi ta korraga mõtlema millelegi, mis lagu- 
neb pikkamisi, samm-sammult, kõduneb nähtamatult. 
Andres Koosa, «eluaegne» õigusteadlane, tõusis nohise- 
des püsti, laskus aga kohe jälle tagasi voodiservale, krat- 
sis end põue pistetud käega. Ta polnud enam noor, ei, ta 
näol võis juba selgesti märgata sügavaid kortse, mis 
ümbritsesid peene võrgustikuna nii suud kui silmanurki. 
Tal olid linavalged, hooletult üle pea heidetud juuksed, 
lühike ning jäme kael, pungituv kõht ja vedelad õlad 
ning käsivarred. Ta särk oli must, määrdunud, tolknes 
nagu tallukas. Kõik ta ümber oli pehme ja jõuetu nagu 
naisel, kelle noorus on juba ammu möödunud. Ja mingi 
kohutava, oblomovliku apaatsusega uut paberossi süüda- 
tes veeretas too laisk lihamass üle huulte jälle küsimuse, 
nii lõdva, et tekkis paratamatult tunne, nagu võiks see 
vormituna õhku rippuma jääda, jõudmata sihtkohta: 

«Kust... sa... tuled?» 

Joel Neegos vastas: 

«Kodunt.» 

«Nii-i... Kodunt...» ütles Andres Koosa. 

Vaikus. 

Jah, kõik siin oli nagu seisma jäänud, paigale tardu- 
nud, vettis, kogus hallitust. Ometi aga oli see mees alles 
mõni aasta tagasi elavana ringi seigelnud, teotsenud, 
oma rõõmsaid pidusid pidanud. Nõnda, nõnda, ta isegi 
muutub ehk kord selliseks, mõtles Joel Neegos ja tundis 
vastikut pööritust. Ta nägi laual raamatuid, loenguid, 
konspekte, vaatles neid nukralt. Ja kui voodilistuja ikka 
ühesuguse loidusega oma paberossikest imes, ei saa- 
nud ta teisiti, kui pidi küsima: 

«Noh, kuidas sa siin siis elad, vanapoiss?» 

Vaikus. 

«Hästi... Mis seal's ikka...» vastati viimaks uniselt. 

Joel Neegos, pööramata nüüdki pilku väikeselt töö- 
laualt, päris edasi: 

«Kas õpid juba eksamite vastu?» 

«Ja-a-ah.. » 

Joel Neegos pistis käe taskusse, võttis sealt sigareti- 
karbi, tundis samas, et sõrmed on värisema hakanud. 
Millest? Kas mitte hirmust? Kui suits teravalt kopsu- 
desse tungis, tõusis ta närvlikult ja vaatas veidi aega 
aknast möödamarssivaid ratsaväelasi. Ta küsis ivakese 
aja pärast, vahtides ikka veel tänavale: 

«Nii et ... lähed kindlasti proovima?» 

Lihav mees vastas veidi elavnedes: 

«Lähen küll. Muidugi lähen.» 

Jälle — vaikus. 

«Kaugel sa's juba oled? Kursus on korralikult läbi 
võetud?» 

«Seda küll mitte... aga...» 

«Nii. . » ütles Joel Neegos. Ja päris jälle aiva tungi- 
vamaks muutuval häälel: «Selleni on's veel aega? Ar- 
vad, et suudad vajalikult ette valmistuda? Üks viimas- 
test tähtpäevadest, mis?» 

Kaasvõitleja Koosa kordas täpselt äsjaste sõnadega, 
just nagu ei viitsiks ta enam uut lausetki koostada: 

«Ei... seda küll mitte ... aga...» 

«Tunahomme juba, eks ole?» ütles Joel Neegos ning 
puhkes korraga pilkavalt naerma. 

Ja samuti muiates, ehkki ainult lihavate ning tõmpide 
huultega, noogutas kaasvõitleja Koosa nõus olles: 

«Tunahomme jah... õhtupoolikul.» 

Vaikus. Joel Neegost vaevas ikka tunne, nagu viibiks 
ta mingi roiskuva eseme läheduses, nagu ähvardaks see 
roiskumine nakatuda temasse endassegi. Ja nagu lõh- 
naks kõik ümberringi pikaldasest hääbumisest, suremi- 

sest. Va-na... kaar-di-vägi... jajah... ütles ta enda- 
misi. Paks mees silitas kohutavalt venivate liigutustega 
läbi särgi pungituvat kõhtu, röhatas paaril korral, sül- 
gas paberossiotsa jälle põrandale. Kuradi pihta, vana 
kaardivägi, jah... ütles Joel Neegos uuesti ning liigutas 
end pikkamisi. Ja osutades kuidagi mõttetult-mõttetult 
vana öökapikese poole, mis seisis sängi päitsis, lausus 
kaasvõitleja Koosa äkki ühegi üleminekuta, küllap vist 
omaenda mõtete jätkuna: 

«Kuradi huvitav. Kui sa aega saad... loe kord. Pere- 
naine kiitis kangesti ja tõi siia, mina hakkasin's... täna 
sorima. Tõmbab närvid pingule... Muuseas... mul oli 
jälle väike prassimine.» 

Joel Neegos vaatles osutatud raamatut, võttis selle 
kättegi. «Verine kaelarätt, salapolitseinik Pinkertoni üli- 
huvitavad juhtumised. Ilmub kümnes andes. Iga anne 
kuus kopikat. Trükitud Tallinnas.» Leheküljed olid täis 
rasvaste sõrmede tuhme laike, kärbsesitta, pliiatsiga teh- 
tud märkusi, vaimustusest nõretavaid, vigaseid. Kui juba 
selleni välja jõuda, siis ei maksa küll vist üldse enam 
eksamitest rääkida, mõtles ta nukralt. Mädanemine, mä- 
danemine, mädanemine. Ja raamatu tagasi oma kohale 
visanud, pidi ta jälle küsima: 

«Nii? Kus sa's prassisid?» 

«Noh, kur-rat.., kui ma seda isegi mäletaksin,» ütles 
Koosa ja naeratas jälle kuidagi abitult, ainult huul- 
tega. Ning seletas kohe edasi, pistes nüüd särgi alla ka 
teise käe: «Noh... nagu alati. Tegin kõvasti tööd ja just 
eksami eelõhtul hakkas pea valutama. Lihtsalt... suurest 
tuupimisest. Mõtlesin siis, et lähen õige korraks jalutama. 
Aga vihma hakkas tibistama. Ja astusin siis Novitski 
manu sisse. Et ootan natuke aega, kuni ilm jälle ilusaks 
läheb. Tellisin pudelit paar õlut. Aga vaat — ma olin 
kaua liiga kergel toidul ja seepärast hakkas see kiiresti 


9° 134 


pähe. Jumala eest, ma räägin tõtt. Kaks purjus venelast 
hakkasid juttu ajama ja pärast lõime lauad ühte. Mis 
seal's enam. Mõni mitu päeva olin tagantjärele kohe pä- 
ris haige.» 

Joel Neegos küsis, vaadates nüüd sõbrale otse silmi: 

«Ja eksam? Läks muidugi vett vedama?» 

Kaasvõitleja Koosa noogutas ükskõikselt: 5 

«Läks küll. Aga... ega ma suuremat ei kahetsegi. 
Pärast kuulsin, et vana olevat hirmsasti pinninud. Nii- 
kuinii oleks ta mu läbi lennutanud. Ja nüüd, mil ma 
tahan tõsiselt tööd teha ja varsti lõpetada, pole kuigi 
tark libiseda. Jääb lihtsalt halb mulje. Pealegi veel... 
ma olen ju ikka soliidne härra, mitte aga mingi noor 
nolgike, keda... ei märgatagi.» 

«Jah, seda nüüd küll,» noogutas Joel Neegos. 

Paks mees sattus korraga hoogu. Jahmatamapaneva 
elavusega hakkas ta pikalt ja laialt oma tulevikukavat- 
susi seletama. Muidugi, see olevat nõnda, tarvis on 
õppejõudude ees endale vajalik reputatsioon luua, — hüü- 
dis ta. Näiteks — mis siis, kui ta lõpetab küll varsti üli- 
kooli, aga kui enamik professoritest suhtub temasse kui 
logelejasse või naljatilgasse, kellel puudub nii tõsidus kui 
väärikuski. Ja vastavad soovitused, atestatsioonid, ai-ai! 
Seepärast pooldavat ta isiklikult kas või paari lisasemest- 
rit, mitte kunagi aga liiga pealiskaudset ettevalmistumist. 
Muide — hiljemalt tuleva aasta jõuluks jätvad ta selle 
meetud tuupimise seljataha, jah, varsti olevat sellega 
läbi, ta avavat oma kontori ja aidaa! raha jookseb nagu 
raba! Sellist suurt kava oli ta endas kandnud juba pike- 
mat aega, ta rääkis sellest säärase innuga, et ta rasva- 
voltidesse uppuvad silmadki jälle korraks särama lõid. 
Kuid Joel Neegos teadis ometi kaljukindlalt, et see jutt 
on vaid lapsik endalohutus, hõre varjukate, mille taha 
saab peitu pugeda aeg-ajalt virguvate südametunnistuse- 

piinade eest. Ning vaadates aina nukramaks muutudes 
põrandale, küsis ta alles hulga aja pärast, kui kaasvõit- 
leja Koosa oli juba ammu tagasi langenud oma tavalisse 
apaatsusse: 

«Aga kas sellele ettevalmistatavale eksamile minekuks 
pole ehk kahest päevast siiski vähe?» 

Paks mees naeris kohmetult, lõi käega. 

«Vähe?» ütles ta. «Noh... armas sõber, ma ei ole ju 
enam poisike!» 

Vaikus. 

Ja mantli taas lahtiselt üle käsivarre visanud, pöördus 
Joel Neegos varsti minema; ta tundis järjest selgemini, 
et ta ei suuda siia enam silmapilkugi kauemaks jääda, 
seda mürgist õhku sisse hingata. 

«Mädanemine... mädanemine...» pomises ta jälle ja 
sammus pikkamisi läbi naftaliinist lehkava eeskoja. 

Ent ta ei jõudnud veel üle tänavagi, kui teda avatud 
õhuakna kaudu hüüti. Ta peatus, läks tagasi. Kaasvõit- 
leja Koosa oli kardinad kõrvale lükanud ja naeratas süüd- 
lasel ilmel. Tuul liigutas piklikke oleandrilehti, silitades 
nende teravikkudega üle ta paksu kaela. Joel Neegos 
küsis vaikselt: 

«Noh, mis on... vana sõber?» 

«Kas sul... ei leiduks ehk paar kroonikest... Tasun 
ausasti... nii kohe kui saan...» vastas kaasvõitleja 
Koosa. 

«Leidub küll, ole hea...» ütles Joel Neegos ja ulatas 
toasolijale kaks lipendavat rahapaberit. 

Ning jälle oli ta minemas, kui Andres Koosa uuesti 
hüüdis, sel korral juba hoopis elavamalt: 

«Noh... tänan väga, tänan väga! Ja... muuseas... 
kui kaugel sa ise juba oled? Mina küll ei viitsi enam 
kauem = venitada. Tunahomme üks, septembri algul 
vähemalt kolm, detsembris samuti kolm. Noh, kõige hal- 

vemal juhul jääb jaanuariks ainult... paar või kolm... 
noh... või neli väiksemat volaskit. Noh, servus, kam- 
raad!» ' 

«Hästi... servus...» ütles Joel Neegos. 

Aken tõmmati naksatades kinni ja ta hakkas kohe edasi 
minema. Tuim ränkusetunne rinnus, mis oli teda vallu- 
tanud selles poolhämaras, puusärki meenutavas toakeses, 
hakkas pikkamisi lahkuma; ta mõtles väga asjalikult ning 
kainelt, et kui ta vastu ei seisa, võib ta samuti langeda 
sellesse lootusetusse kõdunemisõhkkonda, millest ta just 
praegu tuli. Läbiroostetanud tahtejõud, läbiroostetanud 
keha, vedelus kogu olemises, jälestav jõuetus nii hääles 
kui hingamises! 

Meeleolu unenäoline katkendlikkus, ühinedes ajude 
liigse tundlikkusega, tõi ta vaimusilma ette pessimist- 
likke kujutelmasid omaenda tulevikust, sellest, millisena 
ta võiks küll esineda paari aasta pärast. Ja kuna talle 
äkki meenus, et kaasvõitleja Koosaga ühes majas elab ju 
veel teisigi tuttavaid, pöördus ta kohe tuldud teed tagasi, 
surus sõrme jälle tumepruunile kellanupule, ootas miski- 
pärast rahutuks muutudes. 

Perenaine vaatas teda hetke pärast imestunult üle pril- 
lide. Joel Neegos ütles vabandavalt muiates: 

«Andke andeks, proua. Õieti oli mul suurem asja- 
õiendus teie ülemise korra meeste juures. Või on nad ehk 
välja läinud?» 

«Päise päeva ajal? Kuhu?» küsis perenaine omakorda 
ja tõmbas suu sõbralikule naeratusele. 

Need, kelle juurde Joel Neegos nüüd mööda järsku 
pööningutreppi üles ronis, olid Endel Ots, teoloog, ja 
Hermann Lall, majandusteadlane. Nad mõlemad olid 
alles aasta tagasi kuulunud Eesti Üliõpilaste Seltsi, jäid 
sealt kõrvale samuti protestiminevate vekslite pärast, 
polnud aga siiski veel langenud sellisele degeneratsiooni- 

astmele nagu nende kommilitoon, kaasvõitleja Koosa. 
Nad julgesid veel nii siin kui seal ringi liikuda, ei läinud 
küll enam kunagi kaugemale teistest omataolistest, 
armastasid sagedasti vanduda ning manada endisi sõpru, 
kes neid enam ei tunnistanud, nimetades neid kord 
karjeristideks, kord «sõpruskonna reetjateks». Nad moo- 
dustasid midagi keskmist ühelt poolt kaasvõitleja Koosa 
ning viimase sõprade ja teiselt poolt Jaan Madissoni, 
Änilase, Kingsepa, Matsi ja notar Ollino vahel. Õieti 
aga oli see küll täiesti ükskõik, sest vahe seisis ju ainult 
selles, kui sügavale on see või teine juba libisenud. Ning 
surudes end lõõtsutades üles mööda järske astmeid, mis 
viisid räpasesse pööningupimedusse, mõtles Joel Neegos 
endamisi, et küllap väikesel küürakal oli ennist õigus — 
selle nõndanimetatud vana kaardiväe ridadesse kuulu- 
jaist suudavad pinnale jääda vaid vähesed... üp-ris 
vä-he-sed! 

Juba kohe, kui ta ukse juurde jõudis, ukse juurde, mida 
võis hämaruses ainult vaevu seletada, kuulis ta vihaseid 
hääli, mis näisid omavahel tülitsevat. Ent niipea kui ta 
koputas, jäi toas kohe vaikseks. Keegi oleks nagu midagi 
hõiganud, ja ta surus lingi alla. Uks oli lahti. Ruum, 
kuhu ta astus, paistis talle nüüd vastu kogu oma häma- 
rusega, pikk ning madal, meenutades kitsavõitu kasti, 
mille ühte otsa on raiutud avaus valguse tarvis. 

Joel Neegos teretas, viipas koduselt käega, riputas 
mantli ning mütsi suure raudnaela otsa. Üks toasviibija- 
test pikutas voodis, teine istus lauakese juures, jalg põl- 
vele heidetud, pea käe najal. Ja see, kes lamas voodis, 
hõikas rõõmsalt, just nagu oleks sõbra tulek päästnud 
ta millestki väga ebameeldivast: 

«Tere, tere jah!» 

Laua juures konutaja osutas terava ning pikliku kuk- 
laga vana sohvatüki poole: 

«Istu, ole lahke.» 

Joel Neegos nõjatus seljaga vastu ragisevat leeni, püh- 
kis higi. Esimene, mis ta siin tundis, oli jälle toosama 
roiskumislehk, mis oli teda äsja kaasvõitleja Koosa 
pool üllatanud. Ärklikambri seinad olid rõsked, hallita- 
nud, tapeediräbalate alt vahtisid vastu paljad lauad, õhk 
haises ka siin tubakasuitsust, mustadest jalgadest, rõi- 
vastesse nõrgunud higist. See, kes istus laua veeres, oli 
pikakasvuline, veidi loidude näojoontega tugev mees, 
umbes kahekümne kaheksa aastane, säpru hoiduvate mus- 
tade juustega ja kitsa pealuuga. Teine käsi rippus üle 
toolikorju, tugevad pruunid sõrmed harali, vasak jalg 
oli viltu põrandale ulatatud, kõrgete põsenukkidega nägu 
punetas ärritusest või pahameelest. Joel Neegos küsis, 
libistades pilku mööda tuba edasi-tagasi: 

«Noh, mis te siin lärmasite?» 

Väikese kehaga kuid seda tugevamate lihastega poiss, 
usuteadlane Ots, vastas kiiresti: 

«Omavahel üteldud — mitte midagi. Lugesin praegu 
armsale toanaabrile ette vastsemaid uudiseid Hitlerist ja 
Saksamaa uutest suundadest. Ta läks ägedaks. Sa ju tun- 
ned teda — niisugune tulihing. Ma olen talle mitmel kor- 
ral ütelnud, et ühele õigele kommersandile ei passi kui- 
dagi äkiline iseloom. Aga mine talle rääkima .. .!» 

«Soo... või nii...» ütles Joel Neegos, ehkki ta aimas, 
et lugu polnud just selline, 

Ja majandusteadlane Lall kärkiski juba vihaselt: 

«Pea lõuad! Mis sa, lojus, veel vigurdad! Tu-le- 
va-ne... õpetaja! Suli, aga mitte õpetaja! Ära kipu, lur- 
jus, kantslisse, võta puss ja mine metsavahele kõrisid lõi- 
kama!» 

«Ära nüüd pahanda... armsake!» hüüdis kaasvõitleja 
Ots ja ajas huuled koomiliselt torru. 

Kaasvõitleja Lall ütles: 

«Jumala eest... missugune siga sa siiski oled!» 

Kaasvõitleja Ots kordas jälle: 

«Palun... palun! Ära nüüd pahanda ometi, arm- 
sake...» 

Istuti hetk aega vaikides, pinevalt. Joel Neegos sulges: 
silmad ja tundis kohutavat igavust, mis ähvardas jälle 
umbseks meeleheiteks paisuda. Siis pöördus pikk majan- 
dusteadlane pahurana ta poole, kobas taskutes, ulatas 
talle kortsunud paberilipaka ning ütles, lüües rusikaga 
kurjalt vastu lauaserva: 

«Niisugune... v-varas! Eks sa ole lahke ja vaata! 
Pandimaja pilet... minu hallile suveülikonnale. Ta kurat 
on selle lombardi viinud. Muidugi — ilma minu tead- 
mata. Terve talv otsa polnud mul sellest aimugi ja alles 
täna, kui ma tahtsin seda selga panna, tuli ilmsiks. 
Kadunud! Läinud! Tuliuus ülikond, kurat võtaks! Ja oleks 
veel, et ta ütlekski kohe! Otsin ja otsin nagu vana loll, 
käin küsimas perenaiselt ja sorime viimasega kahekesi 
läbi isegi pööningunurgad. Loomulikult — mitte kui 
midagi. Ja alles nüüd ta siga otsib pileti taskust välja ja 
lükkab mulle nina alla. Jah, asi olevat nõnda, ta olevat 
selle vargatembu korda saatnud juba enne jõule, det- 
sembris.» 

«Jaanuaris, armsam, jaanuaris!» seletati voodist. 

Kaasvõitleja Lall käratas: 

«Pea lõuad, vana hagijas! Jaanuaris? Noh, kurat, olgu 
siis jaanuaris! Inimesel tuleb tuju viina juua raha aga 
pole, ja mis siis muud kui varastama. Usuteadlane! Häbi! 
Jumala eest, ma ei imesta, kui see lurjus enam tänast 
päeva üle ei ela.» 

«Sõber... sõbrake... ma ju rääkisin sulle, mis puhul 
ma seda tegin!» kostis jälle ajalehe varjust. «Sinu enda 
huvides, kiisu! Noh, ma võin ju sinulegi selle loo lähe- 
malt ära jutustada, Joel,» pöördus usuteadlane Ots nüüd 

külalise poole ja pajatas varjatud edevusega: «See juh- 
tus nimelt üheteistkümnendal jaanuaril, selsamal saa- 
tuslikul päeval, kui meie ühine vend issandas oli para- 
jasti õiendamas üht oma harvadest eksamitest, Üle kahe 
või kolme aasta... jälle kord. Ja sa võid ette kujutada, 
Joel, missugune hingeline ahastus mind haaras, kui see- 
sinane meie ühine vend issandas tuli tuisusel õhtupooli- 
kul koju pika näoga ja lontis kõrvadega. «Läbi, mu tal- 
leke?» «Lä-bi!l» Oh seda nukrust ja oh seda nuttu! Ei, 
nüüd ma eksisin, see juhtus hommikupoolikul, sest linna 
laenukassa Auriku tänaval oli parajasti veel avatud. Ja 
kui siis ikka see meie ühine ja armas vend issandas oli 
parajasti istumas ning mõtlemas ühes teatud kohas, ei 
suutnud ma enam kauem vastu pidada, nutsin suure hää- 
lega ja sammusin pandimaja poole, pamp kaenlas. Usu, 
Joel, saba oli suur. Aga ma kannatasin mehiselt kuni 
lõpuni ja võisin siis poodi minna ja tuua sealt oma õnne- 
tule sõbrale nii viina kui limonaadikest. Nii vorsti kui 
leivakest. Nii korvi õlut, kui... kui... pool kilo kohvi ja 
ühe suure konjaki. Nõndaks oli see lugu, armsad härrad. 
Ja nüüd... visake kividega. Siin mina seisan ja teisiti 
mina mitte ei võinud!» tu al 

Kaasvõitleja Lall pomises läbi hammaste: 

«Sa lojus... heidad veel nalja!» 

Teoloog Ots naeris, suu ammuli, Ja ütles viimaks, suu- 
tes jälle hinge tagasi tõmmata: 

«Oh ei, ma ei naljata, ei naljata. Aga kas sa mäletad 
veel, armas hing, kuidas sa katsusid sel korral kõigest 
jõust nii teha, et mu kukkur aina kahaneks, aina kaha- 
neks. Missuguse osavusega sa provotseerisid aina uusi 
ja uusi pudeleid. Mihukese hulga iga sorti santlaagreid 
sa siia kokku tirisid! Ja kui muud midagi enam ei aida- 
nud, siis koputasid minu õrna südametunnistuse pihta 
isegi sellega, et katsusid mind nimetada lahkekäeliseks 

kamraadiks, kelle auks võib püstigi tõusta ja põhjani 
juua. Isegi hurraa hüüdsid sa mulle vähemalt kümnel 
korral! Jajah, kas mäletad, armsam, nagu ütleb seda nii 
ilusasti üks suur kirjanik. ..?» 

«Noh, kurat, ma mõtlesin ju, et sa omaenda rahaga 
laiutad!» seletas majandusteadlane Lall avameelselt. 

«Seda ma mõistsin, seda ma mõistsin!» noogutas teo- 
loog Ots tõsiselt. 

«No mis kuradi pärast sa's hiljem mu õpperaamatud ja 
konspektid vanakraamiturule viisid?» küsis kaasvõitleja 
Lall vähe aja pärast. 

«Aga prot-sen-did... kulla mees!» hüüdis teoloog Ots 
voodist laitva häälega. 

Joel Neegos küsis tahtmatult muiates: 

«Nii et sind on siis päris paljaks tehtud?» 

«Täitsa! Ime veel, et see Rummu Jüri mul magamise 
ajal pesu seljast ei kiskunud ja maha ei müünud!» siunas 
Hermann Lall ja sülgas südametäiega. 

Usuteadlane Ots naeris jälle suud ammuli ajades, oli 
ise ikka oma vembu üle edev, seletas jälle pikemalt: 

«Palun, kallis sõber, miks sa mind ikka nii tigedasti 
laimata katsud! Oli mul üldse mõnda muud välja- 
pääsu...? Pane nüüd ise hoolega tähele! Viina ja suu- 
pisted ma kulutasin sinu peale, ülikond oli sinu oma, 
kui pandimaja-mehed oleksid selle oksjonile lasknud, 
oleksid sina sellest ilma jäänud. Ütle siis, palun, kelle 
poole ma pidin pöörduma, et seda õilsat tehingut siiani 
korras hoida? Loomulikult sinu enda poole. Ma ju niikui- 
nii teadsin, et sul säärase ülearuse prahiga nagu raama- 
tud ja muu puhtteaduslik materjal pole enam mitte 
midagi peale hakata. Igatahes võiksid sa sõimamise ase- 
mel mulle tänulik olla: ülikond on hästi alal hoitud, kõigi 
eeskirjade järgi, nii et isegi koi selle voltide vahel pesit- 
seda ei julge, vastav dokument lebab üllas rahus sinu 

ees laual, pole vaja midagi muud kui kunagi edaspidi 
sisse astuda ja komps kaenlasse võtta. Nüüd aga, mil 
meile on külaline tulnud, palun lõpetagem see jutt. Säh, 
siin on sulle üks sinikael. Löö sirgeks ja too midagi... 
joodavat. Semestri lõpu puhuks või umbes nõnda. Nõus, 
eks ole?» 

«Mis ma sulle, teeröövlile, ikka teha saan!» ütles 
majandusteadlane Lall, võttis raha ja tõusis kärmesti. 

Joel Neegos seadis end paremini istuma ja mõtles jälle 
nukral meelel: 

«Vana kaardivägi... Jah... vana kaardivägi.» 


TEISI KAARDIVAÄELASI 


nd ss pool tundi hiljem ruttas Joel Neegos kikivarbail 
läbi hoovi, hoidus ettevaatlikult vastu seina, et teda 
aknast ei nähtaks, ja lipsas läbi tasa avaneva jalgvärava 
tänavale. Kui ta hetkeks kuulama jäi, ulatus ta kõrvu 
üsna selge laulujorin, mitmehääleline, korratu. Issand 
jumal, halasta, kuidas see kõik juhtub küll ammutuntud 
šablooni järgi, ikka nõnda, nagu see on juhtunud juba 
aastaid ja nagu see juhtub kindlasti tulevikuski! Kellelgi 
on parajasti veidi raha, keegi teine läheb poodi, keegi 
kolmas lippab jooksujalu kõrtsi viina järele, sõbrad kogu- 
nevad ükshaaval nagu kaarnad roiskumislõhna peale... 
Või nagu näljased koerad, kes haistavad saaki juba 
kauge maa tagant... Aeg? Pole tähtis! Koht? Pole täh- 
tis! Mis saab homme, tunahomme, = ületunahomme, 
sõnaga — mis saab tulevikus? Pole tähtis! Ja pikkamisi 
libisetakse aiva sügavamale, aiva sügavamale, aiva 

sügavamale, kuni õpperaamatud asenduvad viimaks pin- 
kertoni-lugudega, tahtejõud minnalaskmisega, väline 
distsipliin boheemitseva lohakusega. Veel kunagi siiani 
polnud ta enda ümber nii selgesti tundnud seisvate roisk- 
vete lõhna kui täna, mil ta teadis, et ta isegi on parata- 
matult selle voogudesse vajumas. Ja just nagu võiks 
talle tema olukorras saatuslikuks muutuda isegi siin- 
ses linnajaos viibimine, tegi ta otsuseks nüüd kohe mi- 
nema hakata, siit lahkuda, siia iialgi mitte enam tagasi 
tulla! 

Ent samal ajal liigutas temas ometi teinegi tung, — 
tung astuda veelgi lähemale kõigele sellele, mis ootas 
tulevikus ka teda ennast. Nii, — maksab tal siis üldse 
enam silmi kinni pigistada ja sõrmi kõrvu toppida, et 
mitte näha, et mitte kuulda. Muide — kõike seda, mis ta 
täna valvsaks tegi, oli ta vaadelnud juba varemgi kor- 
duvalt, alati aga liiga pealiskaudselt, et taibata asjade 
ja olukordade tõelist iseloomu. Ja hajameelselt mantli 
selga tõmmanud, ehkki üle tänavate paistis ikka ühe- 
sugune ere kevadpäike, suundus ta mööda Peetri täna- 
vat veelgi kaugemale kasarmute poole, kuni peatus 
viimaks tillukese aiamajakese ees, mille avatud akna 
kaudu kostis talle jälle kõrvu rõõmsalt lärmitsevaid 
hääli. 

Ta avas madala pulkvärava, läks nüüd edasi mööda 
kevadiselt lõhnavat mullast teed, nägi endast vasakul 
helerohelisi murutuuste. Noored kastanid sirutasid püsti 
oma suuri ning vaiguseid pungi, kõik pakatas, kõik ida- 
nes. Kõver ätt kaevas suure hooga läikivat musta mulda, 
kohendades labidaga sõstrapõõsaste ümbrust, mida oli 
hiljuti väetatud. Joel Neegos ütles, meenutades oma isa- 
kodu, kus pidi praegu samuti käima kärsik valmistumine 
oodatava suve vastu: 

«Jõudu, härra Raukas! Kenad ilmad, kas pole?» 

«Annaks jumal, et aga nõnda edasi kestaks,» noogutas 
vana ja tõstis käe oma musta nokkmütsi juurde. «No tere 
ka teile endale, härra Neegos.» 

Joel Neegos arvas: 

«Noh, ega vihmgi praegu liiga ei teeks. Ma mõtlen 
nimelt niisugust parajat, sooja hoogu, nagu...» 

«Koerad sõid rohtu... küllap seda ehk varsti tuleb,» 
arvas taat. 

Mõeldes ikka veel oma —äsjastele külaskäikudele 
vanade sõprade juurde, astus Joel Neegos majja. Tuli 
minna läbi köögi, kuna eesuks puudus; tuli perenaiselegi 
tere öelda; tuli jälle paar sõna kodust juttu vesta, sest 
inimesed olid siin südamlikud ja oskasid oma allüürnik- 
kudele kui ka nende tuttavatele lähedale tulla. Siis kopu- 
tas ta ettevaatlikult viltu ning kiiva kiskunud vaheuksele, 
avas selle ja astus õige väikesesse kuid mugavasse toa- 
kesse, kus käis nähtavasti kibe õppetund, sest Saar-Eerik, 
lohmakas filoloog, oli parajasti ametis kolme gümnasis- 
tiga, seletades neile lootusetul ilmel mingit saksakeelset 
lausevormi. 

Et sõpra selle töös mitte segada, tahtis ta temast kohe 
kikivarbail mööda minna. 

Kuid tunniandja lausus keelates: 

«Oota nüüd, oota! Vestleme pisut.» 

«Sul on ju... tegemist,» ütles Joel Neegos. 

«Pole midagi! Need oinad võivad ka väga hästi jalga 
lasta. Niikuinii saavad nad oma kärnase kroonikese eest 
küllalt juba!» vastas filoloog naerdes. «Noh, poisid — 
marss! Tehke see küsimus endale selgeks ja tulge kesk- 
nädalal tagasi!» sõnas ta kohe ka õpilaste endi poole. 

Gümnasistid lahkusid; nad jäid kahekesi. 

Ja jändrik filoloog seletas nüüd halvakspaneva mui- 
gega, sirutades roidunult oma suuri maamehe-käsi- 
varsi: 


«Ehh, kurat ja põrgu teda võtaks, seda niisugust elu! Et 
vanamees, va puupea, ei*jõudnud ennast ja oma tahu- 
natukest vähemalt veel nii kaua vee peal hoida, kuni ma 
oleksin oma stuudiumiga valmis saanud. Nüüd — anna 
tunde! Nüüd — mängi repetiitorit! Ptüi, ptüi ja... ptüi! 
Nagu mõni vana bonne, tõepoolest. Ma olen endale juba 
mitu korda peapesu teinud... nimelt selle eest, et aastat 
kolm või neli tagasi ei saanud veidi korralikumalt laiska 
liigutatud. Kujuta ette — neli tundi nädalas, ehk teiste 
sõnadega — neli või viis krooni seitsme päeva peale. 
Noh, istu ometi, ole lahke.» 

Joel Neegos nõjatus vastu vana tammepuust kirjutus- 
lauda, vaatas sedagi vana sõpra-kaardiväelast enam 
tähelepanelikumalt. Selle silmavalged olid punased, 
soonelised, pupillid tuhmid, hallivõitu, nagu luitunud või 
pleekinud. Jah, polnud kahtlust — vaatamata oma ras- 
kele seisukorrale oli see mees kindlasti alles hiljuti 
kõvasti lõbutsenud, — kas mitte ühes tema endaga vii- 
maks? Ja ta küsis, pööramata ikka veel pilku sõbra pon- 
dunud, vananema hakkavatelt põskedelt: 

«Sa oled vist jälle tugeva plahvatuse üle elanud?» 

«Mhh...! Ju ma sinu enda kulu ja kirjadega seal 
puristasin!» vastas Saar-Eerik, surudes sõrmeotstega 
meelekohti. 

Joel Neegos punastas sügavalt. Ta ei teadnud küll ise, 
mispärast, aga seda selgemini tundis ta kuuma verelai- 
net läbi põskede uhtuvat, kuklanigi ulatuvat, kõike näos 
kuumalt hõõguma panevat. Et sellele ebameeldivale 
jutule lühikest lõppu teha, lausus ta ükskõiksust teesel- 
des: 

«Nojah... Seda ma tean. Kas need seal... mängivad 
jälle?» 

Ta osutas käega valgele vaheuksele, mille pragudest 
imbus tuppa peeni suitsuniresid. 

«Muidugi... See on ju nende amet,» vastas tunmi- 
andja. 

Imeti sigarette, vaadati teineteisele otsa. Joel Neegos 
tundis tülpimust ja veidi nagu vaenulikkustki. Ukse taga 
vannuti, hõigati üksikuid sõnu, naerdi möirates. Noh, mis 
siis, et eksamisesoon on saabunud, küllap juba lolle lei- 
dub, kes kipuvad sedagi arvestama. Vana kaardivägi ei 
hooli millestki, vana kaardivägi elab omaenda elu, ise- 
seisvat, lustakat, kas või häbematutki! — näis kõik siin 
ütlevat, irvitavat, lausa üleolevalt mõnitavat. Ja Joel 
Neegos, naeratades äkki kuidagi süüdlaselt-haledalt, näi- 
tas kõrvaltoa poole ning ütles: 

«Hea küll... Lähme kah sinna.» 

Mindigi. Neli meest istusid vestiväel ümber pikliku 
laua, näod õhetamas, kaardid lihavate sõrmede vahel. 
Nagu kaasvõitleja Koosa ja Lalli ning Otsa pool, nõnda 
võis siingi ainult vaevu-vaevu seletada vastasseina: nii 
paks suits ühendas põrandat laega. Teretati väljasiruta- 
tud kätega, näriti paberosse, veeretati neid keelega ühest 
suunurgast teise, Ja jälle kostis aknast uulitsale otse- 
kui kärsitu haukumine, sõbralikult kärkiv, kindlasti 
samuti laiutada tahtev, samuti edev, et vaadake ometi 
ja imetlege, mihukeste vempudega me veel hakkama 
saame! 

«Viis!» 

«Kuus!» 

«Omal kuus!» 

«Seitse!» 

«Omal seitse!» 

«Kaheksa!» 

«Omal kaheksa!» 

«Ruutu!» ütles kõhn, paljaksaetud peaga poiss, Krist- 
jan Toll, keemik. Ja kui uue mänguga oli algust tehtud, 
viipas ta käega vabale toolile, noogutas Joel Neegosele 

pead ja ütles: «Võta platsi, ära lase paluda! Näed, meie 
töö käib täie hooga. Juba hommikust saadik. Karu ja 
Tammik on võitnud oma kõvad õlled... Kontus, kuradi 
hani, sa teed jälle totrasti.» | 

Ta paarimees, keskmist kasvu, üsna ilmetu välimusega, 
kuid selle eest teravalt torkavate silmadega mees, vas- 
tas: 

«Ära nüüd kisa... Pane parem ennast tähele.» 

Joel Neegos istus veidi aega Kristjan Tolli kõrval, jäl- 
gis tähelepanelikult mängu, vaevles aga ikka tülpimus- 
tunde käes ja tõusis viimaks hirmsa roidumusega, et end 
voodisse sirutada. Ta tundis oma keha nüüd väga väsi- 
nuna, just nagu oleks ta pikki tunde järjestikku töötanud, 
ühegi <puhkuseta, pingutatult. Ta sulges silmad, tõstis 
käed pea'alla, tundis kukla ning kaelaga halli väliteki 
karmust. Ja hetkekski vabanemata tollest rängast, üma- 
rakslihvitud klaaskamakat meenutavast raskusest, mis 
täitis juba ärkamisest saadik ta kolpa, hakkas Joel Nee- 
gos hajameelselt kuulama habemikku, ammu kulunud 
sõnademängu, mida tarvitasid kaarte löövad sõbrad laua 
juures. 

«Näe, sa kurat... sisse õõtsutas!» ütles Kristjan Toll. 

Paarimees vastas vihaselt: 

«Idioot, mis sa's luikasid!» 

«Vala... vala... vala tõprale... poti papaga... otse 
silmade vahele!» hüüdis Karu, ahvi meenutav mees, kel- 
lel öeldi olevat nii pikad käed, et need lohisevat purjus- 
oleku ajal otse mööda põrandat. 

«Laiaks nagu liistakas... see sai nüüd... löödud!» üt- 
les kaasvõitleja Tammik väga rahulikult, 

Ja Karu, visates latsatades lauale uue kaardi, juubel- 
das väljakutsuvalt: 

«Noh... möirga, Hiina... mõirga, mõirga, möirga, 
Hiina! Hõhõh55!» 

Jälle — vaikus. Kaardid langesid lauale, ühes kaarti- 
dega mürtsatasid rusikadki; oldi hasardis, nagu oodati 
midagi. Soo, see oli läbi, nüüd loeti silmi. Neli, neli, 
seitse, - kaheksateistkümmend, kakskümmend üheksa, 
kolmkümmend kolm, kolmkümmend kolm, kolmkümmend 
seitse ja nelikümmend kaheksa, nelikümmend kaheksa, 
nelikümmend kaheksa, viiskümmend üheksa... «Lehma 
võit!» ütles keegi ja naeris, küllap vist jälle Karu, see üks 
õnnelikkudest. Ja Kristjan Toll, pikk paljaspea, sai veel 
kord sõimata: «Lojus! Mängid kaarte nagu vana vihma- 
vari. Häbi päris... sinuga paaris istuda!» 

«Ei, sõber, ära ütle mulle lojus... Ma saan viimaks 
pahaseks,» ütles Kristjan Toll, ja raske oli taibata, kas 
ta räägib tõsiselt või heidab nalja. 

Vaikiti jälle uniselt. 

Jagati jälle kaarte. 

Ja pakuti jälle: 

«Viis!» 

«Kuus!» 

«Kuus omal!» 

«Seitse!» 

«Seitse omal!» 

«Kaheksa!» 

«Tee, kurask, kui sa nii ahnitsed!» 

«Ja ma ütlen nüüd pada, poisid, ma ütlen — pada!» 

Ja ikka kaardid latsatasid, latsatasid, latsatasid! Oma- 
pärased oskussõnad segunesid raskete suitsupilvedega; 
siingi lehkasid kellegi jalad; keegi üritas laulu ja teine 
sõimas teda kohe ogaraks leivalasnaks. Aga aeg-ajalt 
ulatus kuni voodini kergeid tuulehoogegi, ja siis vii- 
rastus Joel Neegosele jälle juhuslikke pildikesi kodu- 
ümbrusest, suurest ning puhtast lagendikust, merekal- 
dast. Õigupoolest — mis pagana pärast ta sealt kümme 
aastat tagasi lahkuski? Tarvis oleks siit minema sõita, 

minema sõita, minema sõita... mõtles ta kohe edasi. Ja 
just siis, kui ta nii mõtles, pidi ta tahtmatult kuulama 
jääma, sest Karu, ise kaarte jagades, hakkas nüüd jutus- 
tama oma viimasest seiklusest. 

«See oli kuradi lugu, jajah,» ütles poiss. «Kuradi lugu! 
Ja kui ma need saksad kätte saaksin, kes mulle selle vipe- 
ruse mängisid, tõmbaksin ma neil põrsakestel naha lahti 
kuklast kuni ninajuureni. Ptüi, kurask, talitada nõnda 
vanema kaasvõitlejaga, kellel on seljataga peaaegu 
niisama palju semestreid kui mõnel molkusel eluaastaid. 
Ptüi, ma ütlen!» 

Naerdi: 

«Hõhõhõhõõ!» 

Karu ütles: 

«Jah, mökitage aga pealegi, hirnuge aga pealegi. Aga 
ma tahaksin teada, mis häält te ise oleksite teinud... 
minu nahas. Poti poiss kukkus ümber, vabanda väga. 
Õieti pole ma teile tervet seda lugu veel pajatanudki, 
sest esialgu oli mul väga häbi — sellepärast! Soo, kas 
aitab, igal on ju üheksa, mis? Nõndaks. Algas see kõik... 
nagu ikka... kolme traditsioonilise õllega. Vana burš, 
nagu ma olen — minul on ju oma harjumused ja kom- 
bed. Laupäeva õhtu — kõlbab siis kuivalt koju kõmpida. 
Tuttavaid ei olnud, läksin üksi. «Segerlini». Vana saksik 
koht, noh, hehehee! Võtsin poti, võtsin teise, võtsin kol- 
manda. Mis? Viis? Noh, olgu siis kuus. Kuus jah, kurat! 
Kas sa ei kuule või! Noh, kui kell kolm lõi — arve ja mi- 
nema. Aga just uksel tuleb vastu endine kommilitoon, 
va kena mees Meier. Polnud me ju teineteist üle hulga 
aja enam näinud, sest... mõlemad me jäime kõrvale ja 
tema sai Tallinna väikese näljakoha. «Tere!» «Tere, tere 
jah!» Seitse, kaheksa, ruutu... kas said nüüd...? Ja 
turgu tuleb kohe pada mamsel, et meesterahvad madinal 
kokku jookseksid, hohohoo! Noh, heake küll. vestleme nii- 

sama ratsa ja ujume kohe välja. Hulgume... mööda 
Suurturgu. Aga nagu te teate, asub Suurturul üks vaikne 
ja tagasihoidlik lokaalike: endine «Novitski», endine 
«Pariis», praegune «Room». Astume sisse. Istume. No, 
poisid, pange tähele, ruutu daame näitab tagumikku. Ja 
nii see algas ja nii see läks. Tuttavaid jälle... nagu 
merd. Ja viimaks, mis te arvate, mis seal plaanitse- 
takse... hehehee? Et võtame vene valgetel lipu maha ja 
riputame anatoomikumi ette surnukeldri katusele. Mõel- 
dud, tehtud — nagu öeldakse «Vagas Jenoveevas». 
Läheme. Mina täis nagu vana tinasoldat. Soo, sel korral 
vist saime mööda pükse...» 

Loeti jälle silmi: 

«Kakskümmend üks, kolmkümmend kaks, kolmküm- 
mend kuus. Nelikümmend, nelikümmend, nelikümmend, 
viiskümmend üks ja kuuskümmend üks.» 

Kristjan Toll ütles suurustledes: 

«Jah, see sai lömakile löödud... See kukkus teil küka- 
kile, poisid... see kukkus teil kükakile!» 

«Mina, nagu ma juba märkisin, olin täis nagu tina- 
soldat,» ütles Karu. «Aga mis seegi tähendab, kui ku- 
raas hästi vinklis seisab. Ja see seisis mul tõesti vinklis, 
seda te peate teadma. Varitseme nagu punanahad. Mina 
olin vanasti hea ronija. Ja nüüd ma ei saa isegi veel aru, 
kui olen juba venelaste rõdul. Lipp lööb ikka siia-sinna: 
mauhti, mauhti! Nagu maailmatu suur härjakeel... limp- 
sab minu lagipead. Kangutan ja kangutan, nii et silmad 
tõusevad pungi nagu keedetud vähil, ja siis... kõmmdi! 
küljeli kividel tükkis lipuvardaga. Mis muud kui plaga- 
ma. — Ei, pass, sel korral ma ei tee häältki. Karjuge 
aga, karjuge. — Jooksen nagu hull, hing kinni. Viimaks 
jõuan jumal teab missuguseid teid mööda Laia tänavasse 
ja kihutan Toome poole. Ma unustasin ju ütlemata, et 
venelased olid juba algusest saadik meil kannul. 

Hirm... muudkui tõuseb, milleks ma häbenen seda 
ütelda. Ja mitte ei saanud teisiti kui tegin parajal kohal 
oma tiigrihüppe — otse mäeküljelt alla. Juhtus, kurask, 
järsk koht. Aga lipp oli mul ikka kaenlas nagu vana 
röövrüütli oda ja just see mind päästiski. Toksasin var- 
rega vastu kivimüüri, ise aga kukkusin põlvili. Noh, kui 
oleksin näoga seda seina paitanud, ei ma istuks täna 
teps teiega, armsad seltsimehed. — Jah, selle kuninga 
ma litsun nüüd küll laiaks... oma risti Midriga. — Vene- 
lased kihutasid muidugi mööda, sest nad vaesed ei näi- 
nud, kuhu ma kadusin. Hiljem kogunesid mu naljakaasla- 
sed kokku ja nõnda lehviski varsti kolmevärviline plagu 
surnukeldri korstna küljes. — Poisid, meil on veel kaks 
vaja ja siis saab partii jälle täis. — Jah,'lipu me viisime 
ikka sinna küll, kuhu me selle viia lubasime.» - 

Naerdi jälle: 

«Hõhõhõ5!» 

Joel Neegos mõtles endamisi: 

«Pagana pihta... kuidas ta kelgib! Ise aga varsti juba 
koltmekümne-aastane mees...» 

Tammik, too rahulik flegmaatik, -nuuskas põrinal nina 
ja küsis: 

«Noh, mis siis edasi sai...? Siiani ei peaks ju mitte 
mingi asi sulle vihastamiseks põhjust andma.» 

«Mis... edasi... sai...» urises Karu. «Noh, edasi sai 
nõnda, et läksime suure hooga ühte väga tuntud kon- 
venti, mille mehed minuga kogu seda nalja kaasa 
tegid. See on ju loomulik — me pidime oma kordamine- 
kut pühitsema. Kurat seda teab, mis seal küll sündis või 
oli, aga tagatipp kujunes niisuguseks, et ma leidsin enda 
hommikul. .. arvake, kust!» 

Mäng katkestati, hüüti läbisegi: 

«Noh, kust kohalt...? Kust kohalt, kuradi pihta... sa 
enda hommikul leidsid?» 

Jõel-Neegos mõtles jälle, piiludes nüüd tüdinenult lau- 
gude vahelt: 

«Küll aga praalib, küll aga praalib!» 

Ja Karu ütles, lüües mürtsatades vastu lauanurka: 

«V-val-gast!» 

Korraga täitus tuba sellise möirgamisega, et Joel Nee- 
gose kõrvadel valus hakkas. Täisealised, enamikus liha- 
vusele kalduvad mehed naersid pärani avatud suudega, 
käed taskutes, jalad kaugele laua alla sirutatud, seljad 
sirgetena vastu toolileent toetatud. Näis, nagu oleksid 
nad juba ammu tuttavad selle loo lõpuga ja nagu oleksid 
nad lasknud asjaosalist jutustada sellise detailsusega 
vaid narritamiseks. Noh, mis siis, et nalja saada, peab 
seda ju ise tegema, armastasid nad sagedasti öelda, 
suurustledes oma poisikeselikkude tempudega. Ja kulus 
enne tükk aega, kuni kaasvõitleja Karu sai jälle jutus- 
tama hakata, liialdatud tõsidusega, just nagu oleks tal 
kogu aeg pajatada midagi väga tähtsat, midagi ääretult 
olulist. 

«Valgast jah,» ütles ta traagilise ilmega silmi pungi- 
tades. «Ja nimelt Valga jaamast. Ärkan üles sellest, et 
keegi mind raputab, teen silmad lahti, vaatan: konduktor. 
Raputab ja raputab, et kallis härra, ärgake nüüd ometi, 
rong sõidab varsti edasi Lätimaale. Ja vaat siis ma sain 
kohe aru, olgu küll, et mu pea lõhkus tuksuda nagu tule- 
paak. Laadisid, satikad, mu lihtsalt voorimehele, sõiduta- 
sid öisele Riia kiirrongile ja saatsid Tartust — padavai 
— minema. Noh, mis mul's enam parata, muudkui kõbi- 
sin vagunist välja ja hakkasin hommikut ootama. Kõige 
hullem aga oli see, et raha — nee! Ja õnn oli, et ma juh- 
tusin videvikukamul üht tuttavat nime lugema: Hen- 
rikson, vannutatud advokaat. Helistasin üles: «Tere!» 
«Tere-tere!» Vaat nii ja sedasi ja nüüd muudkui avita 
mind hädast välja. Laenas — labidas tasugu talle kord 

kõik minu võlad ja võlakesed! Noh, see ongi lõpp. Lõu- 
naks sõitsin tagasi koju. Aga... küllap te näete, et nii 
mõnigi mees kaotab kord mulle oma verise skalbi... kui 
ma aga teada saaksin, kes just niisugune siga oli... 
oma vanema kaasvõitleja vastu.» 

Ning jälle — naerdi, naerdi: 

«Hõhõhõh55!» 

Joel Neegos tõusis istuli, ohkas. Milline hirmus mono- 
toonsus, milline igavus, mihuke... mõttetus! Ja miks 
küll märkab ta sellise elu rumalat otstarbetust alles 
nüüd, vähemalt kümneaastase hilinemisega, kui kõik ta 
elus on paratamatult purunemisele määratud! Ta sulges 
jälle silmad ja keegi oleks nagu tema läheduses rääkima 
hakanud, maheda, sõbralikult lohutava häälega: Jaan 
Madisson, tema ainus sõber. Siis ajas ta end taarudes 
püsti, surus mütsi pähe, käändus minekule. 

«Sa... lähed juba ära?» küsis Kristjan Toll, ei vaada- 
nud aga ta poolegi, 

«Jah, lähen küll,» ütles Joel Neegos. 

Ja kui ta juba ukse juurde jõudis, andis ta toasviibija- 
tele edasi kutse õhtusele pidutsemisele: 

«Ma tulin nimelt selleks, et teile väikest ettepanekut 
teha. Keegi mu tuttav korraldab olemise. Minu isiklikud 
sõbrad on ka... tema sõbrad. Eliisabeti tänav number 
see-ja-see. Tulete ju, kas jah? Maja on sama, kus mina 
vanasti elasin. Mäletate veel?» 

«Nooh... miks mitte!» hüüti kooris. 

«Ja võtke kaasa ka vana Koosa... oma majalistega.» 

Läbi kevadpäikesest sädeleva aia minnes pidi ta jälle 
tahtmatult kuulama hääli, mis esitasid lärmirikkalt oma 
pakkumisi: 

«Viis!» 

«Kuus!» 

«Kuus omal!» 

Poisid, nüüd tuleb ärtu!» 
s mööda tänavat tagasi Peetri ki- 


SELLEST, KES KANNATAB 


oel Neegos oli juba kohviku juurde jõudmas, kui ta 

tundis äkki kanget tahtmist täna veel kord kokku 
saada Jaan Madissoniga, oma ainsa sõbraga. Muidugi — 
ka see soov on tingitud kärsitusest, mille põhjustasid 
need neetud unenäod, mõtles ta pahuralt. Ta vaatas kella, 
nägi, et see polnud veel kuuski ja otsustas omnibussiga 
üles sõita. Kui ta ruttab ja liiga palju aega ei viida, on 
ta pool kaheksaks kindlasti tagasi, seega päris parajaks 
ajaks, mõtles ta. Ja vaevalt veerand tundi hiljem läkski 
ta kärmesti mööda kollast puutreppi üles, jõudis sõbra 
korteri ette ja tõmbas tugevasti pika sangaga uksekella, 
mille kõlin näis kohe läbivat kogu suurt maja. 

Ta oli miskipärast kindel, et avama tuleb väike küü- 
rakas ise, ja kui ta ette ilmus siis süsimustade juustega 
ja sügavtumedate silmadega noor naine, kohmetus ta 
poisikeselikult ja tundis end punastavat. Ometi oli ta oma 

sõbra õega tuttav juba üle paari aasta: Kuid neiu oli 
täna kuidagi eriliselt tõsine, näis murelikuna, unustas 
isegi oma alatise lahke naeratuse ja tervitas vaikides. 
Jah, vend olevat kodus, ta paluvat väga, aga ta arvavat 
siiski, et härra Neegosel tuleb ivake aega oodata. 

Kuni Joel Neegos mantli varna riputas, seisis ta vaiki- 
des kõrval, pöördus siis minema ja juhtis külalise ruu- 
mikasse tuppa, mis oli sisustatud saalina. Ning osutades 
tohutu suurele moodsas stiilis sohvale, lausus ta pikka- 
misi, väriseval häälel: 

«Palun istuge. Ma pean teid kohe üksi jätma. Loode- 
davasti ei hakka teil siin igav. Ma katsun igatahes nii 
ruttu kui võimalik tagasi olla.» 

«Kas Jaan on ehk vannis?» küsis Joel Neegos, kuna ta 
tundis üpris hästi oma sõbra inglaslikke kombeid, pesta 
end üleni vahel mitu korda päeva jooksul. 
> Kuid preili Tooni vastas kohe kõrvale vaadates: 

«Ei, tal on praegu... midagi muud ees.» 

Joel Neegos jäi üksi. Ta oli nüüd hirmsasti väsinud. 
Nagu alati, nõnda oli tal tänagi siin imeliselt kodune 
olla, istuda, vahetevahel ajakirju sirvida, mis seisid 
hunnikus madalal tammelaual. Preili Madisson teenis 
keeleõpetajana kohalikus keskkoolis, oli enda jõudnud 
juba lühikese ajaga korralikult sisse seada, näis kogu 
hingega armastavat luksust ja mugavust. Kuid ometi ei 
tahtnud ta seda pakkuda endale isalt saadud raha eest, 
pidades lugu vaid sellest, mille muretsemiseks on vaeva 
näinud otseselt tema ise. Ja Joel Neegos, kes oli juba va- 
rem läbi käinud teisedki toad selles kenakeses korteris, 
mõtles endamisi, et küllap siin on mõnigi ese veel välja 
maksmata... Kõikjal võis aimata praktilist, veidi ehk lii- 
gagi põhjalikult kaalutlevat mõistust, head maitset, mis 
toetus otstarbekusele, hoolt, milles pahatihti avaldus nai- 
selik pedantsus. 

Joel Neegos süütas sigareti, nõjatus mugavasti vastu 
sohva seljatuge, toetas käed enda kõrvale, siledale 
mööbliriidele. Ta mõtles, et praegu oleks nii mõnus kül- 
jeli laskuda, käsi põse alla pista ja vaikselt lamada, mi- 
dagi tegemata, millegi üle muretsemata. Lihtsalt — 
lebada, lebada, lebada, vaadata enda ees avarduvat 
ruumi, imeda oma sigaretikest, puhuda lae poole suuri 
suitsurõngaid. Tundide viisi, terveid päevi, nädalaid, kas 
või veel kauemini. Ja siis jõuaks ta kindlasti kuni abso- 
luutse selguseni nii mõneski asjas, nii mõneski küsimuses. 
Imelisel kombel oli see lamamise ja selguselejõudmise 
idee olnud tema unistuseks juba lapsepõlvest peale, jah, 
nõnda see oli, aga ta elu oli kujunenud ikka kuidagi 
teisiti, kuidagi suure tormamise ning kihutamise tähe all. 
Ta sulges silmad ja püüdis kujutleda, kui palju oleks tal 
küll mõelda ning kaalutleda, plaanitseda ja järeldusi 
teha, tõesti — seda tal oleks. Ning ikka endasse suurte 
sõõmudega suitsu ahmides hakkas ta kohe jälle meelde 
tuletama oma äsjaseid külaskäike vanade kaasvõitlejate 
poole; ja neid kummalisi sümbolistikasse kalduvaid une- 
nägusidki, mis olid teda vähe aega tagasi äkki mõju- 
tama hakanud, viirastusi, mille meeleolud ja tunnete- 
skaala kuulub kindlasti tõelisse ellu, ainult selle väikese 
vahega, et nende meeleolude ning tunnete väljenduslik 
külg kujuneb ikka allegooriliseks, pahupidiseks. 

Uks klõpsatas; ta virgus kohe oma rammestusest, avas 
silmad ja nägi preili Toonit tagasi tuppa astuvat, sel kor- 
ral juba veidi rõõmsama ilmega, nagu kosunumana. Ta 
ajas enda kärmesti sirgu, surus sigareti vastu tuhatoosi 
põhja, hüppas püsti oma alatise distsiplineeritud galant- 
susega. Ta terav pilk ütles talle kohe, et midagi on 
vahepeal muutunud, küllap vist paremuse poole kaldu- 
nud. Kui ta nõnda viisakana ette kallutus, ütles Tooni 
Madisson naeratades, tõmmudes põskedes jälle need 

tillukesed lohukesed, mis olid Joel Neegosele meeldima 
hakanud juba nende esimesel kohtumisel. 

«Jaan kutsub teid oma tuppa. Ta on nimelt... vähe 
haiglane. Aga nüüd on tal jälle palju parem, ja kui asi 
päris heaks läheb, siis me tuleme ehk ka teiega välja... 
kohvikusse. Jaan rääkis, et te olevat lubanud sinna sisse 
astuda.» 

«Teab, teab juba minu loost!» mõtles Joel Neegos, ei 
tundnud aga sõbra vastu selle usalduse kuritarvitamise 
pärast pisimatki pahameelt. Oli koguni nagu kergemgi 
olla, nähes seda õrnpuhast tüdrukut vaatavat endale 
tagasihoidliku kaastundega... Ja ta ütles, püüdes ikka 
naeratada: 

«Jah, ma pean sinna minema. Õieti ma ei kavatse- 
nud teid tülitama tullagi, aga aeg oli varajane ja siis 
ma mõtlesin, et sõidan siiski korraks siia. Ja just seda ma 
ka lootsin, et te ehk minuga kaasa tulete.» 

«Uskuge, ma olen teile tänulik, Mulle endalegi läheks 
ju ivake lahutust vaja,» ütles tüdruk ja läks ees. 

Tuli läbi minna söögitoast, jõuti väiksesse ja väga 
lihtsalt sisustatud töö- ning elutuppa. Jaan Madisson 
pikutas voodis teki all ja katsus lõbusust teeselda, sel- 
lest ei tulnud aga midagi välja ning ta pühkis abitult 
üle otsaesise... Näis, nagu vaevleks ta praegu kange 
kuumuse käes. Joel Neegos märkas, et ta oli täiesti rõi- 
vais, ainult kuub puudus, isegi kingad olid tal jalas, mus- 
tad lakk-kingad, mille läikivad ninad tõusid lina lumi- 
valgel helendusel esile õige kontrastselt, nagu silmadele 
valu tehes. Sõbra juuksed olid korratute salkadena üle 
otsaesise ja meelekohtade langenud ning kleepusid tihe- 
dasti vastu nahka, sest vaene mees oli nähtavasti higis- 
tanud. Ja äkki, enne kui ta sai veel tulijale kättki tervitu- 
seks vastu sirutada, kõverdus ta nägu nagu tugevast 
krambist, ta haaras kärme liigutusega jalakannast kinni 

ja painutas oma küüraka keha nii kaugele taha, kui see 
veel vähegi võimalik oli. 5 

Joel Neegos tundis oma südant erutuse pärast klop- 
pima hakkavat, seisis sõnatult. Ta jälgis läbi kissis lau- 
gude sõbra ränka kannatust, sest ta aimas loomusunni- 
liselt, et sel peab praegu kindlasti väga valus olema. 
Tuba täitis piinavana tunduv vaikus, raske, vaevaline, 
veidralt mõttetuna näiv, vägivaldne. Preili Tooni oli akna 
juurde läinud, muljus oma tillukesi käsi ja vahtis otse 
enda ette põrandale, kaks sügavat kurdu suu ümber. Ta 
ilme oli jälle väga tõsine, peaaegu ahastav, põsed, alles: 
hetk tagasi naerulohukestest ilmestatud, näisid järsku 
kahvatama hakkavat. Küüraka huultelt kostis nüüd kes- 
tev oigamine, summutatud, värisev, haige looma ahas- 
tuslikku - inisemist meenutav, mis tungis kuni hinge- 
põhjani. 

Joel Neegos oleks sõbralt meelsasti midagi küsinud, 
oleks tahtnud katsuda selle valu leevendada. Kuid samal 
ajal tundus talle, et iga sõna, mis ta võiks öelda, oleks 
ääretult mõttetu, hirmsasti üleliigne, Ligi üheksa aastat 
oli ta väikest küürakat näinud, sellega sagedasti iga päev 
kokku puutunud, polnud aga veel kunagi mõttele tulnud, 
et selle kehaline viletsus võib ka piina valmistada. Nüüd 
meenusid talle nii mõnedki juhud, mil vaene vigane oli 
kesk kõige lõbusamat jutuvestmist äkki tagasi kallutu- 
nud ja säärest kramplikult kinni haaranud, just nagu 
valmistuks ta ringutama. Ent mitte kunagi polnud ta. 
kellelegi oma häda kaevanud, jah, ta oli kannatanud oma 
kannatamisi vaikides, hääletult. Oli nagu häbistavgi mõ-- 
telda, et tema, terve ning tugev mees, oli alles täna selle 
õnnetu inimese juuresolekul virisenud — mispärast? — 
vekslite pärast, mis kippusid protesti minema ja eemale- 
jäämise pärast Tartu ülikooli arstiteaduskonnast, kus ta- 
poleks niikuinii jõudnud kuni viljaka tööni! 

»«Uuuu... t-u-u-uu!» ümises küürakas, ja nüüd võis 
selgesti näha, kuidas ta kõrge laup sätendas higipisa- 
raist. Ta põsed olid lohku vajunud, koltunud, kaetud tihe- 
date kibrakestega, mis näisid aina süvenevat. Ja siis hak- 
kas ta lakkamatult värisema: esmalt käsi, mille sõrmed 
ta oli klammerdanud kingakannale, siis põlvest kõverdu- 
nud jalg, viimaks kogu kehagi, tugevasti, hoogude kaupa. 
Jälle kostis ta pooleni lahti vajunud suust: inetu hinge- 
sööbiv kõla: «Uuuu-uu-u-u-uu! Uuuu!» 

«Kas sul... kas sul on väga valus... vennas...?» 
suutis Joel Neegos viimaks küsida ja märkas alles nüüd, 
et ta hoidis kätt ikka veel tervituseks ettesirutatuna. 


Kuid küürakas vastas vaid ühe ning samaga: 
«Uuuu! Uuu-uu-u!» 


Joel Neegos laskis pea longu, pigistas sõrmed rusi- 
kaks, tundis küüsi peolihasse lõikavat. Ta mõtles, et ta 
peaks vargsi minema hiilima, tasa-tasa lahkuma, sest 
näha selle alati muretust teeskleva inimese hirmsaid kan- 
natusi — kas see polnud sama kui tungida tema suuri- 
masse saladusse? Kuid ta teadis samal ajal loomusunni- 
liselt, et nõndagi ei tuleks see välja kuigi mõistlikult, 
pigemini küll ebasündsalt, inetult, Ta neelatas, tundis 
midagi kurku tõusvat; mõtles endamisi, et kui see hirmus 
pinge küüraka kehas ei vähene, ei suuda ta kindlasti 
kauem välja kannatada, jah, ta peab samuti näo kätesse 
suruma, samuti ahastama hakkama. Ja ta seisis, seisis, 
seisis liikumatult, märgates nagu läbi määratu hiigla- 
luubi, kuidas voodil vähkreja nägu moondus iga hetke 
jooksul, kõverdudes kohutavatest krampidest. 

Viimaks kuulis ta sõbra ulumisse segunevat tagasi- 
surutud nuuksumist. Kohe meenus talle akna juures sei- 
sev tüdruk, ja kärmesti pead pöörates, endamisi alatead- 
likult rõõmus, et ta võib nüüd kõrvale vaadata, nägi ta 

Toonit lohutamatult nutvat. Neiu oli ettepoole küüru tõm- 
bunud, kõigutas oma tüsedusele kalduvat ülakeha kui- 
dagi vaikselt, vanainimeselikult edasi-tagasi, ja pisarad 
valgusid suurte tilkadena läbi tihedasti näole surutud 
sõrmede. Tas oli midagi nii abitut ja nii kurba, et Joel 
Neegos tundis kohe loomusunnilist vajadust tema juurde 
astuda, teda kuidagi trööstida. Alles nüüd tuli talle arst 
meelde ja ta ütles oma mõtte tüdrukulegi, silitades selle 
küünarnukki: 

«Aga arst? Armas aeg, miks siis seda ei ole siia kut- 
sutud? Ma... helistan kohe!» 

Tooni Madisson vastas ivakese aja pärast läbi üha 
hüsteerilisemaks muutuvate luksatuste: 

«Ei... varsti peaks see üle minema... Ei, ei... palun 
mitte.» 

Joel Neegos ütles sosinal: 

«Kuidas arvate. Teie ise teate ju kõige paremini. Nüüd 
aga minge... saali. Ma jään siia.» 

«Ei, ei, pole tarvis... ma olen sellega ju harjunud... 
Iga päev... pean nägema ta piina...» seletas neiu vap- 
rana oma kohal püsides. 

Tooni Madisson sai viimaks nutuhoost võitu, hakkas 
abitult pisaraid kuivatama. Kuid ta ei julgenud ikka veel 
voodi poole vaadata. Väike küürakas lamas nüüd rist- 
selili känkrasse surutud vaibal, endiselt pingul nagu 
ülestõmmatud vibu, ei oianud aga enam ja hingas seni- 
sest palju rahulikumalt. Väringi ta armetus kehakeses 
jäi pikkamisi nõrgemaks ega raputanud teda hiljutise 
ägedusega. Siis ajas ta silmad esimest korda lahti. Ja 
Joel Neegos nägi ta pilgus midagi sellist, mis võiks vast 
peegelduda looma pilgus, kes aimab end tapetavat: pu- 
pillid olid suurenenud ja näisid nüüd peaaegu mustad, 
sarvkile peened juussooned olid tublisti laienenud, moo- 
dustades tiheda punase võrgustiku, mis tundus vasti- 

kuna, Kui ta hetkeks aknast sissepaistvasse valgusse 
käändus, võis selgesti näha seda vahakarvalist jumet, 
mis oli end vahamaskina ta näonahale surunud. 

Korraga libises üle haige põskede nagu andestust pa- 
luv naeratus; ta vabastas kärmesti kanna, tõstis käe pea 
alla. Ta sõrmed olid praegugi veel valged suurest sur- 
vest, neid agarasti liigutades katsus ta labakäes tekkinud 
tuimusest lahti saada; pupillid tõmbusid tagasi loomu- 
likku suurusse. Tüdruk akna juures katsus end kärmesti 
korda seada, püüdes vargsi kõrvaldada oma näol olevaid 
nutujälgi. Joel Neegos, kes tundis, et ta peab midagi üt- 
lema, küsis vaikselt: 

«Kas sul on nüüd... veidi parem, sõber?» 

«Pole enam midagi... räägi aga nii valju kui tahad,» 
ütles küürakas ja püüdiski juba hästi lõbusana näida. 
Ja nõnda, nagu ta oli alles mõni tund tagasi Toomel is- 
tudes katsunud leevendada Joel Neegose murelikku meelt 
suure jutukusega, nõnda püüdis ta nüüd oma veidra piin- 
likkusetundegagi niisama suure jutukuse taha pugeda: 
«Jajah, räägi aga nii valju kui tahad! Muidugi. Mis sa 
siin sosistad... just nagu surnu juures! Ei, jumal täna- 
tud, asi pole kaugeltki nii hull. Ei mina kärva... veel nii- 
pea... elan oma väikeste kõverate kontidega veel saja 
aastaseks ja vaatan, kuidas sa oma rasket kere maa- 
ilmast läbi vead. Kui ma laps olin, siis vahel vanad ini- 
mesed teadsid rääkida, et see või too inimene olevat juba 
surnud, aga hing ei saavat siiski veel lõplikult kehast 
välja minna, sest just surmatunnil olevat teda kohutatud. 
Kas sina ka nii mõtled? Et muidu käiks ja ajaks üsna 
laia juttu, aga sõber Jaan on suremas ja viimaks ta hin- 
geke jääb samuti ta vigaste kondikeste vahele kinni ega 
pääse kuidagi põrguteele asuma. Noh, nali naljaks, aga 
midagi erilist selles ju ei ole, selles... valus. Seni on 
see juhtunud ikka vihma eel, oktoobris... Nähtavasti on 

see midagi jooksva taolist. Viimases gümnaasiumiklassis 
olles käisime me Pühajärvel... Ekskursiooniga... Ja 
seal ma sain hirmsasti külmetada. Ja sellest saadik hak- 
kasingi ma selle tõve all kannatama. Ikka üle paari või 
kolme aastakese tuleb jälle tagasi ja paneb selja kord 
valutama. Ja see on kuradi moodi vastik valu, usu... sõ- 
ber. Mitte just, et jumal teab kui tugev, aga... tuim ja 
just nagu puurib. Vaata... on ju vahel mõni niisugune 
haigus, mida ei maksaks haiguseks õieti nimetadagi, mis 
aga seda hullemini tüütab. Kas või hambavalu. Sa oled 
seda ju tundnud, eks ole? No olgu mis on, aga ennem 
ma kannatan parema meelega seda seljapakitsemist, 
mis mul tänagi oli, ennem kui ma peaksin tundma mõnd 
oma hammastest. Ja peale selle on veel midagi, mis mu 
õige närviliseks teevad — konnasilmad! Jaah, need juba 
on midagi, mis on loodud vist ainult selleks, et inimesi 
piinata. Tooni, kas sa oled siin?» 

«Olen küll,» vastas neiu akna juurest. 

Küürakas kohendas end, tõusis voodis istukile, tõstis 
jalad põrandale. Joel Neegos mõtles endamisi, et küllap 
see äsjamöödunud häda tuli vist väga järsku, et ta ei 
saanud mahti maha võtta poriseid kingigi, mis olid lina 
laiguliseks määrinud. Ikka valitses toas piinlikkus; oleks 
olnud vaja nagu millegi pärast häbi tunda; ja tüdruk, 
lahkudes nüüd oma kohalt, hakkas vaikides üht-teist kor- 
raldama. 

Küürakas läks kušeti juurde ja istus selle veerele, küsi- 
des ilmse kohmetusega: 

«Kas sul ei ole mulle sigaretti pakkuda?» 

Joel Neegos otsis värisevate kätega taskutes, avas 
karbi, ulatas selle sõbrale. Ta seisis endiselt püsti ja 
keegi ei pannud seda tähele. Preili Tooni laotas vaiba 
segipaisatud voodile, tahtis nagu midagi öelda, sai aga 
miskipärast väga liigutatuks ja jooksis toast välja. Suit- 

setati vaikides, närvlikult, suurte sõõmudega. Ja kulus 
veel hea tükike aega, enne kui küürakal viimaks meelde 
tuli lausuda: 

«Noh, istu ometi, palun, mis sa seisad!» 

Joel Neegos istus ta kõrvale. Talle meenus jälle hilju- 
tine meeleheide oma majandusliku laostumise pärast, ja 
mida selgemini ta seda mäletas, seda piinlikum tal hak- 
kas. Ja mehed Peetri tänava rajoonistki näisid oma häda- 
dega naeruväärsetena, rumalatena, Armas jumal, kas 
võib üldse midagi maailmas võrrelda sellise viletsusega, 
nagu ta siin just praegu nägi...! Ka nood pimedad, keda 
ta oli südapäeval kohanud Toomel ja Lossi tänaval, võik- 
sid end selle väikese küüraka kõrval õnnelikkudeks nime- 
tada. Ta ise oli kogu oma senise elu mööda saatnud 
hea tervise juures, ta ei teadnud üldse siiani, mis on 
suured kannatused. Ent hiljutine kauakestnud üliväsi- 
mus oli muutnud ta närvid väga tundlikkudeks ja nüüd 
hakkasid need reageerima nagu raadioantennid kustuma- 
tutele elektrilainetele: talle näis korraga, nagu võiks ta 
endagi turjas midagi sellist sündimas olla, midagi sel- 
list — karjumapanevalt piinarikast. Ja ta oli tõepoolest 
õnnelik, kui sõber uuesti rääkima hakkas, küllap vist jälle 
tahtmisest näidata end väga tervena. 

«Noh... ega sa pole veel kellegagi kohanud — kelle- 
gagi neist vägevatest?» küsis Jaan Madisson ja tõstis 
jala ettevaatlikult põlvele. «Ma mõtlen nimelt neid vilist- 
lasi ja teisi tuttavaid, kelle poole sa kavatsesid pöörduda. 
Üks asi on igatahes kindel, ja nimelt see, et kui sa säad 
veel täna mõnele neist augu pähe rääkida, siis... on 
see ainus pääsetee. Jajah, ära sa muidugi veel norgu 
jää, aga ma arvan siiski, et tuleval nädalal on juba hilja. 
Sa tead ju isegi, ja seda nägid sa veel täna, kui suur on 
ka kõige lähema sõpruse hind esimesel halval päeval, 
mis sind tabab! Siis leitakse üles sinu kõige pisemadki 


11* 163 


vead, puhutakse täis ja riputatakse suure kella külge — 
hoiatuseks ja hirmuks kõigile kaaskodanikkudele. Et olge 
head ja vaadake, olge lahked ja võtke arvesse! Et just 
niisugune suur siga ta oli, see Joel Neegos, mitte iva- 
kestki parem ega halvem. Tuletatakse meelde kõik sinu 
omaaegsed tembud, ja just niisamuti, nagu neid seletati 
kord vaimukateks tudenginaljadeks, niisamuti seletatakse 
neid nüüd... kaabakatükkideks. Sellepärast — kui sa 
täna mõnelt tegelaselt konkreetse lubaduse kätte saaksid, 
siis poleks asi enam nii hull. Aga kui ehk juhtubki nii, et 
sul tõesti õnne ei ole, mis seal ikka! Kui sa ise vihmaussi 
kombel kokku ei lange, pole ka see veel... su hukatus. 
Lähed lihtsalt tagasi palke parvetama või saeveskisse 
laudu tõstma... või — ükskõik kuhu. Jõudu on sul sel- 
leks igatahes külluses. Mis sa siin vettid!» 

Joel Neegos muigas liigutatult. Ta oli kogu aeg tead- 
lik, missuguse tagamõttega sõber rääkis, teda õpetas. 
Aga ta tahtis kordki elus selle hea inimesega otsekohene 
olla. Ja asetanud käe küüraka soojale põlvele, kum- 
mardus ta veidi edasi ning ütles: 

«Vaata... ma palun sind, vennas: ära enam varja, ära 
enam teeskle! Me pole ju kumbki enam lapsed. Mispärast 
sa siiani oma häda tõelist iseloomu minu ja teiste sõp- 
rade eest varjasid ...?» 

Küürakas tegi näo, nagu ei saaks ta sõbrast aru. Ta 
kortsutas kulme, võttis sigareti suust, koputas sellelt 
tuha, väärutas pead. Aga ta silmad olid siiski veel nagu 
hirmunud, valurikkad, polnud äsjastest kannatustest lõp- 
likult kosuda suutnud. Ja ta häälgi polnud kuigi veenev, 
kui ta hetke pärast ütles: 

«Mina? Mis asja ma varjan, mis asja ma teesklen? 
Usu, Joel, päris tõesti pole lugu minuga nii läbi, nagu sa 
paistad kujutlevat! Või mõtled sa, et ma oleksin pidanud 
selle tülika, aga tühise jooksva pärast, mis kordub pea- 

legi ainult mitme aasta tagant, hädaldama hakkama ja 
inimestelt ning issandalt halastust ja kaastunnet palu- 
ma? Vaata, vennas, sa tahad mind siiski juba liiga viri- 
sejaks teha! Noh, nüüd on see kibe hoog möödas, ja 
päris kindlasti ei tule see tagasi... enam niipea. Vahe- 
peal võin ma aga siin toas kas või vengerkat vihtuda ... 
nii et kannad kuklasse käivad.» 

Joel Neegos ütles: 

«Andesta, aga sa oled tõesti nagu edev laps! Me 
oleme üheksa aastat läbi saanud nagu kunagi kõige pare- 
mad sõbrad, ometi oled sa osanud mu eest kuni tänaseni 
varjata, et see kehaline defekt sulle nii palju kannatusi 
valmistab. Jah, oled küll edev, — võta heaks või pane 
pahaks, oled tõesti edev!» 

Küürakas püüdis kõike jälle naljaks pöörata ja hüüdis 
naerdes: 

«Õige, õige, tunnistan, olen jah edev. Olen! Ja mis- 
pärast ma ei peaks seda ka olema? Rikka isa ainus poeg, 
iga mamma vaatab mulle nagu väimehele. - Niisugune 
õnnelik olukord — see ajab ju edevaks tõsisemagi mehe, 
kes pükse kannab. Jajah, jajah, olen küll, olen küll 
edev.» 

Joel Neegos vaikis, ei osanud enam midagi juurde 
lisada. Ta meel läks äkki kurvaks, ta süda hakkas valu- 
tama. Selles oli midagi traagilist, peaaegu nutma ajavat, 
säärases poisikeselikus teesklemises ja kramplikus lõbu- 
suses. Võib olla, et praegugi veel ehk puurib valu tolles 
hiiglasuures kühmus kahe kitsa õla vahel, võib-olla, võib- 
olla! Kuna oli kangesti piinlik nõnda vaikides oma siga- 
retti imeda, tõusis Joel Neegos viimaks pikkamisi, tegi 
tegemist akna juures, mille veerel valendas praegugi 
veel preili Tooni taskurätt, muljus seda imelises hardu- 
muses sõrmedega. Ja ta ütles ivakese aja pärast, tulles 
tagasi kušeti juurde: 

«Sa tahad ehk ümber riietuda? Ma ajaksin seni 
su õega juttu.» A 

«Seda ma tahan küll, aga ega sa mind oma juuresole- 
kuga ei sega,» ütles küürakas. Ent ta lisas varsti, tõuste 4 
samuti: «Eks mine's pealegi.» p 


VEEL ÜHEST, KES KANNATAB 


AK Joel Neegos saali astus, seisis preili Tooni püsti 
laua juures ja sirvis hajameelse ilmega pildialbumit. 
Polnud kahtlust, et ta oli oodanud ja et ta oli vahepeal 
jälle nutnud — ta põsed olid praegugi veel pisaratest 
märjad, laud pondunud, silmavalged punased verepaisus 
laienenud soontevõrgust. Ja kogu ta olekus — ta hoiakus, 
ilmes, igas ta liigutuses — oli midagi väga abitut, pea- 
aegu õnnetut, midagi sellist, mida Joel Neegos polnud 
samuti kunagi seni märganud, ehkki ta oli selles pere- 
konnas üsna sagedane külaline, 

Imelik küll, et maine viletsus ning kannatusrikkus hak- 
kab talle avalduma just täna, päeval, mil ta isegi on vii- 
maks seina veerde surutud, pikali langemas, mõtles ta 
nukralt. Talle näis, nagu oleks ta siiani rännanud oma 
rändamisi kinniste silmadega, olles tuttav vaid ühe elu- 
raskusega — vaesusega, mille küünte vahelt ta oli tul- 
nud ja mis varitses teda nüüd uuesti veelgi ähvardava- 
mana. 

Ta ise oli alati tugevat ning sitket tervist omanud ja 
polnud end kunagi kujutleda suutnud haigete ning 
tõbiste seisukorda, nähes viimastest vaid väliseid vigu, 
vormilisi ebaõnnestumisi. Aga nüüd korraga mõistis ta 
kogu selgusega, milline hiiglahulk kannatusi valitses 
kogu nähtavat maailma... ka seal, kus ta polnud seda 
iialgi seni oletada teadnud. Jälle häiris teda haiglane 
võrdlus: ta närvikava on muutunud tundlikuks raadio- 
antenniks, vastuvõtjaks, transformaatoriks, nõnda et 
tulevikus peab ta kannatama ühes nii mõnegi oma tut- 
tava kannatusega, peab taluma piinu, kui taluvad seda 
need, kes seisavad talle lähedal! 

Et varjata end vallanud erutust, hakkas ta kohe jälle 
uut sigaretti süütama. Ta oli nüüd täiesti kindel, et tüd- 
ruk tahab talle midagi öelda või jutustada; ta ootas kan- 
natamatult. Võib-olla on need vajalikud teated sõbra 
kohta, selle haigushoogudest, tema viletsusest... püüdis 
ta kärsitult mõistatada. Ja ta suitsetas nii suurte sõõmu- 
dega, et pea hetkeks raskeks muutus ja silmad vett täis 
valgusid. 

«Härra Neegos, nüüd te juhtusite küll halval ajal 
meile külla tulema,» ütles tüdruk viimaks tasakesi, nagu 
vabandust paludes. «Mul on... väga piinlik. Ja ometi 
paistis temaga siis juba täiesti korras olevat, kui ta teid 
kutsuda laskis.» 

«Milleks, milleks ka teie veel niisugust naiivset juttu 
ajate!» hüüdis Joel Neegos. Ta tundis kanget vajadust 
teise kätest kinni haarata, neid pigistada. Kuid mitte 
nõnda, nagu haarab mees kinni naise kätest, ei, vaid 
nõnda, nagu võiks seda teha sõber sõbraga, vend õega. 
Aga ta ei julgenud seda — samal hetkel, kui ta nõnda 
mõtles, meenus talle proua Mitt, ta korteriperenaine, 
kelle ta oli alles äsja oma armukeseks teinud. Ja et end 
taltsutada, võttis ta sigareti suust ning hakkas seda 

närvlikult tõmblevate sõrmedega kustutama, rakendades 
selleks toiminguks kogu oma tähelepanu. Tükikese aja 
pärast pomises ta vaikselt: «Jah, näete, preili Tooni, see 
jutt, mis te praegu ajate, on mulle isegi haavav. Ma mõt- 
lesin seni, et ma olen siin vastu võetud nagu oma inime- 
seks ja nüüd korraga näen ma, mis asja te olete mu eest 
varjanud. Miks, palun?» 

Tüdruk istus sohvale, muljus käed põlvede vahele, 
hammustas huult. Oli ilmne, et ta võitles jälle pealetik- 
kuva nutuga. Joel Neegos küsis, lähenedes talle samm- 
haaval: 


«Preili Tooni... ütelge mulle, olge head... kas see 
temaga sagedasti nõnda juhtub?» 
Vaikus. 


«Ütelge, palun!» kordas Joel Neegos. 

Ja tüdruk vastas nüüd sosinal, piiludes vargsi vahe- 
ukse poole, kuna vile teistes tubades oli järsku vaiki- 
nud: 

«Ta... ei taha. Jah, uskuge, see on sellest, et ta ei 
taha seda. Peale minu ei teadnud siin keegi tema valu- 
hoogudest kui ka sellest, et ta üldse... kannatab. Nüüd 
teate veel teiegi. Vaadake — ta igatseb ju nii kangesti 
teistetaoline olla. Mu jumal, kui te aimaksite ainult, kui- 
das ta oma vigase keha pärast häbeneb, kuigi ta seda 
kellelegi välja ei näita. Isegi minu ees on tal alati piin- 
lik, kui valuhood talle jälle peale tulevad ja kui ta neist 
valuhoogudest siis viimaks lahti saab.» 

Vaikus. 

Joel Neegos küsis väriseva häälega: 

«See on tal... vist seljas?» 

«Jah, seljas,» ütles tüdruk. «Ja siis võtab ta ikka teise 
käega oma jalast kinni ja püüab ennast kõigest jõust 
tagasi kallutada, Mul on vahel tunne, nagu peaks ta 
selle valuga võitlust, nagu katsuks valu teda edasi pai- 


169 


nutada ja nagu katsuks ta ise ennast tagasi painutada. 
Ja nagu oleks tal siis jälle hea olla, kui ta on valust üle 
saanud, kui see peab talle järele andma.» 

Joel Neegos küsis, istudes nüüd tüdruku kõrvale, üsna 
selle lähedusse: 

«Aga arstid — mis need ütlevad?» 

Tooni Madisson kehitas õlgu. 

«Mida ikka,» lausus ta viimaks. «Üks nii, teine tei- 
siti. Närvid, lihaste ühekülgne liiga suur venitus ja jumal 
teab mis. Noh, ma arvan, et kui inimese selgroog on juba 
kõige nelja külje poole kõveraks kooldunud, kui rinna- 
korv edasi kumeraks vaob, turi aga aina kõrgemale tõu- 
seb nagu... nagu... mingi hirmus kooljaluu... siis 
pole enam millegi üle imestada, veel vähem nende valu- 
hoogude üle. Issand jumal, ma ei taha seda enam vaa- 
data, ma ei taha... ma... ei... ta-ha...!» 

Joel Neegos istus nüüd vaikselt oma kohal ega julge- 
nud enam üleski vaadata. Ja tüdruk ütles jälle, muljudes 
põlvedega vastamisi asetatud labakäsi: 

«Ma ei tea, kas te mõistate mind, aga vahel võiksin 
ma tõesti karjuda, märatseda, kisendada nagu rattal. 
Kuidas tal higi iga kord, kui see temaga nõnda juhtub, 
mööda nägu aina voolab, voolab, voolab. Just nagu oleks 
keegi ta kõrist kinni võtnud ja pigistaks vahetpidamata, 
hirmsa jõuga, irvitades. Ja ta surub sellele jõule vastu, 
võitleb sellega, pingutab end viimase võimaluseni. Ja... 
see ühetasane, pikk ümin...! See... ü-min! Vaadake, 
ma ei usu mingisuguseid uduseid mõtete ja tunnete üle- 
kandumisi, aga vahel võtab minus võimust kole ettekuju- 
tus, et nüüd-nüüd hakkan ma ka ise higiseks minema, et 
nüüd-nüüd pean ma temaga kaasa ümisema, et mu turi 
juba valutabki ja et... kui ma samuti kohe käega oma 
kannast kinni ei haara, peab midagi sündima, midagi 
mu elus nurja minema. Ja vahel hakkaks mulle nagu 

küürgi kasvama, kiiresti, hirmsa jõuga, nahka ja lihaseid 
kõrvale lükates... ja ma ei saa sinna midagi parata, ma 
ei saa selle vastu midagi teha! Niisugustel kordadel 
olen ma küll lähedal... hullumeelsusele... uskuge 
mind!» 

«Ma usun seda, preili Tooni, usun, usun...» ütles Joel 
Neegos, kuidagi sisemiselt imestades, et midagi umbes 
niisugust oli ju ka tema ise ennist tundnud. Ja ta lisas 
kohe, võttes nüüd tüdruku käe oma jämedate sõr- 
mede vahele: «Vaadake, minusse mõjus see asi seda rän- 
gemini, et ma seni midagi ei teadnud. Üht kui teist 
oleme me ju kõik ta juures tähele pannud, ja sedagi 
mõnel puhul, et ta käe laua alla pistab ja oma jalast 
kinni haarab. Aga meil polnud aimugi, et... niisugusel 
põhjusel. Vahest ju on, et kramp säärtesse lööb, kui kaua 
ühel kohal istutud saab...» lõpetas ta pisut lapsikult ja 
häbenes ka ise seda lapsikust. 


«Jumal, kuidas ma ei taha seda enam näha... ei 
taha... ei ta-ha!» ütles tüdruk jälle. 
Vaikus. 


Kell oli juba seitse saamas ja Joel Neegos mõtles, et 
kui ta hilineda ei taha, peaks ta varsti minema hakkama. 
Ent tal puudus selleks pisimgi isu, jah, pigemini oleks ta 
tagasi koju läinud, pikali heitnud ja rahulikult magama 
jäänud. Ta toetas küünarnukid põlvedele, lõua peopesa- 
dele, labajalad varvastele, istudes nõnda tükk aega 
üsna liikumatult, nagu suur lind, kes on tukkuma jäänud. 
Ta oma õnnetus näis nüüd selliselt tühine ja väike, et ta 
ei tahtnud sellest enam mõeldagi. Muidugi — maksab 
siis üldse hädaldada ja halada igasuguste möödamine- 
vate ebaõnnestumiste pärast, kui maailmas leidub küllu- 
ses suuri, taevani kisendavaid kannatusi! Ta ütles, jäädes 
ikka endisse asendisse: 

«Mis seal teha... Peab leppima.» 

«Ma tean, et peab leppima!» ütles tüdruk. «Ja ärge 
saage minust valesti aru. Ma ei räägi seda ju selle- 
pärast, et ma... tüdinema hakkan. Oh jumal... ei! Ma 
ei tea praegu, mis ma kõik teeksin, et talle ta hädas abiks 
olla. Aga mul on kahju temast endast... vennakesest. 
Olen ju temast peaaegu aasta vanem ja olen harjunud 
pidama end tema eest maast madalast just nagu vas- 
tutavaks, just nagu... emaks. Sest vaadake, ema pole 
meil ammugi enam... ainult isa. Ja vahel oleksin ma 
valmis ta hädadest tõesti suurema osa endale võtma, 
et aga... et aga... mitte näha teda nõnda vaevle- 
mas...» 

«Te olete siis... temast vanem?» küsis Joel Neegos 
mõttetult. 

«Jah, ligi aasta,» vastas Tooni ja vaatas äkki vilksti 
silmanurkadest, 

Joel Neegos ütles: 

«See on siis nende valuhoogude pärast, et see paistab 
hoopis vastupidiselt. Ma olin seni kindel, et te olete 
temast üsna hea tüki noorem.» Ja istudes edasi ikka ühe- 
suguses liikumatus asendis, küsis ta korraga: «Kui vana 
ta siis õieti on?» 

«Kakskümmend seitse,» ütles tüdruk. 

Joel Neegos mõtles kuidagi väga kiiresti, et seega on 
siis see nooruslikult sile, mustavereline piiga temast 
järel vaevalt paari aasta võrra. Ometi oli ta aja jooksul 
viimast kohtlema harjunud naiivse plikana, kellega valla- 
tades võib lubada endale nii mõnegi rumaluse... nii 
mõnegi poisikeselikkuse. Ka see oli omataoline üllatus, 
jah, näis, nagu koosnekski tänane päev aina üllatustest, 
üllatustest, üllatustest! Ning ta kuulis nagu kustki väga 
kaugelt kostvat häält endale tasakesi jutustama hakka- 
vat, esmalt veidi kobades, siis aga üha selgemini, üha 
lähemale tulles. 

Tüdruk jätkas: 

«Jah, vennas Jaan on minust aasta võrra noorem. Aga 
mina ei julgenud kooli lõpetamisest veel undki näha, kui 
tema juba viimases klassis istus. Ta oli hirmus andekas, 
nõnda nagu seda ikka esineb haigete ja... defektidega 
inimeste juures. Kaheksateistkümne-aastaselt lõpetas ta 
juba gümnaasiumi, mina aga alles... kahekümne ühe- 
sena. Ju me mõtlesime kõik, et kui ta vanemaks saab, 
ehk siis need halvad valuhood jäävad vähemaks. Aga ei 
jäänud. Muutusid veel sagedamakski. Enne kordusid nii 
umbes nädala või paari tagant, aga nüüd... peaaegu 
iga päev. Ja seepärast ta siis jooma hakkaski. Te ju teate 
ometi, kuidas ta esimesed kaks aastat tööd tegi. Kindlasti 
oleks ta oma teaduskonna normaalajaga lõpetanud. Aga 
ta ei suutnud seda enam välja kannatada, ta... kanna- 
tus katkes. Sest igasugustele rohtudele ja diagnoosidele 
vaatamata kasvas ta suur vaev aina piinavamaks, abi 
polnud aga loota enam mitte kuskiltki. Ja siis, kui ta 
jälle kord koju pühadevaheaega veetma tuli, ütles ta 
mulle naljatoonil, et nüüd tahtvat ta jääda... passiiv- 
seks pealtvaatajaks. Ma ei taibanud esmalt, mis ta sel- 
lega mõtleb, aga varsti juba tulid sõnumid Tallinna, et 
Jaan olevat õpingutele käega löönud, halba seltskonda 
sattunud ega mõtlevatki enam loengutele. Kui ma talle 
kirjutasin, vastas ta ainult paari lausega ja ütles, et 
temataolised tegevat targasti, kui nad katsuvad oma 
päevakesi vähemalt kunstlikultki kergemaks muuta. Ja 
nüüd ma... nüüd ma... mõistan teda väga hästi.» 

Joel Neegos ütles, mõeldes ikka veel tüdruku vanu- 
sest: 

«Jah, ma mõistan teda samuti...» 

Vaikus. 

Ja Tooni Madisson hakkas jälle vähe aja pärast rää- 
kima: 

«Kui palju ei ole ma ta elu üle järele mõtelnud. Üsna 
pisikese plika põlves olin ma väga usklik ja palvetasin 
igal õhtul ja nüüd ma tahaksin jälle palvetada, kui see 
vaid aitaks. Aga ma tean, et see ei aita ja sellepärast ma 
ei palveta. Ja siis olen ma vahel mõtelnud, et maailmas 
tuleks valu vähendada mõnel teisel teel. Ükskõik kuidas, 
aga — tuleks! Kui meil on mõni koer või kass ja kui see 
niiviisi vaevleks nagu minu vend praegu, siis peaksid 
kõik enam-vähem humaansed inimesed meid koletis- 
teks, kui me sellele koerale või kassile lõppu ei tee. Kuid 
inimest, endale lähedalseisjatki, me ei saa aidata mitte 
kuidagi. Ei, ei, ärge mõtelge, et ma... samuti tahaksin 
teha... Aga ma mõtlen vahel, et arstid, selle asemel et 
niisugust valurikast olemist veel pikendada ja venitada, 
võiksid viimse retseptina soovitada kas või minupoo- 
lest... enesetapmist. Jah, vaadake, ma tean, et see on 
lollus, aga ma usun, et igaüks minu asemel jõuaks sama- 
sugustele järeldustele. Ta oli alles, näete, niisugune poi- 
sike, kui ma tema häda juba nägema hakkasin, nüüd 
oleme me mõlemad täiskasvanud inimesed, ja ikka veel 
peab ta päevast päeva oma keha valu pärast kõveraks kis- 
kuma, selle hirmsa valu käes... vingerdama! Teate, nii- 
sugune olukord võib meeleheiteni viia... tugevamategi 
närvidega inimese...» 

«Jah muidugi, teil on õigus,» ütles Joel Neegos. 

Vaikiti jälle. Tooni Madisson istus nüüd samasuguses 
poosis nagu külalinegi — küünarnukid toetatud põlve- 
dele, lõug peopesadele, labajalad varvastele. Näis, nagu 
oleks ta teist alateadlikult jäljendanud, tema mõjule alis- 
tunud. Päike paistis naabermaja lubjatud seinale, pee- 
geldus ta juustele, ja Joel Neegos nägi, et need olid 
samuti peaaegu sinakasmustad, tihedad, veidi läikivadki. 
Kuna ta oli lühikesekasvuline ja tüsedusele kalduv, hoi- 
dus jakikaelus ihust eemale, jättes nähtavaks suure laigu 

tõmmukat ihu, mis läks madalamal pikkamisi üle noo- 
ruslikult kumerateks rindadeks. Tüdruku kaelal oli paar 
punakat sündimislaiku, ja vasaku kõrva taga oli samuti 
üks selline, just nagu oleks teda sinna alles hiljuti kirg- 
likult suudeldud. Ning vallutatud üha ebamäärasemaks 
muutuvast meeleolust, mis näis välja kasvavat hinges 
valitsevast otstarbetuse-tundest, pidi Joel Neegos kor- 
raga endalt küsima, et kellele küll see valminud naine 
praegu kuulub, keda ta küll armastab, kellel küll on õigus 
tema andumisvajadusele, küpsele, kesksuvisele... Siis 
ajas ta enda sirgu, nõjatas kukla vastu seina ja küsis 
veidi ärevaks muutudes: 

«Ega väljatulek temale viimaks... midagi halba ei 
tee?» 

«Ei, seda pole karta,» vastas tüdruk ja raputas pead. 
«Harilikult on ikka nõnda, et kui hoog õnnelikult mööda 
on, tunneb ta end väga hästi, võib olla, et paremini veel 
kui enne selle tulekut. Või... on teil vast oma minekuga 
liiga kiire?» 

«Pole viga, küllap me jõuame,» ütles Joel Neegos. Ja 
kuna teda haaras järsku kange vajadus omaltki poolt 
midagi usaldada, nagu teisele mingit vastutasu pakkuda, 
lisas ta kohe: «Ma olen ju kah juba põhja jõudmas. Sää- 
rästel pole aga enam kuhugi kiire.» 

Tüdruk vaatas teda jälle vilksti silmanurkadest. Küü- 
raka haigushoost tekitatud ahastuslik meeleolu hakkas 
pikkamisi taanduma, andes maad enam kergematele 
kujutelmadele, enam igapäevsematele mõtetele. Kogu 
majas valitses selline vaikus, et Joel Neegosele meenus 
hetkeks moment allegoorilisest unenäost, mil ta oli nagu 
kodunt parajasti väljumas ja seisatas laternaposti juu- 
res, silmitsedes oma pilkaspimedat ümbrust. Ainult õige 
harva võis siia kuulda küüraka kompsivat edasi-tagasi 
käimist, manööverdavate vedurite tuututamist, paraad- 

ukse klõmpsatavat paukumist, mis tekitas veidra tunde, 
nagu sulgeks mingi muinasjutuline hiigelloom oma pära- 
tuid lõualuid. Ja tõstes jalad sohvale ning tõmbudes selle 
patjade najale kassina kerra, ütles tüdruk üllatava otse- 
kohesusega, mis meenutas Joel Neegosele kohe sõbra 
juttu praegusest noorpõlvest ja selle romantikavaesest 
maailmasuhtumisest. 

«Te ärge mulle pahaseks saage, aga ma pean seda 
päris loomulikuks. Niisuguse eluga ei jõuta ju kunagi 
jumal teab kuhu välja. Või kui jõutakse, siis just nimelt 
ja ainult sinna, kuhu teiegi praegu. Mehine, tugev mees, 
aga kulutate end lihtsalt nagu ennasttäis alevipoiss. Te 
nägite ju ammugi, et õppimisest midagi välja ei tule, 
katsunud vähemalt mõnd ametitki vaadata. Sel ajal, kui 
teie keskkooli lõpetasite, ja palju hiljeminigi veel, võis 
leida üsna korralikke võimalusi.» 

«Nojah, leidus ju küll,» pomises Joel Neegos tundes 
end äkki väga rumalana: kui ta hinges seni veel veidigi 
romantikat oli säilinud, siis nüüd sai seegi surma- 
hoobi. Ta ei julgenud üleski vaadata. Jah, see oli nõnda, 
ta oli tõesti alateadlikult lootnud, et tema langus tekitab 
tüdruku hinges hella kaastunnet, ümbritseb tema kuju 
nagu luulelise oreooliga, põhjustab ehk vajaduse tröös- 
tida, hea olla. Ja nüüd, kus midagi sellist ei tulnud, kus 
talle öeldi pealegi selgelt ja asjalikult näkku, et ta on 
vaid iseloomutu inimene, pidi tal paratamatult häbi hak- 
kama! Ja ta punastas sügavasti, kui tüdruk kohe jälle 
jätkas: 

«Leidus. .. ju... küll! Näete, ütlete seda ka ise. Ja pea- 
legi veel oleks just teietaoline mees pidanud aru õigel 
ajal pähe võtma. Ma olen alati austanud niisuguseid ini- 
mesi, kes on end ise oma kümne küüne abil üles tööta- 
nud, sest ainult nende juures võib aimata jõudu ja ise- 
loomu. Ei ole ju raske süüa sealt, kuhu on esivanemad 

juba paari põlve jooksul kogunud. Ja mul oli siis mitmel 
korral kange tahtmine teid käsile võtta ja teile niisugune 
peapesu teha, et te oleksite... taipama hakanud. Aga 
Jaan keelas selle mulle ära, ei lubanud, UÜtelge, palun, 
mis suurt uhkust te selles leidsite — kulutada oma kal- 
list aega ja määndada oma tahtejõudu ainult kõrtsides 
ja jumal teab veel mihukestes kahtlastes kohtades?» 

Joel Neegos tundis, et isegi ta selg hakkab kuumama, 
kattub higipisaratega. Ta ütles, istudes ikka veel endises 
asendis, kühmuvajunud, õlad kõrgele tõstetud: 

«Mis... uhkust...? Aga aeg oli niisugune, et... tuli 
ju vanemate kaasvõitlejatega kaasa teha ja pärast läks 
see nagu iseenesest.» 

«Noh, nii nagu... ahvid... eks ole?» küsis tüdruk, 

«Nagu ahvid? Jah, võib-olla,» venitas Joel Neegos en- 
dise tooniga. Ja kordas jälle, sest tal ei tulnud midagi 
paremat meelde: «Nagu ma juba ütlesin — aeg oli nii- 
sugune.» 

Tüdruk muutus äkki ägedaks. 

«Mis tähendab — aeg oli niisugune!» ütles ta tuliselt. 
«Andestage veel kord, härra Neegos, aga see vabandus 
on küll... kõigest kõige rumalam vabandus. Pealegi 
olen ma seda kuulnud juba vähemalt sada korda. Sest, 
härra Neegos, teietaolisi põhjakõrbenud härrasmehi on 
meie maa ju kubinal täis. Ja igaüks ütleb muudkui üht 
ning sama, et oh, mis nüüd mina ise, et ega mina ise 
midagi, kõigis mu õnnetustes on süüdi aeg ja armsad 
kaasvõitlejad, kes andsid eeskuju. Noh, kuulge, see ei 
passi ühelegi täismehele. Ja veel vähem teile, härra Nee- 
gos. Kes te siis lõppudes lõpuks olete, kas inimesed või 
selgrootud amööbid. Milleks siis mõistus? Milleks siis 
aru, tahtejõud? Iseasi veel, kui mõni rikka papa pojuke 
oma läbipõlemist sellega vabandab, aga et mehed nagu 
teie... liig mis liig! Palju ma's teist noorem olen, härra 

Neegos, ja mina küll igatahes ei märganud, et aeg oleks 
mind millekski kihutanud. Nägin küll ja küll selliseid 
naisigi, kes libastusid, libastusid, vajusid viimaks päriselt 
jää alla ja muudkui hädaldasid aga — aeg, aeg! Kas 
see pole muide lihtsalt veider: inimene ise on täiesti 
teadlik oma languses, teab sedagi, et aeg teda kaasa 
kisub, aga — jalgu ometi alla ei saa. Võib-olla, aga 
andke andeks — mina ei suuda seda teie ajateooriat teps 
mitte uskuda. Ja mulle paistab koguni, et kas see pole 
ehk hoopis nõndaviisi... noh... vastupidiselt.» 

Vaikus. 

Joel Neegos tahtis juba midagi öelda, kuid tüdruk 
jõudis temast jälle ette. Ta lausus vaikselt, kuid kindlalt: 

«Jah, ei saa uskuda, tehke mis tahate. Mitte ei saa. 
Jaan arendab ju samuti seda süüdistusakti aja vastu, 
kuigi mitte enda kaitseks, aga mind ta igatahes veenda 
ei suuda!» 

Sel hetkel astus küürakas tuppa ja ütles, et nüüd ta 
olevat nii kaugel, et võidavat kohe minema hakata. Ta 
oli näost jälle värske ning nooruslik, naeris, heitis nalja, 
just nagu oleks ta tagasi jõudnud mingilt väga lõbusalt 
matkalt. Tume õhtuülikond andis talle kollaka jume, see 
sobis aga hästi tema sügavate ning tumedate silmadega, 
ja Joel Neegos mõtles, et kui ka tema keha vajalikke 
proportsioone omaks, sarnaneks ta nägususelt oma õega 
nagu tilk vett tilga veega. Ning tüdrukki pidas vajali- 
kuks tähendada, põskedes jälle sügavad lohukesed, mis 
andsid talle peaaegu plikaliku ilme: 

«Täiesti nagu mõni noor seelikukandja. Nii roosa ja 
nii... edev. Et muudkui vahetame rõivad ja mitte keegi 
ei eralda meid teineteisest.» 

Küürakas hüüdis, naljatades oma välimuse kulul: 

«Noh, tänan väga! Kust sa's minu tugeva turja võtak- 
sid!» 

Joel Neegos tähendas, püüdes juttu teisale juhtida: 

«Minul on kah õde. Aga meie oleme niivõrd erinevad, 
et keegi ei võiks meid üldse sugulastekski pidada. Tema 
on blond, mina aga brünett, mina pikakasvuline ja paks, 
tema aga kõhn ja väike. Näodki on nii lahkuminevad, 
et... Noh, kas hakkame siis minema?» 

«Hakkame,» noogutas tüdruk. 

Tõusti, väljuti toast. 

Ja avitades Tooni Madissoni mantli selgapanekul, tun- 
dis Joel Neegos jälle kanget vajadust tüdruku kätest 
kinni haarata, hellalt, üsna süütult-tagasihoidlikult. 

«Läki siis, läki siis!» hüüdis küürakas ooperilaulja 
tooniga ja astus esimesena trepikoridori. 


OHTUSE KOHVIKU MEELEOLUD 


CK sei selle päeva ootamatused olid Joel Neegose mõt- 
ted hiljutistelt inetutelt purjuspea-tempudelt kõrvale 
viinud, tundis ta kohvikusse astudes siiski piinlikku rahu- 
tust. Talle näis nimelt, nagu peaks enamik siinviibijatest 
kindlasti teadma iga tema viimase aja sammukest, nagu 
oleksid tuttavad sellest koguni kõnelnudki vaikides alles 
tema ilmumisel; või nagu jälgiksid teda kõigi laudade 
juurest uudishimulikud ja pilkavalt-parastavad silma- 
paarid, naerukurrud nurkades. See oli sama alandav, 
lausa masendav häbisööõst, mis oli teda vallutanud hil- 
juti unenäoski, kui ta oli näinud end poolpaljana uksest 
sisse tulevat ja nagu kahe vaenuliku leeri vahelt läbi 
sammuvat. Ja korraga ei teadnud ta tõesti, kuhu peita 
oma kõrvaltilpnevad käed, kuidas pöörduda vaba koha 
otsimisel või millise ilmega vastata sagedastele tervi- 
tustele siit-sealt, kuna neiski paistis olevat midagi iroo- 
nilist, salakavalat. 

Madal võlvialune oli tulvil täis:mitmesugustesse rahva- 
kihtidesse kuuluvaid inimesi, mehi ning naisi, üsna noori 
tüdrukuid ja nende elumehelikke kavalere, poisikeselikke, 
läikivaks õlitatud peadega. Advokaadid olid koondunud 
puhveti ette, salk vanu kohtunikke istus uulitsapoolse 
seina veeres. Arstid, üliõpilased, naiskorporandid värvi- 
mütsikestes, kirjanikud, mõni maalikunstnik, paar profes- 
sorit, sõjaväelasi. Kuum ruum sumises valjusti, sest kõi- 
gis laudades räägiti käratsevate häältega, Kolmeliikme- 
line orkester materdas kogu aeg kõrvu, piinates, hirmsat 
vaeva valmistades; nagu uimastavalt vastu pead põrka- 
vad kummipallid lendasid helid massiivsete laekaarte va- 
hel edasi-tagasi, muutusid kuidagi umbseks, kaotasid ula- 
tuse, näisid puhuti mööda põrandat :roomavat. Ja kui Joel 
Neegos hetkeks terasemalt kuulama jäi — tema tavaline 
harjumus kohvikusse või kõrtsi astumise silmapilgul, — 
võis kuulda selgesti üle muu lärmi kostuvat lakkamatut 
klõbinat, just nagu taoks keegi vastamisi kuivanud sõr- 
meluid: doominokivid, mida löödi mänguhoos vastu laua- 
klaase. 

Kuskil seina ääres, vaid paar sammukest undavast 
triost, leidus vaba laud, aga et selleni välja jõuda, tuli 
tõusma sundida vähemalt kümmekond inimest. Tooni 
Madisson läks kõige ees, naeratas vahetpidamata vaban- 
daval ilmel, ta kannul kompsis küürakas, kõige viima- 
sena lükkas istujaid oma jämedate puusadega kõrvale 
Joel Neegos, põhjavajuja. Leitsak oli otse kohutav, aga 
keegi ei pannud seda tähele; tubakasuitsu oli põrandast 
laeni, kuid kellelegi ei näinud see ebameeldivana. 

Jõuti viimaks valitud kohani, istuti, lõõtsutati, sirutati 
jalad laua alla. Ja haaratud ebamäärasest vajadusest 
silmad viivuks kinni pigistada, pidi Joel Neegos äkki 
mõtlema, et selles kultuurikandvas keldriurkas on ju 
praegugi midagi unenäolikku, midagi selgesti mär- 

gatavat neist meeleoludest, mida ta oli tundnud päeval 
magades. 

Kui teenija end vähe aja pärast suure vaevaga laua 
äärde surus, tellis ta pudeli sidrunisoodat ja hakkas seda 
kohe lonkshaaval jooma. Ta mõtles, et varsti oleks vaja 
hoolikamalt ringi vaadata, et veenduda, milliseid lootusi 
ta võiks siin täna hellitada. Aga ta ei tahtnud praegu 
mingi hinna eest pead pöörata, ei, ta istuks vaid, laseks 
seda ebamäärast, väsitavat kära end sihitult edasi kanda, 
ilma et ta oleks seda enda poolt suurendanud, ilma et ta 
oleks seda koostavatest sõnadest mõningaid taibanud. Et 
need kakski tema läheduses rääkima ei hakkaks... vait 
püsiksid! 

Ent samal hetkel puudutati teda tasakesi küünarvar- 
rest; ta avas kiiresti silmad ja nägi enda ees härra Ollino 
naeratavat nägu: 

«Noh, vennas, mis pea teeb?» küsis jändrik notar kaas- 
teadjalikult. 

Joel Neegos kehitas õlgu ja vastas tusaselt: 

«Pea? Mitte midagi... iseseisvat. Aga kui ma teda lii- 
gutan, siis liigub küll. Kas sinul käib see teisiti?» 

Notar naeris, õiendas kaela kaugele tagasi, pilgutas 
familiaarselt silma ning imestas: 

«Tohoo! Ei valutagi enam?» 

«Jah, ei valuta,» ütles Joel Neegos ja lisas jälle välja- 
kutsuvalt: «Kas sinul ehk valutab?» 

«E-he-hei, minul muidugi ei valuta!» hirnus notar 
Ollino. Ta ootas nähtavasti kutset lauda istuda, teretas 
preili Toonitki viisaka kummardusega, raputas kaua ja 
südamlikult küüraka lõdvalt püsivaid sõrmi. Ta oli lühike, 
rüsajas, kuulus rida aastaid samuti vana kaardiväe koos- 
seisu, sai siis heade eestkostjate abil koha ja pidas oma 
suurte võlgadega metsikut võitlust, otsekui Jakob juma- 
laga, nagu ta ise sagedasti öelda armastas. Kuid pare- 

male järjele jõudmine oli tasse sigitanud midagi libedat, 
suurejoonelist, ja sestap ei võinud Joel Neegos teda hästi 
sallida. 

Küürakas oli aga notariga heas vahekorras ja viipas 
kohe kutsuvalt, osutades peaga toolile: 

«Noh, istu, — erikutset ära oota.» 

«Ma ehk eksitan?» küsis härra Ollino mesimagusal 
ilmel ning istuski juba. 

Jaan Madisson tähendas: 

«Me tulime vaevalt paar minutit tagasi, Onnekombel 
leidsimegi koha.» 

«Nii? Ah vaevalt paar minutit tagasi...? Mina aga 
mõtlesin, et te olete siin juba ammu,» ütles notar ega 
mõelnudki lisada, miks ta just nõnda mõtles. 

Ja see vihastas kohe Joel Neegost. 

«Mis põhjusel? Või pead sa meid nii suurteks kohviku- 
kundedeks?» küsis ta veidi väljakutsuvalt ja... veidi ru- 
malalt. 

«Ei, mitte seda,» vastas notar ja naeris jälle. «Jah, 
kas pole veider... ma ei tea isegi sellele praegu vastata. 
Aga on ju maailmas vahest nõnda, et inimene teeb ilma 
ühegi näilise põhjuseta issand kaitse missuguseid järel- 
dusi. Kas te pole seda märganud, preili Madisson?» 

Ning äkki teadis Joel Neegos, miks ta polnud soovi- 
nud selle mehe istumist siia laua juurde: härra Ollino oli 
juba ammu 0pealetikkuvalt edvistada püüdnud tolle 
tumedaverelise tüdrukuga. Ta ütles, muutudes kohe väik- 
laselt tigedaks ja hoolimatuks: 

«Issand kaitse?! Hahahaa!» 

Notar sattus segadusse, tõsines ja küsis: 

«Mis, palun?» 

Preili Tooni vaatas otse enda ette lauaklaasile, küüra- 
kas muheles. Orkester trummeldas aiva kasvava hooga 
vastu seinu, lage, vastu kõrvu ning põskigi. Käratseti, 

käratseti, käratseti. Ja klõbistati lakkamatult doomino- 
kive. Oli piinav tunne, nagu peaks nüüd kohe midagi 
sündima hakkama. Joel Neegos seletas norivalt: 

«Oh, ei midagi, armas Ollino. Ma tahtsin nimelt su tä- 
helepanu sellele juhtida, et eestlane ei ütle kunagi 
«issand kaitse missuguseid järeldusi», vaid hoopis «is- 
sand halasta missuguseid järeldusi».» 

Rüsajas mees punastas uuesti kõrvuni. Ta oli küllalt 
edev, et solvuda sellisest märkusest, kuid ka küllalt ette- 
vaatlik, et hoiduda tülli sattumast sellise kaabakaga, 
nagu oli seda tema meelest Joel Neegos, ta omaaegne 
seikluskaaslane. Jumaluke — kas niisugune inimene 
üldse millestki hoolib või midagi arvestab! näis ta mõt- 
levat. Ning libistades samuti kohe tärkama hakkavast 
vaistulisest vaenulikkusest sädeleva pilguga enda vastas 
istuja jämedaid sõrmi, mis mängisid närvlikult sooda- 
klaasiga, ütles ta läbipaistva irooniaga: 

«Noh, hea küll — ma eksisin! Aga mis selles siis nii 
olulist on?» 

Tooni Madisson vahtis ikka otse enda ette, läikivale 
lauaklaasile. Näis, nagu oleks tal väga piinlik ja nagu 
ootaks ta pikisilmi mingi vastiku asja lahenemist. 

Aga küürakas selle asemel muutus aina uudishimuli- 
kumaks, aina elavamaks. Ja Joel Neegos, veelgi enam 
tagant kihutatud sõbra näilisest heakskiidust, kehitas sa- 
muti õlanukke, irvitas ning ütles: 

«Päris õige, et selles pole midagi olulist... Pä-ris 
õige!» 

Vaikus. 

Ning samal hetkel hüüdis jälle keegi: 

«Aa! Tervist!» 

See oli pikakasvuline mees, suure lotiga lõua all, õhe- 
tava näoga ja luitunud välimusega. Alles aasta tagasi 
oli ta teeninud kuskil pangas tegevdirektorina, oli oma- 

nud suuri võlgu, enamiku oma vekslitest a vista'sse lask- 
nud ja kohalt lahkunud. Ta oli juba umbes neljakümne- 
aastane, kuulus aga siiski samasse nautlevasse romanti- 
kute-sugupõlve nagu Joel Neegoski ja armastas tihti 
enda kohta öelda: «Noh, olgu, mis me nutame.., olgem 
muudkui lõbusad üliõpilased!» Joel Neegos oli kuulnud 
korduvalt räägitavat neist uhketest konjakilaudadest, mis 
Juhan Saat alles hiljuti oma organisatsioonikaaslastele 
korraldas, oli nüüd aga korduvalt kuulnud ka sellest, 
kuidas seesama Saat oli ühegi halastuseta välja juhitud, 
kui talle tuli vahel viinauimas pähe astuda -konvendi- 
uksest sisse päris tavalise külalisena. Nõndaks, varsti 
on ta isegi ehk sama kaugel, mõtles ta edasi ja tundis 
sisikonda kerges hirmuhoos kokku tõmbuvat. Ja unusta- 
des hetkeks nääklemise notar Ollinoga, kutsus ta kohe 
südamliku lahkusega: 

«Palun... palun... istu siia! Jah, leia endale tool ja. 
istu aga, istu. Oled ju meie kõigiga tuttav, eks ole? Nii 
et... tseremooniat pole vist tarvis?» 

«Ju-ba Noa ajast peale!» ütles eksdirektor ja näis veel 
küllaltki elurõõmsana. 

Härra Saat teretas kõiki selle lihtsameelse otsekohe- 
susega, mis ei lasknud teda nähtavasti ikka veel taibata 
oma tõelist olukorda. Noh, mis siis, ta on hädas, peab 
end juba tükk aega elatama kuulutusteagendina, aga see 
puudutab ju ainult teda ennast, tema naist ja ta kolme 
poega, näis ta endamisi arvavat. Selle asemel et hoidu- 
da eemale kohtadest, kus ta võiks paratamatult kohata 
oma endisi tuttavaid, astus ta rõõmsana sisse ükskõik 
kuhu, istus lauda, jutles, viskas teravmeelsusi. Ta kirju- 
tas jõhkrad haavamised, mis talle vahest näkku visati, 
noorusrumaluse või purjus pea arvele — seega küllalt 
vabandavad põhjused. Nii käis ta nurisemata, kedagi 
süüdistamata oma manduva inimese äbarikke käimisi, 

see heasüdamlik ning pehmeloomuline mehike, üks neist 
paljudest, kellel polnud küll enam tulevikku, kellel oli 
aga selle eest lausa legendaarne minevik... 


«Noh, kuidas elad, vanapoiss?» küsis Joel Neegos, ra- 


putades kaua ning tugevasti sõbra kätt, just nagu püüaks 
ta nõnda vaikselt kinnitada oma kuuluvust selle õnnetu 
inimesega ühele pulgale. «Pole sind enam hulgal ajal 
näinud ega kuulnud. Tervis on ikka hea, ah?» 

«N-nagu kuld!» ütles Juhan Saat, tõstis rinna ette, 
- oleks nagu deklameerimisele valmistunud. «Aga sina 
ise, vana kägu? Ja, vabandage väga, preili Madisson — 
kuidas on siis lood teie auväärt elukäiguga? Valmistute 
vist mehele minema?» 

«Küllap ehk ka, kui aga kohane partii leidub,» ütles 
Tooni ja naeris jälle rõõmsalt, — polnud ju enam tarvis 
karta, et nood kaks tema pärast edasi kemplevad. 

«Ei peaks nüüd leiduma!» hüüdis Juhan Saat. 

Notar Ollino välgutas hetkeks oma kuldhambaid ja tegi 
galantse komplimendi: 

«Säärasele iludusele, nagu on seda preili Madisson! 
Aga küllap seal on vist mõni muu viga. Valitakse ehk 
liiga palju, otsitakse, ei lepita... igapäevaste inimes- 
tega.» 

Joel Neegos tähendas jälle uuesti tärkava vimmaga: 

«On ka kõige targem, mis naised teha võivad. Muidu 
satuvad... jumal teab mihukeste krooniküttide käppade 
vahele. Niisuguseid aumehi on ju viimasel ajal eriti roh- 
kesti tekkinud. Korralik inimene, kui ta on enda põhja 
joonud, hoidub kõrvale ja katsub kuidagi... teisel kom- 
bel. Mõni mees aga ajab kohe katsesarved välja, välgu- 
tab oma metallkihvu ja muudkui otsib parajat pala... 
oma sõelapõhja paikamiseks.» 

Notar Ollino punastas, tõmbus järgmisel hetkel üpris 
kaameks. Ta ütles, kaotades tasakaalu: 

«Vabanda!» 

Joel Neegos küsis õrritades: 

«Jah... palun?» 

Ja Tooni Madisson, suunurkadel jälle piinatud ilme, 
püüdis rääkida millestki muust, Ta pistis suhu tükikese 
vahukooki ning lobises sädistades, laulva häälega: 

«Imelik küll, kui varakult tänavu soojaks läks... ju- 
mal, jah, kui varakult! Veel paar nädalat, mitte rohkem, 
ja kindlasti on sirelid õites. Aga seda ei julge küll us- 
kuda, et kogu suvi niisuguseks toredaks jääb, sest hari- 
likult kujuneb ikka nõnda, et kui kevad varakult tuleb, 
kestab jahe aeg kuni jaanipäevani, Ma tahaksin jälle 
kord Narva-Jõesuhu sõita ja jälgin nüüd suure hoolega 
igasugu ennustusi. Tuuliste ja jahedate ilmadega pole 
seal ju midagi peale hakata... Lahtine meri, alatine lai- 
netus, külmad voolud. Iseasi oleks muidugi Pärnus või 
Haapsalus. Aga sinna ma ei taha kuidagi minna, sest 
Pärnut külastatakse peamiselt oma uhkete tualettide pä- 
rast ja selleks, et õhtuti kasiinodes hiilata, Haapsalu aga 
tekitab alati tunde, nagu roniks su kontides juba piinav 
jooksva. Kas pole, härra Saat?» 

«Kui tõele au anda, siis — täiesti! Olen teiega nõus! 
Olen nõus!» hüüdis endine pangadirektor pateetiliselt. 

Notar Ollino, piineldes nagu sütel, ütles: 

«Ma olin Pärnus läinud suvel, Noh, pole viga. Ilusaid 
kohti on igatahes rohkesti. Ja igavust karta ei maksa sa- 
muti.» 

«Eriti kui kaks korda päevas lihalaadal käia,» ütles 
Joel Neegos ja muigas pilkavalt. 

Küürakas, kellele näis see nääklemine ikka lõbu val- 
mistavat, naeris heleda häälega, lõi kahe käega vastu 
põlvi ja kordas: 

«Lihalaadal? Liha-laa-dal!» 

«Ma ei mõista hästi, mis sa sellega mõtled?» küsis no- 

tar nüüd asjalikult ja vaatas vastasele esimest korda otse 
näkku. 

Joel Neegos vastas kärmesti: 

«Noh, ma saan aru, kui suvitama minnakse, siis te- 
hakse seda ikka puhkamiseks, kosutuseks. Sina aga soo- 
vitad just niisuguseid kohti, kus sulle surub jälle kuk- 
lasse linn oma kuumade tänavatega, tolmuga, askeldus- 
tega. Mis tähendavad seal lõppude lõpuks lillepeenrad, 
puiesteed, pargid. Käid neid kord vaatamas, teine kordki 
ehk veel ja... aitab. Rannas aga... plaažil aga... ruut- 
meetrilisel platsikesel terve pesakond kokku surutud. Tä- 
nan väga! Maitse on sul igatahes... väga suurepärane!» 

«Kuule, kas sul pole ehk veel liiga vara niisuguseid 
moraalitsemisi sepitseda?» küsis notar Ollino ja näis 
nüüd lõplikult üle saanud olevat hirmust rivaali suure 
keha eest. 

«Ilusad kohad on mõlemad... ilusad kohad on mõle- 
mad!» — hüüdis Tooni Madisson kiiresti ja nagu kramp- 
likult. «Jah! Nii Pärnu kui Haapsalugi. Või Narva-Jõe- 
suu. Sest... inimesi on ju mitmesuguseid... Mis kelle- 
legi meeldib!» 

Joel Neegos rahunes endalegi ootamatult. Talle näis, 
nagu oleks ta peas järsku midagi selguma hakanud, 
läbipaistvaks muutunud. Ainsa silmapilgu jooksul taipas 
ta, millist piinlikkust oli ta valmistanud oma rumala tu- 
jutsemisega, et kõik said sellest jämedakoelisest norimi- 
sest aru. Ta tuli endale nüüd ette rumala poisikesena, 
võltsina, tobedana oma alusetus kadeduses selle tüdruku 
pärast. Ja millise õigusega või millise põhjusega? Või 
pidi see temale, verivärskele pankrotitegijale tingimata 
korda minema, kas üks tema sõpradest kavatseb lähe- 
neda tema teise sõbra õele, sellega lipitseda, seda ehk 
kosidagi! Tal oli nii häbi, et ta oleks meelsasti tõusnud, 
alandlikult kummardanud ja kõigi lauasviibijate käest 

andestust palunud. Suure hooga tulvas talle jälle meelde 
tema oma katastroofiline seisukord, teadmine, et ta pole 
juba paari päeva pärast mitte midagi enamat kui see õn- 
metu Juhan Saat teisel pool lauda, et õigupoolest peaks 
ta elutargalt kõigest senisest eemale tõmbuma, kõrvale 
jääma. Ja katsudes veel päästa, mis vähegi päästa an- 
mab, surus ta vägivaldse naeratuse suunurkadele, laskis 
pea viltu ning ütles: 

«Vaat selles on teil täiesti õigus, preili Tooni. Mui- 
dugi — nii kuidas kellelegi meeldib. Ärge pange meie- 
taoliste lõbusate vendade tudenginääklemisi tähelegi, 
sest see on meil ju... juba veres. Käsi selle peale, Ollino. 
Võtad vastu, eks ole? Näed ju, et preili Madisson arvab, 
nagu kiskleksime me kohe päris tõsiselt.» 

Rüssakas notar viivitas, näis aru pidavat. Muud lauas- 
istujad näisid neid mõlemaid tähelepanelikult jälgivat, 
küürakas kavalana tunduva muigega, Tooni Madisson 
vargsi laugude tagant, Juhan Saat ilmse arusaamatu- 
sega. Ja ega see masajakehaline, veidi edev mees pol- 
nudki nii pika vihaga, et ta poleks oma vana kaasvõitle- 
jaga leppida suutnud, kuigi ta teadis, et Joel Neegos en- 
nist ei naljatanud, vaid mõtles oma sõnu ehk liigagi tõ- 
siselt. Ta noogutas naeratades ja ütles: 

«Muidugi! Kas preili tõesti uskus, nagu oleks meil 
mõni kana kitkuda?» 

«Ära lapsikusi räägi! Mine ikka!» hüüdis küürakas ja 
naeris jälle heledalt, 

Samal hetkel tuli juurde veel kaks meest, üks lühikese- 
kasvuline ja vilkalt kohalt teise hulkuvate silmadega 
tõmmuvereline, teine pikk ja kõhetu blond. Ka need 
kuulusid vanasse kaardiväkke: keeleteaduse üliõpilane 
Saamuel Niitmaa ja selle koolivend ning kaasvõitleja 
õigusteaduskonnast — igavesed tudengid, kes ei osanud 
vist kunagi tänaselt homsele mõelda. Joel Neegos mäle- 

tas õhtupoolikut, mil ta oli nende kahega tutvust sobita- 
nud, nende rahutute hingedega samadelt radadelt. Too 
luuleline tegutsemistung, mis viis põhja sõbrad Peetri K 
kiriku rajoonist, elas nende kahegi südames, ja kui olud 

nüüd järsku kitsaks muutusid, pidid nad samuti rabelema - 2) 
kõigi küünte ja hammaste abil, et siiski kuidagi pealvee/ | 
püsida. Ja päris lõplikult põhja jõudnud polnud nad veel j 
tõepoolest mitte. Aga kui ta oma tänase läbinägelikku- | 
sega kujutles, et nood mõlemad olid juba varsti kolme- 
kümne-aastaseks saamas, (kui nad seda ehk juba ei 
olnudki!), elasid aga ikka veel isade kulul, kurnates pisi- 
magi südametunnistusepiinata kodutalusid, hakkas tal 
järsku õudne, just nagu vaataks ta pimedasse kuristikku. 

«Kas võime?» küsis pikem meestest muretult. 

Preili Madisson vastas: 

«Aga muidugi, härra Olbrei. Ainult... ühe laua juures 
oleks nagu kitsavõitu, Sellepärast — ehk te tõmbaksite 
tolle teise veel juurde. Näete, just praegu vabaneb.» 

Väikesekasvuline Niitmaa ütles: 

«Välk ja pauk... olgu see siin!» 

«Kiidan!» ütles Joel Neegos naerdes. Äkki näis talle 
ebaloomulik, et täna kogunesid siia tema lähedusse vaid j 
kõik sellised, põhjaminejad. 11 

Ja just nagu omaenda äsjaste mõtete jätkuks kuulis ta | 
küürakat tasakesi ütlevat: 

«Noh, näed nüüd. Oleme siin koos veel suuremal arvul, 
kui viimaste lõpplahingute ajal «Sinimandrias». Ära 
imesta midagi, vennas, sest üks idamaa muinasjutt rää- 
gib kerjuspreestrist, kes olevat riisiteri põrandale pildu- 
nud ja viimaks välja visanud — korrapärase kuusnurga. 
Juhus, eks ole? Ja miks ei või siis juhus täna veelgi 
enam vanu kaardiväelasi siia lokaali kokku tuua? 

«Võib olla, et toob kah,» ütles Joel ootamatu hardumu- 
sega. 

Küürakas naeris: 

«Noh, siis oleks meil sinu ohvitserist koolivenna jaoks 
tarvilik seltskond ilma suurema vaevata valmis. Muud- 
kui hakkame aga minema ja... las käia. Nagu ma 
temast aru sain, kuulus tema teooriasse just meietaoliste 
pooldamine ja kiitmine. Ja olekski ilus, kui me saaksime 
talle nüüd näidata just nimelt seda õiget ja ehtsat burši- 
luulet... vähemalt sellist, millest on harjutud arvama, 
et see just see õige ja ehtne buršiluule ongi. Ollino, Niit- 
maa, sõber Saat, Olbrei, Madisson, Neegos, võib olla, et 
aja jooksul siia veel keegi juurde tuleb.» 

Joel Neegos ütles alles nüüd: 


«Muuseas — ma käisin täna papi Koosat vaatamas. Ja 
teisigi sealtpoolt kandi mehi. Nad tulevad samuti. Jah... 
nad lubasid igatahes.» 

«Meie rügemendi auväärseid veterane?» küsis küüra- 
kas ja naeris ikka lõbusalt. 

«Jah,» ütles Joel Neegos. «Meie... veterane.» 


Suitsetati, suitsetati, suitsetati; muusika mürtsus, kla- 
verihelid lõid tüütavate veepiiskadena vastu kõrvu, viiul 
ja tšello näisid piinavalt otse mööda närve nühkivat, ikka 
edasi-tagasi, edasi-tagasi. Kell sai juba kaheksa ja need, 
kes olid tulnud esimestena, hakkasid lahkuma. Tekkis 
veidi enam vabu kohti, õhkugi oli nagu ivake rohkem; 
kuumus aga püsis, hõljudes leitsakuna. Kogu aeg vilksa- 
tas siin-seal valgeid taskurätte, sest näod higistasid 
suuri pisaraid, ja sinakashallis õhus meenutasid need 
valgeid õienuppe. Kuskil läheduses ütles keegi midagi 
moodsa poliitika kohta, ja piilus kohe ringi, et kas keegi 
teda ehk ei kuulnud; kaks doominomängijat üsna Joel 
Neegose selja taga arvutasid silmi: «Kümme, viisteist, 
viis... mul on kakssada ja seitseteistkümmend.» Läks 
mööda noor professor, pealagi läikivaks õlitatud, pikk 

piip hambus. Ja jälle hakkas notar Ollino rääkima kuu- 
rortidest, seletades kompetentselt: 

«See on ju õige, et meil leidub veel ülikülluses ilusaid 
kohti, kus vaene linnainimene võiks end veidi välja 
puhata. Eriti just mere ääres, olgu küll, et metsad ena- 
mates piirkondades on maha võetud... Aga üks viga on 
siiski nii siin kui seal. Või õigemini — üks nuhtlus. 
Ja see on — kraaderahvas, Mine kuhu sa iganes lähed 
või veeda oma vabad nädalakesed kus sa iganes tahad — 
neist kundedest ei saa lahti mitte kuskil. Pole para- 
ta — demokraatia! Muudkui jalutatakse aga kõige viisa- 
kamassegi rajooni sisse: töötüdrukud oma odavate kleidi- 
kestega ja vabrikutes tolmunud silmadega, noored kuke- 
kesed viltu sonimütsidega, madrusepükstes. Häda kohel» 

Ta vaatas nagu heakskiitu otsides ringi, naeratas enda 
arvates küllalt ilmekalt. 

Aga preili Madisson küsis kohe muiates: 

«Noh, härra Ollino, nad ei haise ju ometi?» 

«Ei haise küll aga...» pomises kuldhammastega mees 
ja kohmetus äkki, sest ta tajus isegi, et oli haaranud 
pisut liiga aristokraatsetesse toonidesse: oli ju tema 
isegi pärit käsitöölise perekonnast, kustki maa-alevist — 
otse selle südamest. 

Ning jälle ütles keegi, kes oli märkamatult laua juurde 
tulnud: 

«Tervist, saksad.» 

«Näed nüüd!» noogutas küürakas ja pilgutas lõbusana 
Joel Neegose poole. 

«TÕTT ÜTELDA — EGA EI VIITSI! 


JT a tuli tõesti veelgi juurde vanu kaardiväelasi, uljaid 
poisse, kelle päralt oli... minevik. Roosen — majan- 
dusteadlane, Kingsepp — teoloog, väike Änilane — metsa- 
mees, ja Eeduart Matsi, see kolmveerand-advokaat, nagu 
ta ise ennast nimetas. Oõtsuti sisse lärmakatena, veidi 
pealetükkivatena, blaseerunutena, jah, millest nad pidid 
siis hoolima, pagan võtaks! Nad ise nimetasid oma laia 
esinemisviisi suureks vitaalsuseks, oli aga ka neid, kes 
ütlesid, et nad polevat midagi muud kui räuskajad ning 
praalijad. Kaks neist (Joel Neegos ei teadnud aga, kes 
nimelt) teenisid mingisugustel hädakohakestel, elades 
samuti endiselt koduste kulul, kaks aga ähvardasid kor- 
duvalt nüüd-nüüd õpingutega lõpule jõuda. Kolme semest- 
riga? kahe semestriga? ei, nad tänavat väga, nad ei kulu- 
tavat sellele enam päevagi rohkem kui üheainsa eksami- 
sesoonikese... pandagu aga tähele. Ent nõnda ähvarda- 
sid nad oma ähvardamisi juba aastaid ja sestap mindi 

säärastest tõotustest sõprade killas üle ükskõikse vaiki- 
misega, nagu minnakse tavaliselt üle ammu korduma 
hakanud naljakestest. 

«Aa, servus, härrased!» hüüdis teoloog Kingsepp, kum- 
mardas preili Madissoni poole, istus läheduses asuva 
laua juurde. 

Küürakas vastas läbi undavate pillide: 

«Jah, servus. Kuidas nii hilja?» 

«On ju toimetada ka muid toimetusi,» vastati. 

Nad hakkasid kohe doominot mängima, piilusid aga erk- 
salt teise laudkonna poole, näisid aimavat, et siin jälle 
midagi plaanitsetakse. Oldi samuti juba jõudmas kolme- 
kümne lähedale, ei omatud samuti õiget ettekujutust oma 
elust ja selle kulgemissihist, rabeldi samuti vanade pat- 
tude küüsis, mille lunastamiseks tuli pahatihti maksta 
suur osa oma tillukestest sissetulekutest. Aga ei norutatud 
veel, ei, soendati vahetevahel üles mälestusi möödunud 
päevadest; paisteti end nende hõõguses nagu kass päi- 
kese käes; kinnitati igal võimalikul juhul, et: Ah, mis 
nüüdsed tudengid, et vaat kus meie omal ajal tegime ja 
olime! Ja tehtud ning oldud oli tõesti palju, seda ei saa- 
nud salata! Ning järsku haaras Joel Neegose tasa valuta- 
vat südant kange tahtmine veel kord nende inimestega 
ühes olla, veel kord neile hästi lähedale astuda, iga raku- 
kesega tajuda oma kokkukuuluvust sellega või tollega — 
Saadiga, Niitmaaga, Olbreiga, Kingsepaga, Änilasega, 
Matsiga, Rooseniga, Ollinoga — selle veidi edevagagi, 
— Madissoniga, oma vana sõbraga, lõplikult hukkunu- 
tegagi sealt Peetri tänavalt... 

«Huvitav küll, et täna nii palju tuttavaid väljas on,» 
ütles Niitmaa. «Mitte ei teadnud arvata, pagan võtaks. 
Hulkusime ja hulkusime... mina ja Olbrei... ja mõtle- 
sime, et mis ette võtta. Laupäeva õhtuke, pole kuhugi 
minna. Ja mõtlesime siis, et olgu, et läheme kord üle 

hulga aja kohvimajasse. Ja näed — nagu pulmad oleksid 
tulemas... hahahaa!» — 

Joel Neegos, muutudes aiva rahutumaks, naeris: 

«Ega tea... ehk on kah midagi niisugust.» 

Teisest lauast hüüti: 

«Jah, päris tõsi. Arvate, et meil parem palk oli! Täpselt 
samuti — igav. Praegu oleks õige aeg niisugust uhket 
kokkusattumist veidi juubeldada.» 

Tooni Madisson vaatas vilksti enda vastas isuvat Joel 
Neegost. Talle näis, nagu oleks see äkki unustanud kõik 
oma mured, kõik oma ahastused, kõik viimase poolpäeva 
tähelepanekudki. Suur, tugev, pruunides silmades uljalt 
rõõmus läige, pea julgena kuklasse heidetud — sellisena 
oli seda meest imeteldud siin juba aastaid, meest, kes 
seadis alati sõpruskonna kõrgemale oma isiklikkudest 
huvidest. Kuum kohvikuruum oli talle suure annuse verd 
näkku surunud, see õhetas nüüd tõmmuna, paksud nina- 
tiivad näisid puhuti värisevat, nagu lehviks kõikjal 
ümberringi üpris peen lõhnake, mida tuleks haista, kind- 
laks määrata. Ja Tooni Madisson silmitses ivake aega 
mõtlikul ilmel oma lauallebavaid sõrmi, otsustas viimaks 
ning ütles: 

«Härra Neegos!» 

Hüütav pöördus kärmesti ja vastas: 

«Jah... palun.» 

«Vaadake,» ütles tüdruk. «Ma olen teiega ammu juba 
paari küsimuse üle vestelda tahtnud. Kas te... ei saa- 
daks mind täna. Muidugi mitte praegu, vaid siis, kui ma 
minema hakkan.» 

«Loomulikult ... kõige parema meelega, preili Tooni,» 
ütles Joel Neegos, tundis aga samal ajal ometi, et õigu- 
pärast ei võiks ta seda lubada. Jah, see on nõnda, ta 
peaks sõpradega ka täna kaasa minema, nendega koos 
istuma — kas või lahkumiseks, — võimalik, et ta ei juhtu 

enam paljude aastate jooksul endisse õhkkonda, vanadele 
teedele. Aga ta tundis samuti, kuidas naise kutse hak- 
kas teda ärritama, pani tas midagi hõõguma. Nagu püü- 
«des endas kasvama hakanud kahtlusi silmapilkselt hää- 
Dutada, lisas ta kiiresti, kallates endale soodat: «Ja üks- 
kõik, millal te tahate minema hakata, — kas praegu või 
tunni pärast. Olen teie alandlik ori, millal te seda aga 
soovite!» 

«Ärge lubage, ärge lubage! Võib järsku juhtuda, et ma 
teilt midagi... nõuan,» ütles Tooni Madisson ja muigas 
ebamääraselt. 

«Nõudke!» ütles Joel Neegos galantselt. 

«Rüütel, eks ole?» 

«Ikka jõudumööda... ka praegu veel!» 

Teised vestlesid läbisegi, paariti. Nad rääkisid tühis- 
test pisiasjadest, tundsid ka praegu silmnähtavat igavust. 
Ainult Ollino, see masajas notar, jäi nagu alati tähele- 
panelikuks, rääkides üht asja ja kuulatades samal ajal 
hoopis midagi muud. Ta käändus järsku ja küsis, hääles 
kerge kadedus: 

«Millest siin nii tagasihoidlikult sosistatakse... ja 
kihistatakse? Ega ometi mitte minu üle, sõber Joel?» 

Joel Neegos vastas, muutudes vana kaasvõitleja vastu 
jälle vaenulikuks: 

«Pole põhjust. Või arvad sa end nii... nii koomiliseks, 
et sinu üle naerma peab?» 

Ja Tooni Madissongi tähendas: 

«Jah, ärge rääkige rumalusi. Me pole ometi vana- 
moorid, kes teisi aina taga klatšivad. On ju vahel rää- 
kida ka midagi niisugust, mis ei tarvitse teisi huvitada.» 

Siis istuti vähe aega üsna vaikselt, igal nähtavasti 
tegemist omaenda mõtetega. Naaberlaua juures mängiti 
ikka veel doominot; kuskil teisal räägiti jälle poliitikast, 
suunurkadel ettevaatlikkus; veel vähe kaugemal konutas 

üksik mees kohviklaasi taga ja näis tähelepanelikult kuu- 
lavat: võib-olla muusikat, võib aga ka olla, et midagi 
muud... Ettekandjad vilksatasid kärmetena edasi-tagasi, 
väsimatud hinged, alati liikvel. Ja juba mitmendat korda 
ainsa päeva jooksul tabas Joel Neegos küüraka jälle oma 
mõtete aimamiselt: see asetas oma kõhna käe ta põlvele, 
noogutas ning ütles: 

«Jah, vaata — kuidas endale ülalpidamist teenitakse. 
Ilma nurisemata ja ilma manamisteta. Ollakse ometi 
kah inimesed keskkoolist. Sina aga tõotaksid kindlasti 
endale kuuli pähe lasta, kui sa peaksid näiteks... oobe- 
riks hakkama.» 

«Noh, ei tea,» vastas Joel Neegos ja mõtles järsku — 
ja küllap tõesti esimest korda maailmas — et täit väär- 
tust tuleb anda vaid ühele asjale, elule. Kõik muu peab 
paratamatult omandama kõrvalise tähtsuse, kõik muu 
peab muutuma vaid abinõuks, Talle meenus koolivend- 
ohvitser, kes oli alles hommikupoolikul arendanud oma 
veidrat teooriat, et inimene eksisteerib oma mateeria täie 
teadvusega vaid ainus kord, lagunedes varsti oma alg- 
osadeks lõplikult, tagasipöörmatult. Ja neid äsja tek- 
kinud mõteteniite aina edasi harutades pidi ta lisama, 
joonistades soodaklaasiga lauale suuri ringe: «Ei tea jah, 
Võib juhtuda sedasi, võib aga juhtuda ka teisiti. Kui ma 
kord juba valiku ees seisaksin, siis ehk lepiksin... hal- 
vemagagi.» 

«Ja lihtsalt — elaksid!» ütles väike küürakas julgusta- 
valt.» 

«Jah, lihtsalt elaksin!» noogutas Joel Neegos ja sulges 
hetkeks silmad. 

Jutusumin, mis ta ümber vahetpidamatult kees ja pul- 
bitses, hakkas pikkamisi väsitama. Tekkis kujutlus mil- 
lestki juhmilt kohaltammuvast, millestki, mis ei liigu, 
aina vedeleb. Sõnad ja laused, mis ta kuulis, tundusid 

puhuti nii mõttetutena, et tal sellest mõttetusest viimaks 
halb hakkas. Milleks siin konutada, milleks siin asjatult 
oma kallist aega raisata? küsis ta endamisi ja kiigutas 
end veidi aega edasi-tagasi, lõug peopesadel. Orkester 
mängis nukrat vene romanssi, mis meelitas paljusid ligi 
ümisema; kui see viimaks katkes, plaksutati hardu- 
nult. Ja ta otsustas äkki, et kui ta lähebki ehk täna ühes 
oma vanade sõpradega kuhugi istuma, kas koolivenna 
juurde või mõnda vaiksesse kõrtsikesse, siis teeb ta seda 
vaid õige lühikeseks ajaks, ainult kuni keskööni... 

Kui muusika viimaks vaikis ja mängijad oma pillidega 
lahkusid, jäi inimesi veelgi vähemaks. Kõikjal leidus juba 
vabu laudu, avarust, suitski muutus hõredamaks ja tõm- 
bus vastu põrandat. Nüüd hõljus see madala pilvena 
pärani seisva ukse poole, venis selle kaudu eeskotta, 
ronis mööda trepiastmeid üles, hõljus uulitsale. Ventilaa- 
tor undas ühetasaselt, rahulikult, kiretult. Ja kaks euroo- 
pastunud narri (kes pidanuks õieti palka saama võõra- 
maistelt ministeeriumidelt) kuskil selja taga hakkasid 
rääkima prantsuse ning inglise moodsaimast kunstist, 
imestusväärsetest asjadest, üpris kohastest meie uueks 
kultuuriorientatsiooniks. 

Küürakas küsis viimaks, jälgides Joel Neegost uudis- 
himulike silmadega: 

«Noh, kas sa ei mõtlegi veel oma asju ajama hakata? 
Siin näikse ju istuvat nii mõnigi meie vanadest ja kaa- 
lukatest vilistlastest.» 

Joel Neegos vastas, tundes end nagu milleski süüdla- 
sena: 

«Tõtt ütelda... ega ei viitsi.» 

«Võib olla, et see oleks ehk siiski tarvilik?» küsis küü- 
rakas vähese vaikimise järel. 

Joel Neegos kehitas õlgu. Praegu, ümbritsetuna oma 
vanadest headest kamraadidest, ei pidanud ta oma seisu- 

korda jälle pooltki nii hulluks, kui ta teadis seda samal 
ajal ometi tõelikult olevat. Ta oli nagu kaheks osaks kil- 
lunenud, ja üks osa temast pooldas käegalöömist, kuna 
elada on ju vaid ainus kord, ja teine osa temast regist- 
reeris seisukorda kainelt, seismograafilise täpsusega. 
Liigutades oma tugevaid, sõlmedena esile tõusvaid lõua- 
pärasid, ütles ta venitades: 

«Võib-olla küll, Jah, ma usun, et ongi. Aga ma arvan, 
et sa ei või endale kujutada, kui vastik on mul säärase 
jutuga peale hakata. Siiani oli mul nende isandatega 
tegemist peamiselt joogilauas ... kokkujoomisel.» 

«Noh, seda lihtsam,» arvas küürakas. 

«Ei, vastupidi — just seda raskem,» sõnas Joel Nee- 
gos ja raputas pead. Ta tahtis öelda veel midagi oma 
tunnetest, ei teinud seda aga siiski, sest notar Ollino 
muutus jälle tähelepanelikuks ja kuulas luurates. — 
Muidugi, milleks oma saladust enneaegselt välja pasun- 
dada, kõigile teatavaks teha? mõtles Joel Neegos iroonili- 
selt. Polnud küll kahtlust, et üks kui teine on sellest juba 
informeeritud, — käemehed, kibestunud ning vihased, 
hoolitsesid kindlasti kuulujuttude tekkimise eest, — aga 
omalt poolt neile kuulujuttudele veel lisa anda ta siiski ei 
tahtnud. Viimase tilga soodavett kuivavasse kurku kalla- 
nud tellis ta kohe uue pudeli, nõjatus õlaga vastu seina, 
näis kõrvalt vaadates väga hajameelsena, väga ükskõik- 
sena. 

Samas aga muutus ta uuesti erksaks, kuna Juhan Saat 
ja Ollino hakkasid nüüd rääkima mõnedest tuttavatest, 
kes asusid Tallinnas. Ka nemad olid kuulunud kord 
samasse ringkonda, kuhu kuulusid kõik need, kes siin 
praegu igavust tundsid, ja nõnda haaras too vestlus teda 
kohe kaasa. Väike paks notar ütles, tehes käega eba- 
määrase liigutuse: 

«Aadu Sammal? Ah kus ta elab ja mis ta teeb? Päris 

kindlasti ei tea ma temast midagi, aga niipalju on iga- 
tahes kuulda olnud, et ta end... kuidagi ikka läbi veab. 
Kerge pole tal kindlasti, seda võib juba arvata. Teenivat 
teedeministeeriumis abijõuna, tunnitasu eest. Umbes viis- 
kümmend krooni või veidi vähem kuus. Just enne oma 
vekslikrahhi võttis, naiivne hing, naise, talvel olevat 
lapski sündinud... ja pankade täitelehed pigistavad veel 
kaks viiendikku minema. Jääb järele... midagi kolme- 
kümne viie krooni ümber. Igatahes vähe, et elada, ja 
palju, et surra.» 

«Sedap* nüüd küll, jah, siis ei ole tal kerge,» noogutas 
Juhan Saat säärase ilmega, nagu oleks ta enda seisukord 
teisega võrreldes otse kuninglik. «Või laps ka juba pere- 
konnas... Nojah, nojah...» 

«Ma ju ütlesin, kui mulle räägiti, et jätnud vähemalt 
seegi luksus tuleviku peale...» ütles notar Ollino ja vilk- 
satas vaadata Tooni Madissoni poole, otsekui oleks ta 
praegu öelnud midagi eriliselt pikantset, kahemõttelist, 
väga vaimukat. 

«Ju oleks ehk tõesti targem olnud...» venitas Saat. 

Notar Ollino ütles: 

«Ei noh, mis seal kõnelda, Mehed tema olukorras pea- 
vad loobuma... nii mõnestki marjakesest, hehehee.» 

Niitmaa, väike keeleteadlane, pahvatas naerma ja 
ütles: 

«Ta oli kah kuradi mees, pa-gan teda võtaks! Andke 
andeks, preili, et ma vannun. Teate, sõbrad, kui ma hak- 
kaksin praegu temast pajatama, siis ma saaksin lõpetada 
vast alles homme, hahahaa!» Ning rõõmsalt sädelevate 
silmadega hakkas ta kohe jutustama: «Kord, ma mäletan, 
oli tal kaks tuttavat preilit, omakandi inimesed... üsna 
süütu sõprus. Südamlikud, kenad lapsed! Ma olen veel 
nüüdki vahel mõtelnud, et kus nad küll võivad praegu 
olla, — Nad olid nimelt tuupijad ja lõpetasid oma teadus- 

konna peaaegu normaalajaga. Kui me jälle ühel hom- 
mikupoolikul oma seiklustelt koju jõudsime, tuli Aadu 
Samblal äkki idee pähe, viia neile armsatele daamidele 
paar kimbukest lilli. — On ju sääraseid vanamoorikesi, 
kes neid öösiti müüvad. — Hästi: mõeldud, tehtud. 
Ostame terve korvitäie kullerkuppe ja muud prahti ja 
seame sammud Tiigi tänava poole... ise muidugi kõva 
auru all. Eesuks aga — kinni. Noh, mis teha? Tänava 
ääres seisab kuur, kui hästi julge ja osav olla, võiks sel- 
lest üle pääseda. Ja jälle — mõeldud, tehtud... hõpp- 
hõpp! Mina olen kerge kondiga — noh, vana keskkooli- 
aegne sportlane — pistan kohe ronima. Vinnan teised 
kah üles. Ainult paar paksemat ja rasvasemat eksem- 
plari jäi tänavale ootama. Varsti olemegi hoovil, akende 
taga. Sammal koputab — ei midagi. Koputab veel kord 
— ei midagi. Koputab kolmandat korda — nšitsilikult 
valendav kogu tuleb akna juurde, lükkab selle lahti ja 
hakkab tigedasti vanduma. Noh, väga lihtne, teate, — 
vanad parunipreilid, kes elasid hoovipoolses korteris. 
Hahahaa! Naersime pärast... nii et...» 

Naerdi ka praegu, kuigi see lugu oli sellisena ettekan- 
tult üsna tavaline, tühine, veidi ehk rumalgi. Aga kõik 
nad oskasid näha kaugemale sõnade pealiskaudsusest, 
sügavamale läbi lausete pinnakihtide. Joel Neegos mõt- 
les endamisi, et küllap igaüks kujutleb seda lugu endale 
kindlasti vastavalt oma temperamendile ning hoole. 
Kolmekümne-aastaste meeste silmad muigasid muhedalt, 
hambad välkusid huulte varjust. Ning suure, laialivedava 
ebakõlana lõi üldisse meeleollu Tooni Madissoni irooni- 
line hääl, kui neiu ütles: 

«Kas te, kaasvõitleja Niitmaa, arvate siis, et see oli 
väga vaimurikas tegu?» 

«Aga... aga... kas see polnud siis tore nali, preili 
Madisson?» 

«Ei, vabandage, mina igatahes küll ei leia. Sundisite 
teisi majaelanikke neist vaestest preilidest... halvaks- 
panevalt rääkima. Nagu ei tea, missugustest tüdruku- 
test, kelle juurde võidakse sisse murda veel hommikuse 
koidu ajalgi... vaat seda te saavutasite!» 

«Oh... kuulge nüüd! Maailmas peab ikka veidi val- 
latusigi tegema. Mõistlikud inimesed saavad sääras- 
test tudengivempudest aru, kes aga neist aru ei saa, 
need on lollpead,» ütles blond Olbrei kangesti jämeda 
häälega. 

«Kenad tudengivembud, mis heidavad kaasvõitlejate 
peale halba varju!» vaidles Tooni Madisson. «Või 
arvate, et neile teie tuttavatele preilidele majas hiljem 
hea silmaga vaadati!» 

«Siiski, te olete natuke liiga vali kohtunik... Ega me 
ju munkädena ja nunnadena kah elada ei saa... surm- 
tõsistena,» ütles Niitmaa ja naeris õlanukke kahemõtteli- 
selt kõrgele tõstes. 

Juhan Saat, keda näis ikka veel huvitavat Aadu 
Sambla elukäik, küsis: 

«Nii et... head pole sel kenal mehikesel siis mitte 
midagi...? Ei praegusel silmapilgul ega unistustes tule- 
vikugi peale?» 

«Vaevalt, et tal neid olla võib,» noogutas kõikteadja 
notar. «Häda seisab ju ka selles, et kui sul kord viltu 
kipub minema ja kui sa ei suuda end enam korralikult 
riidesse panna ja pead elama kolme inimesega ühesain- 
sas kitsas toapunnis, siis tekib sinust teistes ligimestes 
paratamatult ka niisugune ettekujutus, et mis mees sa 
ikka enam oled! Tühine poolteist!... nõnda ütelda. 
Minuga oli ju tä-pi-pealt niisamuti, kui ma oma väikes- 
tesse kimbatustesse sattusin. Kuula siin, kuula seal — 
mitte midagi! Aga mina olin ometi poissmees, kellele 
andestatakse alati rohkem kui naisemehele. — Ah jaa, 

muuseas — Palugi aktsiad aina langevad!» hüüdis notar 
Ollino järsku elavalt-lõbusalt nipsu lüües, nagu oleks 
talle alles nüüd meelde tulnud midagi eriti huvitavat. 
«Ma ei tea, kui palju ajaleheneegrid harilikult teenivad, 
-aga küllap see on ikka üsna vilets leib, — ta ei jõua 
enam oma asju korras hoida! Igatahes, olgu see täiesti 
omavaheline jutt: paar esimest pääsukest jõudsid juba 
minuni. Ja oodata on veelgi suuremal hulgal. Väliselt on 
ta samuti juba päris alla käinud.» 

Joel Neegos kuulas hajameelselt. Notar Ollino vii- 
maste sõnade puhul ei suutnud ta enam rahulikuks 
jääda, ajas enda äkki sirgu ja ütles: 

«Täiesti omavaheline jutt, mida räägitakse kaheksa- 

hingelises laudkonnas. Ma usun, et me kõik olime Paluga 
küllalt head sõbrad, tema üle seljataga irvitada — see on 
sigadus! Ei maksa siiski oma klatšikalduvusele nii vaba 
voli anda, armas confrater Ollino.» 
- «Noh, see pole ka jumal teab missugune eriline sala- 
dus,» ütles notar külmu kortsutades. «Protestitud veks- 
lid — need pole ju ometi mingisugused äriraamatud, 
mida peab saladuses hoidma.» 

«Vabanda, igal asjal on oma koht, oma aeg ja... 
oma kaal,» ütles Joel Neegos. 

Laudkonda sigis selle lühikese kahekõne tõttu jälle 
tilluke ebakõla. Vaikiti: kes tüdinenud ilmel enda ette 
vahtides, kes suitsetades, kes oma tellitud jooki rüübates. 
Väike paks notar, kelle enesetunnet oli jälle valusasti 
puudutatud, punetas nagu moon. 

Joel Neegose pilk kohtas Tooni Madissoni oma, ja 
kuna viimases näis peegelduvat ilmne heakskiit, muutus 
ta süda korraga soojaks ja... nukraks. Ta oli nüüd väga 
rõõmus, et teda oli saatjaks kutsutud, jah, see on hea, ta 
tahaks selle targa tüdrukuga tõesti üsna tõsiselt vestelda. 
Tekkis kartlik mõte, et veel pole kõik kaotatud, et 

veel on võimalik üht-teist parandada, ja kuidagi alatead- 
likult tajus ta, et see paranemine võiks tulla just sealt 
poolt, kuhu ta süda oli järsku kiskuma hakanud. Ja oli 
äkki lausa veider mõelda, et ta polnud veel kunagi seni 
märganud selle noore naise kenadust, tema füüsilist 
võlu, tema iseloomujooni, mis üllatasid oma loomupärase 
arukusega. 

Küürakas ütles, kummardudes talle lähemale: 

«Nii et sa arvad siis paremaks... käega visata...?» 

Joel Neegose mõtted olid laokil. 

«Käega visata — millele?» küsis ta hajameelselt. 

«Ma mõtlen ikka su kavatsusest end veidi haledaks 
teha ja üht-teist kuulata,» ütles küürakas. «Vaatasin 
praegu ringi... Osa härrasid on juba läinud.» 

Tuli sisse salk lõbusaid ja üleolevalt enesekindlaid 
ärijuute, kes vestlesid omavahel käratsedes; üksteisest 
üle rääkides. 

Ja Joel Neegos seletas järsku ootamatu ägedusega: 

«Jäta, jäta, vennas! Jä-ta! Milleks, palun! Nagu olek- 
sin ma selle kõige üle täna veel vähe muret tundnud. 
Hästi — mingu kuidas läheb! Rinnutsi jõele vastu suruda 
pole kah ometi mõtet. Niikuinii on mulle ainult üks päe- 
vake kingitud, mille jooksul ma võin ennast veel täis- 
väärtusliku inimesena tunda, Esmaspäeval olen ma juba 
põhjas, peanuppki ei paista enam välja. Ja ärgu 
paistku — mis siis! Praegu aga istun ma sõprade seltsis 
ja lõpp! Mitte mingit närutsemist ega küüru selgatõm- 
bamist, praegu me — elame veel! Pidutseme vaikses 
koosviibimises oma ammuaegset tutvust... Eks nelja- 
kümne kaheksa tunni pärast või ehk vareminigi hakkame 
tallama härrade asjameeste uksepakke ja vaatame, kas 
nad tunnevad mind veel või oodatakse jälle suure igat- 
susega, et ma rutemini jalga laseksin. Jah... käigu kus 
kurat, mina neid täna enam paluma ei lähe!» Ja ta 

kordas veel kord, laual lebav käsi rusikaks surutud: «Ei 
lähe. Tulgu mis tuleb — ei lähe!» 

«Nagu arvad,» noogutas küürakas. 

Niitmaa, väike keeleteadlane, küsis uudishimulikult: 

«Kuhu sa ei lähe?» 

«Noh, see pole tähtis, kuhu,» vastas Joel Neegos ja 
naeris lõbusalt. Ja tegi kohe laia liigutuse, nagu 
kunagi mees, kes hoolib maailmas õige vähesest: «Jah, 
see pole tähtis, kuhu ma ei lähe, tähtis on aga see, 
kuhu ma lähen. Nii. Ja nüüd, armsad kaasvõitlejad 
— üks ettepanek. Minul on siin linnas vana koolivend, 
tõsi küll, veidrik, aga selle eest väga heasüdamlik. Ja see 
koolivend kutsub teid kõiki minu kaudu endale võõrsile. 
Lähme. Tehtud! Ootamatustel ja ebatavalisel — laskem 
elada! Kas tulete, kaasvõitlejad? Muuseas — seal on 
kindlasti ees veel teisigi sõpru.» 

Naerdi, kahistati jalgadega. Noh, mis siis, võib ju min- 
na, näisid ütlevat kõik need rõõmsad näod, mis talle 
praegu otsa vaatasid. Vana kaardivägi... vana kaardi- 
vägi... mõtles ta vaimustatult, hoogu sattudes. Siis kuu- 
lis ta endale vaikselt, peaaegu sosinal öeldavat: 

«Aga teie lubadus, härra Neegos?» 

Joel Neegos tegi vaid ulja käeliigutuse ja ütles pisut 
pateetiliselt: 

«Täidan selle, preili Tooni!» 

Tõusti, kolistati saabastega, tõugati toole. 

Ja hakati kohe kergemeelselt lärmates minema. 


JALUTUS TOOMEORUS 


(ÕU oli ilus, soe, rohekalt läbipaistev. Tuul oli nüüd 

täiesti vaikinud ja ainult pea kohal kummuva heleda 
laotuse poole vaadates võis seda aimata, — kerged pilve- 
koonlad sõudsid pikkamisi üle linna. Majad hõõgusid 
kuumust ja umbust nagu mesilastarud peale päikese- 
loojangut, lõhnasid kõigi inimlikkude lõhnadega, näisid 
nagu suuremaks kasvavat ja tundusid palju raskemad 
kui ergavas päikesevalguses, Siin-seal akende taga vil- 
kus juba süüdatud lampe, suurem osa kortereid mattus 
aga veel pimedusse, kuna nende omanikud olid nähta- 
vasti väljas. Ja nagu keskpäevases unenäos, nõnda nägi 
Joel Neegos ka praegu suuri lehtpuid oma latvu hiigel- 
kobaratena vastu rohekassinist fooni üles sirutavat, nagu 
oleksid need emakese maa enda suured iminapad, mis 
ulatavad end ahmides vastu tulikuivaie, otsekui tolmu- 
sele laotusele. 

Vana kaardivägi marssis läbi tänavate, käratses, elas 
jälle oma lõbusat elu, naeris ning naljatas. Raskesti ja 
rõõmsalt lõid jalad vastu kivisillutist, vastu suuri pae- 
tahvleid. Aeg-ajalt põrutati rusikatega vastu seinu ja 
planke, nõnda et need vaikselt kõmisema hakkasid. Tu- 
letati jälle meelde mõnd hiilgavat seiklust; tunti kõige 
üle pulbitsevat heameelt; mainiti tänaseid võimalusi, 
tundmatuid, erutavaid oma ootamatustega. Mis siis, tuleb 
ju seigelda, nõnda see tudengielu juba on, öeldi ükstei- 
sele närvliku naeru saatel, sest aeg-ajalt näis ärkavat 
ühes kui teises ivake kriitilist mõistustki. Kui Vallikraavi 
tänava nurgani jõuti, kust Tooni Madisson ja Joel Nee- 
gos pidid üles pöörduma, kinnitati viimasele lärmakalt- 
uljalt, et ärgu ta lasku end siis kuigi kaua oodata, jah, 
ärgu ta seda tehku, — sõprus seisku ikka väärikal kohal, 
sõpruse lipp hoitagu ikka kõige kõrgemal! 

«Muidugi — peale kohustuste daamide vastu,» ütles 
notar Ollino ja naeratas veidi nagu kõveralt. 

Ja Niitmaa, väike keelemees, ütles omaltki poolt: 

«Õige! Õige! Daamid ja sõbrad, nii on ikka kõigi 
aegade aumeeste lipukiri kõlanud!» 

«Ning kümnendas järjekorras loengusaalid ja raama- 
tud, hahahaa!» hüüdis keegi naeru lõkerdades, küllap vist 
Kingsepp, see teoloog. 

Joel Neegos andis küürakale aadressi, lubas hiljemalt 
tunni aja pärast järel olla, viipas tudengitervituse. Tooni 
Madisson seisis mõni samm kaugemal ja ootas teda 
vaikselt. Hakati minema, sammuti mööda kõverduvat 
uulitsat pikkamisi edasi; paremal kõrge Toome nõlvak, 
vasakul suur, määrdunud seintega trükikoda, raske ja 
korrapärane nagu tahutud külgedega graniidikamakas. 
Aedadest imbus hoogude kaupa seda sooja, imarmagusat 
lõhna, mis iseloomustab tavaliselt kasvamishoost tulvil 
kevadöid, mil kõikjal pinna all võib ammugi aimata kää- 

rivat elujõudu. Ja lõhnavat näis täna mitte üksi muru, 
mis tärkas lopsakana, muld Toome külgedel, vaid hall 
kivisillutiski jalgade all ning hele taevaski kõrgel pea 
kohal. 

Esialgu sammusid nad vaikides, kõrvuti, endamisi hä- 
marusse vahtides. Joel Neegosel oli tunne, nagu peaks 
ta kõigi viisakusreeglite kohaselt kõnelema hakkama, 
ometi aga oli nii hea edasi astuda midagi ütlemata, pä- 
ris sõnatult. Tüdruk vaatas ikka veel maha; ta paistis 
nüüd veelgi pisem, selle eest aga priskem ja — näis sa- 
muti lõhnavat. See oli mingi imeline, kõigisse meeltesse 
sööbiv värskus, mis ta endast levitas: nooruslikkus, sü- 
damlikkus, seletamatu kodusus. Tal oli seljas tume siid- 
mantel, puhuti läigatasid ta õlad nagu metallistena, väike 
teisele kõrvale nihutatud mütsike jättis vabaks enamiku 
ta süsimustadest juustest. Ja ses üliraskes raamistikus, 
ümberringi kitsas linnatänav oma vanade majade muhk- 
like mügerikkudega, tundus ta nägu äkki selliselt hele- 
dana, et Joel Neegosele paistis, nagu võiks säärane läbi- 
paistev, peaaegu helkiv nägu olla maailmas vaid ühel 
inimesel, ainult sellel noorel naisel üksi... 

«Näete. .. kui ilus õhtu on täna...» ütles ta hetke pä- 
rast, sest ta mõtles jälle, et oleks vaja vestlust alustada, 
et seda temalt ehk nõutaksegi. 

«Muidugi... ma näen ju! Palun, miks te üldse veel 
seda alla kriipsutate. . .» 

«Vabandage!» 

Joel Neegos punastas, muutus poisikeselikult kohme- 
tuks, tundis end ebakindlalt. Kuid nooruslikust roman- 
tikast kääriv õrnusehoog enda kõrval kõndija vastu 
püsis siiski edasi ja tasandas ta pahameelt, See, mis 
ta hinges selsinatsel segadusehetkel kääris, polnud 
aga enam tagasihoidlik ja vaikne nukrameelsus, pige- 
mini ehk tasumist ihkav, pisut naeruväärne solvunuviha. 

Ja kuna teda hakkas samal ajal vaevama veel üsna ta- 
valine noorukikohmetus (just nagu siis, mil ta käis häbe- 
liku gümnasistina oma esimesi käimisi), poleks ta enam 
paremagi tahtmise juures midagi lisada mõistnud, jah, 
ta oli segane, ta oli löödud! 

Jõuti anatoomikumi taha Toomeorgu ja Joel Neegos 
käändus kohe vaikides vasakule, et suunduda Pepleri 
tänavasse. Kuid oma imestuseks nägi ta, et tüdruk seadis 
sammu hoopis teises sihis. Kuigi äsjane vimmatunne 
rõhus ikka veel ta südant, suutis ta siiski kainelt otsus- 
tada, et küllap vist kavatseb preili Madisson väikest õh- 
tust jalutuskäiku. Tähendab — selleks mind ligi kutsu- 
tigi, et ma kujutaksin endast midagi kaitsevaimu tao- 
list, — on ju pimedas Toome ümbruses hulkumas tüüpe, 
kes käivad õhtuti otsimas endale partnereid... mõtles ta 
veelgi enam solvudes. Aga ilus siin ju oli, seda ei saa- 
nud salata; ja kummardudes tüdrukule lähemale, julges 
ta jälle viimaks küsida, ehkki ta kartis, et talle vasta- 
takse nagu äsjagi: 

«Tahate, nagu näha, jalutada?» 

«Jah, härra Neegos, just seda ma tahan!» vastas Tooni 
Madisson ja muigas nüüd sõbralikult. 

Joel Neegos ütles, katsudes samuti muiata, — vähe- 
malt niigi palju, et varjata selle taha oma kohmetust: 

«Hästi, jalutame.» Aga ta hääl oli liialt kobav, ebakin- 
del, ja sestap jättis ta kohe teesklemise. Ta lisas, surudes 
käed taskutesse: «Loomulikult... kui minu seltskond teid 
liiga palju ei häiri. Igatahes näib selleks eeldusi 
olevat.» 

«Nii? Miks te seda arvate?» küsis Tooni Madisson. 

«Noh, muidu poleks te ju nii kurjalt mulle peale kära- 
tanud. See oli ju peaaegu sama, mis meeste omavaheli- 
ses leksikonis — pidage lõuad,» ütles Joel Neegos. 

Tüdruk naeris jälle, tõsines aga siis ja ütles: 

«Noh, ärge pahandage. Nõnda polnud see nüüd küll 
mõeldud. Aga... vihane olin ma tõepoolest, seda ma ei 
salga.» 

«Miks?» küsis Joel Neegos. 

Vaikus. 

Joel Neegos ootas vähe aega ja küsis jälle: 

«Miks?» 

Ja kui ta nüüdki vastust ei saanud, kordas ta veel kord. 

«Aga miks, palun? Ütelge siis vähemalt: miks?» 

Vaikus. 

Mindi ühishauast mööda, käänduti vasakule. Jälle oli 
ühel pool kõrge ning tume mäenõlvak, soojust hõõguv ja 
pehmetooniline, teisel pool aga puudusid nüüd majad. 
Pea kohal õõtsuvad puud lasksid kevadtaeva kahvatut 
helki läbi oksade ja kõnnitee sirgus otse edasi nagu tume 
nahkrihm, siin-seal katkestatud süsimustadest varju- 
laikudest. Pinkidel, mis asusid oma seljatugedega pea- 
aegu vastu mäekülge, istusid inimesed — armastajad, 
paariti. Ja aeg-ajalt juhtus teisi selliseid vastugi tulema, 
enamasti käsikäes, vaikides, ainult harva tasakesi ves- 
teldes. 

Tooni Madisson ütles viimaks: 

«Miks? Aga seepärast, et te mulle... pettumuse val- 
mistasite.» 

See vastus oli niivõrd ootamatu, et Joel Neegos suutis 
jälle tükikese aja jooksul vaid suud maigutada. Nõn- 
daks — ta olevat sellele tüdrukule pettumuse valmista- 
nud... mõtles ta. Ometi ei tulnud tal oma käitumises 
meelde midagi iseäralikku, mitte midagi, mis võis põh- 
justada säärast oletust. 

Kuid ta ei tahtnud näida liiga taipamatuna. Ja suru- 
des huuled hetkeks nagu ahastades vastamisi, kurgus 
kange tarve neelatada, pomises ta viimaks ebamääraselt: 

«Jah... ma tean... vabandage mind, palun.» 

Tooni Madisson pöördus kiiresti. 

«Mida te teate, härra Neegos?» küsis ta hämmastunult. 

Ja Joel Neegos valetas, nüüd juba kohmetust teesel- 
des: 

«Noh, ma tean seda, et... et see oli väga... rumal. 
Aga arvestage, palun, et ma pole täna kuigi võimeline 
oma tegusid kontrollima. Ja pealegi... ta vihastas mind 
oma edevusega. Mis ta's — laiutab. Vähemalt sõprade 
seltsis... ei maksaks seda ikka teha!» 

«Nii...? Vihastas teid...? Kes nimelt?» küsis Tooni 
Madisson üha kestva imestusega, kehitas õlgu ja lisas: 
«Vaadake, härra Neegos, nüüd ma tõesti.., ei mõista 
teid.» 

Ja ikka aina edasi luisates ning hingelist segadust näi- 
deldes pomises Joel Neegos: 

«Kas te siis... ei mõtelnudki minu nääklemist selle 
rasvahanetaolise notariga, selle haljale oksale trügiva 
kaasavarakütiga? Kas te's... sellepärast ei pahanda- 
nudki?» 

Tüdruk küsis kohe tõsinedes: 

«Te arvasite siis, et te sellega minule mingi pettu- 
muse valmistasite?» 

«Jah,» ütles Joel Neegos. «Sest vaadake... muud ma 
tõesti ei suuda meelde tuletada.» 

Tüdruk, tundes nüüd omakorda kerget kohmetust, üt- 
les hetke pärast: 

«Ei, mitte sellega. Muuseas — see, et te talle ta up- 
sakuse pärast märkuse tegite, oli minu arvates õige. Et 
te teda aga seljataga rasvahaneks nimetate, teda mõni- 
tate, on... andke andeks... inetu.» 

«Vabandan,» ütles Joel Neegos lühidalt. 

Vaikus. Mindi ikka kõrvuti. Toomeorg muutus järjest 
pimedamaks. Suured, soomuseid meenutavad ööpilved 
tõusid taevasse. Kõrgemal puude latvades hakkas juba 

tuul kahisema. Joel Neegos mõtles, et oleks asjatu enam 
edasi” vestelda, sest vaevalt suudaks ta praegu selle 
omapärase partneri meele järgi olla. See on naiselik ka- 
valus, alateadlik emaslikkus — kruvida kogu aeg teise 
sugupoole uudishimu aina kõrgemale, erutada seda oma 
näilise ükskõiksuse või tujukusega... mõtles ta kohe 
küüniliselt. Ning taas kannatlikuks muutudes, püüdes 
koguni samuti ükskõiksust teeselda, hakkas ta nüüd tasa- 
kesi vilistama, astudes edasi õige muretuna näival sam- 
mul, käed taskus. 

Ja ta ei eksinud oma elumehe-prognoosiga: varsti kü- 
sis Tooni Madisson hoopis sõbralikumalt: 

«Härra Neegos, kas te pole siis põrmugi huvitatud? 
Mitte põrmugi, ah?» 

Joel Neegos naeratas aga endamisi, teeskles jälle aru- 
saamatust ja küsis vastuseks: 


«Millest?» 
«Noh... vähemalt sellestki, et millega te mind pa- 
handada võisite... mulle pettumust valmistasite,» sele- 


tas Tooni Madisson ja näis nüüd naiivse tütarlapsena. 

Joel Neegos kehitas õlgu. 

«Mäletavasti pärisin ma teilt juba kahel korral. Noh... 
vastust ei tulnud!» ütles ta irooniliselt. «Ja parem siis 
juba ära oodata, mil te ise rääkida suvatsete.» 

Vaikus. 

Korraga hakkas Tooni Madisson kõnelema, tõsiselt, 
kuidagi vanainimeselikult, esialgu siin-seal sõnadel või 
lausetel komistades, siis aga hoopis ladusalt, lausa 
hoogu sattudes: 

«Jah, vaadake — vend rääkis mulle, et te tänasest 
peale end parandate... mitte tilkagi viina enam suhu ei 
võta... Täiesti tagasi tõmbute ja uut elu alustate... kui 
me tarvitame seda labast väljendust... Ta ütles mulle, 
et vähemalt teie ise usute esialgu sääraseid tõotusi... 

Kuigi need tõotused võivad kõiki teisi, kes teid tunnevad, 
ainult muigama panna... Aga mina-astusin südilt teie 
eest välja ja ütlesin, et kindlasti viite te oma tahtmise 
läbi ega kaldu sellest, mis te lubate, küünevõrdki kõrvale. 
Jaan... aina naeris... Jah, ta olevat esimene mees, kes 
niisugusel korral käed risti paneks ja jumalat tänaks, 
sest tal olevat teist tõesti kahju, seletas ta mulle. Ta 
teadvat aga päris kindlasti, et te ei suuda oma halvale 
minale vastu panna ja kaldute kõrvale juba esimesel 
soodsal võimalusel. Ja te oleksite pidanud nägema, kui- 
das ta mulle pilkavalt silmi pilgutas, kui te sõpradele 
oma kutse edasi andsite! Nagu vana faun! Et... «kas 
sa nüüd näed... kas mul polnud ennist õigus!» Ja 
mina... jäin valelikuks. Miks... miks ometi... te nõnda 
talitate? Jah, ütelge mulle, — miks? Sest mina, näete, 
mõtlen nõnda, et kui inimene kaine mõistusega midagi 
lubab (ükskõik, kas endale või teistele), siis peab ta. 
seda lubadust ka täitma!» 

Vaikus. 

Joel Neegos polnud midagi niisugust oodanud ja tal 
oli tunne, nagu oleks keegi teda kõigi kuuldes ja kõigi 
nähes häbipinki seadnud. Ilma ühegi põhjuseta meenus 
veider unenägu perenaise lumivalgest käest, mis oleks 
nagu äkki kasvama hakanud, ähvardav, jubestavalt 
inetu, Äsja kohvikuvingus oli tundunud talle täiesti loo- 
mulik, minna ühes sõpradega, nendega istuda, võib-olla 
— veidi viinagi võtta. Kuid praegu, — ümberringi kosu- 
tav öökargus, imarad kasvamislõhnad, värskust levitav 
muld mäenõlvadel, — praegu teadis ta väga selgesti, et. 
ta oli tõesti juba jälle libisemas, uue hooga veerema hak- 
kamas. Jah, palju tunde sellest õieti tagasi oligi, kui ta 
endamisi tõotas, et mitte kunagi enam ei lasku ta oma 
senise elu tasemele, nüüd aga oodati teda juba kärsitult, 
endist naljameest, vana kaardiväelast. Püüdes end vä- 

hemalt väliseltki õigustada ning kaitsta, ütles ta, neela- 
tades jälle kohmetunult: 

«Noh... olge üsna rahulik, preili Madisson. See mees, 
kes praegu teie kõrval kõnnib, ei joo tõesti enam 
piiskagi. Uskuge — niisugustel lõbudel on nüüd 
lõpp.» 

«Aga miks te siis kõik need inimesed oma koolivenna 
juurde saatsite? Kas ainult selleks, et nendega sõbralikult 
vestelda? Ja ütlesite ju Vallikraavi nurgal üsna selge 
sõnaga, et te varsti... hiljemalt tunni pärast... ise jä- 
rele lähete.» 

«Ütlesin küll, aga ometi mitte seda, et ma enda oma 
sõpradega ühes purju joon. Või kuulsite midagi nii- 
sugust?» küsis Joel Neegos ja muigas üleolevalt. 

Tüdruk ütles: 

«Ei, seda ma tõesti ei kuulnud. Aga milleks ennast 
üldse nii lähedale anda... kõigile neile vanadele kiu- 
satustele? Ei, ei, te võite ju ise tõesti uskuda, et te endast 
võitu saate ja kaineks jääte, aga mina ei usu seda siiski 
enam! Ei usu, andke andeks!» 

Säärane avalik kahtlemine tema otsuse kindluse suh- 
tes haavas Joel Neegost jälle valusalt. Ta tõmbus 
endasse, kehitas vaid õlgu ja ütles: 

«Nagu soovite, ma ei saa sinna midagi parata!» 

Vaikus. 

Tüdruk ütles ivakese aja pärast: 

«Aga... kuidas... ma... tahaksin teid uskuda... Ta- 
haksin... tõesti! Aga katsuge mind mõista — mitte 
ei suuda. Sest kui ma täna teid kõiki seal vaatasin, siis 
näis mulle, nagu oleks teie saatused kirjutatud juba teie 
nägudelegi. Lähete nõrkadena kaasa ükskõik missuguste 
kiusatustega. Tuleb tuju, võtab teid taha, viib kuhu aga 
iganes süda soovib. Kaine, korralik elu, see on teile talu- 
matu. Jah, niisugused te olete... esimesest viimaseni. Ja 

mis veel kõige õudsem — te ei taipa seda ise, te peate 
oma nõrkust veel vooruseks. Mingiks eht-tudengli- 
kuks jooneks. Mingiks toredaks maru-uljuseks, mis ela- 
vale inimesele tema sümpaatse näo annabki. Ja vaa- 
dake, härra Neegos... seepärast just ma teid uskuda ei 
saagi.» 

Joel Neegos kordas tumedalt: 

«Kuidas soovite, ma ei saa sinna midagi parata.» 

«Palun, palun — ärge pahandage!» hüüdis tüdruk 
nüüd hoogsalt. «Jah, palun, ärge ometi pahandage. Ma 
ei taha ju põrmugi teiega tülitseda. Mul pole selleks 
mingit õigustki. Ja väga võimalik, et ma tõesti teis ek- 
sin, et te oma otsuse tõesti kindlalt läbi viite. Ma... 
oleksin siis igatahes... väga rõõmus! Jah, uskuge — ma 
oleksin siis väga, väga rõõmus.» 

Joel Neegos küsis jälle: 

«Miks?» 

Tooni Madisson, hoidudes otseselt vastamast, ütles: 

«Kuulge... kas ma võiksin teile ühe palve esitada? 
Ühe päris tillukese palve? Jah?» 

«Armuline preili — miks te seda üldse küsite! Esi- 
tagel» hüüdis Joel Neegos jälle pisut pateetiliselt. 

Vaikus. 

Ning korraga võttis tüdruk ta käsivarrest tugevasti- 
tugevasti kinni, lähenes talle kogu kehaga ja sosistas 
tasakesi: 

«Lubage mulle, palun, päris kindlasti... et te täna en- 
nast purju ei joo. Selles pole ometi midagi võimatut, 
eks ju? Kas lubate, härra Neegos?» 

Joel Neegos tundis, kuidas mööda ta kaela ning õlgu 
hakkas voolama midagi sooja ning väga pehmet, mi- 
dagi, mis surus vere näkku sellise jõuga, et nahk sellest 
rebeneda ähvardas. Kuigi ta ei teadnud, millisel põhjusel 
naine temalt säärast asja nõuab, oli tal siiski hea olla, 

hea edasi astuda, hea tajuda kõigi viie meelega oma 
noort, elujanust keha. Ainult hetkeks viirastus talle ku- 
jutlus, nagu peaks ta veel kord haavuma (või jälle 
seda haavumist vähemalt teesklema!), nüüd juba see- 
pärast, et teda haletseda tahetakse: 

«Et ma ennast täna purju ei joo? Aga mis põhjusel te 
seda... soovite?» küsis ta usutledes. 

«Ma ei soovi seda, ma...palun teid!» ütles Tooni 
Madisson. 

«Noh, aga mis põhjusel te seda siis palute?» 

Vaikus. 

Joel Neegos käis aina peale: 

«Ütelge, olge hea, noh... ütelge.» 

Kuid tüdruk ei vastanud ka sel korral. 

Ja Joel Neegos, kavatsedes nüüd provotseerida, sõnas 
viimaks tehtult-halvustavalt nägu krimpsutades: 

«Noh, olgu, olgu, mis ma teist ikka tüütan. Taotlesite 
seda arvatavasti sel põhjusel, et muidu te jääksite venna 
ees pankrotti. Tema kinnitas, et ma esimesel võimalusel 
jälle jooma hakkan, teie aga olite küllalt naiivne usku- 
ma, et ma seda ei tee, Nõnda? Ja just see naiivsus teid 
praegu ärritabki.» 

«Ei, te eksite, see pole ... see!» vastas tüdruk nüüd 
pikkamisi ja vabastas ta käsivarre. 

Joel Neegos provotseeris edasi: 

«Noh, mis me sellest räägime — kindlasti on see 
nõnda.» 

«Ei,» ütles Tooni Madisson veelgi resoluutsemalt, 

Naise hääles oli nüüd midagi väga vaikset, alistuvat. 
Tundus veider, et ta oli alles äsja sama häälega selliselt 
kainelt-asjalikke mõtteid esitanud, kahtlustusi ja väiteid 
väljendanud. Ja järsku jooksis läbi Joel Neegose ajude 
nagu ere välgusähvatus, — äkitselt tärkav aimus käes- 
oleva olukorra tõelisest iseloomust. 

«Kas ma... pean ehk teist nii aru saama, et te teete 
seda minu enda pärast. ..? Ilma muu tagamõtteta?» kü- 
sis ta alles tükikese aja pärast, kuna äsja saadud tera- 
vad vastused manitsesid teda ettevaatusele. Ka polnud 
ta enesetunne enam pooltki nii kartmatu ja kindel, 
nagu alles mõni päev tagasi mõnd säärast vallutaja- 
otsust langetades. 

Vaikus. 

«Jah,» ütles Tooni Madisson väga pikkamisi, lähenes 
uuesti mehele ja sõnas ärevalt: «Jah, teie enda pärast. 
Ma ei häbene seda tunnistada... olgu... ma ütlen kõik 
avalikult ära!» hüüdis ta kohe nagu ekstaasi sattudes ja 
jätkas nii kiiresti, et oli raske ta sõnu jälgida: «Armas 
jumal, mispärast te's nõnda talitate? Te pole ju ometi 
rumal laps, kes ei tea, mis ta teeb. Mõttetu, totter, üle- 
arune raiskamine, millest pole kasu ei teil endal ega kel- 
lelgi teisel! Ainult seda te ehk saavutate, et annate mõ- 
nele kahjurõõmsale tüübile põhjust enda üle naerda ja 
seljataga irvitada. Et vaadake, jälle on see Joel Neegos, 
kes niiviisi märatseb ja... inetusi teeb! Milleks, palun? 
Ei... ma ei taha seda... ma ei taha seda... saage ometi 
aru!» 

Kogenud elumees teadis nüüd hästi, mis ta peaks te- 
gema, kuidas toimima. Kõik temas oleks nagu jälle pead- 
pööritavasse kõrgusse tõusnud, pilvedeni üles kerkinud. 
Polnud kahtlust, et see vaikne, tõsise iseloomuga, ent 
alati rõõmsat sõbralikkust ülesnäitav noor naine on te- 
masse armunud, tasse lootusetult kiindunud. Ja ta mõis- 
tis praegu täiesti tema tujukust, tema hiljutist pahameelt, 
veidrat ülespidamist, mis oli (hahahaa!) vihastamagi 
kippunud. Ja oli kuidagi hea mõelda, et kõik see oli vaid 
tema, Joel Neegose pärast, armastuse pärast tema 
vastu... Siis teeskles ta veel kord teadmatust, kehitas 
õlgu ja ütles: 


«Te ei taha seda? Te küsite — milleks? Olen ma siis 
tõesti niivõrd viletsaks jäänud, et te peate minu pärast 
juba haledust tundma?» 

«Ei, ei, ei!» hüüdis tüdruk ägedalt, haarates teda üha 
tugevama survega käsivarrest. Ning pahvatas kohe, 
kuna ta ei suutnud end nähtavasti enam valitseda: «Mu 
jumal... miks te mind piinate! Just nagu te ei teaks, kui 
kaugel ma... olen! Noh... kas teie edevust on hästi kõ- 
ditatud, kui ma teile nüüd tunnistan, et jah, et juba mitu 
aastat olen ma teist... nagu uimane. Olen jah! Saite 
nüüd oma tahtmise... mind nii kaugele viia, et ma 
ise... ennast teile kaela tulen määrima.» 

Ja ta puhkes äkitselt nutma, ootamatult, kogu ägedu- 
sega, abitult luksudes; ta meenutas last, kes ei tunne 
vist isegi oma pisarate põhjust. 

«Too-ni!» ütles Joel Neegos ja pani käe pikkamisi üm- 
ber naise piha. 

«Palun... jätke mind rahule... jätke mind rahule! Pii- 
nata... seda te oskate... Piinata ja... prassida!» nuuk- 
sus naine teda endast ägedalt eemale lükates. 

«Too-ni. ..» ütles Joel Neegos jälle. 

Sel korral ei tõrjutud teda enam tagasi, ei — sel kor- 
ral teda juba salliti. Ta surus enda kõrval kõndiva noore 
naise keha vastu oma külge, muljus seda hoogsalt sõr- 
medega, mis tundsid läbi riietegi nõtket ihu, sooja ning 
erutavat. Pea tillukeses kevadkübaras nõjatus usaldavalt 
ta õlale, soe hingeaur tungis ta ninna, uimastas, uimas- 
tas... Tarvis oleks istuda... puhata... tarvis oleks... 
oleks... mõtles ta palavikuliselt. Ja kui üks pink puude 
vahelt paistma hakkas, üsna tühi pink (ainsagi paarike- 
seta, — ime ses kevadises armatsemisrajoonis!), suundus 
ta ettevaatlikult selle poole, sosistades vaid hingeõhuga: 

«Lähme... sinna... näe!» 

«Lähme... kallis...» vastas naine sama vaikselt. 

uudles pikalt ning tugevasti, 
"oma huulte all tasa-tasa tuks- 

a ja köhatas pilkavalt. 


«JOEL, SA OLED LAPS» 


"N õnda istusid nad hulk aega lähestikku, külg vastu 
külge — kaks armastajat, kes on veel teadlikud vaid 
ühest asjast maailmas: teineteise ligidusest. Joel Neegos 
taipas loomusunniliselt, et praegu poleks tal võimalik 
mõelda mitte millelegi muule peale enda kõrval istuva 
tüdruku: ei oma minevikule, ei oma olevikule ega oma 
tulevikulegi, mis ootas teda karmina, Kogu ta keha oli 
vallutanud nagu kuiv kuumus ja see kuiv kuumus põle- 
tas teda pikkamisi. Ei talle paistnud veider seegi, et alles 
vaevalt pool päeva tagasi oli ta esimest korda tundnud 
enam sügavamat poolehoidu selle inimese vastu enda 
kõrval; et ta oli temaga siiani vaid vallatlenud, suhtunud 
temasse nagu lapsesse, keda ei saa veel võtta tõsiselt. 
Jahaa, kahekümne kaheksa aastane laps... mõtles ta 
nüüd muiates. Ja hoides ikka kätt Tooni piha ümber, 
tajus ta sellist sügavat rõõmutunnet, nagu oleks ta äkki 
kuhugi välja jõudnud, kuhugi kõvale ning kindlale pin- 

nale, — kuhugi, kus pole enam kunagi karta äpardumisi 
või libisemist. 

«Ar-mas...» kordas ta aeg-ajalt tasakesi. 

Ja naine vastas talle kohe samasuguse õrnusega, värin 
hääles: 

«Jah, Joel! Kallis, kallis Joel!» 

Aeg läks aga edasi, aina edasi. Kell lõi kolmveerand 
kümme. Maa hingas jahedust. Ilm oli nüüd juba päris pi- 
medaks muutunud ja polnud võimalik näha enam kõnni- 
teelegi, mis möödus siit lähedusest; taevas oli küll endi- 
selt heledavõitu, kuid mitte niivõrd, et selle kuma oleks 
suutnud veel tungida läbi tihedalt kasvavate puude, läbi 
nende ladvaoksade, mille pungad aina suurenesid, suure- 
nesid. — Joel Neegos kujutles tahtmata seda nähtamatut 
kasvamist, mis toimus kõikjal nende ümber, surus tüdru- 
kule veelgi lähemale, mõtles juba selle... füüsiliselegi 
omandamisele. Ikka vaiksemaks ning vaiksemaks jäi 
linna öine kära madalate mäenõlvade taga: autode tuu- 
tutamine, voorimeeste hobuste sõidutümin, jalutajate kin- 
gade korrapäratu kabin. Ja soomuseline pilvekate ülal 
laotusel hakkas paiguti tihenema, muutudes halliks ning 
paksuks, nagu valmistuks ilm kestvale vihmasajule, soo- 
jale ning kosutavale, mida näis pikisilmi ootavat kogu 
idanemisvaevas hingeldav maailm. 

«Kui sa ainult teaksid, kallis, kui õnnelik ma praegu 
olen...» ütles Tooni Madisson viimaks ja silitas oma 
soojade sõrmedega Joel Neegose käeselga. «Sa oled 
mees... enda arvates pealegi nõndanimetatud elu- 
mees... ja ma olen päris kindel, et sa seda ei mõista. 
Sinule ja sinutaolistele on ju niisugused asjad nii tava- 
lised ja igapäevased, et vaevalt te veel taipate sealjuures 
midagi tunda. Aga minuga on teisiti. Mina olen... asja- 
lik ja kaine inimene. Jah, ma olen üks nendest, kellel on 
kriitiline mõistus, ja küllap see kriitiline mõistus hoidiski 

mind nii mõnestki eksisammust...» Ning korraga jutus- 
tas ta naeratades, ise pisut kohmetu, just nagu peaks ta 
väga tähtsaks, et armsa ees ei jääks saladuseks needki 
kunagised mõtted ning kaalutlused: «Mul oli ju rohkesti 


kooliõdesid ja sõbrannasid... Paljud neist on ammu 
juba läbi läinud ja armukesi omanud. See oli nende 
arvates täiesti loomulik, ei — see oli nende arva- 


tes veelgi enam kui loomulik: see oli looduslik. Ma 
võin ju sellistest asjadest rääkida, eks ole? Sest häbeneda 
pole niisugustes küsimustes ju mitte midagi. Kuigi 
mõned neist püüdsid mind päris teadlikult kokku viia 
oma kavaleride sõpradega, et minult samuti vahekordi 
soetada, ei saanud ma siiski lahtiste silmadega nii kau- 
gele minna. Ei... saanud! Kõik paistis nii kole koomi- 
line ja... naeruväärne... Olin ju küll tugeva ja terve 
kehaga naine ja tundsin... tõtt ütelda... meespoole 
järele iha ammu juba... aga niipea, kui keegi mulle 
läheneda katsus või mind... noh... hellitama... kip- 
pus... muutusin ma külmaks nagu kala. Ei suutnud har- 
juda paljude asjadega. Suured poosid, mille võltsust 
ma aimasin juba esimesel silmapilgul, kõmisevad, tühjad 
sõnad, mõnel korral veel nii lapsikud ja totrad, et naera 
või nuta... teeseldud elumehelikkus, mis meie villastele 
külapoistele põrmugi ei passi. Ja nii ma püsisingi... 
õnneks. Aga siis, kui ma sind esimest korda nägin... 
viis aastat tagasi... siis ma ei jaksanud enam isegi mitte 
näidelda... huvi kellegi teise vastu. Jah, jah, nii see 
mulle paistis, et... sina olid hoopis erinev kõigist 
neist narrikestest! — Sa olid kõigepealt lihtne, loomulik, 
ei hoolinud suuremat sellest peenest seltskondlikkusest, 
mida katsuvad ette kanda meile, püütavatele naistele, 
need noored nolgid, kes näevad mehisust kõigepealt oma 
nooblis ülikonnas, kõrvale nihutatud värviteklis, nöör- 
sirgetes püksiviikides, kuigi varrukatest vahivad alles 

välja üsna ausad ning sümpaatsed talumehekäed. Ja 
peale selle — sus oli nagu midagi, mis meenutas kuidagi 
avarust ja kargust. Ja nõnda ma kiindusin sinusse ikka 
enam ja enam, kuni ma ei saanud vahest ööselgi magada, 
vaid aina mõtlesin, kujutlesin, ihaldasin... Armas... 
ega sa ei pahanda, et ma nõnda räägin?» 

Joel Neegos vastas, tundes end järjest edevamaks 
muutuvat — noor kukk, kes näeb end teistega võrreldes 
eelistatavat: 

«Pahandada? Mispärast, kallis? Või juba nii kaua siis 
hoidsid sa mind... oma südames... ?» 

«Jah... Ja kui ma esimest korda tundsin, et ma sinusse 
kiindunud olen, tahtsin ma rõõmu pärast lausa hõisata!» 
rääkis Tooni Madisson. Ja küsis, kuna kogu oma arva- 
tavale kainusele vaatamata omas ta kõiki naiselikke 
nõrkusi: «Aga sina, armas?» 

Mees valetas üsna rahuliku südamega, kauaaegse 
kombe järgi — nõnda nagu temalt oli seni nõutud ja 
nagu ta ise seda ammugi loomulikuks ning lubatavaks 


pidas: 

«Samuti, samuti juba aastaid ringi! Jah, see on nõnda, 
mina kiindusin sinusse samuti... juba aastaid ta- 
gasi!» 


«Kal-lis!» sosistas naine. Ning kuna talle tuli nüüd 
midagi meelde, küsis ta kärmesti. «Utle mulle, Joel, 
päris otsekoheselt, miks sa selle uhkust täis notariga täna 
tülli kippusid?» 

Joel Neegos muigas tahtmatult. Kuigi juhtunu rõö- 
mustas teda väga, tundis ta end (vaatamata oma luis- 
kamisoskuselegi) ometi veidi ebamugavalt, sest talle: 
näis, nagu võiks tüdruk äkki taibata tema tunnete tõelist 
iga. Jah, see oli nõnda, ta armus Toonisse alles täna, — 
vähemalt täie teadvusega, endale mõistuse abil aru 
andes. Ja et mitte sisse kukkuda ning valelikuks jääda, 


977, 


kasutas ta kohe osavalt ära selle viimasena asetatud 
küsimuse, seletades sõnaohtralt ja väga usutavalt: 

«Jah... vaata... mul on endalgi piinlik, et see nõnda 
läks. Ja sellepärast ma ennist mõtlesingi, et just see sind 
pahandas. Aga kui see kuldhammastega edevake seal koh- 
vikus sinule iga oma labase nalja puhul hästi ligidale 
kummardus ja sulle peaaegu näkku hingas, siis ma 
tõesti... ei suutnud enam kannatada. Mul oli niisugune 
tunne, et kui ta seda vigurdamist ja kraadepoisilikku 
külgelöömist ei jäta, tõusen ma kohe üles ja äigan talle 
pähe. Jah, jah, ära pahanda, palun. Ma tean ju küll, et 
see oli inetu ja väga rumal, aga ma ei saanud tõesti 
midagi parata, sest... kiivus oli minus igatahes viimase 
võimaluseni üles kruvitud. Kas sa... märkasid seda 
juba kohe alguses. ..?» 

«Jah, märkasin küll,» vastas Tooni, surudes end hel- 
lana ta külje vastu. «Ära vabanda ennast, Joel, ära va- 
banda! Mispärast? Sest vaata, — ka mina olen ju naine, 
ka minule tegi see sinu armukadedus... ainult rõõmu! 
Mille järgi ma pidin siis teada saama, kas sa armastad 
mind või ei armasta? Sa olid ju siiani alati nii rahulik 
ja külm, et ma ei suutnud paremagi tahtmise juures 
aimata sinu tundeid. Ja sellepärast, Joel, üht asja ütlen 
ma sulle kindlasti: kui sa poleks seal kohvikus tasa- 
kaalu kaotanud ja ennast reetnud, poleks mina ka sinuga 
mitte sõnagi rääkinud. See tähendab — neist asjadest, 
millest me siin praegu vestleme. Aga pisut oli mul ka 
piinlik, sest nii Jaan kui teisedki lauasistujad said ju 
samuti aru, mispärast sa härra Ollinot täna ei kanna- 
tanud. Ja ma kartsin kangesti, et viimaks mõni neist 
võiks kujutlema hakata jumal teab missuguseid asju 
meie vahel.» 

Joel Neegos, talitades ikka vanade harjumuste sunnil, 
kuigi ta suhtus vahekorda selle naisega hoopis tõsi- 

semalt kui ühessegi neist mööduvatest armuseiklustest, 
mis ta oli seljataha jätnud, küsis tugevasti liialdatud iha- 
rusega: 

«Ja nimelt... missuguseid... asju?» 

Ent ta kainestus kohe, sest Tooni ütles talle äkki 
keelates: 

«Palun, kallis, ära minu juures niisugust stiili 
tarvita! Sa tead ju ise väga hästi, kust see pärit on. 
Sest vaata, just samasuguse suure hooga püüdsid mulle 
läheneda need... teisedki.» 

Joel Neegos kogeles punastades: 


«Vabanda, ma naljatasin.» 

Ja Tooni Madisson, silitades jälle hellalt ta suurt käe- 
selga, jätkas: 

«Jah... ja mul oli päris raske teiega ühes lauas 
istuda... sinuga ja tolle kaasavarakütiga, nagu sa teda 
õigusega nimetasid. Sa ära muidugi arva, et ma neid 
igasuguseid seltskondlikke klatše nii väga kardan... 
Aga päris mõnus see siiski ka ei ole, kui mõni suure 
suuga inimene võib meist sosistama hakata ja jätta meie 
ühistesse tuttavatesse säärase tunde, et me oleme ammu 
juba armukestepaar... või et me elame nagu mees ja 
naine. Vaata, Joel, mina olen inimene, kes ei kohku ku- 
nagi tagasi tõtt tunnistamast. Ja kui me kord tõesti... 
nii kaugele jõuame... siis... ma ei hakka ka iialgi vei- 
derdama ja salgama. Misjaoks? Mu sõbrataridel oli 
õigus, kui nad ütlesid, et... kõik asjad maailmas on 
loomulikud ja looduslikud, ka vahekorrad meestega. Aga 
mina lisaksin sinna veel niipalju, et igal asjal, mis on 
maailmas loomulik ja looduslik, peab olema ka oma 
eesmärk, oma siht. Eks ole ju, Joel?» 

«Just nimelt,» noogutas mees, ehkki talle jäi tüdruku 
sõnade mõte üpris uduseks, selgusetuks. 

Ning Tooni Madisson jätkas veelgi usaldavamalt: 

«Ma olen mõtelnud isegi seda, et ma ei tahakski niš 
väga kõigi seadusereeglite järgi mehele minna... Ei, 
seda poleks tõesti ehk nii väga tarviski. Aga ma tahan... 
last saada.» 

See otsekui endastmõistetav, veidi liiga lihtsameelselt 
mõjuv pihtimus üllatas Joel Neegost nii tugevasti, et ta 
hetkeks loomusunniliselt tagasi tõmbus, nagu pageda 
tahtis. Ei, pagan võtaks — midagi säärast polnud ta 
kuulnud veel ühegi naise suust, ei abielus olevatelt, ei 
vallalistelt! Ja see alasti, teesklematu otsekohesus Tooni 
sõnades ning häälekõlas — imelik küll, et ta polnud veel 
kunagi märganud midagi niisugustki. Mehe ja naise 
vahekordi puudutavates küsimustes oli ta harjunud nä- 
gema ikka vaid häbelikkust (kas teeseldut või tõelist — 
see polnud kuigi oluline!) rünnatava poolt, tuliseid armu- 
avaldusi ning põletavat kirge (kas teeseldut või tõelist 
— see polnud samuti kuigi oluline!) ründaja poolt, mitte 
iialgi aga sellist... sellist... labast otsekohesust! Silma- 
pilguks näis talle koguni, nagu peaks ta ettevaatlik 
olema, nagu hakkaks ta ümber koomale tõmbuma mingi 
nähtamatu võrk, peen, ent seda sitkem... Abiellumine? 
Lapse soetamine...? mõtles ta kiiresti ja hirmunult. Ja 
kulus enne hea tükike aega, kuni ta suutis viimaks tä- 
hendada: 

«Nojah... Sa arvad siis isegi nõnda...?» 

«Jah, ma arvan nõnda,» ütles Tooni, «arvan küll. Aga 
häda seisab selles, et praegused kombed on liiga vana- 
moelised ja ükski omavalitsus ei peaks mind ametis, kui 
minuga tõesti järsku midagi niisugust juhtuks.» 

«Kas... arvad...?» küsis Joel Neegos aiva kasvava 
kimbatusega. 

«Seal ei ole midagi arvata — see on selge,» vastas 
Tooni ikka ühesuguse pisut lapsiku lihtsameelsusega. 

Nad vaikisid jälle, hellitasid teineteise kätt. Öö muutus 
järjest kargemaks, pingile hakkas juba kastet heituma. 
Lõhn, mis oli seni täitnud kogu vaikset orgu, näis nüüd 
kuhugi taanduvat, kas maasse imbuvat või õhku tõusvat. 
Läks uduseks, halliks, veidi valgemakski, kuna pilved 
hõrenesid, ujusid kaugusse. Joel Neegos mõtles, et kell 
peaks iga silmapilk veerand üksteistkümmend lööma, 
seega oleks aeg lahkuda, sõprade juurde tõtata, peolauda 
istuda ja läinud päevi mäletada... Ja ta ütles, püüdes 
kärmesti ära kasutada külma hoovust, mis neist äkki üle 
voolas: 

«Ega sul vilu ei hakka, kallis?» 

«Ei... ei hakka...» vastas Tooni, surudes talle veelgi 
lähemale. Ja lisas nagu kiirustades, haaratud mingist 
uuest mõttest: «Hea küll, — liigume siis pealegi veidi... 
edasi.» 

Tõusti, astuti läbi kastese rohu. Jalgade alla sattus 
jälle kõva kõnnitee, sirge, avar, piiratud puudest. Hulgal 
ajal ei lausutud enam midagi, jõuti anatoomikumi taha 
ja suunduti Pepleri tänavasse. Kui seda kaudu üles 
jaama poole käänduti, sõitis mööda tulvil täis omnibuss, 
kaks kollakat tuld ees nagu ergavad katsesarved. 

Juba varsti jõudsid nad maja juurde, kus Madissonid 
elasid — selle ukse ette, 

«Sa tuled ju korraks ka sisse, armas?» küsis tüdruk, 
vaatas Joel Neegosele otse silmi, ja ta nägu, õnnelik 
ning hõõguv, tõusis nagu veidi kõrgemale. 

Joel Neegos ütles, kuna hiljutine poisikeseromantika 
hakkas temas üha enam hääbuma (rohkemat ei julgenud 
ta aga praegugi loota!): 

«Ma ei tea. Kui see sind... ei sega.» 

«Jäta nüüd! Miks see peaks mind siis segama!» ütles 
Tooni etteheitvalt, otsis ridikülist võtme ja hakkaski juba 
ust avama. 

Aga Joel Neegos, mõeldes jälle ootavatele sõpradele, 
katsus end veel kord vabaks rabelda: 

«Ei... siiski... Viimaks keegi juhtub mind nägema! 
See oleks sulle täiesti tarbetu blamaaž.» 

«Ei ole midagi, tule aga sisse,» ütles tüdruk energili- 
selt. «Ma ei karda ju enam.» 

Joel Neegos ohkas vargsi, — polnud midagi parata, 
tuli minna! Ta pidi endale tahes-tahtmata tunnistama, et 
hiljutine tunnetepuhang selle nägusa naise vastu hakkas 
juba jahtuma, et ta polnudki temast enam nii väga võ- 
lutud, et ta istuks praegu palju parema meelega seltsi- 
meeste killas, nende vanade kaardiväelaste keskel! 
Küllap see äkiline taltumine on vist sellest liiga alasti 
jutust, mis ta pidi hiljuti kuulma, sellest ülearusest otse- 
kohesusest, ilustamistarbe puudumisest, püüdis ta end 
vabandada, oma möödunud võrgutaja-ihale siiski pisut 
kaunimat ilmet anda. Ja ta mõtles kohe edasi, et nõnda 
siis on ta tõesti parandamatu romantik, romantik kuni 
pisimagi hingeliigutuseni, selline romantik, kes tunneb 
tülgastust kõige vastu, millest pole üle tõmmatud õrna 
luulelisuse kirjusid katteid... Siis surus ta käed sügavale 
taskutesse, astus vöörusesse ja ootas kuni elekter põlema 
pahvatas, et hakata rõõmsalt astmeid tippiva naise 
kannul pikkamisi ja raskelt vanast puutrepist üles kõm- 
pima, tülpinult nagu loom, kes tirib oma koormat. 

Kui ta eestoas mantlit varna riputas, mõtles ta pikka- 
misi ja tusaselt, et nõnda peab ta siin raiskama veel kui 
mitte rohkem, siis vähemalt pool tundi kindlasti! Kell 
on praegu pool üksteistkümmend, seega saaks ta minema 
vahest ehk kesköö paiku, vaevalt küll varemini. Ta ot- 
sustas endamisi, et liiga kiire pagemine kujuneks haa- 
vavaks, kammis end peegli ees, avitas siis Toonitki lahti- 
rõivastumisel, süütas hooletu liigutusega sigareti. Suun- 
duti saali ja ta istus kohe sohvale. Kui tüdruk ta juurde 

tuli, käe ümber ta kaela pani ja oma puusa tugevasti- 
tugevasti vastu ta külge surus, haaras ta sellel hoogsalt- 
jõhkralt piha ümbert kinni ja tõmbas enda kõrvale: pa- 
gan võtaks, mis okasroosikest see kahekümne kaheksa 
aastane neitsi siin siis õieti etendab! Aga ta pidi juba 
jälle üle elama midagi vastumeelset-solvavat: äkki sai ta 
valusa napsu vastu sõrmenukke ja tõmbas käe kärmesti 
tagasi. Ja Tooni ütles käskivalt, nagu kõneldes rumala 
poisikesega, kes on jälle hakkama saanud piinliku ine- 
tusega: 

«Jäta... palun!» 

Joel Neegos pomises endalegi ootamatu jõhkrusega: 

«Noh... mis sul häda on?» 

Tooni Madisson vabastas enda, tõmbus vastu sohva- 
patju kerra, piilus silmanurkadest. Valgus langes otse 
ta õhetavatele põskedele, tekitades sinna tumedaid varju- 
laike. Ja sellisena üllatas ta jälle oma pehme iluga; 
tõesti — tas polnud ju jälgegi tollest küüniliselt otse- 
kohesest poisitarist, kellena Joel Neegos oli teda viimase 
tunni jooksul kujutlenud. Korraga puhkes see meeldiva 
välimusega, ümar ning pehme, igas pisiasjaski täius- 
likku naiselikkust meenutav kahekümne kaheksa aastane 
neitsi ülemeelikult naerma ja ütles pisaraid pühkides: 

«Joel, sa oled laps! Täiesti laps! Naiivne, kohmetu, 
poisikeselik, rikutud ainult omaenda elumehekujutluses! 
Ja puhas ning süütu... vähemalt oma hinge poolest! 
Mõtled küll endamisi, et oled üks Tartu suurimaid don- 
žuaane... aga juba mina võin sulle ütelda, et sa seda 
ei ole. Või... õigemini... oled küll. Täpselt sama koh- 
makas ja rumal nagu need värvimütse kandvad tal!u- 
pojadki. Otsejooneline ja lihtne, aga mõtled ise, et mõis- 
tad iga naist nagu ammuloetud raamatut. Ma arvan, 
et sa pole vist kunagi veel kokku juhtunud mõne õige 
naisega... peale nende trafaretsete seltskonnadaami- 

keste, kes peavad end sügavateks, väga traagilisteks 
ja... väga moodsateks. Aga niisuguste vallutamine ei 
nõua ju donžuaani, nemad vallutavad ise sind ja sinu- 
taolisi!» 

«Ah... ah nõndaviisi... arvad...?» pomises Joel 
Neegos. 

«Jah, kallis, just nõndaviisi ma arvan!» hüüdis Tooni 
uuesti naerma puhkedes, muutus hetkeks mõtlikuks ja 
küsis korraga: «Muuseas — ütle mulle õieti, mis sa mi- 
nust mõtled?» 

«Aga... kallis... mis ma sinust siis mõtlema peak- 
sin?» vastas Joel Neegos ja tundis, et ses ebamäärases 
segaduses võiks ta tõesti iga silmapilk vanduma hakata 
ja plehku pista. 

«Ära nüüd ilmaasjata sõnu tee,» ütles naine ja naeris 
jälle. «Kas sa mõtled, et ma pime olen ega näinud, 
kuidas sa pärast mu avameelset pihtimust muutusid. 
Tekkisid lootused, eks ole?» 

Vaikus. 

«Noh, ütle — kas tekkisid?» käis Tooni peale. 

Ja sattudes äkki paratamatusse minnalaskmise meele- 
ollu, vastas Joel Neegos pahuralt: 

«Noh... tekkisid! Ja mis siis sellest?» 

«Aga loomulikult mitte midagi!» ütles Tooni. «Mõt- 
lesid, tähendab, et küllap see vanatüdruk on veidi napa- 
kas või... juba liiga rikutud, kuigi ilma kavalerideta? Ja 
mõtlesid veel, et mis seal ikka — ühe-õhtu-seikluseks 
käib temataolinegi küll ja küll... pikantseks anekdoo- 
diks, võib-olla juba täna edasijutustamiseks. Oli nõnda, 
Joel, kas oli?» 

«Võib-olla,» vastas Joel Neegos küüniliselt. 

Ja Tooni sõnas, muutudes nüüd pikkamisi tõsiseks: 

«Ei, sa eksisid. Nagu sa oled eksinud varem nii mõ- 
neski asjas, kogu oma elu ning olemise suhtes, Sest 

vaata... kuigi ma olen nii avaliku jutuga ja veidi liiga 
otsekohene, on minugi südames oma osake romantikat. 
Iseasi, et ma niivõrd tungide järgi ei ela, nagu teed 
seda sina ja nii mõnigi teine... minu sookaaslastest. Sa 
vist imestad jälle, kui ma sulle nüüd ütlen, et ma kut- 
susin su siia ainuüksi selleks, et vaadata sinule nüüd, 
mil sa oled nii-ütelda minu armuke, näkku ka ereda 
valguse juures. Veider, eks ole?» 

«Ja mispärast sa arvad, et ma seda veidraks pean?» 
küsis Joel Neegos. 

«Miks sa's muidu mulle kohe kallale tungisid ja... 
minuga jumal teab mida teha kavatsesid?» ütles naine, 
õhetades äkki üle kogu näo. 

Joel Neegos ei vastanud, ei vaadanud üleski. Ta tundis 
end nüüd rumala poisikesena, kelle enda ees on armetult 
paljastatud kogu tema totrus, lihtsameelsus, kogene- 
matus ja naeruväärne elumehe-edevus. Ja kui ta siis 
esimest korda kokku juhtus aruka, mõtleva tüdrukuga, 
hakkas ta seda paratamatult pidama kas hullumeelseks 
või libuks. Nõndaks, nõndaks! Ning kogu oma rasket 
keha tüdruku poole pöörates küsis ta aiva kasvava viha- 
vimmaga: 

«Kas sa mõtled mind kaua veel pilgata?» 

«Jumaluke — Joel!» hüüdis Tooni ja haaras ta käed 
oma sitkete, kuid samal ajal ka väga-väga õrnadena 
tunduvate sõrmede vahele. 

Joel Neegose meeled hakkasid jälle kohe taltuma — 
tal oli oma kohatu ägeduse pärast isegi piinlik. Kuid ta 


- ei tahtnud seda näidata ja istus veel tükk aega kühmu- 


langenuna, küünarnukid põlvedel. Hästi — ta ei mõtle 
enam midagi, ei kujutle enam midagi, ei tee mingisugu- 
seid oletusigi, mis purunevad ju niikuinii, — aitab sel- 
lest, et siin on hea olla, et noore naise lähedus rahus- 
tab, vaigistab, paneb kõiki halbusi unustama, et kodune 

ruum oma roheka valgustusega hällitab, paitab. Nagu 
mingi soe vool oleks teda äkki haaranud, pikkamisi 
ja vaikselt edasi kandnud, peatumatult kuhugi lükanud... 
kindlasti mitte hukatusse, kindlasti mitte uute katastroo- 
fide poole. Polnud enam ei kõrgeid laineid pilduvat eht- 
sat mehekirge, ei valeliku donžuaani vallutamisedevust, 
ei — midagi. Oli vaid — hea. Ja ta virgus nagu kergest 
ning mugavast suigatusest, kuuldes naist lausuvat: 

«Noh, kui sa soovid, võid ka kohe minema hakata. Ma 
ju tean, et sind oodatakse. Ja kui sa oled kord juba lu- 
banud, siis ei maksa ka kõrvale hoiduda. Oma õiget tu- 
gevust näitad sa just nõnda: lähed sinna, jääd aga 
kaineks. Eks ole, seda sa tõotad ju mulle, Joel?» 

«Kui sa mind ainult usuksid,» ütles mees ja suudles. 
teda nüüd tugevasti huultele. 

«Usun,» vastas Tooni veendunult. «Aga sa ei tohi 
mulle valetada ega mind petta! Jääb nii, kallis, eks ole?» 
«Jääb! Minu sõna sellele, Tooni,» ütles Joel Neegos. 

Ta tõusis, surus naise veel kord enda vastu, astus. 
eeskotta. Ja ta väljus kohe pikkade sammudega, sulge- 
des enda taga raske paraadukse. 


MEHED MINEVIKUST 

KAPTEN HINDI MOÕTTETARKUSI 


oel Neegos tõttas läbi öiste tänavate. 

Vihma oli vahepeal sadama hakanud, ümbrus mattus 
nagu halli vinasse. See muutis kõik ebamääraseks, laiali- 
valguvaks. Vanad puumajad kõnniteede kõrval aurasid 
leigest rõskusest, sest ilm püsis ka praegu soe. Näh- 
tamatutel traatidel hõljuvate elektrilampide poole vaa- 
dates võis silm selgesti seletada seda tihedat võrgus- 
tikku, mille moodustasid tuulest längu puhutud piisad, 
just nagu oleks läbi tumeda maiöö-õhu tõmmatud ime- 
peen niidistik. Umaratest munakividest tänavasillu- 
tis läikis süsimustana, meenutades kuidagi kaudselt 
sulatõrva, soojusest veel auravat, pikkamisi laiali val- 
guvat. 

Joel Neegos kavatses kohale sõita autoga, otsustas 
aga veel viimasel hetkel ümber ja läks jalgsi. Ning nüüd 
oli ta selle üle väga rõõmus: tõesti — ta sai end tublisti 

karastada ja mõtteid koguda. Vihm lõi otse näkku, tegi 
meele heaks, jooksis mööda põski ning lõuga alla krae 
vahele. 

Ta võrdles möödunud päeva miniatuurse kokkuvõt- 
tega kogu oma praegusest elust, tillukese lõiguga kõi- 
gest senisest, lõiguga, mis sisaldab endas ometi kõige 
olulisemaid iseloomujooni. Ta võis praegu mõelda ning 
arutleda sellise asjalikkusega, nagu seisaks ta ise end 
riivanud sündmustest ning olukordadest hoopis kaugel; 
ta tundus endale kõigest kõrgemal seisva erapooletuna, 
katsetajana, kes summeerib vaid järeldusi. Vekslid lähe- 
vad protesti, ütles ta endale, — noh, mis siis, see pole 
veel surm, ta raputab endalt teguvõimsalt kõik senise, 
leiab teenistuse, elab edasi. Ja ta elab edasi nüüd juba 
sootuks mõistlikult ega anna end mitte iialgi enam sellis- 
tesse keeristesse, mis võiksid teda tagasi vedada, uuesti 
vette suruda. Ja ta kujutles üksikasjaliselt, kuidas ta nai- 
tub Tooni Madissoniga — mugava ning hea tüdru- 
kuga, — ehkki ta võib-olla ei armastagi viimast mingi 
tulise noorukiarmastusega, ning soetanud endale pere- 
konna, oskab ta soetada ka kodu — koha, kuhu end kin- 
nitada selle raske ja visa võitluse ajaks, millest ta jur 
niikuinii enam ei pääse! 

Endalegi märkamatult hakkas ta unistama, fantasee- 
rima. Jah — see oli täna tõesti nagu kauges gümnasisti- 
põlves, paljude aastate eest: sammuda nagu unenäos läbi 
hõõguva kevadöö ja manada enda ette aina uusi ning 
uusi pilte kõigest sellest, mis ta tahab maailmas kord 
korda saata. Milliseks suureks ning tähtsaks meheks pol- 
nud ta end tollal küll oma kujutlustes upitanud — kuul- 
saks teadlaseks, nimekaks kirjanikuks, auväärseks ehitus- 
meistriks. Nõndaks, ta on siiski parandamatu unistaja, 
jah, seda ta on! mõtles ta samas. Aga oli ju nii hea vaa- 
delda jälle üle hulga aja magusmahedas, veidi senti- 

mentaalses hardumuses vaimusilma ette kerkivaid õhu- 
losse, kuigi elutarkus ajudes ütles juba ammu, et see on 
kohatu, lapsik, ülearune. Ja nüüd, mil ta Toonist, oma 
tüdrukust, aina kaugemale läks, tundis ta korraga kanget 
vajadust sellele kaljukindlat ustavust vanduda: jah, ta 
andis mehesõna — ta ei joo tilgakestki, ta istub vaid 
veidi, vestleb, kohtub veel viimast korda meestega, kel- 
lega kõrvuti on maha käidud suur tükk eluteed, nähtud 
rõõme ja nähtud muresid... Ja siis pöördub ta kainelt 
ning asjalikult tagasi koju, et puhata, et uut jõudu ko- 
guda... tuleviku tarvis, mis peab veerema nüüd hoopis 
teistele rööbastele ... 

Tänavad olid tühjad, asfalt läikis ikka mustana, ainult 
üksikuid omnibusse sattus talle vastu, mõned jaamatee- 
konnal, mõned juba ööseks garaaži sõitmas. Tõstis 
tuult ja puud aedades hakkasid kohisema. Rentslites juba 
sulises, paaril korral astus ta üsna meelega pärimäge 
voolavasse vette, naeratas ja pidi kohe mõtlema isa- 
kodule: laudtasastele lagendikkudele, imerahulikule 
silmapiirile. Ta ühendas selle mälestuspildi oma prae- 
guse seisukorraga ja maiöö luulest võlutuna suutis ta 
kujutleda end isegi tagasipöördujaks — sangarlikuks 
meheks, kes ei hooli millestki, ka mitte pilgetest, 

Ta katsus meelde tuletada üksikuid juhtumeid, kus 
koolitatud poeg või tütar oli samuti kõigile linnamõnu- 
dele käega löönud, uuesti tallu või kehva kalamehemajja 
läinud, isaisade jälgedele asunud. Ta pole ju ometi laps, 
muidugi mitte, küllap elu on teda kas või ainult tänase 
päeva jooksul õpetanud, targaks teinud: kogu oma varan- 
duse kirjutab ta kord Tooni nimele, et naist ei saadaks 
laostada tema mineviku pärast. Ja nagu sümboolse kok- 
kusattumise tõttu kujutles ta restoran «Liivimaa» kohale 
jõudes (selles lokaalis oli ta nimelt korda saatnud ikka 
kõige suuremaid inetusi!), kuidas läheb ta vajalike 

lisarahade teenimiseks talvel merele kalu püüdma — võr- 
gud õlale heidetud, uiskudel joostes. 

Ta naeratas heldinult, raputas vihmapiisad kulmu- 
karvadest, surus end jälle otse vastu tuult. Muidugi — 
kõik see, mis ta siin praegu mõtleb, on täiesti läbiviidav, 
täiesti võimalik! Ta peab vaid tugevana oma otsuse 
juurde jääma, mitte järele andma, kiusatusele vastu seis- 
ma. Jah, ta ei joo enam, ei joo enam, ei joo enam! kordas 
ta kangekaelselt ja rõõmsalt, tundes juba ette lõbu oma 
kindlast iseloomust, mida ei suudeta väärata ei täna ega 
tulevikuski, kuradi pihta! ütles ta kuuldavalt. Siis katsus 
ta kaua ja üksikasjaliselt meenutada Peetri tänaval ela- 
vaid sõpru, et veelgi kinnitust saada nende paratamatust 
mandumisest, ei tundnud aga nende suhtes pisimatki 
vastumeelsust, kuigi ta oleks seda praegu nii kangesti 
tahtnud. Kui kahe sõbra ülikonnapantimise lugu meelde 
tuli, pahvatas ta koguni naerma, valjusti ja rõkkavalt, 
nagu oleks siin tõesti tegemist väga teravmeelse naljaga. 

Ta enda hääl kohutas teda — rida tõukelisi mõiratusi 
keset öövaikusse vajuvaid tühje tänavaid. Ta tõsines 
jälle, vaatas uurides ringi, ei näinud aga läheduses 
õnneks ainustki hingelist ja kiirustas käiku. Ta pöördus 
Jaamaplatsi otsa juurest Lille tänavasse, möödus siingi 
valgustatud kõrtsist, katsus endale kinnitada, et see 
äratab temas vaid vastikust. Või poleks see siis tõesti 
hullumeelsus — istuda selsinatsel kaunil õhtul kuskil 
urkas üksipäinis selleks, et juua ning laaberdada! (Muide: 
hommikul ärgates ja päevaste eksirännakute ajal oli ta 
end kibedasti süüdistanud, oma inetute elupõletaja- 
tempude pärast kahetsust tundnud; nüüd see kõik teda 
enam eriliselt ei häirinud: noh, olgu nii — moraali lu- 
geda võib, ent olematuks muuta ei saa ju suurimaidki 
lollusi, — need on tehtud, need peavad jääma!) Öeldakse, 
et ükski inimene ei suutvat muutuda üleöö? Aga see pole 

ju õige, ei, hoopiski mitte, sest tema muutub, tema 
väärab selle kõnekäänu. Jah, tema, Joel Neegos, vana 
kaardiväelane, näitab juba varsti, et kindel tahe suudab 
hingest ning iseloomust välja juurida vägagi suuri harju- 
musi! Ja kui ta Tähe tänavale jõudis, mõtles ta jälle Tooni 
Madissonile, ikka unistades, ikka fantaseerides... 

Umbes Majaomanikkude Seltsi kohal märkas Joel 
Neegos äkki kedagi endale järele tulevat. Ta muutus kohe 
tähelepanelikuks. See hallis vihmamantlis pikk ning 
vimmas kogu meenutas talle midagi väga tuttavat, mi- 
dagi, mis ta oli kuskil näinud, mida ta ei suutnud aga 
esimesel hetkel meelde tuletada. Kui mees poleks kaabut 
kandnud, oleks ta võinud teda pidada oma koolivennaks, 
selleks veidraks ohvitseriks, kelle poole ta ise oli praegu 
minemas. Pealegi — oli ka raske uskuda, et pidupere- 
mees jätab oma külalised üksi ja tuleb ise tänavale 
luusima, end vihmas leotama. 

Joel Neegose mõtted tegelesid juba hoopis muude 
probleemidega, kui ta märkas veel midagi: too hiline 
jalutaja seirab just teda, Joel Neegost, — tarvitses tal 
vaid sammu tasandada, kui tegi nõnda too teinegi, tar- 
vitses tal vaid kiirustada, kui hakkas kohe kiirustama 
järelkõndijagi. Ja äkki kippus see kummaline asjaolu 
närviliseks tegema, vihastama panema. 

Kui vihmamantlis mees ta kohale jõudis, pöördus Joel 
Neegos kärmesti ringi, tõttas paari pika sammuga üle 
tänava ja haaras jälitaja käisest kinni. 

«Noh... mis te minust tahate...?» küsis ta ähvarda- 
valt. 

Ja kohe vastati talle pilkava häälega: 

«Kuule nüüd... kuule... ja ära mässa! Jäta'nd ometi 
järele, vana sõber.» 

Nõndaks, see oli tõesti jalaväekapten Hint, pidupere- 
mees. 


Ning sattudes veelgi vihasemasse meeleollu, küsis 
-Joel Neegos, vabastades koolivenna randme: 

«Minu teada on sul ju praegu külalised. Pagana pihta 
— kust sa's siia said?» 

Ohvitser luksus naerda nagu vaimuka nalja puhul: 

«Kust... ma siia... sain... he-he-he-hee! Noh, taevast 
'küll mitte... hehehee...! Tulin, tulin... Ikka oma kahe 
jalaga tulin, jah!» 

«Tulid...» pomises Joel Neegos ja äsjane äkkviha ta 
'hinges hakkas jälle vaibuma. 

Jätkati teed. Vihm muutus kord-korralt tihedamaks ja 
lõi nüüd näkku nagu peenikeste piitsakeeltega. Oli 
jälle hea astuda, hea unistada, hea mõelda ja suuri 
plaane teha. Ja kui koolivend talle ikka liiga lähedale 
tuli, nüüd teda oma kõveraks hoiduva küünarnukiga pea- 
aegu surudes, tegi ta sellele sõbralikult ruumi ning küsis 
lõbusalt: 

«Kas poisid jäid... sinu juurde?» 

«Minu juurde, minu juurde, kuhu siis mujale,» ütles 
kapten Hint ja hõõrus ülemeelikult kihistades kämblaid 
vastamisi. Ning just nagu oleks ta siiani oodanud vaid 
võimalust jälle pikalt ja laialt rääkima hakata, jätkas ta 
kohe: «Jäid, nad jäid minu juurde. Nad pole ju ometi 
pedantsed väikekodanlased, kes peaksid haavuma, et ma 
ise väheks ajaks välja tulin... eks ole ju, vennas? Ma 
rääkisin pealegi nendega täiesti avameelselt... ja sele- 
tasin... Et nii ja teisiti, et mul endalgi on paar head 
tuttavat, keda ma ei tahaks kutsumata jätta... Olge 
mehed, ärge pange pahaks! Muidugi, selge — nad said 
minust täiesti aru. Mine, mine, sõbrake... mine! ütlesid 
nad, h-ha-hehee! Sest meie, kaardiväelased, pole ometi 
mõned vürtspoodnikud. .. niisugused kuivanud kommete- 
nõudjad. .. ütlesid nad. See sinu väike sõber... sa ju 
mäletad — see vigase seljaga... ta oli nii kena ja lubas 

minu asemel peremeest mängida. Ja küllap ta juba män- 
gib seda nagu kord ja kohus, seda usun ma kogu oma 
südamest ja kogu oma hingest, h-hehe-hee! Jah! Ta on 
ju niisugune kena ja arukas ja tark ja mõistlik mees, 
et... kas või hakka talle kaela ja anna talle suud, h-he- 
hehee! Ja üldse on need sinu sõbrad... väga ja väga 
tublid poisid. Vä-ga ja vä-ga tublid poisid... jah...» 
hüüdis ta pateetiliselt, ikka peaaegu iga lause järel naer- 
des. 

«Meeldivad?» küsis Joel Neegos tahtmatult muiates. 

«Meeldivad, vennäs, näeb jumal, et meeldivad!» hüüdis 
kapten Hint, jätkates nüüd sellise kiirusega, et muutus 
võimatuks talle veel midagi vahele öelda: «Ei saagi 
teisiti olla! Ei saagi teisiti olla! Lõbusad, rõõmsad, ela- 
vad, just nõnda, nagu ühed õiged inimesed peavad ole- 
ma. Sest ma ju ütlesin juba — tarvis on elada! 
Vaata, kallis koolivend, see inimese maine olemine on 
otsekui üks ojake, mis voolab ja voolab... ja voolab... 
ja mida ei saa mitte kuidagi sundida jooksma vahest ka 
vastassuunas, tagasi, vaid mis langeb kord kindlasti... 
merre... Olematusse ja kadumisse! Igavikku, hehehee! 
Ja seepärast tuleks igal pool üles seada põhimõte, et... 
neela, pojuke, neela! Neela nii, kuidas vats aga veel vastu 
võtab! Sest seda, mis sa siit saad, seda sa... saad. Ja 
see on ka kõik. Ja sinu sõbrad ja kaasvõitlejad on täpi- 
pealt niisugused mehed, kes teavad, kuidas kõik maa- 
ilmas on üürike, ajutine. Ma, usu või ära usu — päris 
rõkkasin kohe naerust, kui ma vaatasin, kuidas see paks ja 
mõnus isand Koosa end täitis. Sõi lihtsalt nagu siga. Sa 
ära mõtle, et ma toon niisuguse võrdluse pahast mee- 
lest, ei, ära sa seda mõtle. Ei, ei, ei... ja veel kord ei! 
see pole minu mood. Aga tõesti, usu — lust kohe meelde 
tuletada, kuidas see ümmargune rasvamagu kõike sega- 
mini suhu ajas! Pasteeti! Kalamarja! Vahele üsna odavat 

ja halba vorsti! Sinki! Silmusid! Lõhelõikeid! Angerjat! 
Skumbriat! Sprotte... Sardiine... Tillukesed rasvased 
silmad endal muudkui libisesid aga mööda lauda, ikka 
siia ja sinna, ikka siia ja sinna. Ja ikka viisakalt, viisa- 
kalt! «Palun, ole hea... ulata mulle seda...!» «Palun, 
ole hea... ulata mulle toda.» Tõesti... hehehee... ta on 
nagu vana roomlane. Kas või juba selle poolest, et ta 
algusest peale inimesi sinatama hakkab. Ja milline nae- 
ratus, mil-li-ne naeratus! Mahe! Nagu õlitatud! Närib 
suure suuga, põsed punnis, puistab iga sõna juures toidu- 
raase suust välja, kuulab, röhitseb, torgib sõrmega ham- 
baid, kolistab jalgadega laua all, vaata-vaata, et ei pista 
kätt vesti alla, et püksirihma lõdvemale lasta, Ja... mu 
jumal... kuidas ta veel joob! Ilma valikuta, kohkumata, 
julgelt nagu kunagi mõni sangartaat. Valget kroonuviina 
loputab alla konjakiga! konjakile upitab otsa klaasi õlut! 
kahe õlle vahele maitseb likööri! veini! viskit! siis jälle 
valget viina ja konjakit! siis jälle... kõike muud, mis 
aga kätte juhtub! Võrratu! Suurepärane! Fe-no-meen... 
imelaps, h-hehehee! Võta või müts imestusest maha ja 
pane käed kokku. Mitte eestlane, vaid vana flaamlane! Ja 
kui ma võin sulle veel ette kanda, et samasuguse mehi- 
susega peavad minu kehvast lauakesest lugu nood tei- 
sedki sinu kamraadid, siis... tuleb tõesti tahtmine peale 
sulle suur-suur aitäh ja tänan väga ütelda. Jah, ma tänan 
sind, sõber... tänan, tänan, tänan... ja tänan!» 
Ohvitser kargas sammu tagasi, tõmbus kühmu, heitis 
kaabu iga piduliku tänuhüüatuse juures kõrges kaares 
peaaegu uulitsakivideni, Nüüd, keset sajust öövaikust, 
tundus ta veelgi veidram, veelgi kummalisem kui päeval. 
Elektrivalgus langes ta silmadele, need näisid väga te- 
ravad, aeg-ajalt hüples ta suu närvlikult ning rahutult, 
nagu elaks ta vahetpidamatult mingi salahirmu küüsis, 
mida ta ei suuda endas lõplikult summutada. Ja imelikul 

kombel hakkas kogu ohvitseri ülespidamine Joel Neegost, 
jälle hirmsasti ärritama, tegi rahutuks, ehkki see rahutus. 
ei paisunud nüüd hiljutiste vihahoogudeni. Kiirel sammul . 
edasi astudes, — käed ikka sügaval püksitaskutes, 

mantlihõlmad avali, kuueesine vihmast läbi ligunenud — 

ei saanud ta jälle teisiti, kui pidi küsima (sest tekkiv, 
vaikus hakkas teda kohe rõhuma veelgi hullemini kui 

kapten Hindi kindlat tagamõtet omav ja samm-sammult 

eesmärgi poole rühkiv jutuvada): 

«Tuleb seega aru saada, et sa oled tänase õhtuga väga 
rahul... nagu paistab?» 

Ja ohvitser algas jälle, asetades kaabu tagasi oma kit- 
sale ning paljale lagipeale: 

«Olen! Olen, olen rahul, vennas! Täitsa rahul olen! 
Niisugune mõnus, sõbralik istumine, niisugune terav- 
meelne ja vaimukas keskustelu! Vaata, ma olen maa- 
ilmas elanud juba üle kolmekümne aasta, aga siiani pole 
ma veel kunagi niisugust rõõmu tundnud, nagu ma tun- 
nen seda täna. Olen kah kord... noor! Võin kah kord... 
ennast üheväärsena kõrvu seada nendega, kes on saa- 
nud oma lühikese elu mõnusaks ja maitsvaks muuta! 
Jah, jah, jah, sõber ja koolivend — maksab siis tõesti 
maailmas muretseda! Kõige paremal juhtumisel annab» 
vanahärra Jehoova meile kuuskümmend või seitseküm- 
mend aastat — kas sellest ka midagi jätkub? Ligi kol- 
mandik. .. isegi ehk rohkem... kulub poisikesepõlvele.. . 
Viiekümnendalt lävepostilt edasi... tuleb vanaduse to- 
bedus. Ja mis siis nõnda järele jääb? Vaevalt see paar- 
kümmend aastakest, harva veidi enam. Muuda need päe- 
vadeks — vaevalt seitse tuhat. Kuradi pihta, seda pole 
tõesti palju. Ja sellepärast, sõber — olgem kavalad ja 
targad: see seitse tuhat päeva kulub üsna marjaks ära... 
iga sorti heade asjade vastuvõtmiseks ja sellest vastu- 
võtmisest tingitud väsimuse väljapuhkamiseks. Või õige- 

mini — kuluks! Sest tegelikult ei saa me endale ju kuigi 
palju lubada. Orja, orja, orja, — milleks? Kas selleks, 
et elada oma tahtmise järgi? Oh ei, vennike, mitte sel- 
leks! Kuivamiseks, kõdunemiseks, totraks ja mõttetuks 
ülesrebimiseks mööda auahnuse redelit — vaat selleks see 
kulub! Aga selle asemel peaksime me võtma, võtma, 
õgima, õgima! Jah, jah, õgima, õgima, õgima! Õgima 
silmadega, suuga, kätega, jalgadega, maoga ja sooltega, 
kogu kehaga! Lihtsalt — põhimõtte järgi: kui elu on juba 
kord lühike ja möödaminev, siis olgu ta vähemalt — 
mõnuski! On ju nii, sõber, ah? Mul suri paar aastat 
tagasi kõhusoetõppe üks paremaid ametivendi — kap- 
ten Kolmann. Oled ehk kuulnud? Tubli mees, jälle midagi 
niisugust, et anna kas või suud. Aga — ihne! Hirmsasti 
ihne. Ja peale selle — korralik. Päris tolmas kohe oma 
korralikkuses. Trahh, trahh, trahh.., «Siit läheb kapten 
Kolmann, ustav sõjamees ja aus inimene oma ametis ja 
kohustustes!» Nõndaks. Kas ta sai sellest kasu? Viisime 
auku, nüüd on ta kindlasti juba pude ja pehme, ühe 
sõnaga — läbi. Mis see aitas — korralikkus? Mis see 
aitas — ihnsus? Aga oleks ta vahel kah ohjad laokile 
lasknud ja üleaisa löönud, siis poleks ehk nii raske lah- 
kudagi olnud. Muuseas, vana vennas, kas sa ütleksid 
mulle, mis siht sinu arvates meie olemisel on? Meie mai- 
sel olemisel, tähendab?» 

Joel Neegos kehitas õlgu. Ta vaatas mööda vihmast 
halli tänavat alla ja küsis tüdinenult — midagi sellist oli 
koolivend juba päeval kõnelnud: 

«Mis. .. siht?» 

«Nojah,» ütles ohvitser. 

Joel Neegos mõtles, mõtles, kehitas veel kord õlgu. 


«Ma ei mõista sind, seleta lähemalt,» ütles ta viimaks. 


Kapten Hint lähenes talle uuesti, pistis käed vastamisi 
varrukatesse, meenutades nüüd munka, jumalakartlikku, 

askeetlikku. Kuna Joel Neegos talle ikka oodates otsa 
vaatas, seletaski ta kohe pikemalt: 

«Vaata... ma mõtlen nõnda, et kas me elame selleks, 
et töötada, või töötame selleks, et elada. Et kumb ots on 
esimene, kumb tagumine, hehehee! Sa ju mõistad mind, 
eks ole?» 

«Jah, nüüd ma mõistan,» noogutas Joel Neegos. Tüdi- 
mus hakkas teda veelgi enam vaevama. Ta otsustas väga 
pikkamisi ja roidunult, et oleks vaja vastata, koolivenna 
lapsikud ideekesed välja naerda, kogu ta hädafilosoofia 
kulul tervendavat nalja heita. Kuid selle asemel, et seda 
tõesti teha, ütles ta vaid lühidalt: 

«Noh, tead sa... niisugused küsimused ja probleemid 
ei huvita mind põrmugi.» 

Ohvitser ajas silmad üllatuse pärast pungi. 

«Soo! Ei... huvita!» ütles ta, käsi kuidagi juudilikult 
nurgeliste liigutustega nagu kaitseks üles tõstes. «Kuidas 
nii — ei huvita?» 

«Vaat väga lihtsalt, kulla külamees: ei huvita, ja muud 
teps midagi,» vastas Joel Neegos ja katsus pilkavalt nae- 
ratada. 

«Oi, see on paha, see on väga paha, — see, et sa oled 
nii ükskõikne!» hüüdis kapten Hint nagu suure hirmuga. 
«No kuhu sa nõnda välja jõuad, kulla mees? Ja ma ütlen 
sulle: mitte kuhugi, mitte ku-hu-gi ei jõua sa nõnda välja! 
Niisugused asjad peavad meil juba algusest peale selged 
olema... et me oma eluga mitte rappa ei satuks! Sest 
vaata, — kui me töötame ainult selleks, et elada, on asi 
lihtne. Ja kui me elame ainult selleks, et töötada, on asi 
samuti lihtne. Aga kui meil pole selge, kumba vaadet me 
pooldame ja õigeks peame... rabeleme me... nagu pime- 
duses. Teed nõnda — süda valutab; teed teisiti — kah 
süda valutab. Pealegi — teine neist vaadetest peab kind- 
lasti tõtt sisaldama. Jah, jah, kõige puhtamat ja kõige 

tugevamat tõtt! Aga kumb, kumb, vennas? Mina... ei 
tea! Sind see aga ei huvita...! Paike, paike! Mõistu- 
sega inimene... ajudega inimene... olend, kes mõtleb! 
Meie maa sool, tungal, mis valgustab meile teed tule- 
vikku! Üliõpilane! U-li-5-pi-la-ne! Ära tee pattu püha 
vaimu vastu! Mina olen küll lihtne ohvitser, tambin 
muudkui harjutusplatse ja lasketiire, ometi on ka mul 
alati südamel... niisugused kõrged küsimused. Süda- 
mel! Nagu kivid südamel! Ööd kui päevad olen vahel 
mõtelnud, et ometi kord kindlat vastust leida! Ja näe — 
leidsingi! Leidsin, leidsin, leidsin jah!» 

«Jumal hoiaks, on see's tõesti nii tähtis — vaevelda 
säärase viljatu mõttetarkuse kallal!» ütles Joel Neegos, 
raputades jälle kulmukarvadelt veepiisku. 

«Aga muidugi on see tähtis — sa armas aeg küll!» 
hüüdis kapten Hint. 

«Ei, ma ei usu,» ütles Joel Neegos. 

Vaikus. 

Siis võttis ohvitser veel kord Joel Neegose varrukast 
kinni, kummardus üsna selle kõrva juurde ja ütles sõna- 
haaval: 

«On küll, sõber, on küll tähtis. Sest näed sa — kui me 
lähtume nüüd sellest vaatevinklist, et meie maise elu ain- 
saks mõtteks on töö ja edasipüüdmine, saame me ühe 
moraali... Kui me aga lähtume vastupidisest väitest, 
saame hoopis... teise moraali.» 

«Nõndaks. ..» pomises Joel Neegos mõttetult. 

«Jah,» ütles ohvitser veidra võidurõõmuga. «Just nõn- 
daks!» 

Tuulehood kolistasid üle plekk-katuste. 

Ja rentslites sulises vahetpidamatult soe vihmavesi. 


KAPTEN HINT JATKAB ARUTLUST 


33) Mesi ütles vähe aja pärast: 

«Vaata, sõber, ma pole veel kunagi sügavamini 
mõista katsunud, mida tavaliselt mõeldakse selle sõna 
all — moraal. Ma tean, et see tundub sulle veider, aga 
nõnda on see tõepoolest, seal pole midagi parata. Muu- 
seas: kui paljude sõnade üle me üldse oleme järele mõtel- 
nud, olgu siis sina, olgu siis mina! Väga väheste, vä-ga 
väheste üle. Tarvitame küll niisugust või teistsugust sõna 
päevast päeva ja kuust kuusse, aga ometi ei tea me, mis 
see tähendab. See on meie elu üsna harilik pealiskaudsus. 
Ja mina kah... ei oskaks praegugi defineerida, mis just 
peitub — muidugi tavalises, trafaretses mõttes — sõna 
«moraal» taga. Ja kui ma nüüd ütlen sulle näiteks, et 
võttes aluseks seda või toda väidet saame me ka see- 
suguse või teistsuguse moraali, siis mõtlen ma seda roh- 
kem omamoodi, nii, nagu mulle on vajalik. Ei, ei, ei, 

jumal hoiaks, ära mind kohe alguses valesti mõista, — 
see ei pea kindlasti mitte ühenduses olema... naiste 
või viinaga, heheheel Mina mõtlen moraali all kõike 
seda, mille järgi ma pean seadma oma isikliku tegevuse 
mõne jäädava, ütleme ehk koguni — mõne aluselise täht- 
susega väärtuse suhtes. Ütleme näiteks elu suhtes. Mui- 
dugi mitte kogu elu suhtes, vaid minu oma isik- 
liku elu suhtes. Jah... Oletame nõnda, et inimese elu, 
see on ainus väärtuslik, ainus arvestamist nõudev tegur, 
tähendab siht, otstarve, mitte aga abinõu. Ühe 
sõnaga: alus. Ja nüüd... lähtudes säärasest seisu- 
kohast... milline peaks sinu arvates olema minu moraal? 
Või ükskõik kelle moraal, kes asjale niisuguse nurga alt 
vaatab? Noh, mis sa mulle vastad, milline see peaks 
olema?» 

Joel Neegose pea oli kangesti valutama hakanud. Ta 
mõtles jälle oma katastroofilisele seisukorrale ja ütles 
viimaks, kobades taskust paberossikarpi, et rahustada 
end suitsetamisega: 

«Noh... tõesti — ma ei tea sulle midagi vastata. 
Ma pole veel iialgi millegi niisuguse üle järele mõtel- 
nud.» 

«S-seda ma arvasingi... hehehee!,...» hüüdis ohvitser 
jälle kuidagi ülilõbusalt ja patsutas teda vastumeelselt- 
koduselt õlale. «Arvasin, arvasin. Noh, hea küll, olgu, 
seletan sulle ise. Kui meile on maailmas esmajärguliseks 
väärtuseks meie isiklik elu, siis peaks olema vastavalt 
kah nõnda, et kõik, mis seda elu ilustada ning mõnusa- 
maks suudab muuta, on moraalne! See tähendab — luba- 
tud! See tähendab — kohustuslik meie maise «mina» suh- 
tes. Igal sammul peaksime me mõtlema aina seda, kas 
või kuidas me võime ükskõik missugusest olukorrast 
ammutada endile rohkem kasu, rohkem võimalusi ehtida 
oma üürikest olemist. Muu aga puha — abinõud, abi- 

nõud, abinõud! Töö, karjäär, edasijõudmine, püüdlikkus,. 
läbisaamine naabritega, vahekorrad ühiskonnaga, riigiga, 
seltskonnaga, oma vanematega, oma lastega! Kui see sulle 
kasuks tuleb — ole aus! Ole nagu Jesseke ise, — vaga, 
tõsine, ustav, sõbralik, vaba valedest, vaba valskusest. 
Siruta käed taeva poole ja hüüa: «Issand, issand!» Vaata 
riigi ja rahvuse poole ja kisenda: «Isamaa, isamaa!» Ole- 
idealist, aateinimene, vaimusangar, kartmatu tõemõõga 
välgutaja! Röögi nagu lojus... iga sorti kõrgete paleuste 
nimel! Aga, jumala pärast, ära muutu hooletuks! Kuula, 
kuula, kuula! Varitse, varitse, varitse! Sest kui kergesti ei 
või seisukord sinu seljataga muutuda hoopis teistsugu- 
seks ja sa võid narriks jääda, kellest irvitades üle sõide- 
takse. Sest võib ju näiteks juhtuda, et «issand, issand» ja 
«isamaa, isamaa» karjumine muutub sulle kahjulikuks. Ja 
kasulikuks osutuks sulle nüüd juba hoopis teistsugune 
lööklausete rida, Näiteks: «Olgem kosmopoliidid!» Näi- 
teks: «Elagu teine, kolmas või neljas internatsionaal!» 
Hehehee! Kohe, ko-he orienteeru ümber! Kui aated ja 
ideed aga üldse enam midagi sisse ei too, vaheta rahuliku 
meelega nahka ja hakka kas või kavalaks vargaks! Mis 
siis, ka see pole paha, ka selline amet võimaldab üht- 
teist... h-hehehee! Oska ainult maskeerida! Oska ennast 
ainult varjata! Oska ainult ette teha vagatseja nägu... 
jah! Ja muidugi oleks lollus katsetada paari kingadega 
või vana vihmavarjuga, sest see pole küllalt tulutoov, aga 
kannab endaga alati kaasas sama suuri ebamugavusi 
nagu suured ja tõsised otsad! Teine asi muidugi, noh, kui 
see sulle sisemist lõbu ja rahuldust pakub. Aga harilikult 
on meie elus küll nõnda, et head ja lõbusat, millega oma 
üürikest elu ehtida, saab ikka raha eest. Ja... raske raha 
eest! Ja seepärast — katsu seda endale muretseda. Üks- 
kõik kuidas või mil teel. Vahel on see võimalik nõnda, 
vahel teisiti. Tee kunstlik pankrot, võta suurt vahekasu, 

murra sisse pangakeldrisse, kui see võimalik on! Või kui 
sa ise kuskil kassameister oled, siis — simuleeri säärast 
sissemurdmist. Kõrvalda rahasid, võltsi veksleid, mine 


pimedal ööl välja metsavahelisele teele ja... röövi! 
Sest kui see sinule ja sinu maisele elule kasulikuks 
osutub, on ka see moraalne! See tähendab — vajalik 


ja lubatud! See tähendab — veelgi enam — koguni 
kohustuslik. Ja mõistust kasuta ainult selleks, et 
mitte sisse kukkuda. Mis siis, — läheb mööda nii- või 
naapalju aastaid, sind pole enam teps olemas, ja mis sa 
selle aja jooksul oled osanud kätte saada, see on ainus. 
Kes sulle sinu vooruse eest tasub, ütle, palun! Kes? Mitte 
keegi. Ja auhinda selle eest ei anna sulle kah mitte 
keegi, ei jumal ega kuratki, sest need on ise sama vaesed 
nagu meie, inimesed. Hehehee! Nii et... au sees hoia 
sellepärast ainult ja üksi mõiste «mina»; mõisted «meie», 
«sina», «tema» ja «nemad» — viska minema nagu vanad 
labakindad... h-hehehee!... nagu vanad labakindad!» 

Joel Neegos vaatas kaaslast aina kasvava uudis- 
himuga. Ta oli seda nüüd kuulama jäänud ja mõtles äkki, 
et kindlasti on see mees kas hull või veiderdaja. Pagan 
võtaks, võib siis normaalne inimene üldse tegelda sää- 
raste jaburate arutlustega, jõuda sellistele järeldustele, 
luua kaine mõistusega selline mõrtsukaideoloogia, mis 
lõhnab juba teooriaski kuritegude ning kaabakluste 
järele! Mõneks ajaks ununesid ta oma koormavad elu- 
mured, ja suurte sõõmudega suitsu imedes ütles ta, tun- 
des ikka veel mõnu leigest kevadvihmast, mis oli pehmeks 
leotanud kraegi kaelas: 

«Oled aga sina kah vahepeal leiutusi teinud, fi-lo-soof! 
Tõesti — hakka sind või pelgama ja jookse su eest 
pakkul» 

Kapten Hint naeris erutatult. 

«Leiutusi? Noh, need pole mingid leiutused, need on 

lihtsad algtõed, aksioomid!» hüüdis ta kuidagi väga kõrge 
ja väga lõikava häälega. 

«Nõnda et... mitte mingit pidurdava mõjuri tunnusta- 
mist, peaasi muudkui oma isiklik kasu?» küsis Joel Nee- 
£0s. 

Ohvitser naeris jälle ja ütles: 

«Mitte mingit, mitte mingit, kui see meie «minale» 
kasu ei anna!» 

Joel Neegos mõtles. 

«Noh, ma arvan, et nõnda tuleb üks suur kõridelõika- 
mine, muud midagi. Nii sõna otseses kui ka kaudses mõt- 
tes,» venitas ta viimaks samuti naeratades. 

Kapten Hint peatus, soris kaua taskutes, süütas oma- 
korda paberossi. Kui ta leegitsevat tikku vihma ning 
tuule eest varjata püüdis, võis selgesti märgata, et ta sõr- 
med tasakesi värisesid. Vähese vaikimise järel sõnas ta 
asjalikult: , 

«Oh ei, asi pole kaugeltki nii hull.» 

«Näib olevat küll, kulla sõber,» arvas Joel Neegos. 

«Ei ole,» ütles ohvitser. Ja kui nad uuesti minema hak- 
kasid, seletas ta jälle pikemalt: «Võta arvesse, ven- 
nas, et tasapisi ja vargsi tehakse seda juba maailma loo- 
misest saadik. Ainult et selleni pole veel ulatunud meie, 
väikemehed. Ja samuti pole seda tehtud veel kindla, 
üksikasjades väljatöötatud mõistusliku plaani järgi. Pea- 
legi — karistusi ei kaota ju keegi, selletõttu jääb ka vaja- 
dus ettevaatlikkusele ning tarkusele. Aga sa võtad seda 
asja jälle... liiga konkreetselt. Mina ju ainult... räägin. 
Teoreetiliselt, tähendab. Sellepärast, et ma olen kõigi 
nende meie isikliku elu valusate küsimuste üle järele 
mõtelnud. Ja kui sa mu väiteid põhjalikumalt kaalud, siis 
näed sa ka ise, et pearõhk neis on asetatud faktile, et 
inimene elab ainult üks kord, ei tuie 
kunagi tagasi ja lõpeb suremisega. Ühe- 

sõnaga, et mina, näiteks, ei kordu enam iialgi, ka mitte 
miljonite aastate vältel, nõnda nagu mind pole olnud ka 
iialgi varemini, maakera ja sellel asuva looduse algusest 
saadik, tähendab — suuna kogu oma energia, oskus, oSa- 
vus ja häbematus, samuti ka ausus ja minupärast kas 
või kõik voorused... oma lühikese olemise hästi ladusaks 
tegemisele. Sest inimesed, kui sa neid vaatlema hakkad, 
elavad ju enamalt jaolt sihitult, väga rumalasti. Aga 
ometi, ometi — kas meie alateadlikus, puhtast loomusun- 
nist aetud tegevuses ei esine ka küllalt palju mõistlikku, 
otstarbekat ... muidugi minu seisukohtadest lähtudes? 
Esineb! Kindlasti esineb! Näiteks kas või varanduse ning 
raha ahnitsemine. Ainult niipalju pean ma ütlema, et viga 
seisab selles, et raha ja varandus pole mingi omaette 
väärtus, mida inimesel maksaks ihaldada kogumiseks, 
tallele panemiseks. Raha ja varandust korja kokku ainult 
oma lühikeste päevade mõnudesse matmiseks. Nagu ma 
juba ütlesin: õgi, õgi, õgi! Ahmi, ahmitse, neela, 
kugista — kui see sulle lõbu pakub. Või liiderda nagu 
kaabakas, kui sa sellest lõbu tunned. Ja raha ning 
vara peavad sind sinu ettevõtetes avitama. Eks ole iu, 
vennas, sa mõistad mu mõttekäiku?» 

«Kuule, miks sa ise oma elu nõnda ei sea?» küsis Joel 
Neegos ja naeris jälle pilkavalt. 

Kuid ohvitser ei vastanud, ei pannud neid sõnu nagu 
tähelegi. Selle asemel võttis ta Joel Neegose käe alt 
kinni, litsus enda sellele jälle õige lähedale ja ütles kor- 
raga kogeldes, just nagu ootamatusse segadusse sattu- 
des: 

«Tead sa, vennas, ma kavatsen sulle juba hommikust 
saadik üht lugu jutustada. Üht üsna tillukest ja oma- 
pärast lugu, mille üle ma ise olen väga palju mõtteid 
mõlgutanud. Õigemini — mille üle mõtteid mõlgutades 
ma jõudsingi niisugustele järeldustele, nagu sa siin 

praegu kuulsid. Kas tahad, koolivend, et ma selle 100 
sulle jutustan? Kas tahad, ah?» 

«Aga miks siis mitte, kui sa seda nii oluliseks pead!» 
kehitas Joel Neegos õlgu, tõmbudes ohvitserist nagu 
loomusunniliselt kaugemale. 

Vaikus. Joel Neegos ootas. Võis kuulda vaid tiheda 
vihma rabinat majaseintel, tänavakividel, kõnniteede 
laiadel paetahvlitel. Kino reklaamkast oli veel valgusta- 
tud, sest kell oli alles pool kaksteistkümmend, ja üksikuid 
inimesi väljus suure värava kaudu, silmad punased väri- 
seva ekraani vahtimisest. Kaks autojuhti laulsid. Ja alles 
hulga aja pärast, lähenedes juba Karlova ringpoodidele, 


| ütles Oskar Hint, jalaväekapten: 

«Vaata, ma tahaksin sulle rääkida ühest oma heast 
sõbrast, õigemini küll... ametivennast. Jah, see mees 
on samuti ohvitser. Ja samuti kapten... just nagu 

mina... nimi pole muidugi tähtis... Kõigepealt ma 
i jutustaksin sulle meelsasti üht-teist selle inimese noor- 
põlvest, aga sa oled ise pärit samasugustest vaestest 
oludest ja sellepärast pole mul vist vaja seda teha. Eks 
- See olnud ju üht- ja samaviisi meil kõigil, hädavarestel: 
- talvel tuupimised, tuupimised, tuupimised, kevadest peale 
'kuni hilissügiseni kehv teenistus jumal teab missugustel 
kohtadel. Üle kõige aga muidugi puudus, puudus, puudus. 
Noh, see poiss unistas ja igatses nagu iga teinegi tema 
vanuses, tegi suuri õhulosse, nägi nägemusi lahtiste sil- 
madega oma hiilgavast tulevikust, oma suurepärasest 
elust. Aga — kas säärased asjad ka kunagi täituvad, kal- 
lis sõber? Täitusid nad sinul, minul, tollel... kolman- 
dalgi? Muidugi mitte. Ja küllap vist mitte kellelgi, kes 
koljus ajusid omab, taskus aga ainult... tühjust! Ka kui 
võideldakse end välja kenakese kohani, jõutakse nõnda- 
ütelda suhteliselt üsna kõrgele pulgale... nagu näiteks 
kas või minagi, hehehee! Nõndaks. Ja nüüd juhtus nii, et 

see kehv poiss pidi majanduslikkude raskuste tõttu güm- 
naasiumis õppimise pooleli jätma ja kadetikooli minema, 
kus ei nõutud vähemalt õppemaksu ega söögiraha. Täp- 
selt... nagu minagi... Meolime... noh...ühes, ja 
sellepärast tean ma selle nooruki elust jutustada nii üht 
kui teist... Ta oli hoolas, andekas, püüdis kõigest väest, 
töötas nagu hull, sest ta oli harjunud end oma senise elu 
jooksul alla hindama ja selle tõttu hirmsasti pingutama. 
Nõnda pole midagi imestada, et ta lõpetas... väga 
heade hinnetega. Ja kümne aastaga tõusis ta koguni 
nooremleitnandist kapteniks... jälle nagu minagi! Nõn- 
daks. Ja kui ta hoolas ning püüdlik oleks, tõuseks ta ehk 
veelgi kõrgemale, Aga nüüd tuleb see kõige tähtsam ja 
nüüd ma palun sind hästi tähelepanelikult kuulata. 
Nimelt hakkas minu armas sõber äkki kogu oma elu ning 
olemise üle järele mõtlema ja... sattus ahastusse. Liht- 
salt meeleheitesse, pidevasse kurvameelsusse. Ei talle 
maitsnud enam ei söök ega jook. Ja ta arutas nii: 
«Issand jumal, päevad kaovad, aga ometi pole ma maa- 
ilmas veel kordagi tundnud end rahuldatuna! Jah, elu 
jookseb sõrmede vahelt maha nagu peen liiv, ainsatki 
hetke ei suuda ma kinni pidada, paigale sundida, ja — 
polegi õieti ainsatki hetke, mida ma tahaksin kinni 
pidada, paigale sundida...» mõtles ta. «Kuivamine, 
kõdunemine, vananemine, surm. Kõik? Loomulikult kõik! 
Ja isegi muretult lõbutseda pole ma selle lühikese aja 
jooksul veel saanud!» mõtles ta. «Aga milleks siis üldse 
vaeva näha, ennast kulutada, sest kas pole mõistlikum 
juba kohe kuul pähe kihutada, et rutemini oma teekonna 
lõpule jõuda, kaduda...?» mõtles ta. Ja see nooruk, see 
minu sõber, see ärkavate ajudega jalaväekapten tuli pik- 
kamisi ning pidevalt mõteldes kaljukindlale järeldusele, 
et kõik, mis maailmas midagi maksab, on tema enda elu. 
See on siht, otstarve, muu kõik on aga — abinõu. Ja see- 

pärast — ilusta, sõber, seda elunatukest nagu sa vähegi 
suudad, ükskõik milliste abinõudega, ükskõik missugusel 
teel. Õigel või kõveral teel — ära sellest küsil Katsu 
endale igal sammul aina midagi pakkuda, millegagi rik- 
kamaks saada, et sul oleks surivoodil midagi, millest 
rõõmu tunda — see olgu sinu moraal! ütles too vaene 
ohvitser. Jah... Ja siis tuligi see säärase mõtlemise ja 
arutlemise loogiline järeldus. Nimelt hakkas minu sõber 
tegelikkuses läbi viima kõike seda, mis ta oli siiani val- 
mis voolinud kujutluses. Saad minust aru, vennas, ah? 
Ühesõnaga, see tubli kapten elab nüüd täpselt nende 
ideede kohaselt, milledest ma sulle siin hiljuti rääkisin, 
sest... minu väited nõndanimetatud elamismoraalist on 
õigupoolest... minu sõbra väited.» 

«Nõndaks, nõndaks!» ütles Joel Neegos ja vaatas sõpra 
ikka tähelepanelikult. 

Ohvitser, piiludes kõrvale, sõnas: 

«Nõnda jah, just nõnda.» 

«Noh... ja kui palju aastakesi see sinu armas sõber 
oma ideede eest sai? Kas ta istub juba?» küsis Joel Nee- 
gos vähese vaikimise järel. 

Kapten Hint naeris ebamääraselt ja vastas: 

«Ei... ei istu veel.» 

Vaikus. 

Joel Neegos ütles: 

«N-noh, küllap varsti läheb. Muuseas: huvitav oleks 
kuulda, mil kombel see mees oma röövliteooriat teostab.» 

«Mil kombel? Aga väga lihtsalt. Sel kombel, et ta 
hakkas endale teed tasandama mugavaks läbisaami- 
seks ja muretuks oleskeluks...» ütles ohvitser. Ja naer- 
des nüüd kuidagi katkendlikult, nagu külmahoogudega 
võideldes, seletas ta kohe jälle pikemalt: «Mu sõber 
võttis lihtsalt kätte ja võltsis aja jooksul tubli summa eest 
veksleid. Peaaegu kahekümne viie või kolmekümne 

tuhande krooni eest. Peale selle veel umbes viie tuhande 
krooni ulatuses õigete allkirjadega pangalaene. Ja nüüd, 
mõni päev tagasi, omastas ta veel. üsna ja üsna tõhusa 
summa... ametlikke rahasid, kogusummas üle nelja- 
kümne tuhande krooni. Noh, sellest peaks vist jätkuma, 
et kuni surmani mugavasti läbi saada. Protsendid ise 
teevad välja oma kolm või neli tuhat aastas. Sest... mu 
sõber pole puupea: viimnegi sendike on raiskamata, oma 
kohal. Kui nüüd varsti asja uurima hakatakse, tunnistab 
ta end puhtsüdamlikult süüdi, ajab mitmeotsalist juttu 
mängukirest, naistest, vanadest võlgadest ja nõnda edasi. 
Mis sa arvad, mitu aastat talle soolatakse?» 

«Mis ma arvan? Ma ei tea midagi arvata,» vastas Joel 
Neegos, ja korraga läbis ta hinge jälle (juba mitmendat 
korda selle kummalise päeva jooksul) ebamäärane tunne, 
nagu seisaks ta kuristiku veerel ja vaataks sealt alla, 
ähvardavalt mustavasse sügavusse, mis hingab talle 
jäist külmust. 

Ohvitser naeris luksudes ja ütles: 

«Noh, õieti pole see ju kuigi keeruline küsimus, ja et sa 
seda arvata ei tea, näitab ainult — ära pahanda otse- 
kohesuse pärast — sinu pealiskaudsust. Sest säärastest 
asjadest kirjutatakse ju ajalehtedes peaaegu iga päev. 
Aasta? kaks? kolm? Jah, kindlasti mitte enam. Ja mu 
sõber arvestab veel seda, et korraliku ning eeskujuliku 
istumise eest vabastatakse ta enne tähtaega. Lihtsalt — 
antakse andeks, kingitakse. Et ole pai ja kõnni minema. 
Hehehee! Õnnetu inimene, laostunud velleke, küllap sulle 
kulub ära iga päevake, et taibata alles vabadusse tagasi 
pääsedes, kui suure rumaluse sa, hädavares, oled tei- 
nud... Sest kes sind enam sallib, kes sulle enam teenis- 
tust annab. Ja mitte keegi kurat ei tea, et sipelgas on 
oma elutöö juba teinud, et sipelgas võib — tasapisi oma 
saagikest näsima hakata.» 

<N-nii, nii...?» venitas Joel Neegos. 

Ohvitser ütles: 

«Jah, nii. Ja see on ka kogu jutt minu heast tuttavast, 
minu kavalast ametivennast. Me... usaldame teineteist 
ja ta usaldas mulle oma saladuse. Jah... ta kõneles 
mulle... kõik... Sest muidu ma ei teaks ju sellest ei 
musta ega valget... kas pole? Ja kui ta mulle kõigest 
sellest pajatas, siis ma hakkasin mõtlema. Mõtlesin ja 
mõtlesin. Ööd otsa ja päevad läbi. Sest vaata, vennas, 
praegu maksvusel oleva moraali järgi on minu sõber ju 
kaabakas...» 

«Õige, seda ta on,» noogutas Joel Neegos, tundes kooli- 
venna vastu jälle kummalist tülgastust. 

Kapten Hint ei pannud aga nüüdki ta märkust tähele 
ning jätkas rahulikult: 

«Sa kuulsid, ma ütlesin: praegu maksvusel oleva 
moraali järgi. Aga nagu sa ennist mu jutust: pidid aru 
saama, võib asjale vaadata ka hoopis teisest küljest, ja 
sellisel korral pole kogu sel tehingul juures ühtki halba 
lõhna. Aga kes seda teab, et mõne aasta pärast pole 
maksvaks moraaliks nimelt just see... minu sõbra 
moraal, h-hehehee! Ja üleüldse: asjade ja tegude headeks 
ning kurjadeks jaotamine on nõndaütelda saatanast. 
Sellepärast elagu vana põline lipukiri: otstarve pühen- 
dagu abinõu! Kas sa näed nüüd, vennas, kui me niiviisi 
analüüsime, siis pole minu sõbra vigurites tõesti mitte 
midagi inetut, lubamatut, kuritegelikku. Sa ei vaidle 
vastu? Ergo: sa oled minuga samal arvamisel!» 

Ja just nagu oleks tõesti ääretult oluline neile keerutus- 
tele vastu vaielda, hüüdis Joel Neegos järsku kirglikult: 

«Mina? Sinuga samal arvamisel? Ei, vabanda väga, 
ma ei ole seda olnud ega ole ka praegu! Sulitemp jääb 
ikka ja alati sulitembuks, ilusta seda siis mihukeste 
hilpudega tahes!» 

Kapten Hint lähenes talle äkki nõnda, et nende küljed 
teineteist puudutasid, ja ütles õlgu kehitades: 

«Sulitemp? Ära liialda, veli, ära liialda! Missugust 
minu sõbra ettevõtetest sa võid praegu nimetada sellise 
ränga nimetusega? Seda, et ta vekslitele oma sõprade ja 
ülemuste nimed alla kirjutas? Noh, kuule — need sõbrad 
ja ülemused ei kaota ju selle läbi mitte midagi. Pank 
küll, õige! Aga sellepärast ei maksaks sul ju haledust 
tunda. Et ta ka õiged vekslid protesti laskis? Kas sina ei 
tee... täpselt niisamuti? Ja kas enamik sinu kaasvõitle- 
jatest, neist kõrgestiharitud «akadeemilistest kodanikest», 
kes end praegu seal mu laua ümber täidavad, ei teinud 
kah täpselt niisamuti? Noh, milles seisab siis vahe? Ega 
sa ometi ei ütelnud oma austatud käemeestele, kui nad 
sulle lahkesti alla kirjutasid, et nad peavad kindlasti oma 
nimede eest ka midagi maksma? Või seisab vahe selles, 
et minu sõber kasseeris raha sisse ja pani selle kõrvale, 
sina ja sinu kamraadid aga — märatsesite selle kiiresti 
läbi?» 

Joel Neegos vaatas pimedusse, otse vastu pilvedest tii- 
net taevast. Ta lõi käega ja ütles mõne aja pärast: 

«Eh... ei hüvita see mind põrmugi! Olgu, tehke kuidas 
tahate, sina ja sinu sõber. Jumal tänatud, me hakkame 
vist varsti pärale jõudma?» 

«Olemegi juba päral! Järgmine maja!» hüüdis ohvitser 
rõõmsalt. 

Ringpoodide pime sammastik meenutas hiiglalõugu 
harvade, süsimustade, õudselt inetute hammastega. 

Sooja kevadvihma aga sadas, sadas. 

Lakkamatult. 

Ühetasaselt. 


ME OLIME KORD HÄRRASMEHED 


oel Neegos, märja mantli varna riputanud, kohendas 

end hetk aega peegli ees, astus edasi. Ohvitser juhtis 
teda käealt, jätkates aina vatramist. Nad läksid kõrvuti, 
koolivend hoidus vasaku küljega veidi ettepoole, naeris, 
viipas aeg-ajalt käega, tegi kummardusi. Jah, see olevat 
tema tagasihoidlik korter, ainult kolm tillukest toakest, 
ta olevat selle üürinud alles hiljuti, vast nädalapäevad 
tagasi! seletas ta. Eeskoda oli koduselt soe ja lõhnas 
nõrgalt mõrumandli järele, näis, nagu oleks selle mah- 
laga seinu piserdatud; tapeedid olid rõõmsad ja kirevad. 
Kuigi tagumistesse tubadesse viivad uksed olid suletud, 


» võis koguni selgesti kuulda pidutsejate muretut jutuvada, 


katkestatud aeg-ajalt mürisevatest naeruhoogudest, klaa- 
side kõlksatusi, nugade ning kahvlite klõbinat vastu 
taldrikuveeri. Siis hakkas keegi vististi kõnet pidama, sest 

monotoonselt haukuvale häälele järgnes hoogne plaksu- 
tamine, ja mõned hüüdsid koguni «braavo!». 

Hetk hiljem mindi edasi. Pilt, mis avanes nüüd Joel 
Neegose valgusest pisut helladele silmadele, ületas julgei- 
madki kujutelmad. Muidugi polnud see kaugeltki tavaline 
poissmeesteoleng, nagu ta oli sellest äsja mõelnud ja 
nagu ta oli seda taolistel kordadel nägema harjunud, ei, 
siin lõhnas juba toreduse ning ilmse rikkuse järele. Laud, 
mille ümber istus ligi paarkümmend vana kaardiväelast, 
ulatus üle terve toa ja otse paindus toitude ning jookide 
rohkuse all. Samal ajal, kui sõbrad talle lärmitsedes tere 
ütlesid, vaatas Joel Neegos teravasti sellel valitsevat üli- 
küllust. Ta nägi suurt liuda kalamarjaga; kolme või nelja 
taldrikut paksude lõhelõikudega; rasvaseid sardiine, pärit 
kindlasti parimailt välisfirmadelt; viinamarju kõrgejala- 
listes vaasides; apelsine; triiphoonetes kasvatatud toma- 
teid punetavas ülikülluses — hinnalt kalleid, ent seda 
dekoratiivsemaid oma suure rohkuse tõttu. Jah, oli tõesti 
raske määritleda, mida sel laual küll ei olnud, mida siin 
küll ei leidunud! Ja moodsast laekuplist langev valgus 
libises sädeldes edasi-tagasi üle ridamisi seisvate pude- 
lite — valgest kroonuviinast kuni Šoti viskini ja paksuna 
näivast kodumaisest benediktusliköörist kuni heledalt 
hing rõõmsalt läigahtava prantsuse biskviitkonjakini. 

Kapten Hint käis kogu aeg sõbra kannul, kühmu tõm- 
bunud seljaga, kämblaid vastamisi hõõrudes. Oli ilmne, et 
ta oli tahtnud üllatada, et see oli tal õnnestunud, et ta 
võis endaga rahule jääda. Oma pikkadel ning kõveratel 
jalgadel tippis ta ümber laua nagu uhke kukk, ja tema 
ettehoiduv kogu, koomiline kitsas mundriski, näis tsiviil- 
ülikonnas veelgi koomilisem. Kõvast püstkraest üles 
tõustes paistis ta kael otse kohutavalt peenikesena ning 
sõlmelisena, ta õlad olid ahtad ja järsud, rind lame, ent 
mitte sisselangenud, smokingi siidist reväärid liiga laiad 

ja kohmakad. Ometi aga, vaatamata säärasele : kõhriu-" 
sele, polnud tas märgata midagi haiglast, mitte midagi 
jõuetut, ei — jumal paraku, see mees oli ju vana sport- 
lane, koosnedes vaid kontidest ja pikkadest ning sitke- 
E. lihastest, mida võis selgesti märgata läbi tõmmu 
naha. 

Vana kaardivägi aga sumises, sumises! Juba esimesest 
pilgust peale teadis Joel Neegos, et siin olid koos pea- 
aegu kõik tema otsesed kamraadid, notar Ollinost alates, 
üle kaasvõitlejate Niitmaa ning Olbrei kuni selle muheda 
ning lustaka isandani seal akna läheduses, paksu Koo- 
sani, kes tundis end nähtavasti juba üpris hästi. Naerdi, 
heideti nalja, üritati aeg-ajalt laulugi, ei jõutud aga 
paraja alguseni, sest kõigil oli veel midagi öelda, mil- 
lelegi oma naabrite tähelepanu juhtida. Ja söödi, söödi, 
söödi — läikivate nägudega, selle veidi julmana tunduva 
seltskondlikkusega, mis on tavaliselt omane peaaegu kõi- 
gile aristokraatidele, kes põlvnevad taludest. 

Joel Neegos, olles ise täiesti kaine, tundis sellest lopsa- 
kalt-mahlakast pildist kerget pööritust ja mõtles enda- 
misi, et palju sümpaatsema mulje jätaksid need tüsedad 
ning tugevad maameeste pojad endist siis, kui nad ei 
teeskleks, kui nad end üle ei hindaks. Mandunud noor- 
hallparunid... defineeris ta äkki leidlikult. Aga samal 
ajal liigatas temas pikkamisi selle arvustusvajaduse 
kõrval ka veel midagi muud — pisaraid silmi suruv 
uljusehoog, just nagu peaks tema isegi muutuma nüüd 
kohe samasuguseks küünarnukke lauale nõjatavaks 
seiklejaks-sangariks nagu nood teised, Keda ta kriti- 
seeris. 

Koolivend asetas ta istuma väikese küüraka ja kaas- 
võitleja Koosa vahele, hästi enda lähedusse, kuna tal 
näis olevat veelgi tahtmist rääkida ning filosofeerida. 
Aken oli lahti, ja niiske kuid soe öötuul puhus nüüd otse 

kuklasse. Viinapudelid käisid käest kätte; valati nobe- 
dasti; suured karvased matsirusikad kummutasid ahnit- 
sedes avanevatele suudele klaase, mis oleksid nagu või- 
nud iga silmapilk puruneda meeste tömpjate sõrmede 
vahel. — Paremal käel istuv paks Koosa sosistas Joel 
Neegosele kõrva, et kõik meeldivat talle siin nii hästi, et 
ta olevat juba kahel korral oksendamas käinud, ruumi 
tegemas uutele hüvaroogadele. Hohohoo! naeris ta ise 
kohe oma nalja üle ja lisas kiideldes, et praegu olevat ta 
juba jälle kõrini täis saamas — jumal hoiaks, ta ei suut- 
vat ju end taltsutada, kui hüva rooga on läheduses sellis- 
tes koormates! Muuseas — ta olevat praegu oma hari- 
likust seisukorrast veidi väljas, sest isa, vana taluomanik, 
surnud äkki kopsupõletikku, teised õed ja vennad ei taht- 
vat teda aga enam toetada. Aga see ei tegevat midagi, 
jah, ta ei kohkuvat, sest järgmise aasta jõuluks panevat 
ta päris kindlasti suure ja tugeva punkti — viimase 
eksami taha. — Nõnda kõneldes tõstis ta endale ette 
hunniku kälamarja ja hakkas seda kohe sööma, võileibagi 
juurde hammustamata, lihtsalt — niisamuti. Ja küünar- 
nukki enda kõrval istuvale Neegosele roietesse lüües ütles 
see alles paar aastat tagasi väga soliidselt esinenud mees 
kuuldavalt nämmutades, põsed pungil nagu aplal lapsel: 

«Maitsev! Kuradi maitsev! Tõsta endale kah, kuule! 
Kühvelda sisse kohe nagu sooja savi, hohohoo!» 

«Küllap ma juba tõstan, ära minu eest muretse!» ütles 
Joel Neegos ja naeris üha suurenevast lõbutundest. 

Kaasvõitleja Koosa müksas teda aga kohe uuesti ning 
sundis isalikult: 

«Ei noh, võta, võta, mis sa mässad, poiss! Võta, 
noh!» 

Lauldi paar laulukest; need tulid nüüd juba üsna hoog- 
salt; joodi jälle ammuli avanevate suudega. Naerdi, 
heideti nalja, räägiti tüdrukutest — iharaid lugusid, 

pikantsusi, roppusi. Keegi esitas loo noorest naistuden- 
gist, kelle olevat selle armuke, uljas korporant, märkinud 
ära oma organisatsiooni lillavärvilise templiga kõige 
intiimsemal minutil, hahahaa! Ja mis siis sai, küsiti lär- 
mitsedes. Ja jutustaja ütles, et ühes teiste kaasvõitleja- 
tega sauna minnes olevat see vaga talleke üsna tahtma- 
tult paljastanud oma saladuse. Naerdi jälle: hahahaa! 
hahahaa! Pitsatiga määritud naine oleks nagu äkki siia 
tuppa tulnud, paljana, ühegi rõivahilbuta, ärritav, punas- 
tamapanev. Ja üks pidutsejaist tõstis klaasi, tegi sellega 
õhus tiire — Ollino, see teistest agaram — ning hüüdis 
naljatades: 

«Noh... selle lihalooma terviseks... poisid!» 

Ja püsiti veel üpris kaua sellisel joobumusastmel, kus 
taheti rääkida vaid ühest teemast — armastusest, — 
nõnda nagu nad olid aastate jooksul harjunud seda 
võtma. Vürtsitatud toidud ja ühes verega läbi keha kohi- 
sev viin kihutas aina tagant, sundis liialdama, valetama, 
omalt poolt lisama selliseid üksikasju, mis esinevad tava- 
liselt vaid igivanades anekdootides. Kui keegi ütles kaks, 
siis karjus teine kohe neli; kui see ütles kolm, siis hõikas 
naaber otsemaid üheksa. Ent liialdamise ning valede 
- tagant vahtis siiski üpris suur annus tõelikkustki: jõhk- 
rat elumeest mängivate külapoiste liiderlik minevik, mõt- 
tetu lagastamine, edvistamine oma kõlvatustega. Kuid 
keegi neist kiitlevatest meestest ei puudutanud nüüdki 
olevikku, põiklesid sellest mööda kavaldava häbelikku- 
sega: neile oli jäänud veel vaid möödunu, neile kuulus 
ainult see veel, mis oli lootusetult minevikku vajunud. 
Kui inimene elab jõuliselt ja tugevasti leegitsedes, ei 
pööra ta peaaegu iialgi pilku olnud päevade hämarusse! 
mõtles Joel Neegos. Ja ikka veel mäletades oma hiljutist 
tõotust Tooni Madissonile, käänas ta viinaklaasi kum- 
muli ning tähendas naljatava tooniga: 


«Noh... jätke, poisid! Igaüks teist näib sel teatud alal 
küllalt meisterlikke tulemusi omavat, keda siin veel sää- 
raste üksikasjadega üllatada!» 

Smokingit kandev ohvitser hüüdis hoogsalt: 

«Ei... palun... ära sega! Me oleme ju omavahel — 
meeste seltskonnas. Härra Olbrei — mis te ütlesite?» 

Ent kummalisel kombel oli Joel Neegose üsna juhuslik 
märkus hävitanud nagu mingi hapra võlu. Korraga 
näisid kõik, kes olid äsja oma pikantseid armuseiklusi 
jutustanud, häbi tundvat. Ja Niitmaa, väike keeletead- 
lane, valas klaasid jälle täis ning hüüdis: 

«Päris tõesti, poisid — kas meil's muud juttu enam ei 
olegi? Kasanoovad oleme muidugi kõik, aga maksab siis 
sellepärast taldrikuid lõhkuda! Hohohoo! Piduperemees 
kah... tüdineb juba neist enam-vähem ühesugustest 
lugudest.» 

«Ei... ei tüdine midagi!» ütles kapten Hint. 

Ja paks Koosa, tõustes raskena ning väga tõsisena, kül- 
lap vist selleks, et kõnet pidada, ütles pärast pikka järele- 
mõtlikku paigaltammumist: 

«Proosit, saksad!» 

Ning istus kohe jälle maha, massiivne, nagu ta oli, 
kõht nii pungil, et see vaevalt veel tooli ja laua vahelisse 
kitsasse ruumi mahtus. 

Kisati, plaksutati rõskete pihkudega. Laud oli täis 
paberossikarpe ja sigarikastikesi; kõik suitsetasid, tossu- 
tasid, puhusid pakse pilvi, mis hõljusid akendest välja. 
Kõhiti, läkatati, hingati üksteisele näkku rammusate toi- 
tude ja kangete jookide vängeid lõhnu. Raputati tuhka 
otse taldrikutele, kuni need muutusid räpasteks, inetu- 
teks. Üleliia kuhjuvad jäänused heideti läbi avatud akna 
tänavale: vorstinahad, võileivakoorikud, juustutükid, lõi- 
gud tomatitest, apelsinikoored. Iga mööduva hetkega 
muutus joobumus aina sügavamaks, aina raskemaks, rip- 

pudes viimaks toa kohal nagu viirastuslik luupainaja. 
Kõhud olid täis õgitud, ei tahetud enam süüa, soriti nii- 
sama kaussides ning liudades ringi, näod mossis, kuna 
midagi ei maitsenud. Röhitseti. Seediti. Pikkamisi alanes 
surve maos, võis jälle üht-teist hammustada, üht-teist 
mõnusalt rüübata, midagi karastavat kulinal peale juua. 
Ja röhitseti jälle. Ja seediti jälle. Ja räägiti jälle suure 
hooga minevikust, möödunud aastatest: kaasvõitlejast- 
vembumehest, kellele «olid väikekodanlikud eelarvamised 
null ja nichts»; soomlasest-loomaarstist, kes deklareeris 
valju häälega üle kogu kohviku, et ta läheb nüüd s...le; 
noorest teoloogist, kes pissis kord purjus peaga täis oma 
heledad suvepüksid ja riputas need kuivama aknast välja, 
otse käidava tänava poole; mehest, kes läks sakslaste 
maskeraadile valges vestis, fräkis, uhkes tsilindris ja — 
heledates aluspükstes; ühest uljast ööst, mil pummeldati 
läbi kõik esimese järgu kõrtsid ja sõideti vastu hommikut 
vett viskama ligi kolmekümne kilomeetri kaugusel asu- 
vasse maa-alevisse, ehitatava seltsimaja juurde; vastas- 
tikustest lippude vargustest vastamisi vaenutsevate kon- 
ventide vahel; sellest, kuidas kõik oli hoopis teine ja palju 
toredam, kui nemad veel kuulusid sesse või teise orga- 
nisatsiooni; vekslitega tegutsemise ääretust lihtsusest, 
kus sagedasti istuti maksmata laua juures kuni pankade 
avamiseni, saadeti Pikk Paber rebasega vilistlasest direk- 
tori juurde, kutsuti viimanegi manu ja pidutseti edasi. 
Elati ikka aina minevikus, aina minevikus, kõnniti seal 
ringi, kohati selle hämaruses mehi ja naisi, kellest ei tea- 
tud praegu sedagi, kas nad veel elavad või on nad 
ammugi juba issanda karjas... Jumal halasta, kas 
praeguse aja tudengid üldse teavad, mis on lõbutsemine, 
mis on naljatlemine! hüüdsid nad kordamööda, üksteise 
võidu. Ja kui enam kellelgi midagi jutustada polnud, kui 
üldisse heasse meeleollu ähvardas tühi koht tulla, lauldi 

kohe valjude pingutatud häältega, vigaselt vana ladina- 
keelset joogilauavärssi, mis kõlas nende tugevatest talu- 
pojakõridest rohkem sõnatu möirgamisena kui vana klas- 
sikalise keelena: 


«E-di-te, bi-bi-te, col-le-gi-a-les, 
Post multa se-e-cula po-o-cula mul-la-h! 
P-post mul-ta-h se-cu-la-h po-cu-lah nul-la-h!» 


Kuna kõigil oli küllalt tegemist, ei märganud keegi 
peale väikese küüraka, et Joel Neegos hoidus tagasi, 
ainult kuulas, vaatles. Kuid ometi muutus ta pikkamisi 
uimaseks, näis samuti joobuvat. Seljakil vastu tooli toe- 
tudes imes ta mõnusal meelel sigaretti, ei arvustanud 
enam, naeris teistega kaasa. Noh, mis siis, las lõbutsevad, 
las nad tunnevad end jälle kord üle hulga aja inimes- 
tena, mitte aga väljatõugatutena, kellega keegi enam 
tegemist ei tee! Ta vaatas sõpru ükshaaval, näost näkku. 
Vana Koosa naeratas kogu aeg mingit lakkamatut, laiali- 
valguvat ja muhedat naeratust, hõljutas oma lihavat keha 
pikkamisi edasi-tagasi, urises usinasti sõpradega kaasa; 
Jaan Madissoni kõhnad põsed hõõgusid, silmad särasid, 
suu avanes aeg-ajalt laialt ja sõbralikult, et naerda, 
naerda, aina naerda; Lall ja Ots leppisid juba kümnendat 
korda, rääkides vahetpidamatult sest õnnetust suveüli- 
konnast, mis oli kunagi talvel panti pandud ja seltsis 
maha joodud, mis oli protsentidena neelanud veel suure 
hulga õpperaamatuidki; Ollino unustas oma vahepeal 
leiutatud üleoleku, pilgutas kiiresti-kiiresti silmi ja kirju- 
tas suurima südamerahuga oma arvele kuskil ajalehe 
joone all ilmunud loo leidlikust rebasest, keda käsutati 
rentslist kalu õngitsema ja kes tuligi sellega toime kõigi 
värvikandjate kiuste: ta ostnud vürtspoest suure kuning- 
heeringa ja riputanud selle konksu otsa; vanad kaardi- 
haiged, — kaasvõitleja Toll oma seltskonnaga — näisid 

veidi väsinutena, kuna nad olid ju mänginud kogu möö- 
dunud öö (kuid nad ei rikkunud oma tagasihoidlikkusega 
üldist meeleolu, sest kellelgi polnud aega neid tähele 
panna), selle eest oli aga täies hoos laua teise otsa 
koondunud salk sangareid — Saat, Roosen, Kingsepp, 
Änilane ja Matsi. Ning vehkis ja lärmitses omalt poolt ka 
peremees ise, ulatades aeg-ajalt selle või tolle naabri 
nina alla oma pikki ning peeni käsivarsi, haarates või 
lükates nendega nagu väätjate katsesarvedega. 

Pikkamisi haaras pidutsejaid mingi järjest suurenev 
rahutus, mingi vastupandamatu teotsemistung. Ei saa- 
dud kuidagi enam lauas istuda, tõusti, liiguti siia-sinna, 
taaruti ringi, sihitult, ühegi otstarbeta. Tiirutati poisikese- 
likult kandadel; tehti tantsusamme; takerduti põranda- 
riietes; nõjatuti kordamööda avatud aknale ja mõöirati 
üle öise tänava (nagu nad ise ütlesid — et tuletada oma 
olemasolu meelde ka kordnikkudele). Roosen, kondine 
poiss, lubas seltskonnale härga näidata, riputas suure 
suitsuangerja istmiku kohalt püksirihma vahele, hõljutas 
seda nagu läikivat sabarootsu ja mõirgas sügavalt. 
Kingsepp, peaaegu sama paks kui kaasvõitleja Koosa, 
läks veelgi kaugemale, demonstreerides elevanti — kahe 
suitsuangerjaga. Änilane ajas silmad pungi ja imitee- 
ris suuga Šampusepudeli avanemispauku, tehes seda 
nii tõetruult, et Koosa tühja klaasiga ka oma osa saama 
tõttas. Siis ütles Toll, keemik, et tal olevat hea idee, kui- 
das ühendada viinavõtmist ja suupiste söömist: ta muljus 
hulga sprotte kahvliga katki, segas need prantsuse konja- 
kiga ja sõi saadud putru, matsutades nagu väike paks 
põrsas. Kui ta süda pahaks läks, jooksis ta taarudes 
akna juurde, et oksendada üle lillepottide, otse alla kõnni- 
teele. 

Korraga helises telefon. Kapten Hint võpatas ker- 
gesti, tõusis lauast, vabandas sügava kummarduse saatel 

ja läks aparaadi juurde. Kui ta toru kõrva juurde tõstis ja 
hetk aega kortsus kulmul kuulas, muutus ta jälle ootama- 
tult rõõmsaks ja teatas, et keegi soovivat härra Koosat. 
Paks mees tõsteti kätele ja viidi kõrvaltuppa. Ta oli nüüd 
juba nii purjus, et ta suur pea nõksatades küljelt küljele 
kaldus, ometi aga ei kadunud lakkamatu muhe naeratus 
tema toidujäänustest läikivate huulte ümbert. Laiana 
ning veidi kohevana kirjutuslaua nurgale istunud, tõm- 
bas ta silmad tähtsalt kissi ja ajas maha järgmise jutu: 

«Halloo! Koosa? Koosa jah! Mihkel Koosa? Ei, jumal 
tänatud — siiani ikka Karl Andres Koosa! Karl Andres 
Koosa, jah! Mihkel? Ei, ei, ei! Hohohoo! Mis? Ah et kust 
ma räägin? No teate, see ei lähe teie kõrgusele põrmugi 
korda, enne kui teie kõrgus pole mulle ka oma nime 
nimetanud. Mis? Ah? Noh, vabandage, see pole teie asi. 
Ja üleüldse, mis te segate! Kõbige magama, olge lahke! 
Mis? Jälle — Mihkel Koosa? Ei, kulla inimene, kas te 
oskate eesti keelt või ei oska! ma ei ole Mihkel Koosa, 
Mihkel Koosa on hoopis minu vend, Minu... vend... 
jah! Omavahel üteldud, üks sitt inimene, Ametilt kooli- 
õpetaja, aga kõlbaks palju paremini pottsepaks. Kesk- 
jaam, palun ärge segage! Nii. Ah jälle — kust ma rää- 
gin? No kurat võtaks, see on juba minu isiklik asi! Pur- 
jutan? Eil Halloo! Mi-i-i-s? Ah... teie... olete... ise 
Mihkel Koosa! Hm-m...! No m-mis sa kostad! No t-tere's 
kah, vennas! Mis, mis? Ah mina — kohkunud? Aga palun 
väga, armas inimene, miks ma peaksin siis kohkunud 
olema. Ah et ma sind sõimasin...? Noh, tead sa, ma 
pole ju ometi eile ilmale tulnud, et... ma poleks sind 
kohe ära tundnud. Muidugi — tundsin! Ja just selle- 
pärast ma sinu kulul veidi naljatasingi. Hehehee! Ei, 
kuule, mitte ei saa. Mitte ei saa! Mi-is? Mi-i-s? Ah üks 
sinu ja minu tuttav ütles sulle numbri? Aga seda ei 
ütelnud, mis koht see on? Tahad ise siia tulla? Oi jes- 

Suke, armas vend, ära mitte endale niisugust muret tee! 
Sa sõida parem otse minu koju ja helista ennast sisse. 
Nimeta perenaisele oma nimi, Maga ennast välja. Ei, ei, 
mitte mingisugust viinajoomist! H-hahahaa!l Vaata, 
vanapoiss, ma viibin praegu nimelt ühe kaasvõitleja 
pool. Me — õpime! Jah, nii on lood, Mihklike — me 
õpime! Midagi pole parata. Töö! Kes? Ah preili Madis- 
son, sinu ametiõde? Otsis numbri abonentide raamatust? 
Soo-soo. Millal ma koju tulen? Noh, vaata, asi oleneb 
nüüd sellest, millal me valmis saame. Jah, meil on veel 
hulk peatükke läbi võtta. Ligi pool kursust. Jah, me kor- 
dame. Mis? M-i-i-i-s? Ah sulle jätkub minu häbematust 
valest? Ah mina luiskan sulle...? Ah mina olen suli ja 
kaabakas? Noh, tead sa...! Kes, kes on ar-mu-lei-va- 
söö-ja? Ma olen nüüd tõesti lihtsalt keeletu, kee-lee-tuu! 
Ah nii, ah nii. Hästi. Nüüd kuula tähelepanelikult, mis 
mina sinule ütlen. Kas kuulad? Sool!» 

Ning asetanud telefonitoru istmikule, puhus kaasvõit- 
leja Koosa sellesse valju kärinaga, rõhatas naerda ja 
küsis siis mikrofoni: 

«Noh, kas kuulsid? Hästi! Ja said sellest aru kah? 
Veelgi parem! Palun, vennas, ära sõima. Jumalaga!» 

Naerdi, naerdi, naerdi. 

Keegi võttis Joel Neegose küünarnukist kinni ja tõm- 
bas teda edasi, sohva poole. 

See oli Jaan Madisson, väike küürakas. 

«Noh... istume veidi...» kuulis Joel Neegos endale 
öeldavat. 

Enamik pidutsejaist voolas tagasi laua juurde. 


KUKKUNUT TOETATAKSE 


5 istusid pisut aega vaikides, nõjatusid mugavalt 
vastu sohvakorju. Joel Neegos vahtis pilutatud laugude 
vahelt otse enda ette, asetas käed põlvedele. Muretu mee- 
leolu, mis vallutas teda hiljuti kevadvihmastel öistel täna- 
vatel, oli küll hääbunud, ometi oli aga nõnda hea istuda, 
lebaskleda, mitte midagi teha. Sõprade lärmitsemine kis- 
kus kuidagi kaasa, tegi nukraks, puhuti haaras teda taht- 
mine samuti lärmitseda, viina juua, uljaid laule möirata. 
Ta polnud enam kellelegi vihane, — ei käemeestele, ei 
endalegi, — ta tajus vaid paratamatust, oli selle parata- 
matuse-tajuga harjuda suutnud. Käsikaudu kobades süü- 
tas ta sigareti, jättis selle suunurka ripnema ja imes 
endasse pikkamisi imarat tubakasuitsu, rahulikult, nagu 
hingates. Ja kui sõber temaga mõne aja pärast rääkima 
hakkas, kuulis ta selle veidi purjus häält tulevat nagu 
kustki kaugelt või kustki väga sügavalt. 


270 


«Noh, kuidas su meeleolu nüüd on, vanapoiss?» küsis 
Jaan Madisson. 

«Mitte midagi — niisama,» vastas Joel Neegos, kehi- 
tas õlgu ja naeratas nõrgalt. Aga viivu pärast pidas ta 
vajalikuks lisada: «Päris hiilgav ei või see ju loomulikult 
olla.» 

«Selge... ma saan aru,» noogutas küürakas. «Mui- 
dugi ei või see hiilgav olla...» Ta silmad olid niisked, 
läikisid suurtena, tulid nagu kuidagi lähedale, julgus- 
tada tahtvad, uurivad. Ta jätkas kohe: «Mõni teine mees 
sinu asemel kitkuks praegu juukseid. Aga ma näen, et sa 
oled juba... järele mõtelnud. Ja see on hea, see on väga 
hea. Sinu koolivennal, meie austatud piduperemehel oli 
mõneski tükis päris õigus, kui ta lõuna ajal Toomel istu- 
des oma mina-filosoofiat arendas. Jah, oleks lapsikus 
sinu poolt mingisuguseid lollusi kavatsema hakata. Esi- 
algu, kui ma juba ääri-veeri mööda kuulma hakkasin, mis 
sind ootab, ajas see minu küll teatud määral kõhevile. 
Sest kui hoop langeb, tundub see ikka palju hirmsam, 
kui ta tegelikult on. Eks sul olnud vist hakul päris tõesti 
tunne, nagu oleks maa su jalge all järsku kõikuma haka- 
nud ja nagu ei maksaks sul üldse enam liikuda ega 
tegelda... Oli, — kas pole nõnda?» 

Joel Neegos noogutas: 

«Oli küll. Jah, mis seal salata — oli küll. Et muudkui 
karga üle sillakäsipuu ja uputa ennast nagu kutsi- 
kat.» 

«Noh, näed sa!» hüüdis Jaan Madisson ja naeris kor- 
raga oma liiga heledat kurgunaeru. 

Keegi tuli kolinal tuppa ja nagu otsis midagi: kaas- 
võitleja Koosa, kes oli oma sarvraamidega prillid kirju- 
tuslauale unustanud, 

Väike küürakas lükkas ukse ta järel kinni. 

Ja pidutsejad laulsid jälle suure lärmiga: 

«Edite, bibite, collegiales, — 
Post multa secula pocula nulla! 
Post multa se-cu-la po-cu-la nulla!» 

Joel Neegos ütles, vaadates ikka liikumatu pilguga otse 
enda ette: 

«Aga on seal siis midagi imestada — olen ju vähemalt 
esialgu kuni kaelani mudas.» 

«Seda küll, seda küll,» noogutas küürakas. «Vabanda, 
et ma räägin sinuga otsekoheselt... nagu mees 
mehega... sest pole ju põhjust veiderdada. Mõni tuule- 
pea või romantik on juba enne sind üsnagi suurte ruma- 
lustega hakkama saanud. Et muudkui paff-paff ja... asi 
vask!» 

Joel Neegos katkestas teda, raputas naeratades pead: 

«Noh, seda ei juhtu! Just tänase päeva jooksul olen 
ma tundma hakanud, et — kas või roomates, aga elamist 
ma ei jäta.» 

Jaan Madisson noogutas ja ütles: 

«Nii? Ahah! See on hea, et sa nõnda tunned. Milleks 
ennast tappa, kui sa pole ometi korda saatnud mitte 
midagi häbiväärset, mitte midagi niisugust, milles olek- 
sid sa süüdi isiklikult, otseselt. Jah, ära imesta midagi, et 
ma praegu nõnda räägin, igatahes pole ma su sõbra 
sügavate tarkuste mõju alla sattunud. Ma tean, mis ma 
ütlen ja mis ma mitte ei ütle. Sest vaata, ka mina olen nii 
mõnegi asja üle järele mõtelnud väheke põhjalikumalt 
kui sina või need teised, kes seal praegu müravad ja oma 
ulja mineviku üle rõõmu tunnevad, See omapärane, kont- 
rollimatutesse laiutustesse kalduv ajajärk, millest me 
pärit oleme, kõik meie — kes on selles süüdi? Kas meie, 
noorukid, või meie vanemad kaasvõitlejad ja eakad vilist- 
lased, kes oma eeskujudega ja mõjutustega kihutasid 
meid taga nagu tillukesi ahvikesi? Kas need linakaup- 
mehed, vabrikandid, poliitikategelased, ministrid, riigi- 

kogu liikmed, suuräride omanikud ja pangadirektorid, kes 
armastasid teha hästi uhkeid käeliigutusi šampuse- 
või konjakilaudade näol? Need majanduslikud tõusi- 
kud, — alles eile veel paksu vatsaga hallparunid, — kes 
endid suure suuga rahvuslikuks eliidiks kuulutasid ja 
balti-saksa buršidelt kähku-kärmesti lauakombeid õppi- 
sid?» 
Toas aga lauldi ikka endist salmi: 


«Edite, bibite, collegiales, 
Post multa secula pocula nulla! 
Post mul-ta se-cula po-cula nul-lal» 


«Ja mis sina arvad — kes selles hädas siis süüdi on?» 
küsis Joel Neegos. 

Jaan Madisson vastas: 

«Jah, kes? Vaata, vennas, ma ei süüdistaks meelsasti ei 
ühtesid ega teisigi. Ma ütleksin pigemini, et see on meie 
kõigi viga, meie kõigi süü. See on — kui sa just lähemat 
defineerimist tahad — tagasihoidlikus kehvuses elava 
väikerahva mentaliteet, alateadlik unistus kah ometi 
suurt meest mängida. Kus sa sellega, sa armas jumal 
küll — me oleme nüüd iseseisvad, me ei pruugi enam 
kannatada mitte ühegi võõra kamandamisi, me oleme ise 
endi peremehed, seega saksad. Ja olgem siis ka väli- 
selt saksad! Kas sa pole tähele pannud, kuidas laps tahab 
kangesti täiskasvanut jäljendada, tehes seda rohkem ala- 
teadlikult kui meelega. Isa või vend suitsetab — mina 
kah! Isa või vend võtab napsi — mina kah! Isa või vend 
armastab tüdrukuid taga ajada — mina kah! Nõndaks. 
Ja laienda nüüd, palun, see üsna tavaline lapsehaigus 
meie rahva nõukate ja jõukate ringkondade peale, siis sa 
saad küll üsna täieliku pildi. Võta mistahes kihistus ja 
ütle mulle, kes neist elas neil laiutusaegadel normaal- 
selt. Talupojad? Kas seal püüti vähe veel järele ahvida 

taani põllumeestele, hollandlastele, noh — kas või ainult 
soomlastelegi. Oli tarvis nägusaid hooneid, saale raa- 
maturiiulitega (kuigi pagana tihti tühjadega!), isegi kla- 
vereid, kui juhtus majas olema tütar, kes käis gümnaa- 
siumis või ülikoolis koolipreiliks õppimas. Ammutati 
aga muudkui maaparanduslaene, laiutati. Ja laiutati 
kas või — näiteks — nendega seal ukse taga: oma poega- 
dega. Ei noh, see ei kõlba ju — lasta Mihklit, Jaani või 
Juhanit adra taga astuda, pagana pihta, kus sa sel- 
lega, — Mihkel, Jaan või Juhan peab hariduse saama! 
Ja kui lapsi rohkem juhtus olema, siis — kõik. Nii poisid 
kui tüdrukud. Heal juhul oli nõnda, et mõni külv oli ka 
veidi ebaõnnestunud — idiootsusele kalduva või muidu 
juhmi järeltulija näol, ja siis võis talu jumalat tänada — 
ta sai vana väsiva peremehe kõrval majja nooremagi 
korraldaja.» 

Küürakas vaikis hetkeks. 

Ning pidutsejad algasid uuesti: 


«Edite, bibite, collegiales, 
Post multa secula pocula nulla! 
Post multa secula pocula nul-la!» 


«Ja kui arvestada keskmiselt, et nood muidu päris art- 
kad mehed saatsid igale ülikoolis käivale lapsele kuus 
keskmiselt sada krooni, gümnasistidele veidi vähem!» 
ütles küürakas. «Noh, sa saad sellest päris kenakese 
summa, mis meie kehvad kohad pidid aastate jooksul 
ohverdama isade tahtmisele lastest härrasid teha, neid 
soojadele linnaametitele sokutada. Pealegi — kui lastel 
endil olid veelgi euroopalikumad nõudmised. Sa ju tun- 
ned paljusid, kes tulid maalt südamlikkude, veidi kohme- 
tute poistena, astusid konventidesse ja muutusid juba 
paari semestri jooksul rüütliteks ning elumeesteks, duel- 
leerides omavahel küll püstoliga paugutades, küll rapiiri- 

dega vehkides; kes armastasid kulutada end liiderlik- 
kude seltskonnadaamikestega, kiitlesid oma pahelisusega 
ja armatsemisoskusega nagu poleksid nad üldse pärit 
meie kehvalt kodumaalt, vaid hoopis Pariisi ööurgastest! 
Noh, see kramplik tung matta oma sümpaatne matslik- 
kus balti Burschenschafti räuskavate veiderduste taha, 
läks kah ometi midagi maksma. Kuula — seal nad sumi- 
sevad. Ja koba ennast ning mind — siin me seisame! 
Milles me süüdi oleme? Kõik meie ümber laiutas, püüdis 
midagi olla, katsus ahastades välja pugeda oma 
nahast — oli see siis ime, kui meiegi, kahekümneaastased 
noorukid, allusime üldisele mentaliteedile. Kui jõukas, 
aga lihtne talumees või sama jõukas ja sama lihtne 
- värtspoodnik kaotavad äkki mõistuse ja tahavad peente 
kommetega aristokraate mängida, siis tulevad neist välja 
üsna pentsikud narrid. Ja kui nende talumeeste või vürts- 
poodnikkude võsud kipuvad kuldse nooruse ridadesse, 
siis tulevad ka neist välja üsna pentsikud narrid ja nad 
viivad oma papade varanatukese haamri alla. Vaata 
ringi: ka praegu pole sellest mentaliteedist suudetud 
veel lahti saada, kuigi elu on enamiku meist otseti vastu 
maad litsunud. Degenereerutakse, minnakse halliks ja 
lihavaks — mitte midagi tegemisest... ometi aga ei 
suudeta mitte kuidagi silmi lahti teha ja mõistusele tulla. 
° Ja kui siis midagi muud enam järel pole, tuuakse lage- 
dale oma vägev minevik, seesama neetud minevik, mis 
| sinulegi nüüd roikaga pähe virutas. Ja hädas on needki 
vaesekesed, kes suutsid end siiski pihku võtta — nad 
° langevad lõpuks ikkagi kokku... olgu siis oma isade, 
olgu siis endi patukoorma all.» 
°- Lauldi jälle — igavalt, tüütuseni korrates: 


«Edite, bibite, collegiales, 
Post multa secula pocula nulla! 
Post mul-ta se-cu-la po-cu-la nul-la-h!» 


«Nii et, vennas, ära süüdista ennast milleski,» ütles 
küürakas. «Me pole kurjategijad, me oleme ainult oma 
kodumaa ajaloolise arengu ühe kindla faasi produkt. Me 
oleme, kui me tahame ehk veelgi täpsemalt väljen- 
dada — vaesed katsejänesed, kelle kannatuste varal on 
meie rahvake omandanud viimase kümne aasta jooksul 
nii mõnegi kasuliku kogemuse. Süsteem, mille meie ja 
teised meietaolised püsti upitasime, oli ebaotstarbekohane, 
oli vildak. Ja seda vildakust, seda ebaotstarbekohasust 
saime oma nahal tunda ju just meie, ehkki meid nüüd ei 
sallita, ehkki meid naerdakse ja hukka mõistetakse. Selle 
asemel et meid ringist sulgeda ja meile näpuga näidata, 
peaksid armsad kaaskodanikud meile veel tänulikud 
olema... usu, vana vennas!» 

Joel Neegos muigas nukralt. 

«Noh, see on ju tõesti küllalt huvitav teooria, seda ei 
saa salata,» ütles ta pikkamisi. «Ja loogilinegi... pagana 
kombel loogiline! Aga kas sulle siiski ei näi, et sa teed nii 
mõnegi otsuse ning järelduse liiga kergel käel, meie vil- 
tuminekut üleliia põhjendada ja... vabandada püüdes?» 

Karl Andres Koosa hääl möirgas nüüd üle kõige: 


«Ubi sunt, gui ante nos 
In mundo fuerunt... |» 


Küürakas kustutas tiku ja venitas: 

«Liiga kergel käel? Ei, vennas!» 

«Siiski, siiskil» arvas Joel Neegos. 

Ja Jaan Madisson jätkas jälle pikemalt: 

«Vaata, armas inimene, ma olen juba terve rida aas- 
taid lõbustanud end peamiselt vaatlemisega. Mõistad 
mind, eks ole? Ma ei kõlba ometi selleks, et vahenditus 
rõõmus ning tasavägises hoos kõike kaasa teha, Ja peale 
selle olen ma ka üsna palju mitmesugustes ringkondades 
ringi liikunud. Mida ma sinu arvates siis liialdasin? 

Omaaegset laiutamist? Ülearust raiskamist? Meie isade 
ja emade hukutavat uhkeldamist oma härradeks muutu- 
nud lastega?» 

* «Minupoolest kas või välisorientatsiooni liigset rõhu- 
tamist,» ütles Joel Neegos. «Noore rahva lapsehaigus — 
hästi. Aga kas siiski puhas ahvimine, nagu seda sinu 
sõnadest võib järeldada.» 

«Ei, selles pole kahtlust,» vaidles küürakas. Ja ikka 
suurte sõõmudega suitsetades jätkas ta kohe: «Vaata, ven- 
nas, see on ju isegi täiesti loomulik, täiesti omal kohal. 
Teatud vanuseastmel ei osata ju kunagi lugu pidada 
omaenda omandusest. Kõik, mis võõrale kuulub, on 
parem, õilsam, ilusam ja palju väärtuslikum. Ütle mulle 
näiteks, mida me pole siin, Eestis, küll aastate jooksul 
välismaiste malakatega surnuks löönud...? Kui on vaja 
oma asjale või oma inimesele lagipähe valada, siis toome 
otsemaid näiteks midagi, mis kuulub teistele. Alga juba 
meie väliste taotlustega, Me kanname igal võimalikul 
juhul inglise riidest ülikondi ja inglise mütse; me imet- 
leme prantsuse konjaki suurepärast maitset; me hõõrume 
vaimustunult käsi šoti viski juures; me pistame endile 
suhu sirgevarrelised piibud ja kujutleme ise, et nüüd me 
sarnaneme kindlasti džentelmeniga Oxfordist või Cam- 
bridge'ist; ja kui mitte muud, siis suitsetame hollandi 
madruste kõige odavamat tubakat, seda kangesti kiites ja 
selle eest kõrget hinda makstes, ehkki me ise istume 
sageli... kas või professoritoolil. Nõndaks — milleks sa 
seda nimetad? Kas see pole siiski analoogiline omaaeg- 
sele elumeeste- ning rüütlite-kultusele üliõpilasorganisat- 
sioonides, mille liikmeskond koosnes ligi sajaprotsendi- 
liselt talupoistest? Või vanema põlve õhkamisele selle 
nõndanimetatud Euroopa poole? Või ei kujuta endast sää- 
rast alandlikku kummardamist kõige võõra ette kõik need 
loendamatud ringikesed, milles tegelevad pahatihti meie 

nimekaimadki mehed, propageerides mitmesuguseid välis- 
orientatsioone, kes soome oma, kes prantsuse oma, kes 
inglise oma, kes paraku — saksa, poola, itaalia või vene 
valgekaartlastegi oma. Kõik, mis kuulub meile endile, on 
nende meeste tarvis liialt madal, liialt lame, liialt man- 
netu; joostakse end kas või nahast välja kõige võõra 
esiletõstmisega ja ollakse südamest rõõmsad, kui see või 
too välisriik hindab selle või tolle tegelase teeneid mingi- 
suguse aukraadiga või värvilise lindikesega? Jah, näed 
sa, vennas, milleni me vahel oma lapsehaiguses välja 
läheme, oma alaealise alandlikkuses — kuni võõra riigi 
vastuluureagentideks hakkamiseni, Muidugi — see ei 
kesta igavesti, aastakümnete jooksul võetakse revideeri- 
misele nii mõnigi sellelaadiline nähe. Aga praegu on see 
meie õnnetus ja selle ekspansiivse mentaliteedi ohvrid 
oleme meiegi. Nõndaks. Või on sul veel midagi mulle 
vastuväiteks tuua?» 

Karl Andres Koosa laulis jälle, vigu tehes ja komista- 
des, kuna tal hakkas tasapisi nõrgaks jääma ladina 
keelgi: 

«Post jucundam juventutem 
Post malestam senectutem 

Nos habebit humus... 

Nos ha-be-e-bit hu-u-mus!» 


Vaikus. 

Küüraka silmad hiilgasid, pildusid hämaruses valguse- 
kiirekesi. Kuid ta oli enda nähtavasti tühjaks rääkinud, 
tal polnud enam midagi suuremat öelda, vähemalt selles 
osas, mis puudutas äsjast üldistamist, Ja närvlikult väri- 
sevate sõrmedega uut paberossi süüdates küsis ta pikka- 
misi taltuval ilmel: 

«Kui nüüd veel kord sinust rääkida... Mis sa mõtled's 
kõigepealt ette võtta?» 

«Ei tea... Tõesti ei tea,» vastas Joel Neegos rangelt, 
vastutahtmist. 


278 


h 


«Noh, selle probleemi üle peaksid sa siiski üsna 
kähku — kõige lähemal ajal — järele mõtlema. Igatahes 
tegid sa minu arvates rumalasti, et sa täna kohvikus 
maad kuulama ei läinud. Ma usun küll, et nii mõnigi 
mees oleks sulle vastutulelikkust näidanud, sest su kuul- 
sus pole veel liiga tuhmiks muutunud.» 

Vaikus. Joel Neegos ei vastanud sel korral enam 
midagi, Ta oli silmad jälle kinni pigistanud, kuulas vaid, 
tundis värsket maiöö-tuult avatud aknast endale otse 
näkku puhuvat. Tugevad vihmahood rabisesid vastu kivi- 
sillutist, mürisev naer naabertoas muutus üha valjemaks. 
Lauldi, kõneldi, põristati nagu suurt trummi, küllap vist 
tantsitigi, sest vana puumaja tümises tumedalt. Aeg-ajalt 
lõi keegi kaht pudelit vastamisi ja möirgas üksikuid 
laulusalme — ühegi järjekorrata, pisimagi mõtteta. 
Ja väike küürakas algas jälle vähese vaikimise järel, 
tonkides hajameelselt kinganinaga vastu põrandariide 
serva: 

«Aga noh, mis siis ikka — kahetseda ei maksa seda ka 
enam. Nagu ma juba päeval sulle ütlesin, arstikutsele... 
või õigemini lootusele selle kutse juurde pääseda... 
tuleb sul nüüd kindlasti käega lüüa. Ja löögi! Löögi! Pole 
ju see maailmas ainus amet, mis leiba annab. Katsu 
muudkui kiiresti ükskõik mida käte alla saada. Esi- 
algu ära vali, ära suuremat küsigi, kuhu nimelt. Kas või 
postkontoriametnikuks, panka, minupoolest ka poodi sel- 
liks. Või kui see kõik sulle ei meeldi, tõmba hõlmad 
mõneks ajaks vöö vahele ja siirdu jälle sinna, kust sa 
kümme aastat tagasi tulid... oma kaluriagulisse. Mui- 
dugi mitte just sinna, kus sinu vanemad ja vanad töö- 
kaaslased elavad, ei, ei, sinna mitte. Sest see oleks sulle 
see kõige kibedam katsumine — jõuda uuesti tagasi — 
mitte millenagi, Aga meie väikeses vabariigis on muidki 
kohti, kus julge inimene võiks kanda kinnitada. Ükski tee 

pole sinu ees püsti. Kui sul muud midagi teha pole, siis 
võta telliskivikits selga ja vinna ennast mööda tellinguid 
üles, — seda sa ju ometi jõuad? Keegi kurat ei tunne 
sind, kellelgi pole sinu minevikust aimu, kosu, valmi 
vaikuses! Küllap sa viimaks endale õige aluse leiad. Aga 
peaasi — raputa esimeses järjekorras endalt Tartu tolm. 
Sest võib ju olla, et sa tõesti suudad veel õppima hakata 
ja end veidi aega vee peal hoida, aga üht ütlen ma sulle 
päris kindlasti — kuigi kaua see igatahes ei kesta. Ise- 
asi muidugi, kui sa mõne ametikese saad ja muti moodi 
silmapiirilt kaod. Aga kas sa seda suudad? Ja küllap su 
romantiline hing leiab juba põhjusi, et jälle mõne sõbraga 
kõrtsi pöörduda, kui mitte muuks, siis vähemalt selleks, 
et endisi aegu meelde tuletada. Eks ole, vennas? Või 
arvad sa, et ma ka praegu liialdan?» 

Joel Neegos ütles, laud ikka veel suletud: 

«Ei, praegu sa ei liialda.» 

«Noh, näed sa,» ütles küürakas. 

«Jah,» ütles Joel Neegos ebamääraselt ja avas jälle 
korraks silmad, Ta teadis selgesti, et muidu nii vaikne 
sõber rääkis kõike seda vaid tema trööstimiseks, aga ta 
polnud enam uhke ega jonnakas, ei, see osavõtlikkus isegi 
rõõmustas teda. Midagi näis laia ning avara jõena 
temast mööda voolavat, ja see laia jõena möödavoolav 
puudutas teda nagu paitades, õrnalt, pehme hellusega. 
Ja hõljutades end ikka pikkamisi edasi-tagasi, otsekui 
laps, kes kuulab muinasjuttu, ütles ta vaikselt: «Jah, ma 
mõistan sind. Mõistan, vennas.» 

Nad tõusid nagu leppe peale. Joel Neegos tõmbas kuue 
siledaks, pöördus akna poole ja toetus selle veerele. Vihm 
oli lakanud, öine tänav oli sügav ja tume nagu kraav: 
Polnud näha ainustki hingelist. Elektrilaternad hõljusid 
oma nähtamatutel traatidel, puud kohisesid rõõmsalt, 
valjusti. Ja võttes Joel Neegose kaenla alt kinni, seistes 

nüüd üsna selle: kõrval, väikesekasvuline, hädine, viltu 
arenenud kehaga, ütles küürakas jälle hoogsalt, püüdes 
ikka sõbra hinge hädavajalikku elujulgust sisendada: 
«Näe, vaata — elu muudkui lainetab igal pool. Löö 
käega, lükka kaabu kuklasse, naera! Tühi puru! Ära 
muretse! Mõtle muudkui endamisi, et vilista, vilista! Ja 
kui teisiti ei saa, meenuta kas või oma ohvitserist sõbra 
suurt tõde: elu on üürike ja ta on meile antud vaid ainult 
korraks. Tuleb aeg, ja vanajumal jahutab niikuinii su 
jalad külmaks ja siis on lõpp. Täielik, absoluutne, iga- 
vene! Päevad lähevad, olgu need's murelikud või lõbu- 
sad, ja mis tunnike mööda, see ei kordu enam mitte 
iialgi. Või kui tõesti haudapugemisega kohe uus elu 
peale hakkab, mida ma ise, muide, põrmugi ei usu (sest 
pole mul ivakestki tahtmist vedada ka teises maailmas 
edasi oma valutavat küüru), siis võid vähemalt taevataa- 
dilegi ütelda: «Mina olen Joel Neegos, vana tudeng, ja 
olen ma näinud maailmas küll valgust, küll pimedust. 


- Olen kõndinud mööda tippe ja olen roomanud edasi 


mööda põhjagi... veristel põlvekontidel, pakitseva hin- 
gega. Olen näinud häid päevi ja olen näinud ka halbu 
päevi, ja need mõlemad on sinu enda loodud, sina vägede: 
Jehoova.» Ja siis, kui vanataadil süda rinnus on, peab ta 
kindlasti oma käe sinu õlale panema ja ütlema: «Astu 
sisse, minu poeg Joel, sina vana tudeng ja patujuurikas, 
kes sa oled mul tõesti kõndinud aina mööda kõveraid 
varjuradu. Astu sisse ja — puhka. Küllap mina juba tean, 
et sinu teekond on sind väsitanud. Vaata, su juus on hall, 
kuigi sinu silmad sätendavad veel vana kaardiväelase 
uhkuses ning uljuses...» Jajah. Kas pole nii, ven- 
nas...?» 

Joel Neegos pidi tahtmata naerma. Ta mõtles endamisi, 
et kui kunagi on maailmas olemas päris tõelisi hinge- 
arste, siis on seda küll tema tilluke sõber, see vilets, see 

küürakas. Ta tundis Jaan Madissoni peenikest käsivart 
oma jämedate musklite all, ta puus riivas vahetevahel 
sõbra külge, puhuti haaras tema niigi juba hellaks rää- 
gitud hinge virvendav kujutelm, nagu võiks see mehike 
teha temaga mis ta iganes aga tahab. Võiks vilistada ja 
ta järgneks temale; võiks laulda ja ta hakkaks tantsima; 
võiks käsutada teda vaid mõttes, ja ta läheks kas või 
tulle ning vette, Imelik, kas ehk selline ongi võim, mis 
paneb maod oma sabadele tõusma, hiired ja rotid rahu- 
likult hukatusse jooksma, küsis ta endalt neelatades. Ja 
ikka aknast alla vahtides, — pimedale kõnniteele, kus 
mattus kõik sooja sajuilma aurusesse hallusse, — pidi 
ta tahes-tahtmata midagi lausuma, sest talle näis, nagu 
oleks ta sellele vigasele mehikesele võlgu midagi suurt 
ning väärtuslikku: 

«Jah, ma arvan ka ise, et mis seal ikka hädaldada. 
Kuidagi ma saan niikuinii elada, nälga ma juba kindlasti 
ei sure. Inimesed tulevad toime... suuremategi häda- 
dega.» 

«Nimelt,» noogutas küürakas. «Mõtle või neist pimeda- 
test, kes meile päeval Toomeorus vastu tulid! Mine ja 
ütle neile, et olge nüüd mõistlikud mehed ja rännake ära 
parematele rohumaadele, sest teie elu on raske ja kanna- 
tusrikas, surm on teietaolistele ainult lunastaja, ainult 
päästja! «Noh, seda ei ole, armas vend issandas,» ütleksid 
nad sulle kohe. «Mine aga ise kui tahad ja püüa oma kala- 
kest kas põrgus või taevas. Aga meie jääme siiasamasse. 
Meie teeme oma harjakesi, punume oma korvikesi. Ja 
mida raskema vaevaga me oma leivakest teenime, seda 
magusamini see meile maitseb.» Jah, sõber, just nõnda 
nad sulle vastavad, need vaesed pimedad, kes meist en- 
nist mööda läksid. Ja teevad kah targasti, teevad mõist- 
likult. Mis siis? Ainult korraks kogu kosmose ea jooksul 
tõuseb see aine, mis meid moodustab, arukale teadvusele, 

ja õnnelik on see, kes seda teadvust saab hästi pikale 
venitada. Sest, nagu su sõber kapten hiljuti ütles, liha 
on kui lilleke, ta õitseb, närtsib surmale.» Küürakas nae- 
ris, hakkas läkatama, pühkis silmi tunginud pisaraid. 
Ja jätkas jälle, nagu püüdes varjata nende rohkete sõ- 
nade taha end haaranud hingeliigutust: «Näed sa, vana- 
poiss, kui ma sulle siin nõnda räägin, avastan ma endas 
tõesti... kadumaläinud pastori. Selle asemel, et majan- 
dusteadust õppida, oleksin ma vist küll võinud teoloogiks 
minna. Vanamooridele määgima ja ise kah vahel kaasa 
nutma. Nagu sa näed, läheb niisugune krempel jälle hinda. 
Et lärma, lärma, vennas, kuuluta taevariiki ja igavest 
õndsust, siis kodanik muutub aina sõnakuulekamaks ja 
vaikib nagu vaga talleke. Ja kui sa hästi oma häält os- 
kad kõrgendada, annetavad eided sulle oma poolt veel 
kuldse ristikesegi ketiga kaela. Ja kuhu sa ka vaatad — 
kõikides paikades vajatakse jälle sinu õnnistust, nii 
koolis kui koosolekutel, nii... Noh, hea küll, kergem on 
vist ütelda, kus seda õnnistust esialgu mitte ei vajata: 
nimelt kõrtsis. Aga kes teab, kes teab, võib aeg tulla, kus 
öölokaalide omanikudki ihälevad oma kesköötunde sisse 
juhatada mitte enam orkestriga, vaid mõne meie noore 
kaasvõitlejaga. Nõndaks, sõber. Aga ma kaldusin jutust 
veidi kõrvale, kas pole? Kuhu ma jäin?» 
+ «Võid ka sellessamas sihis edasi lasta, hingetohtri 
ülesande täidad sa niikuinii...» ütles Joel Neegos ja nae- 
ris jälle. 
Kõrvaltoas möirati nii tugevasti, et kogu maja näis sel- 
lest värisema hakkavat: 
«Edite, bibite, collegiales, 
Post multa secula pocula nulla! 
Post multa secula pocula nulla-h!» 
Ja küürakas vaidles koomiliselt vehkides: 
«Mis pagana hingetohter mina siin olen... hahahaa! 


283 


Tahad vist jälle ütelda, et ma vatran ainult selleks, et 
sinu mõtteid oma hädalt mujale juhtida? Vale, vennas. 
Nüüd ma tulen sinna just tagasi. Kõige olulisem sinu 
loo juures on see, et sa oled ise mõtlema ja mõistma 
hakanud... Ja võibolla, et kui me paari aasta pärast 
jälle kokku juhtume, ütled sa mulle ehk koguni: «Taeva- 
taat olgu tänatud, et ta mulle sel ilusal maikuu hommikut 
nii ränga risti kaela riputas. Nüüd on minu elu niisugune 
mehine ja uhke, et anna muudkui valu!» Sedasi! Hästi? 
Oma ülesande oleme me niikuinii ammu juba täitnud: 
oma ajajärgule oleme me ilme andnud, praegune ajajärk 
meid enam ei vaja... Mooramaa mees on oma töö tei- 
nud — ta võib minna.» 

«Nii et... oleme veel kangelasedki... kui sinu sõnw 
tõena võtta?» küsis Joel Neegos, 

«Kas sina tahad siis oma rasket ja valusat rolli ala- 
vääristada ja maha kiskuda, vennas? Jah, meid võib ka 
kangelasteks nimetada! Võib!» hüüdis küürakas. 

Joel Neegos tähendas, kuna teda ennastki üllatas äkki 
see lihtsus ning kergus, millega ta võis praegu mõelda 
oma kõverduvale elule: 

«Noh, nali naljaks... naerda ja ironiseerida ju võib? 
Aga keerulist ja halba on minu loos siiski küllalt. Iseasi 
oleks olnud näiteks siis, kui ma oleksin saanud vahepeal 
ülikooli lõpetada. Nüüd aga... olen nagu lind, kes on 
saanud lasu korraga mõlemasse tiiba. Hariliku pisi- 
ametnikuna ma oma võlgu enam ei korralda, ilma neid 
korraldamata mind seltskonda enam ei lasta. Nii et... 
mokas jäädavalt, tagasipööramatult!» 

Kuid küürakas heitis vaid käega ja ütles: 

«Mokas? N-nojah... Kui su elu ainus siht ja eesmärk 
seisis ainult selles tulutoovas tohtrikutses, siis... mui- 
dugi. Aga kui sa tahad just õigest mokkaminemisest 
kuulda, siis ma võiksin sulle jutustada... ühe loo. Iga- 

tahes — ma soovitan sulle seda lugu üsna tähelepaneli- 
kult kuulata, sest sinu praeguses seisukorras on see sulle 
väga õpetlik. Sa ju tead, et ma elasin kord ligi kolm 
semestrit kuskil seal tagapool, seal Veeriku kandis. Pol- 
mud küll ainelist tarvidust nii kaugele pugeda, ei olnud 
ka muid suuremaid põhjusi... peale tahtmise niisugu- 
seski kohas veidi ringi vaadata. Ma olen ju jõukate vane- 
mate laps ja olen meie kehvi aguleid näinud ainult läbi 
raamatute. Heake küll. Kohe seal kõrval, kus ma elasin, 
seisis üks õige tilluke hurtsik, peaaegu kuur, Aga aknad 
olid sel osmikul ees, kardinakesedki, lilled ruutude taga, 
paar peenrakest ukse kõrval... mõne astriga ja mõne 
võõrasemaga. Ja elasid selles kuuris kaks noort inimest, 
mees ja naine, olid alles hiljuti paari läinud ja unistasid 
nüüd muudkui sellest, kuidas endale kord veidi korrali- 
kum ulualune saada. Ma käisin nendega läbi, sest nende 
visa elutahe huvitas mind. Jumal seda teab, kuidas nad 
olid suutnud oma väikestelt teenistuskohtadelt kokku 
hoida ligi paarsada krooni, ja kevadel, kui ma olin juba 
peaaegu kaks tervet semestrit nende kõrval elanud, toodi 
palgid kohale. Oh seda rõõmu ja oh seda õnne! Ära 
imesta, vennas, mu silmad olid vett täis kui ma sealt 
nende kuurikesest kord jälle tagasi tulin. Ja siis tuli paar 
tuttavat töömeest kohale, raiusid suure kiiruga tibatillu- 
kese majakere üles, panid aknad ette. Ja mõni kroon jäi 
üle tuleva-aastastekski töödeks. Sa oleksid. pidanud 
nägema, kuidas ümber selle lõhnava majakere käidi, 
mees ikka ees, pabeross suus ja käed taskus, naine ikka 
kõpsti-kõpsti järel, viltutallatud kingakesed jalas, — mis 
siis enam, nüüd on meil kõik, mis me tõeliseks elama- 
hakkamiseks vajame! Ja varsti näis tekkivat lootus lap- 
segi peale... nii... sügise poole. Aga mis sa arvad, mis 
seal ühel päeval juhtus? Mees sai halvatuse! Kogu parem 
külg... suri! Jalad, käed, pool suud, pool kurku... puha. 

Ei käinud, — lohistas ennast paigast paika... Ei rääki- 
nud — ainult mõmises arusaamatult, Noh, edasi pole mul 
vist tarvis jutustada. Kord hiljem läksin ma jälle hulku- 
des sinna Veeriku kanti. Kuuriaknakesel olid ikka veel 
kardinad ees, läbi hallide klaaside paistis õmblusmasina 
vänt. Ja endiselt pooleli seisva, lõpetamata maja ukse- 
pakul istus halvatud mees, kohutavalt rasva läinud, tuim, 
totakas. Ei tundnud mind enam äragi... Jah, vaata, 
vennas, see oli mokkaminemine. Ja kui sa oma äpar- 
dunud härrasmehe-traagikat tahad niisuguse õnnetusega 
ühe nimetaja alla seada, siis... teed sa ülekohut.» 

Vaikiti, vaadati jälle alla tänavale, mis jooksis aken- 
dest mööda laiana ja avarana, kuulati sõprade laulujori- 
nat, mis muutus üha ülemeelikumaks. 

Kevadine linn pilvise taeva all näis end pikkamisi lii- 
gutavat, ringutavat, nagu hiiglasuur loom, kes tüdineb 
juba magamisest. 


«VABANDA, MA EI J00 TÄNA» 


KK“ sõbrad umbes poole kolme paiku tagasi söögi- 
tuppa läksid, hakkas esimene pidutsemishoog rau- 
gema. See andis nüüd maad vaiksele meeleolule: resig- 
neeritule, veidi nukrale. Külalised olid end täis söönud, viin 
ei hakanud enam pähe, ehkki seda joodi ohtrasti, seninegi 
joobumus andis pikkamisi järele. Nõjatuti loiult toolilee- 
nidele, vesteldi, katsuti nalja heita, teeseldi hoogsust, 
jutustati ikka vaid ühest — oma kunagistest seiklustest. 
Vaadati üksteisele otsa õliselt läikivate, juhmist rahul- 
olust tuimade silmadega, ägiseti suu juurde tõstetud käte 
varjus. Ometi ei mõelnud keegi lahkumisele, kojumine- 
kule. Ja kuna nad olid niigi juba veidi sentimentaalsete 
hingedega, kogu oma põhilaadilt suured romantikud, hak- 
kasid nad viimaks laulma neid ammugi äraleierdatud 
vene romansse, mida võib tavaliselt kuulda kõikjal, kus 
istuvad koos vananevasse põlve kuuluvad inimesed: vilist- 
lastega koos korraldatavatel üliõpilaste prassingutel, 

seltskonnategelaste juubelitel, klubides, kui ollakse juba 
omavahel ja veidi vintis. 

Joel Neegos istus oma kohale, seadis enda mugavasse 
asendisse, kuulas. Muidugi polnud need halvasti välja- 
venitatud, komistavad, kuidagi kohutavalt võõrastena 
tunduvad sõnad, mis talle äkki meeldima hakkasid, ei, — 
kõigile oma pahedele vaatamata oli ta suur patrioot ja 
armastas ka seda, mida oli loonud ta enda rahvas. Kuid 
sõprade venivate häälte tagant piidles välja loendamatu 
hulk samalaadseid õhtuid, nagu see tänane siin, jah — 
nende labaste romansside varjust vaatasid talle otsa kõik 
need kümme ülemeelikut aastat, mis olid nüüd parata- 
matult lõpule jõudnud, Ja oli millestki väga kahju, valus, 
piinavalt rõhuv, otsekui peaks ta nüüd kõigest elavast 
ning elulisest eemale tõmbuma, kaugele jääma. Kui kaas- 
võitlejad viimaks taas vaikisid, ükskõiksed, söömisest- 
joomisest laisad, kogu oma saatusega ammugi leppinud, 
avas ta silmad, neelatas ning ütles: 

«Noh... laulge veel!» 

Siit-sealt küsiti: 

«Mida? Mida sa just tahad?» 

Ta vastas õlgu kehitades: 

«Ma ei tea... See on mulle täiesti ükskõik... 
Ainult... laulge.» 

Ning kaasvõitleja Koosa, lõõtsutades ikka liigsest 
priskusest, tõusis, köhatas ja, tuletades nüüd väärikait 
meelde aega, mil ta kuulus veel oma korporatsiooni, ütles 
koomiliselt tõsisena: 

«Silentium — ad cantum.» 

See pidulikkus tundus äkki naljakana ja pani naerma. 

Ja kõikjalt karjuti, näod punased: 

«Oi... vaadake, vaadake ometi meie vanameest!» 

«Näe, vennad, kohikukk hakkab kah kirema — soputab 
juba tiibu, hohohoo!» 

«Noh, kuhu nüüd küll see rist tuleks tõmmata! Mägi 
hakkab sünnitama, eks vaatame, mis ta ilmale toob!» 

«Prahti ja tossu, prah-ti... ja... tos-su!» 

«Sst! Kuulake nüüd! Kuu-la-ke!» 

Ent kaasvõitleja Koosa ei mõelnud sel korral üldsegi 
naljatada, ei. Ta oli tõsine, asjalik — ta oli kaugel vigur- 
damisest. Ja ta tillukesed, paksude lihavoltide vahelt vaa- 
tavad silmad omandasid järsku veidralt kaame, peaaegu 
käskiva ilme, kui ta küsis: 

«Palun, kas siin saab rahu või ei saa! Ma olen teist 
vanem mees, te peate mind... vähemalt austamagi! Veel 
kord — silentium ad cantum!» 

See mõjus — lärm vaibus pikkamisi. Võib olla, et see 
oli lihtsalt loidusest, laiskusest, liikmeid täitvast uima- 
sest rammestusest, võib aga ka olla, et vilgas kujutelm 
tõstis nood vananemisele kalduvad, rööpast väljasattunud 
mehed veel kord endisele kõrgusele — uhketeks kultuuri- 
kandjateks, kes tunnevad oma väärikust. Igatahes sigis 
tuppa ootav vaikus; Joel Neegosele näis koguni, nagu 
oleks nii üks kui teine end sirgu ajanud, oma pea kõrge- 
male tõstnud. Paberossid ning sigarid võeti suust ja ase- 
tati tuhatoosidesse, kus need suitsesid nüüd vaikselt 
edasi, saates lakke pikki, pisut lainetavaid sinakashalle 
suitsuniite. 

Rasvase lauanoaga takti lüües — kujutades seda näh- 
tavasti rapiirina — laulis kaasvõitleja Koosa äkki köri- 
seva, nagu nohuse häälega: 

«Seal, kus rukkiväli lagendikul hõljub, 

kõrge kaasik kohab mäenõlvakul — 

väike majakene maantee ääres seisab: 
lapsepõlve kodu oli seal kord mul. 

Palju päikest oli seal ja palju lilli, 

rõõmsalt mängisin ta lehis puude all. 

Kallis mälestus, mis mul neist päevist jäänud, 
seisab kustumata hinges sügaval...» 

Kõik toetasid teda mehiselt, sentimentaalselt, sageli 
komistades. "Kodust eemale sattunud talupoiste igat- 
susest laulis isegi Jaan Madisson, see linnamees... Ning 
Joel Neegos, sattudes üha luulelisemasse tujju, surus 
enda vastu tooli seljatuge, nii et see kuuldavalt raksatas, 
sulges silmad ja ümises samuti: 

«Kaugelt võõrsilt kannavad mind ikka mõtted 
jälle kuldse kodu poole tagasi-i-i... 

Kuigi palju pikki aastaid mööda läinud — 
lapsepõlve kodu ei kao meelest... iialgil» 


Ning imelik — mida kauem vintis sõbrad neid lihtsaid, 
paiguti nukrusse sulavaid sõnu kuuldavale lasksid, 
seda kurvemaks läks Joel Neegose meeleolu. Ta mõt- 
les endamisi, et nüüd-nüüd — tarvitseks tal vaid järele 
anda — võiks ta suure häälega nutma puhkeda. Jah, 
tõesti — kui ta poleks Toonile, sellele heale tüdrukule 
sõna andnud, haaraks ta kohe laualt viinapudeli, tõstaks 
selle suule, jooks, jooks... Tarvis oleks veel kord kõigele 
käega lüüa, unustada, mõtles ta kuuldavalt nuuksatades, 
võttis endalegi märkamata limonaadiklaasi pihku, 
veeretas seda mõttetult edasi-tagasi, muljus nii tuge- 
vasti, et see puruneda ähvardas. Läbi pooleldi suletud 
laugude libises ta pilk üle rüüstatud laua, kus polnud 
mitte midagi enam õieti omal kohal. Paremad palad olid 
ammu juba söödud, liuad ning kausid vedelesid tühja- 
dena, lina oli täis tilgutatud tomatikastet, lahtunult 
punast nagu vereleent. Otsekui rühm nälginud sõdureid 
oli siit mööda läinud, hoolimatuid, jõhkraid sõdureid, ja 
need sõdurid olid tülpinud lahingumehe vihaga kõik sega- 
mini ajanud, korratult laiali pillanud, rüvetanud ning 
reostanud... 

Äkki läbis Joel Neegose ajusid vastik, saatuslik kujut- 
lus, nagu oleksid nad juba ammu surnud, nii tema kui 
nood teisedki. Jah, aeg oli neist käratult üle astunud, 

neid polnud enam vaja, nad peaksid samuti vaikselt oma 
haudades lamama ja igavesele loodusele tagasi andma 
selle, millega nad ei osanud midagi mõistlikku peale 
hakata. Ja kui laul viimaks lõpule jõudis ning kaasvõit- 
leja Koosa kõigi reeglite järgi oma «cantus ex est» tea- 
tavaks tegi, tõusis ta pikkamisi, võttis väikese küüraka 
viinaklaasi, tõstis selle kõrgele näo kohale ning hüüdis 
ikka tasakesi nuuksudes: 

«Terviseks, poisid! Kallid... sõbrad...» 

Algas jälle vali lärm, käratsevad hõiked, mürisev üle- 
meelik naer. Karati samuti püsti, küsiti: 

«Kelle terviseks? Kelle, kelle terviseks, oo Nuubia 
kuningas?» - 

«Meie endi terviseks! Jah, meie endi terviseks — sest 
'meile on seda vaja.» 

Kapten Hint, kes oli siiani lõbusate üliõpilaste nalju 
pealt vaadanud, nende lopsakate kõnekäändude puhul 
vaid naeru kaasa möiranud, hüüdis nüüd vaimustusega: 

«Õige jah — meie endi terviseks! Proosit, saksad! 
Proosit, proosit!» 

«Terviseks, jah, terviseks!» karjus ligi kakskümmend 
ammuliavanevat suud. 

Ja just nagu oleks temasse jälle üle hulga aja tegutse- 
misrõõmus tuhin tulnud, hakkas kapten Hint nüüd lärma- 


kalt sundima: 


«Palun, härrad... pakkuge endile aga, mida keegi iga- 
nes soovib! Sööge, jooge — palun, palun! Lõhet? Kaa- 
viari? Ol-ge lah-ked! M-m-i-s? Ah need maiuspalad on 
otsas? Ai-ai-ai, vabandage, see on minu poolt küll suur 


häbematus, et ma isegi niisuguseid asju ei märka. Aga... 


näete ju... poissmees. Hehehee — poissmees, jah, kus 
sul kõik meelde tuleb. Muidugi, muidugi, ma toon kohe, 
mul ju seda kraami täna siin ikka on. Ei soovita? No 


*miks, miks, armsad sõbrad? Kuulge, härrad, teil on ju 

klaasid põhjani. tühjad! Noh — vaat see on juba skan- 
daal... minu kui peremehe poolt. Likööri? Konjakit? 
Viskit soodaga? Või jamaika rummi kange teega, aah? 
Võtke, võtke, ärge häbenege, mis siin laual üle jääb... 
taldrikutel tähendab... läheb niikuinii perenaise rõngas- 
ninakesele, h-he-he-he-hee!» 

Ta vehkis kätega, oli märgatavalt purjus, tahtis terav- 
meelsusi öelda, 'kuid sai hakkama vaid toorustega. Ta 
heledad silmavalged kattusid tiheda soontevõrguga; ta 
kõhn nägu oli nii punane, et Joel Neegos kartis seda lõh- 
kevat liigsest veresurvest; ta käed värisesid, peaaegu hüp- 
lesid, tal oli palju tegemist, et neid hetkekski rahule sun- 
dida, — suutäied varisesid laudlinale või tagasi taldri- 
kule, viin läigatas sõrmedele. Ta paistis kõigi tundemär- 
kide järgi otsustades juba täiesti otsas olevat, ometi aga 
rääkis ta veel väga selgesti, loogiliselt, kordagi komista- 
mata. Või oli see hirmus ärritus millestki muust, millestki, 
mida teadis vaid tema üksi? Ja kuna äsjakatkenud lau- 
luga ühes oli katkenud ka Joel Neegose ülearune tundlik- 
kus, andes jälle maad ühetasasele nukravõitu meeleolule 
(ilma suuremate tõusudeta, ilma suuremate mõõnade- 
tagi), hakkas ta nüüd ajaviiteks enam tähelepanelikult 
jälgima oma veidrat koolivenda. 

Ent kapten Hint oli isegi veel nii kaine, et sõbra varit- 
semine talle kohe silma hakkas. Ta vaatas paaril korral 
kõõrdi kulmude alt, köhatas, teeskles lõbusat meeleolu. 
Ta jorutas vahetevahel lauldagi, ehkki tal puudus selleks 
igasugune võime; ta keksis, painutas end kord vasakule, 
kord paremale; kui Joel Neegose pilk talle ikka nähtavasti 
rahu ei andnud, pöördus ta järsku selle poole, surus huu- 
led kramplikult kinni ja küsis viimaks: 

«Mis sa minust... vahid?» 

Joel Neegos tundis koolivenna vastu jälle seletamatut 
vaenulikkust. Selgemini kui kunagi siiani näis talle, nagu 

poleks viimase kogu olemuses üldse kübetki otsekohesust, 
usaldust, midagi, mis ei valetaks. Ometi polnud tal 
ainustki fakti, millele ta oleks võinud oma hinnangus 
toetuda: see, mis tegi ta ettevaatlikuks, oli vaid alateadlik 
vaist, mis talle ütles, et kõhetu ohvitser teeskleb, teesk- 
leb, iga oma sõnaga, iga oma liigutusega. Ja naera- 
tades ebamääraselt, kehitas ta korraks õlanukke ning 
vastas: 

«Õieti küll — mitte midagi. Aga mulle paistis järsku, 
nagu oleks sul täna midagi viga. Oled ehk haige?» 

Kapten Hindi huuled kõverdusid, tõmbusid siis kuidagi 
sirgeks. Haige? Tema? Noh, see on juba lausa rumal jutt! 
Ta polevat juba ligi kümne aasta jooksul isegi nii palju 
haige olnud, et saada selle kulul mõnepäevast puhkust, 
h-hehehee! Naerdes jälle katkendlikult, just nagu sunni- 
tult, küsis ta õieli kaelaga ette kummardudes, nõnda et 
ta pea oleks peaaegu kaasvõitleja Koosa vehkivat käsi- 
vart puudutanud: 

«Millest sa seda arvad, et ma haige olen?» 

«Noh, sa oled ju nagu... palavikus,» vastas Joel Nee- 
gos ja kahetses juba, et ta oli sellesse vestlusse lasku- 
nud. 

Kapten Hint tegi nüüd oma paksule naabrile ette- 
paneku kohti vahetada. Ta tahtvat oma kalli kooliven- 
naga veidi mõtteid mõlgutada, jah — tal olevat sellele 
üht-teist rääkida, ta tõesti paluvat väga. Kaasvõitleja 
Koosa, kes oli jälle tagasi langenud hästitoidetud lauda- 
sea seisukorda, sõi suure suuga võileiba ja ütles, et tal 
polevat selle vastu mitte kui midagi. Ning kapten Hint, 
istudes nüüd peaaegu vastu Joel Neegose külge, hüüdis 
võltsi, ebameeldiva paatosega: 

«Na-gu... palavikus? Ja kas sa mõtled, et ma ei peaks 
seda olemagi? Pagana pihta, või pole sa siis ise midagi 
niisugust korraldanud: pidutsemine paljude haritud küla- 

listega, oma väikesed nipsid-napsid, ilus üliõpilaslaul- 
mine ja nõnda edasi... ja kas sa pole selle juures samuti 
erutust tundnud? Mina aga olen lihtne mees, ma pole nii- 
suguste värkidega üldse harjunud, see tõmbab mind hoo- 
pis enam liistule. Et kõik oleks ikka hästi, et kõik oleks 
ikka viisipäraselt! Näed ju, eks siin juhtunudki alles 
silmapilk tagasi niisugune sant asi... selle lõhega 
ja selle kaaviariga. Lihtsalt — unustasin! Armsad küla- 
lised vahivad tühjadele liudadele, minul aga ei tule 
meeldegi neid uuesti täis laadida. Ja — paraku — mul ju 
sihukest värki juhtub ikka veel olema! Jajah, jajah, ära 
imesta sellegi üle, vennas, kui ma hommikuks nende pin- 
gutuste käes lausa hall olen... hehehee!» 

Joel Neegose süda valutas, valutas: tasakesi, mureli- 
kult, häbipuna näkku surudes. Kuulates ohvitseri keerdu- 
tõmbuvaid, ikka uuesti ja uuesti korduvaid arutlusi pere- 
mehe-kohustustest mõtles ta nüüd, et kui ta Toonile antud 
lubadust ei täida ja ainult selle ühe terviseklaasiga ei 
piirdu, on ta viimane närakas ega vääri üldsegi enam 
mehe nime. Ja libistanud himutsevate silmadega üle 
uuesti täidetud toidunõude ning helekollaselt sillerdavate 
martellipudelite, tähendas ta hajameelselt, vaid selleks, 
et omaenda hingepiinast kas või hetkekski vabaneda: 

«Noh, see läks sul kah kindlasti midagi maksma — nii- 
sugune laud!» 

Kapten Hint naeris rabedalt. Noh, pagana pihta, on siis 
vaja säärastest asjadest just praegu rääkima hakata, — 
just praegu, kui pidumeeleolu on jälle tõusuteed käimas! 
Vaadaku kallis koolivend ainult, kuidas need tublid 
mehed tema kraamist lugu peavad, selle kaudu teda aus- 
tavad, hehehee! Ta oleks kohe surmani kurb, kui asi tei- 
siti oleks, jah, seda ta oleks! Valmistades endale suhkrus- 
tatud sidrunilõiku konjakiklaasi tarvis, tegi ta näo, nagu 
märkaks ta alles nüüd, et Joel Neegos ei joo. Ja ta ütles: 

«Armas aeg, kulla mees, sina ei võta ju piiskagi... 
magu ma märkan? Ma... ma... ei oska ütelda enam ei 
a-d ega b-d. Kuule — tee käsi lahti! Kuule — tõsta endale 
ometi ette! Kuule — vala sealt tubli martell — klaas 
sulle, klaas mulle, h-hehehee! Ei, ei, palun sind — söö 
müüd ja joo nüüd, armas sõbrake...! Sest vaata... ma 
tõesti ei oska sulle rääkida, kuidas see mind kurvastab, 
see sinu tagasihoidlikkus. On sul siin paha, ah? Pean 
ma ehk midagi juurde muretsema? Olgu küll, et öö-aeg, 
aga ma kutsuksin kohale isegi orkestri, kui... kui küsi- 
mus ainult selles seisab. Pardoon, pardoon — mida sa 
soovid? Seda likööri siit? Viipasid sa sellele? Aga palun, 
palun!» 

Joel Neegos ütles tüdinenult: 

«Vabanda, ma ei joo täna.» 

«Mis? Sa ei joo täna? Kuidas siis nõnda, luba 
küsida...? Sa... sa ju jõid just praegu? Või ei joonud? 
Või nägin ma viirastust?» 

«Jõin. Aga rohkem — mitte piiskagi enam!» 

«Ah... ah rohkem mitte piiska enam? Aga paike — 
selsamal ainsal korrakesel hakkad sa karsklaseks, kui su 
vana koolivend sinu enda poole külla kutsub. Noh, see on 
juba päris avalik halvakspanu... ma jään tummaks! Sa 
ju naljatad, eks ole? Ütle, palun, et sa naljatad!» 

Ta manas oma näole koomiliselt paluva ilme, samal 
ajal püsisid ta teravad silmad aga kuidagi tigedad, just 
nagu oleks teda millegagi vihastatud. Joel Neegos (kuna 
teine puudutas oma vatramisega tema tänaõhtust helli- 
mat kohta) läks samuti tusaseks. Ta teadis selgesti, et 
ohvitser jälle valetab, ning sõnas otsustavalt: 

«Palun, ära ometi vigurda. Sa nägid ju algusest peale, 
et ma ei joo. Kui see nii tähtis küsimus on, miks sa seda 
alles nüüd meelde tuletad?» 

Kapten Hint vaidles agaralt: 

«Ei, ma ei näinud seda.» 

«Nägid, nägid, vana kaim,» ütles Joel Neegos ega suut- 
nud enam taluda teise rahutult hüplevat pilku. 

Vaikus. 

Kaasvõitleja Koosa hakkas uuesti laulma, vehkides 
nüüd kahvliga, mille otsa ta oli torganud suure jupi 
marineeritud angerjat: 


«Mu meelen kuldne kodukotus, 
ma sageli näe und veel sest, 
kos armsa esä kallis katus 
mind varjas — väikest latsekest.. .» 


Karjuti jälle temaga ühes, ikka korratult, ikka läbisegi: 


«Kos arm-sa-a esä kal-lis ka-a-tus 
mind var-r-r-jas — väikest la-tsee-keest.» 


Ohvitser ütles: 

«Ei, päris tõesti, sõber, usu mind — ma ei pannud seda 
tähele!» 

Ning Noel Neegos, muutudes äkki väga vihaseks ja 
tujukaks, küsis läbi ristipigistuvate hammaste: 

«Üldse — ma ei saa aru, mis kuradi janti sa täna män- 
gid. Kogu oma pidutsemisega ja oma iiveldama ajava 
lobaga. Ja kõige rohkem muidugi sellega, et sa kutsusid 
oma pidust osa võtma just meid, vanu tudengeid, kellest 
sa ei tunne vist mitte kedagi lähemalt. Peale minu mui- 
dugi.» 

Ohvitser tõmbas pea kössi õlgade vahele, kihistas 
närvlikult. Ta pidi juba vastama, ei saanud seda aga 
siiski teha, sest Joel Neegose tähelepanu pöördus järsku 
teisale. 

See oli nimelt väike küürakas, kes hakkas talle muret 
valmistama. Oli ilmne, et sõpra kippus jälle vaevama too: 
hirmus häda — seljavalu. Ta istus praegu lausa kum- 

muli langenult laua kohal, ei liigahtanudki, näis tooli 
alla pistetud hüvakäega jalga hõõruvat. Ta nägu tõmbus 
esmalt punaseks, siis sügavkahvatuks, viimaks kollakaks 
ning kaameks, just nagu asetuks ta põskedele nähtama- 
tult nahale kleepuv mask, lõustaks kivinenud, peaaegu 
laibalik. Ning vaadanud hoolikalt ringi, et kaaslased seda 
ei märkaks, kummardus Joel Neegos sõbra kohale ja 
küsis sosinal: 

«Vennas... sul on paha?» 

Jaan Madisson vastas tasakesi ägisedes: 

«Jah, on küll paha... on küll...» 

Vaikus. 

Üliõpilased olid laulu katkestanud ja jõid jälle kellegi 
terviseks. Joel Neegos ütles: 

«Katsu, ehk sa saad püsti tõusta. Tee nii, nagu oleksid 
sa purjus. Ma toetan sind ja lähme kõrvaltuppa. Heidad 
seal sohvale, puhkad.» 

«Jah... ma... katsun...» vastas Jaan Madisson vae- 
valt hingeõhuga. 

Ja see õnnestus tõesti, keegi ei märganud neid. Joel 
Neegos sulges vaheukse, istus sõbra juurde sohvaäärele. 
Küürakas kõverdus nüüd kangetes valukrampides, 
oigas, hädaldas kuuldavalt. Ta süsimustad pikad juukse- 
kahlud, kleepudes kiharate kaupa laubale, tegid ta väga 
sarnaseks Tooniga. 

Nii kannatas ta ligi pool tundi oma raskeid kannatusi, 
sõrmed krambis, silmad kinni. Kui valu viimaks pikka- 
misi järele andis, ütles ta väsinult: 

«Aita mind siit ära...!» 

«Hästi,» ütles Joel Neegos, endamisi õnnelik, et nad 
võivad vaikselt oma teed minna. 

Vähe aega hiljem läksid nad pikkamisi läbi varahommi- 
kuste tänavate, mille sajuähmasusse hakkas juba vähe- 
haaval poetuma idataevalt varisevat valgusekuma. 

Vihma oli jälle sadama hakanud, kuid nüüd oli see harv 
ja jõuetu ning langes vaid õige peente niitidena vastu 
mustalt läikivat kivisillutist. Pilved hõrenesid veelgi, tõm- 
busid aina kõrgemale. Ja sõitis juba mööda üksikuid voo- 
rimehigi, küllap vist jaama, et oodata hommikust rongi. 

«Kas sul on juba... parem?» küsis Joel Neegos; nad 
olid jõudnud parajasti Pargi tänava otsa kohal sõitjaid 
luurava auto juurde, mille uks kohe teenistusvalmilt 
nende nina all lahti lendas. 

Küürakas ütles nukralt: 

«Praegu, jah... on see jälle möödas. Aga kui kauaks? 
Näed, täna oli juba teine kord.» 

Vaikus. 

Joel Neegos ütles tasakesi, tundes kannatava sõbra 
vastu korraga sellist sooja poolehoidu, et ta kartis jälle 
nuuksatusi kurku tõusvat: 

«Sinu elu on tõesti... vaevaline.» 

«Jah, sul on õigus, see on vaevaline, sõber... see on 
väga vaevaline,» noogutas Jaan Madisson. 

- Seisti auto juures, juht avas nüüd ka teispoolse ukse. 
Ning veidi hiljem, tillukesena ja hädisena sõiduki pime- 
dasse nurka vajunud, küsis küürakas äkki tungivalt: 

«Joel, vennas, kas sa lähed nüüd koju? Kas lähed — 
kuule? Või mõtled sinna tagasi pöörduda... selle hullu 
ohvitseri juurde?» 

Joel Neegos vastas kindlalt: 

«Ei, ma lähen koju.» 

Juht pani auto käima, mootor hakkas mürisema. Ja 
veel kord hõikas väike küürakas selle sisemusest, surudes 
oma kaame näo otse vastu külgakent: 

«Mine jah koju... Mine jah koju... !» 

«Lähen, lähen...» pomises Joel Neegos, ilma et ta 
oleks suutnud sügavamalt nende sõnade tähenduse üle 
järele mõelda. 

Ja ta hakkas jälle kohe edasi minema. Ta läks läbi 
tühjade tänavate, käändus kord vasakule, kord pare- 
male, läbis uduseid valguskoonuseid, mida viskasid ta 
jalge ette kõrgel nähtamatutel traatidel kiikuvad elektri- 
laternad, kuni jõudis endalegi märkamatult tuttava 
maja juurde, avas selle ukse, sammus nagu unes mööda 
madalaid tuhve üles. Ta helistas, kuulas tähelepanelikult, 
hakkas nüüd nagu virguma, tundis äkki suurt rõõmu läbi 
südame minevat, — ta kõrvu kostis taas tasast 
laulu-urinat, naermist, käratsevaid hääli. Keegi tuli 
komistades läbi eeskoja, lukk ragises, jah, see oli kapten 
Hint, too veidrik. Joel Neegos võttis mantli seljast, ripu- 
tas selle varna ja ütles kõveralt naeratades: 

«Näed... ma tulin veel korraks tagasi.» 


«Tubli... tubli... et sa tulid!» hüüdis ohvitser suure 
hasardiga ja kippus teda vennalikult suudlema. 

Kuid ta lükkas selle ikka ühtviisi ilmetult muiates kõr- 
vale, läks kiiresti läbi koridori, suundus söögituppa. Ta 
istus oma kohale, hingas sügavasti, näis midagi nuusu- 
tavat, — ammututtavat, peent ning ärritavat lõhna, mida 
ei suutnud lämmatada isegi paks tubakasuits ega taldri- 
kutele vedelema jäänud ja juba riknema hakkavate toidu- 
jäänuste vänged miasmid. Siis võttis ta laualt suure 
limonaadiklaasi, valas selle jälle piripardani konjakit 
täis, otsis sidrunilõike. Ja leidnud need, jõi ta jälle suurte 
sõõmudega ära kogu selle tohutu annuse, viimse tilgani, 
isukalt, just nagu rüüpaks ta päästvat arstimit, mis peaks 
kindlasti vähendama kõiki tema vaevu. 

«Noh, poisid, laskem käia! Servus!» hüüdis ta märatse- 
des ja viskas tühja klaasi üle õla. 

Ning kaasvõitleja Koosa, vehkides ikka kahvli otsa pis- 
tetud angerjatükiga, laulis kohe hoogsalt, — teeseldud 
berliinlase murdes, ikka vigadega: 


«Oo jott, es wirt schoon 
wiider morjen, 
das souf'n jeet schoon 
wiider an!» 


Aga teises lauaotsas kordus jälle nagu vanalt grammo- 
foniplaadilt, mida ei viitsi keegi enam vahetada: 


«E-e-di-te, bi-i-bi-te, co-le-gi-a-les, 
Post mul-ta se-cu-la po-cu-la nul-la... 
Post multa se-e-cu-la po-cu-la nul-1-la-h!» 


LEIDUB JU KOLMASKI VÕIMALUS 


JA Joel Neegos, üliõpilane, ärkas jälle kuivava suuga, 
roidunud, vastiku kõdunemismaitsega keelepäral ja 
kurgusügavuses. Kõik tas tuikas, värises, kiskus krampi. 
Ta kergitas veidi>pead, vaatas end, nägi, et ta oli 
magama heitnud täies rõivastuses, kuuega, pükstega, 
kingadega. Lina oli poriseks määrdunud, rahutust pöörle- 
misest rulli läinud, ta süda oli pööritama hakanud. Ta 
pilk peatus tuimana ning ükskõiksena reostatud särgiesi- 
sel — haisval, tülgastust tekitaval. Ja ilma et ta oleks 
juhtunu üle pisimatki sisetunde piina tundnud, mõtles 
ta viimaks endamisi, et nõnda siis hakkas ta ometi jooma, 
ei suutnud vastu pidada, osutus tahtelt nõrgemaks oma 
kirgedest ning harjumustest! 

Ta lamas nõnda ivake aega täiesti liikumatuna, käed 
kõhul ristis, pea tagasi. Aknast paistis sisse ähmjat val- 
gust — jälle oli algamas uus päev: vististi esmaspäev, 
Sel korral polnud ta jõudnud kuni unustuse mustade lai- 

kudeni ja mäletas selgesti ning üksikasjaliselt iga oma 
tegu, iga oma rumalust. Ta meenutas kaklust öölokaa- 
lis, taarumist võõraste laudade juures, inetut ning kära- 
rikast sõimlemist tema ja kolme žirandi-käendaja vahel, 
kes juhtusid talle ette, Peale selle olid nad jälle kuhugi 
erakorterisse läinud, vististi notar Ollino poole, ja seal 
oli see kestnud kuni järgmise õhtuni, mil need, kes pol- 
nud veel pikali jäänud, võisid kõndida tagasi kõrtsi. Ning 
ainult üks koht oli talle veidi segaseks jäänud, nimelt 
see, kus ja millal neil oli lõpuks ometi küllalt saanud, 
millal nad olid siiski viimaks tüdinema hakanud. 

Ta tõusis, võttis määritud kuue ja särgi seljast, peitis 
need ahju vahele ja heitis uuesti voodisse. Ja jälle pidi 
ta imetlema oma rahulikkust — jah, see kõik ei ärritanud 
teda, seda oli teinud nagu keegi, kes temasse ei puutu- 
nud. Kell lõi, ta sai lugedes neli, seega oli aeg veel liialt 
varajane, et midagi ette võtta. Tarvis oleks puhata, 
puhata, puhata, mõtles ta kohe. Ja järgmine mõte oli, et 
nõnda siis lähevad ta vekslid täna protesti, kuna tal pole 
kustki võtta raha mahamaksmiseks ja kuna žirandid keel- 
duvad kategooriliselt alla kirjutamast paberitele, mille 
nimisumma ei vähene. 

Kuid ka see mõte jättis ta külmaks, ükskõikseks. Ta 
peas oli nagu midagi katkenud või sügava ning lämma- 
tava liiva alla mattunud, jah, mitte midagi ei paistnud 
teda enam riivavat, temale muret tegevat. Siis sulges ta 
uuesti silmad, käändus näoga seina poole ja jäi kohe 
magama, haiglaselt raskesse unne, mis tormas temast üle 
painajaliku, lämmatava laviinina. 

Ja kohe hakkas ta und nägema. Ta oli nagu kuhugi 
põgenemas, end kellegi eest peitmas, jah — oli nagu 
sõda ja tema, Joel Neegos, teenis isamaad salaluurajana. 
Aga praegu oldi ta kannul ja ta pidi vaid jooksma, 
iooksma, surmahirm südames. Siis leidis ta madala 

kraavikese, puges sellesse varjule, ei suutnud sealt enam 
tõusta ja tundis järsku, kuidas midagi hakkas talle 
suhu pugema. Ta ei saanud end liigutada, ainult lamas. 
Ja veidi hiljem ta nagu teadis, et need, mis talle suhu 
pugesid, on limukad, suured, lihavad, külmad, ja et kogu 
tema keha on miskipärast roiskuma hakanud... nagu 
laibal, mis juba kõduneb. 

Ta võppus, avas silmad. Jumal tänatud, see oli ainult 
uni, ta polnud veel surnud — ta elas. Kohutav jälkus täi- 
tis ta hinge, iga rakuke tas näis värisevat, lõdisevat, 
oma algasendist välja püüdvat. Kadunud oli tema äsjane 
rahugi, jah, seda polnud enam, seegi oli läinud. Ta mõt- 
les lakkamatult, et ta on nüüd sõnamurdja, valelik, tah- 
tetu närukael, kellel ei maksa üldse enam loota, unis- 
tada. 

Jah, ta pole parem kui kaasvõitleja Koosa, see paks, 
kasimatu, haisva ihuga vanamees — seltskonna jäänus, 
väljasüljatud õunasüda; ta peaks samuti kolima sinna 
Peetri tänava rajooni, oma õigete kaaslaste manu, mõt- 
les ta. 

Viimaks tõusis Joel Neegos istukile, pani käed ümber 
põlvede, konutas nõnda tükk aega liikumatult kesk segi- 
paisatud voodit. Vaikus, mis imbus sisse läbi tuhkjate 
aknaruutude, tundus kuidagi masendavana, raskena, õud- 
selt mõttetuna ja üleliigsena. «Kui ma... ma... hak- 
kaksin nüüd minema...» pomises ta vaevaliselt, ilma et 
oleks teadnud, kuhu nimelt võiks ta veel minna. Ja kor- 
raga surus ta näo kätesse, värises, luksatas korduvalt ja 
ahastades, kuni ta tajus otse-klaasise selgusega, et puru- 
nenud on seega veel viimasedki salajased unistused, et 
sellest viimasest sõnamurdmisest peale pole tal enam 

ühtki lootusekiirt... 

Keegi kuuldus seina taga liigahtavat, tuli vargsi ukse 
juurde, ta teadis kohe, et see on perenaine, tema armuke, 

kes peab nüüd nähtavasti oma moraalseks kohuseks 
temale epistlit lugeda. Nõndaks, nõndaks, kõigel, mis on 
mandumas, oma pahelisusse vajumas, on õigus ennast 
sulle lähedale litsuda, mõtles ta piinatult. Nagu võiks 
ta seda nõnda veel kas või ainus hetkki endast - eemal 
hoida, tõusis ta kärmesti, jooksis kikivarbail üle toa, kää- 
nas lukukeele ettevaatlikult selle pesasse, vaadates siis 
hinge pidades, kuidas käsiraud pikkamisi alla vajus, 
viiv aega nagu mingi pinge all kohal seisis ja siis uuesti 
tõusis. Katsuti veel kord, siis veel kord ja... veel kord. 
Vähe hiljem koputati vaevalt kuuldavalt, vaid sõrme- 
otsadega. Ta mõtles närvlikult lõdisedes, et nõnda siis on 
aus ametnik jälle oma postivagunis Tallinna sõitnud, ja 
küllap vist mõtleb too rikutud naine, et ka tema 
peab oma... kohust täitma... Siis oodati, näidi varitse- 
vat, köhatati, käidi pahaselt jalataldadega vastu põrandat 
patsutades ukse ees edasi-tagasi, katsuti jälle käsirauda. 
Ning kulus veel hea tükike aega, kuni kõrvaltoas kõik 
jälle vait jäi, kuni Joel Neegos võis tagasi voodisse taa- 
ruda. 

Ta lamas nüüd ristseliti segipaisatud linadel, vaatas 
hajameelselt, kuidas läbi naha paistvad roided iga süda- 
metukse juures tugevasti võpatasid. Mälestused tõid ta 
silme ette pilte ja pildikesi mis panid ta häbi pärast 
punastama. Ta mõtles väga asjalikult, et küllap vist ena- 
mik sõpru magab veel rahulikult, et kojamehed pühivad 
tänavaid, et siin-seal ehk niisutataksegi neid, kuna läinud 
päev oli vist jälle kuum ning päikesepaisteline. Ta tuletas 
meelde Toonit, oma tüdrukut, ja kui selle sõbralik mäoke 
ta ette ilmus, hakkas ta süda kangesti valutama. Kuid ta 
ei liigutanud end ikka veel, vahtis lakke, laskis enda eest 
läbi joosta muidki sündmusi ning seisukordi, mõningaid 
kaugest minevikust, mõningaid oma viimaselt seiklusret- 
kelt. Ja ikka seisis tal meeles see vastik, jälestavalt inetu 

unenägu suurtest külmadest limukatest, kes ronisid talle 
suhu, seda pungile ajades, kuni kurguni täites. 

Ta oli jälle põgusasse unne suikumas, kui ta tähele- 
panu kiskus endale järsku pidev sammudekaja, mis algas 
ukse valju mürtsatusega, tuli lähemale, kasvas valjemaks. 
See meenutas talle läbi mitmete kõverate assotsiatsioo- 
nide õhkamismärki, mida kirjutatakse tagurpidi: esmalt 
punkt, siis järjest paksenev joon. Vanad puuastmed koli- 
sesid, naksatasid, näisid algul rõõmu tundvat, siis aga 
kaeblema ning ägama hakkavat. Ja korraga läbis toas 
valitsevat nukrat vaikust uksekella pikk ning vali helin, 
nagu oleks keegi sellele kujuteldavale õhkamismärgile 
terava sulega juurde maalinud pika ning erepunase 
saba... 

Joel Neegos mõtles, et arvatavasti on see keegi tema 
kõrtsikaaslastest, kes pole veel koju jõudnud, tõmbus 
valusa ahastustunde pärast kerra, ei hinganudki. Talle 
näis, nagu peaks ta kas või palvetama, et see seal 
koridoris mõistuse pähe võtaks ja lahkuks. Haige kujut- 
lus vedas ta ette lapsiku pildi, nagu kuuleks seda kõlis- 
tamist kogu suur kahekordne maja keldrikorteritest 
kuni pööningutubadeni, ja et kõikjal juba ärgataksegi, et 
teda manada. Ei — ta ei ava, ta ei ava, ta ei ava! mõtles 
ta kramplikult. Kuid ta ei suutnud siiski kuigi kaua 
vastu panna, sest helistamine aina sagenes, muutudes 
järjest kangekaelsemaks, järjest pealetükkivamaks, Ja 
siis jooksis ta hirmsast vihast ning meeleheitest kõver- 
duva näoga ukse juurde — nägu pondunud, silmavalged 


punased, ülakeha paljas kuni vööni — kiskus selle lahti 
ja... tardus kohale. 
«Nii...? See oled ju sina...?» ütles ta pikkamisi, 


kurku takerduva häälega. 
Tooni Madisson astus tast mööda, tuli tuppa. Ta oli 
nähtavasti nutnud, sest ta põskedel olid ka praegu veel 

pisaratejäljed. Kuid sellelegi vaatamata meenutas ta 
kohe midagi, mis on oma värskuses otse kosutav, oma 
elujõuga julgust nakatav. Ja istudes kuidagi äkki laua 
veeres seisvale toolile, pöördus ta nüüd Joel Neegose 
poole, surus käed näole ja sõnas nuuksudes: 

«Ma... ma... tulin sulle ütlema... et Jaan on nüüd 
surnud. . .» 

Joel Neegos tundis, kuidas ta huulenurgad tuksuma 
hakkasid, ei allunud enam tahtele. Ta pomises: 

«Surnud?» 

Tooni vastas üha kramplikumalt nuttes: 

«Jah... jah... ta laskis enda maha.» 

Vaikus. 

Joel Neegos ütles jälle masinlikult: 

«Nii. ..? Ta laskis enda siis maha... ?» 

Jälle — vaikus. Joel Neegos seisis nüüd liikumatult 
keset tuba, suur ja kohmakas, ei märganud end korrali- 
kumalt rõivastadagi, mõtles lohisevalt ja väga vaevali- 
selt, et seega pole seda sõbralikku mehikest teps enam. 
Jah, tema tee on käidud, ta rännak on lõppenud... Liit- 
ained lagunevad oma algosadeks: süsinikuks, vesinikuks, 
hapnikuks, fosforiks, lämmastikuks... Ta teadis lakka- 
matult, et ta peaks selle väikesekasvulise naise jalgade 
ette põlvitama, nutma puhkema... midagi tegema, mi- 
dagi ütlema. Jaan Madisson... vana kaardiväelane... 
tema on läinud, tema on otsas... mõtles ta jälle. Ja 
käed hajameelselt rinnale tõstnud, litsus ta pöidlad otseti 
vastu ihu, surus seda, küsis siis närvlikult luksatades: 

«Mil-lal. ..?» 

«Pühapäeva hommikul... siis, kui ta koju tuli,» vastas 
tüdruk, varjates ikka veel kätega nägu. 

Joel Neegos muutus äkki tähelepanelikuks. Pü-ha- 
päe-va hommikul...? kordas ta endamisi. Ta häbenes 
hirmsasti, vaatas kinganinadele, tundis äkki, et ta jal- 

gade juurest tõuseb üles vastik roiskumist meenutav -lõhn. 
Niisiis, juba lehkavadki... mõtles ta kohe, meenutades 
kaasvõitlejaid Peetri tänavalt. Ning alles ad aja pä- 
rast pomises ta: ' 
° «Nii — pühapäeval. Aga.. Mäha on ju.. 

«Jah, jah, täna on juba esmaspäev. Muidugit» kat- 
kestas Tooni teda poolel lausel, vaadates talle nüüd otsa 
sellise vihkamisega, et ta kohe keha punaseks 
muutus. ni 

Vaikus. 

Viimaks ütles naine kuidagi tasakesi, aeglaselt, silmis. 
ikka leegitsev viha, mida ta ei püüdnudki varjata: 

«Kui-das ma sind... otsisin! Jooksin! Sind polnud agär 
enam kuskilt leida. Viimaks keegi ütles mulle, et sa ole- 
vat ühes teistega öölokaali läinud. Ma ruttasin sinna. 
Issand jumal, et ma seda siiski tegemata ei jätnud! Vaa- 
tasin sind eemalt... sa olid nagu loom! Huuled välja 
koordunud, kael ja nägu punased nagu nülitud liha. Ma 
tulin ära, jah, ma ei seganud sind, Milleks? Surijat, . .. 
ei maksa puudutada!» 

Joel Neegos ütles hajameelselt: 

«Jah... surijat ei maksa puudutada...» 

Ja jälle nagu hetkeks virgudes: 

«Tooni! Toonike!» 

Naine surus käed kõrvadele, sulges ahastusest sil 
madki. 

«Ei... ei... ära ütle mulle nii! Ära iialgi, iialgi ütle 
mulle nii!» hüüdis ta läbi valjude nuuksete, mis teda 
nüüd jälle vapustasid. 

Joel Neegos häälitses sõnatult-tumedalt, — see oli liig, 
see läks südamesse. Ta tundis, kuidas ta näos midagi 
kokku tõmbus, krampi kiskus. Ta teadis, et ta puhkeb nüüd 
nutma, see teadmine nagu lohutas, ta ei häbenenudki 
seda, ei. Oli hea tajuda üle põskede nõrguvate pisarate 

soojust, kibelemist ninasügavuses, vajadust pilgutada, 
lauge liigutada. Pilt, mille ta vaateväli moodustas, muu- 
tus ähmaseks, hakkas virvendama, kaotas oma kindluse 
nagu fotoaparaadi tuhmklaasil peegelduv maastik, mis 
libises välja fookusest. Ja korraga pidi ta istuma, samuti 
'käed näole suruma, kuuldavalt nuuksatama: suure iha- 
rusega, sügava mõnutundega. 

Joel Neegos küürutas nõnda oma kohal hulk aega, 
luksus vaid, ei saanud kõnelda. Kuid pinge andis pikka- 
misi järele ja siis hakkas tal häbi. Ta kobas vargsi tas- 
'kutes ringi, et leida sealt ninarätti, ning märkas alles 
nüüd oma rõivastuse poolikust. Tarvis oleks kuubki selga 
"tõmmata, mõtles ta ahastades, pidi juba tõusma, meenu- 
tas aga samas, et ta oli selle magades ära rikkunud. 
Muidugi, tal on veel suveülikond, helehall, peaaegu 
valge, ent see ei kõlba — on tal ju praegu jalas tumedad 
püksid. Ta tahtis kogu aeg midagi olematuks teha, kül- 
lap vist äsjast nuttu. Siis aga tuli hiljutine meeleheide 
jälle tagasi ja ta küsis tasakaalutult, nägu ikka veel räh- 
mane kuivavatest pisaratest: 

«Ja mispärast... mispärast... ma ei või sulle enam 
mõnda ütelda... ?» 

Ligi kolmekümne-aastase atleedivälimusega mehe 
nuuksumine ja pisaratest rähmased põsed mõjusid Tooni 
Madissonile kainestavalt. Ta punastas ja vastas kärmesti, 
halvustavalt, end paremini istuma seades: 

«Mispärast? Nagu sa ise seda ei teaks! Ütle mulle 
õige, mis sa oled? Mees või... või...» 

Ta tahtis öelda «vana naine», hoidis end aga siiski 
tagasi ja ei lõpetanud lauset. Joel Neegos süüdistas end 
hoogsalt: 

«Jah, ma olen närukael! Olen jah närukael. Sülga 
mulle näkku, Tooni... tõesti — ma olen seda väärt! 
Sülga, sülga jah, Tooni!» 

Kuid naine muutus üha asjalikumaks ja lausus õlgu 
kehitades: 

«Mu jumal, jäta ometi! Milleks niisugune veider- 
damine, pole vaja enam mingisuguseid suuri žeste! 
Oleksid sa seegi kord oma lubadust pidanud! Jaanil' 
oli nähtavasti õigus, kui ta mulle seda koju tulles jälle: 
ütles — sa ei saa end enam pidurdada, sa oled juba liiga 
läbi põlenud.» 

Ta tõusis. 

Joel Neegos tõusis samuti ja murdis ahastuses. 
sõrmi. 

Ja Tooni ütles jälle pikkamisi, vaadates temast 
mööda: 

«Ma tulin õieti selleks, et sinuga... jumalaga jätta. 
Ma tunnen nimelt, et mu närvid on praegu liiga otsas 
ja esitan puhkusepalve... tervislikkudel põhjustel. Sõi- 
dan arvatavasti koju. Kui ma kõrtsist välja tulin, ilma 
et ma oleksin sinuga sõnakestki rääkida saanud... sest 
sa kaklesid parajasti kellegagi... teatasin ma loost 
politseisse. Jaan viidi kümme minutit tagasi kohtu- 
liku arstiteaduse instituuti... lahkamisele. Täna öösel ei 
saanud ma magada, ma pidin sind nägema ja sulle 
seda ütlema. Peale muu... ma ootan veel isa. Pa- 
neme ta põrmu kirstu. Kas sa... lähed teda veel vaa- 
tama?» 

«Ma... ei tea...» ütles Joel Neegos, vahtides tüdru- 
kut nüüd kuidagi tuimalt, õudust sisendav oma äkki 
saabunud rahulikkuses. 

«Kell kaksteistkümmend... on... puusärkipanek,» 
ütles Tooni ja tõusis. 

Ta kohendas kübarat, ulatas mehele käe. Nad läksid 
ühes ukse juurde. Joel Neegos avas selle, astus kõrvale, 
ootas, kuni tüdruk trepinurga taha kadus, tahtis nagu 
viibata. Kuid ta ei teinud seda, langetas uuesti käe ja 

astus tuppa. Sammudekaja kaugenes, kaugenes — kus- 
tuv õhkamismärk. .. kirjutatud õieti... 

Kui Toonist enam -midagi kuulda polnud, istus Joel 
Neegos tagasi voodile, laskus varsti selili, teine jalg põ- 
randal, hakkas lakke vahtima. Aeg läks, näis teda rii- 
vavat, kohises tast üle — hõljutades... hõljutades. Mi- 
nutid liitusid tundideks, kell lõi kuus, seitse, kaheksa... 
Tänav ärkas, muutus lärmakaks ja mürises viimaks nagu 
kisendades. Kui koputati ja perenaine tusase häälega 
küsis, et kas ta võib juba kohvi tuua, tõmbas ta vana 
hommikukuue selga ja käänas ukse lukust lahti. Ta väli- 
muses oli midagi liiga tõsist, eemaletõukavat, ja proua 
Mitt, talitades oma talitamisi, ei julgenud talle enam 
oma tunnetest märku anda. Siis jäi Joel Neegos jälle 
üksi, istus lauda ja hakkas vaikselt sööma, suure isuga, 
ehkki hirmsat roidumust tundes. 

Kuni kella üheksani viitis ta aega rõivaste puhastami- 
sega: pesi neid, harjas, pressis, lõhnatas. Kui ta juhus- 
likult peeglisse: vaatas, mõtles ta endamisi, et olgu, et 
temataolinegi peab end kasima — ka habet ajama, 
hehehee! Ta naeris korräga tigedalt, tasa-tasa võppudes. 
Hõõrunud end kauä ja tugevasti külma veega, tõmbas 
ta kärmesti riided selga, surus värvilise rätigi rinna- 
taskusse, vaatas kella ja nägi, et see hakkas varsti küm- 
me saama. 

Ta pakkis kogu oma vähese üliõpilasvaranduse kohv- 
ritesse, kraamis puhtaks:nii varnad, kapi kui kummuti- 
sahtlid ning lauagi. Siis kirjutas ta kaua ja hoolikalt, 
aeg-ajalt pinevalt mõeldes, sulges ümbrikud ja adres- 
seeris ühe õele, teise Toonile, kolmanda aga jaoskonna- 
komissarile. Oli kuidagi kerge ja lõbus kujutleda, et nüüd 
on see läbi, et varsti — pole enam midagi. Ta polnud 
enam romantilinegi, ei — ta mõtles vaid korraks oma 
tüdrukule, ent sedagi juhuslikult, kaudsete asjaolude 

tõttu. Ja kui siis kõik valmis oli, läks ta kergelt ning 
rõõmsalt astudes vaheukse juurde, avas selle praokile ja 
hüüdis: 

«Proua Mitt, halloo — proua Mitt!» 

«Jah. Mis on?» vastas perenaine pahaselt vaheukse 
tagant. 

«Vaadake, kallis madaam, ma pean nüüd mõneks päe- 
vaks... matkale minema,» hüüdis Joel Neegos. «Mu 
kraam jääb esialgu siia. Sest väga võimalik, et ma... 
sama... teed mööda tagasi tulen. Võib aga ka juhtuda, 
et ma... sõidan otse kodulinna... ja seepärast: kui mind 
neljapäevaks või kõige hiljem reedeks ei ilmu, siis olge 
nii lahked ja laske ekspressidel kohvrid jaama viia. 
Saatke need ära mu isa aadressil. Leiate selle laualt... 
ühes saatekuludega. Noh, nägemiseni siis, armuline!» 

Perenaine nagu kukkus lävele, silmad kohkumisest 
suured, suugi ammuli, 

«Sa siis... lähed juba ära...?» küsis ta. 

Joel Neegos vastas naerdes: 

«Jah, mis seal ikka. Kord tuleb see tee niikuinii 
jalge alla võtta.» 

«Seda nüüd küll... aga...» pomises naine. 

Ja Joel Neegos haaras tal korraga ümbert kinni, suud- 
les teda tugevasti otse huultele, naeris jälle ning ütles: 

«Noh, ärge minu pärast silma vesistage! Elame aga 
hästi... ja eks pidage mind ka vahel meeles.» 

«Sa... sa... sa... ei oska mõteldagi, kuidas ma 
sind meeles pean!» hüüdis proua Mitt ja läks kähku 
toast välja, käed silmadel. 

Nõndaks, ka see oli tehtud — ta võis minna. Joel Nee- 
gos sammus mööda tuttavaid puuastmeid alla, kuulis 
ukse kolksatavat kinnilangemist, heitis mantli hooletult 
üle käsivarre. Vene' tänava suunas sõitis raske piima- 
mehevanker, õhk värises selle lakkamatust mürinast. 

Päike paistis. Ja siis jõudis ta jälle Meltsi sauna juurde 
ning läks selle otsa kohalt otse jõe äärde. 

Kui ta oli umbes kümmekond minutit piki liivast kal- 
last edasi sammunud, kuulis ta järsku oma nime hõigata- 
vat. Ta vaatas üle õla ja nägi kedagi endale lähenevat, 
kangesti vehkides, mantlihõlmad laiali. Ta peatus, ootas, 
tundis lähenejas ära kaasvõitleja Koosa, vana kaardi- 
väelase. Talle meenus, et see oli juba pühapäeva hom- 
mikul väsinuna kokku langenud ja minema läinud. Ta 
küsis, rohkem küll selleks, et üldse midagi lausuda: 

«Noh, kuhu sa tormad?» 

«Ma... ma... käisin sind otsimas!» ütles Koosa, püh- 
kides oma ripnevatelt põskedelt suuri higipisaraid. 

«Soo? Mis sa's minust tahtsid?» päris Joel Neegos. Ta 
ootas juba, et teine lahkuks, teda üksi jätaks. 

Ent ta muutus kohe tähelepanelikuks, kui sõber ütles: 

«Vaata... Tead sa... Sinu sõber on kinni võetud.» 

«Missugune — minu sõber?» küsis Joel Neegos kulme 
kortsutades. 

«Noh... see ohvitser... See pidukorraldaja!» seletas 
Koosa. 

«Nii...?» venitas Joel Neegos pikkamisi. 

Ja alles nüüd sai paks mees mahti enam üksikasjali- 
semalt seletada: 

«Jah... see on ajalehekioski aknale välja pandud. See 
teade, tähendab. Ta on mõni päev tagasi mingisuguste 
korralduste põhjal toonud Tallinnast suure summa 
raha... vist kaugelt üle kümne tuhande krooni... pole 
aga seda edasi andnud. Peale selle on ilmsiks tulnud 
suuremad võltsimised. Igatahes veel palju tõhusamas 
ulatuses. Pikkade puiklemistega olevat ta katsunud jälgi 
segada, tunnistanud aga viimaks kõik puhtsüdamlikult 
üles. Mängukirg, mis muud. Aga ta olevat selles tükis 
nii kangekaelne, et mitte ei ütlevat, kellele nimelt ta nii- 

sugused hobusekoormad raha kaotas. Nagu ma ühelt oma 
tuttavalt kriminalistilt kuulsin... ma juhtusin sellega 
päris juhuslikult kioski juures kokku ja küsisin... vaban- 
davat ta oma vaikimist aumehelikkusega. Pähh — kus 
mul veel aumees! Kurat, ma olen oma poistele juba mit- 
mel korral rääkinud, et ärge vihtuge midagi üldilma neid 
kaarte plärtsida! Häda päris!» 

Joel Neegos mõtles, mõtles, vaatas maha. Päike säras, 
maailm tundus ilus, veetlev. Noh, mis siis, ühiskonna 
põhjakihti kuulujadki tunnevad vahel rõõmu oma mai- 
sest olemisest, mõtles ta järsku endamisi ja hakkas 
naerma. Kui kaaslane talle üllatunult otsa vaatas, lõi ta 
suures kaares käega, naeris jälle ning ütles: 

«Nõndaks? Noh, see on ta enda asi. Mind see ei huvita. 
Mind aga huvitab — vaat mis: võta mind oma kaas- 
üüriliseks. Kas jah, vennas?» 

«Sind? Oma kaasüüriliseks?» kordas Koosa. «Noh, 
miks mitte. Ma juba mõtlesingi, et jään suveks siia. Koju 
minna — lihtsalt ei taha enam. Vennaraisk — see on 
nüüd peremees. Ja mis häält sa teed, kui sihuke poisi- 
nolk sulle alati näkku kargab! Lähme siis, mis?» 

«Lähme,» ütles Joel Neegos. 

Ja nad hakkasid kärmesti tagasi minema, kaks vana 
kaardiväelast, mõlemad suurekasvulised, mõlemad liha- 
vusele kalduvad. 

Päike paistis, õhk lõhnas pakatavate pungade järele. 

Kui nad Peetri kiriku juurde jõudsid, jäi Joel Neegos 
kaaslasest veidi maha ja vaatas mööda tolmust nõlvakut 
alla. Kaks vähkpunast omnibussi kihutasid linna poole, 
tuututades pikalt ning kõledalt. 


SURMAUNE TULEK 


(14° päikesepaistelisel ja soojal septembri-õhtupoo- 

likul aastal üks tuhat üheksasada kolmkümmend 
viis — sügiskommersi viimasel, peaparanduse päeval — 
väljusid «Sakala» konvendimajast kaks meest; üks neist, 
lühikest kasvu ja jändrik, oli notar Ollino, teine — tema 
pikk ning paks kälimees, korporatsiooni auvilistlane ja 
vabariigi majandusminister suurärimees härra Rikand. 
Nad olid endid tublisti kosutanud — külmade lõhelõiku- 
dega röstitud saiakestel, sellele järgnenud neerusupiga, 
kahekordse härjasilmaportsjoniga kummalegi, konjaki 
ja tõrvmusta kohviga, — ja pikast pidutsemisest tekki- 
nud õõnsusetunne nende südamete ümber oli seega õnne- 
likult maha surutud. Heaks ning reipaks muutunud 
meeleolu sunnil oli otsustatud kõigile seekordsetele seik- 
lustele punkt panna väikese huvireisiga, mille teostamis- 
vajadusele olid nad tulnud peaaegu ühel ning samal 
ajal. Ja suhu jäänud sidruniseemet keeleotsaga ühest 
põsest teise ajades ning oma sammasjämedatel jalgadel 
määratu suure kõhu raskuse all kergelt vaarudes põristas 


317 


saja neljakümne kahe kilone ekstsellents oma teenistus- 
valmile sugulasele: 

«Notar, pea aga meeles — rumalusi ma ei salli! Kui 
need mehed tõesti vaatamist väärivad — sõidame! ei 
vääri nad seda — ärme sõidame! Siis vii mind parem 
juba hotelli, ma heidan magama.» 

«H-haa-h-haa! Ole täiesti mureta, kallis kälimees, 
kaasvilistlane ja kõrgeausus... h-haa-h-haa!» hüüdis 
notar Ollino rõhutatud familiaarsusega, kuna nende 
kannul väljus majast veel teisigi härrasid, kõik veidi ela- 
vas meeleolus, kõigi nägudel edukate meeste sügav 
rahulolu. «Jah, ole täiesti mureta, minister, ole täiesti 
mureta. Käia Tartus ja mitte näha meie Alma Materi 
kõige suuremat ja kahjuks varsti väljasurevat vaatamis- 
väärsust — seda kuulsat vabaõhumuuseumi — kuidas 
võib, kuidas võib!» 

«Mis nimega sa seda oma vabaõhumuuseumi nimeta- 
sid? Kas mitte «vana kaardivägi»?» küsis härra Rikand 
ikka valju põrinaga, just nagu kajaks ta hääl vastu kõi- 
gist ta suure keha õõnsustest. 

«Just nii, minister — «vana kaardivägi».» 

«Hm-m! Oleks nagu kuulnud, aga kus just, mitte ei 
mäleta.» 

Nad väljusid nõnda (ikka liiga lärmakalt kõneldes) 
läbi raudväravakese kõnniteele, ootasid, kuni «zwei- 
spänner» ette sõitis. Kaks siledat, hästitoidetud musta 
traavlit pildusid päid, tagusid kabjaraudadega muna- 
kivisillutisest sädemeid; mundris kutsar hoidis käsi sir- 
gelt ees, nagu oleksid need liikumatult õlgade külge 
kruvitud. Möödakäijad peatusid ja vaatasid tahtmatult 
muiates seda omapärast ning koomilist paari — värvi- 
mütsikeses hiiglataati, kelle kumerat esikülge kaunistas 
mitu värvilinti, ja samal kombel ehitud kõhetukest härra 
Ollinot, kes näis oma kaaslase kõrval peaaegu kääbu-- 

Sena. Ja oma suure sugulase küünarnukist toetades sõi- 
dukisse aidanud (kõik neli ratast ja kõik vedrud raksa- 
tasid sel silmapilgul hoiatavalt, sõiduk ise aga kaldus 
raskelt teisele küljele), käsutas väike nobe notar nagu 
püssist tulistades: 

«Peetri tänavale! Allons! Las käia-a!» 

Puhanud hobused sööstsid edasi; nende kabjarauad 
tagusid kividest sädemeid nüüd korrapärases taktis, rüt- 
miliselt; raske ja uhke sõiduki rataste paksud 
kummirehvid põrkasid kergelt üle aukude ja konaruste. 
Vilksatasid mööda majad õhtupäikeses põlevate aken- 
dega, kolletanud puud plankude taga, möödaminejate 
uudishimulikud, ikka pisut pilkavad näod. Ja jäid selja- 
taha tänavad: Pepleri, Aia, Küüni, Suurturg, Rüütli, Lai, 
Vene, Narva. Siin algas mäkketõus. Ja härra Rikand 
küsis, püüdes suurte pingutustega hästi auväärselt 
istuda: 

«Pagana pihta, notar, kihutasime vist läbi terve linna?» 

«Õige, minister, õige — läbi terve linna!» 

«Kaugele siis veel tuleb sõita?» 

«Ainult viis minutit, minister, ainult viis minutit!» 

«Hm-m! Pea meeles, notar — rumalusi ma ei salli!» 

«Rumalusi?! Kallis kälimees, armas kaasvilistlane... 
minister ...! Kuidas võib, kuidas võib! Ahaa, seal ta ju 
ongi — kae — meie huvimatka siht ja eesmärk.» 

Raidkuju-voorimees oli vahepeal pisut elavamaks 
muutunud, käänas aeg-ajalt pead, vaatas teraselt ringi. 
Peetri tänava nurga juures tõmbas ta järsult paremat 
ohjaharu ja sõiduk pöördus sujuva hõljumise saatel üles 
kasarmute poole. 

' Pärast mõneminutilist aeglast sammu-sõitu leiti 
viimaks ka otsitud number ja peatuti tuulest ning sadu- 
dest halliks pleekinud hoovivärava ees. Voorimees pööras 
jälle pead ja teatas pidulikult: 

«Oleme kohal, härrad.» 

«Juu-juu, minister — oleme kohal!» hüüdis kohe ka 
notar Ollino, hüppas kärmesti vankrilt maha ja tegi 
suure sugulase ees sügava kummarduse; päike oli talle 
kogu aeg kuklasse paistnud ja konjak hakkas järjest 
enam mõju avaldama. 

«Hm-m,» tegi härra Rikand kulmu kortsutades. 

Läks mööda salk punastes pükstes ja tressidega dol- 
manites ratsaväelasi, heites nalja oma ohvitseride kulul, 
ja sõbrad pidid hetkeks peatuma, et neile teed anda. Ikka 
ustavalt kõrvuti käies — üks trampival jõehobu-sammul, 
teine kergelt ja rõõmsalt nagu keksiv linavästrik — 
astusid nad kohe väravast sisse. Selle roostetanud hin- 
ged krigisesid, kriunusid, lõikasid vastikult kõrvu. Notar 
Ollino hüüdis kavalalt teist silma kissitades: 

«Nüüd pane tähele, pane tähele, minister — siit see 
zoopark algabki, haa-haa!» 

«Hm-m,» tegi suur sugulane jälle ja lükkas tillukese 
värvimütsi kuklasse, otse seal pungituvale kolmele higi- 
sele lihavoldile, 

Guelt, mida veel majanurga varjust näha polnud, im- 
bus neile näkku hapukat lehka, küllap vist puhastamata 
prügikastidest, kus mädanesid toidujäänused ja töötavate 
köökide roiskveed. Keegi köhis tugevasti, haigutas, hak- 
kas siis pikalt ning kõrgelt vilistama. Kerget kahi- 
nat tekitades libisesid nende jalgadest mööda paberi- 
tükid, mida kandsid tuulehood samuti prügikasti juurest 
ühes sealt tulevate ja aina paksemaks muutuvate haisu- 
lainetega. 

Notar Ollino pigistas jälle kavalalt teist silma ja hak- 
kas samuti vilistama. Nüüd olid nad juba hoovil. Püsti 
seina najale asetatud redelil seisis vana agulitaat (tema'p 
see lõbus vilistaja oligi!) värvipott ühes, tohutu suur 
pruunikaskollaseid piisku tilkuv pintsel teises käes. Ta 

ei töötanud veel, vaid takseeris midagi säärase tähele- 
panuga, et ei märganud isegi, kuidas võõrad ta juurde 
seisma jäid ja teda silmitsesid. Ja väike nobe notar Ol- 
lino hüüdis selle veidi julma iseteadvusega, millega koht- 
levad peaagu kõik tugevad noored mehed hauale lähene- 
vaid ätte või tõbiseid: 

«Hei, papi... jõudu kah!» 

Taat pöördus pikkamisi, vaatas üle prillide, sülgas 
lirtsatades hammaste vahelt. Näis, nagu mõtleks ta, mida 
vastata. Alles tükikese aja pärast ütles ta pikkamisi: 

«N-noh... mis see sinutaolise kirju peaga kalkuni 
jõud ka maksab! Ja midaks need tudengisaksad siit otsi- 
vad? Korterit? Meil on juba antud, meilt kõndige aga 
edasi.» 

«Hm-m,» torises tähtis riigimees juba kolmandat korda 
ja solvus sellest ebasündsast pistest. 

Ent notar Ollino ei solvunud, notar Ollino naeris vaid 
lõbusalt, — säärane ebalahkus näis väikest nobedat 
notar Ollinot veel rõõmustavatki. Ta ajas jalad harki, 
upitas rinda. Ja kuna talle näis äkki meelde tulevat mi- 
dagi väga naljakat, hüüdis ta naerdes: 

«Korterit. .. haa-haa? Oi, ei taha! See aeg, vana sõber, 
on ammu juba möödas. Muuseas: me olime ju kord 
suured semud, aga kahjuks olete te mu ära unustanud. 
Noh, see ei tee midagi. Mul on tarvis üles otsida mõnd 
oma head sõpra — Koosat, Neegost ja Lalli. Aadresslaua 
andmed näitavad endiselt siiapoole.» 

Taat põrnitses jälle üle prillide, riputas värvipoti re- 
deli külgpuusse löödud naela otsa. Ta näis ka nüüd mõt- 
levat, mida vastata või kas üldsegi vastata. Viimaks ar- 
vas ta pikkamisi: 

«Vaata, vaata, või sina siis kinnitad, et me teineteist 
juba tunneme. Võib-olla, võib-olla, kellele need teietaoti- 
sed rändprussakad alati meelde jäävad. No aga seda 

teist, seda tünni-vaati ma küll näinud ei ole,» lisas ta 
pöidlaga härra Rikandile osutades. «Jah... Ja teil on 
siis tarvis üles otsida meie kaardiväelasi? Ega see ju 
keelatud ole, kedagi maailmas üles otsida... Otsige, 
otsige.» 

«Otsimegi. Sina aga avita meid,» ütles notar Ollino, 
kui taat talle jälle selja pööras. 

«Millega? Kumpassi ma härradele peale panna ei saa.» 

«Hm-m! Vaat kus huligaan!» pomises härra Rikand. 

Ja notar Ollino muutus samuti kohe pahaseks: 

«No kõnelge nüüd, kõnelge viisakalt... ja vastake, kui 
teilt küsitakse! Kas nad elavad siin või ei ela?» 

«Elavad, elavad, kus neil's mujal elada. Minge sinna 
katuse alla, seal nad asuvad,» seletas taat nüüd üles 
ärkliakna poole viibates ja tuul tõi ta suust mõrudat 
viinaleitset. 

«Hm-m, tõbras!» muutus härra Rikand järjest viha- 
semaks. «Loll oled, notar, kuhu sa mu vedasid!» 

«Vabanda, vabanda mind, kallis sõber!» hüüdis notar 
Ollino. 

Nad läksid nüüd põiki üle kasimata hoovi, lõid oma 
seemis- ja lakknahast kombineeritud tänavakingadega 
kõrvale kõikjal vedelevat rämpsu, lähenesid lagunenud 
hoovimajale, mis paistis kuuride varjust. See oli veelgi 
enam viltu vajunud kui siis, kui notar Ollino käis siin 
viimast korda — katus ebatasane ja muhklik, roovlatid 
siin-seal paljad. Maja seinad olid hallitanud, alusmüüri 
läheduses kasvas roosakas-valgeid konnakübaraid. Kogu 
hoone meenutas surnud looma, kelle kõdunevad liikmed 
ei taha enam koos seista. Aknad olid tillukesed, varus- 
tatud ammugi oma otstarbe unustanud luukidega, va- 
nade palkide surve oli nende lengid viltu vajutanud ja 
tekkis mulje, nagu piiluksid nad kõördi, kuidagi kaval- 
dades. Üks naine jooksis suure kisaga madala ukse 

kaudu välja, sõimates tüdrukupõnni, kes põgenes ta eest 
sama sõjakate sõnadega vastu sõimates. 

Kaks sõpra läksid nüüd omapead, hea õnne peale, 
läbi pimeda vööruse. Notar Ollino, õnnetu ja higine, tõm- 
bas tikku, härra Rikand järgnes talle kitsaste tuhvidega 
puutrepile. See nagises kaeblikult, nõtkus iga sammu 
juures, viis nad pööningule peaaegu püstloodis. Kustki 
tuli vastu odava tubaka mõru lõhna, mis meenutas 
neile mõlemale mitu korda läbikeedetud kohvi lääget 
maitset. Ja ühes selle tubakalõhnaga ulatus siia ka nõrk, 
veidi kärisev hääl, mis ütles kohutava apaatsusega: 

«Viis!» 

«Kuus!» 

«Kuus omal!» 

«Seitse!» 

«Seitse omall» 

«Nojah, mis sul kuraskil viga mängida, sa Abessiinia 
ja Nuubiamaa kuulus kuningas, hohohoo! Paistab, et sul 
peale piltide midagi muud peos ei olegil» imestati 
naerdes. 

Ja ikka seesama hääl, mis ennist numbreid hõikas ja 
nüüd imestas, vastas kohe kangesti iseteadvalt: 

«Ja on kah! Muidugi, et on!» 

Siis aga jätkati pakkumist: 

«Kaheksa!» 

«Kaheksa omal!» 

«Üheksa!» 

«P-pass, pagan sind võtaks, sa must Neegus!» 

«Ja pane tähele, Karl Andres, ma ütlen — pott! Jah, 
poisu, trumbiks saab tehtud pott!» kiitles sama hääl 
kohe sellejärel, ja nüüd löödi nähtavasti rusikaga vastu 
lauda. 

«Koosa! Karl Andres Koosa ise oma vägevas isikus, 
jah, h-haa-h-haa! Paistab, et sel semul kipub midagi 

peas sassi minema, sellel vaesel vennikesel!» sosistas 
notar Ollino õlanukke kõrgele tõstes ja paljutõotavalt 
silma pigistades. «Nüüd, kulla kaasvilistlane, kallis käli- 
mees ja armas minister — pane tähele ja kuula teraselt. 
See teine, kellega ta seal tülitseb, on Joel Neegos, 
«Nuubiamaa must kuningas», nagu me teda omavahel 
nimetasime. Ega nad põrgulised jälle liiga pommis ole!» 

«Kas need sellid võivad ehk viimaks kardetavaks kah 
saada?» küsis härra Rikand ja muutus järsku araks, 
püüdes sakokuue tömpe hõlmu oma vägeva kõhu kohal 
nagu kaitsele valmistudes koomale tõmmata. 

«O-oh, pole midagi,» rahustas teda väike julge sugu- 
lane. 

Nad jõudsid praokilseisva ukse juurde, vaatasid seda 
uurides, notar Ollino kratsis põlema uue tiku. Nad nägid 
nelja või viit nimekaarti, ja hüpleva leegikese valgusel 
luges härra Rikand mõminal kõige suuremalt paberi- 
lehelt, mis asus teistest kõrgemal: «Vana kaardivägi». 
See pani ta naerma, tegi kõikumalöönud meeleolu jälle 
kindlamaks. Ja nad läksid sisse, koputamisele vastust 
saamata, kuna mängijad olid vist hasardis ega kuulnud 
nende tulekut. 

Ruum, mis nende pilgule kohe avanes, oli madal, pi- 
kuti ebaloomulikult välja venitatud, kitsas, tõmbiks lõi- 
gatud laenurkadega, — üks neid inetuid ja süngust sisen- 
davaid ärklitube, mis meenutavad paratamatult puusärki 
ning suremist, Ukse kõrval seisis hõbehalliks värvitud 
raudahi, akna all väike laud mõne raamaturäbalaga, 
tapeet, paiguti seenetanud ja katkenud, kandis ajalehte- 
dest paiku. Laest oli krohv tükkhaaval maha varisenud, 
kattes põrandat peeneks sõtkutud lubjaraasudega nagu 
tiheda jahukorraga. Õhk toas oli nii suitsune ning läp- 
punud, et tekkis tahtmatult kujutlus, nagu oleks see täis 
midagi tinarasket, hingematvat, suule suruvat. 

Notar Ollino pani käed seljal risti, ja kuna ta ei näi- 
nud peale kaasvõitleja Koosa ühtki hingelist, ajas ta sil- 
mad üllatusest suureks ning ütles hetke pärast pilkavalt: 

«Tere päevast, armsad kaasvõitlejad!» 

Üksainus pondunud mehepea käändus nende poole — 
jah, üksainus, kuna siin polnud tõepoolest kedagi peale 
Karl Andres Koosa enda. Laual seisis poolik pudel 
kroonuviina, katkise servaga taldrik kurkidega, ahjus 
puhtaks kõrvetatud ja pärast ühes kartulite ning kap- 
sastega pehmeks keedetud lambapea. Istuja oli para- 
jasti suure klaasi suu juurde tõstnud, ei rüübanud aga, 
vahtis sellest üle. Ja notar Ollino, hõõrudes peopesi vas- 
tamisi, küsis pilkavalt: 

«Paistab, härrad üliõpilased, et me oleme vist ikka 
õigele kohale sattunud? On teist keegi siin kaasvõitleja 
Koosa? Karl Andres Koosa, õigusteadlane, pärit Haap- 
salu kreisist? Härra Karl Andres Koosa — tõstke palun 
käsi, et ma teid ära tunneksin... haa-h-haa-h-haa! Et ma 
teid ära tunneksin ja oma sõbralegi tutvustada võik- 
sin, haa-h-haa-h-aa!» 

«Hohhoohoo!» möiratas härra Rikand lühidalt. 

Ainus toasviibija punastas äkki sügavasti, asetas klaasi 
tagasi lauale, vaatas põrnitsedes kulmude alt. Ta oli 
vestiväel, kandis odavat sinisetriibulist päevasärki, mille 
küünarnukid olid tublisti määrdunud, ja oskamatult pai- 
gatud vanu triibulisi pükse. Ta habe oli ajamata, kaelus 
avatud, rind paljas, lahtiselt lotendavate varrukate var- 
just paistsid silma karvased käsivarred, pealtnäha nii- 
sama pondunud nagu ta paks ja voldiline nägugi. Ta 
heledad juuksed kleepusid higistena otsaesisele ja meele- 
kohtadele, segamini aetult, korratult, küllap vist kaua 
pesematagi. Ta kael oli jäme, vedelalt lihav, punetas 
kuumusest ja joodud viinast. Ja ta hääl tuli nagu läbi 
paksude rasvakihtide, kui ta viimaks pomises: 

«Oo, sina, konfrater! No tere! No kuule, kas see tõesti 
sina oled?» 

«Mina, mina, nagu näed, ikka mina!» ütles notar Ol- 
lino ja vaatas võidurõõmsalt keset põrandat seisma jää- 
nud suure sugulase poole, nagu tahtes sellele öelda: 
«Noh, näed — asjata kahtlesid, minister, — kas see pole 
huvitav koht, kuhu ma su tõin, kas sa ei saa juba praegu 
tublit ja tüsedat nalja inimese kulul, kes ennast sealt 
laua tagant abitult püsti vinnab?» — «Luba tutvustada — 
meie konvendi vilistlane härra Rikand, minu kälimees ja 
tõusev täht meie riigielu taevas.» 

«Väga rõõmustav, väga rõõmustav... minu nimi on 
Koosa...» pomises kaasvõitleja Koosa ning ulatas pak- 
sule külalisele käe. 

«Tere no tere jah, noormees... tere jah,» noogutas 
suur riigimees, pigistades kuidagi väga kiiresti kaas- 
võitleja Koosa sõrmi, nihutas oma värvimütsi veelgi 
enam kuklasse, kuid ei võtnud seda siiski peast. 

Notar Ollino küsis, pilgutades oma kunagisele heale 
sõbrale nüüd kavalalt silma: 

«Mängid, nagu näha, üsna üksi... kahe käe pärast? 
Ehk teiste sõnadega — lased oma paremat ja vasakut 
kätt jõudu proovida, haa-h-haa-h-haal!» 

«Jah, seda küll» pomises kaasvõitleja Koosa häbe- 
likult. «Istuge, istuge, palun väga! Istu-ge,» lisas ta 
ruttu, püüdes sellest piinlikust kõneainest kohe mööda 
minna. 

Kuid notar Ollino ei jätnud järele, päris aina edasi: 

«Sasskopp, eks ole? Kui me ennist läbi pööningu tuli- 
me, käis kibe pakkumine. .. ja teine sinu kätest tegi poti 
trumbiks. Noh, sel põrgulisel peavad ka kaardid olema, 
ha-h-ha-h-haa! Kumb see oli, kas vasak või parem, ha-h- 
haa-h-haa?» 

Karl Andres Koosa pühkis higi, hakkas üha rohkem hä- 
benema. Alles hetke pärast vastas ta kogeldes: 

«Noh, tead... õieti polnud siin mingit mängimist. Jäin 
ivake tukkuma ja kõnelesin vist unes.» 

«Hohhoohoo!» põristas härra Rikand. 

«Selge, selge, vanapoiss, selge!» hüüdis notar Ollino. 

Tekkis lühike vaikus. Kimp valguskiiri libises akna- 
lauale ja tungis seda mööda tuppa. Viimased kärbsed 
laskusid aeglaselt laest maha, tiirutades ümber peremehe 
higise kaela, kuni ta hakkas neid vihaselt eemale tõr- 
juma. Notar Ollino küsis, ikka pilkavalt, ikka varjamatu 
üleolekuga: 

«Ega me sind viimati ei seganud, kulla vennas?» 

«Ei, ei seganud,» vastas Karl Andres Koosa. 

Jälle — vaikus. 

«Meil oli kommerss... nagu sa oled muidugi kuulnud. 
Tegime täna viimast väikest peaparandust ja tuletasime 
meelde vanu talasid, kes kord meie ridadesse kuulusid ja 
hiljem eemale jäid. Ja meie härra Rikandiga... meie 
nimeka kaasvilistlase ja austatud ministriga... otsusta- 
sime kord vaatama tulla teid siin, sind ja vana musta 
Neegost.» 

«Väga... väga rõõmustav! Vä-ga rõõmustav...» 
pomises Karl Andres Koosa. 

Notar Ollino jätkas: 

«Mjah... Kuidas te siin ka elate? Kõigepealt muidugi 
sina ise.» 

«Kuule... ega mina ise just nuriseda ei saa...» 

«Sõlmi ikka veel vahel sisse viskad? Kõnele, kõnele, 
vanapoiss, las kaasvilistlane Rikand kuuleb kah, missu- 
gused mürtsumehed me sinuga oleme olnud ja missugune 
sa praegugi veel oled... Opid ikka ka, eks ole?» 

«Õ-pin! Õpin, õpin, kuidas siis muidu!» hüüdis Karl 
Andres Koosa nagu kellegagi äkki vaidlusse astudes. 

«Jah, kuidas siis muidu, mul pole ju enam aega raisata, 
ma pean ju tõttama. Lõpp tuleb varsti peale teha. Sügi- 
sel andsin jälle ühe eksami ära.» 

«Tänavu sügisel?» küsis notar Ollino, tehes oma suu- 
rele sugulasele paljuütleva märgi: «Tähelepanu, tähele- 
panu, kuula nüüd hoolega!» 

Ning Karl Andres Koosa vastas uuesti häbelikuks 
muutudes: 

«Tänavu...? E-ei, see oli mineval aastal. Kolme- 
kümne neljandal, tähendab.» 

«Aga tänavu?» 

«Tänavu... tead sa... ei saanud...» 

Vaikus. Karl Andres Koosa askeldas kaartidega, segas 
neid, tõstis mitmesse ossa. Varsti hakkas ta jälle rää- 
kima, millise kiirusega ta lootvat nüüd oma tõesti 
pisut pikale veninud stuudiumiga hakkama saada; et 
tema vana unistus olevat ringkonnakohtu prokuröri 
kohake; et ta selle kindlasti leidvatki, kuna temataolisi 
soliidseid härrasid aina otsitavat. Juhtus isegi see, mida 
notar Ollino polnud loota julgenud: Karl Andres Koosa 
läks järsku hasarti, vehkis kätega, tegi lärmi. Ja siis oli 
ta väsinud, ja siis sõi ta jälle suure suuga külma lamba- 
liha, rüüpas viina, ähkis ning lõõtsutas. 

Notar Ollino küsis: 

«Kus teised rüütlid on? Uksel seisab ju terve rida 
nimekaarte.» 

«Tulemata,» vastas Karl Andres Koosa. «Ja kurat neid 
teab, kas nad tulevadki. Elasime siin ju eelmiselgi 
kevadsemestril ainult kolmekesi — mina, vana hea Joel 
ja Lall. Karu ja Kontus läksid ja jäid... võib olla, et 
hakkasid metsatöölisteks... ha-ha-haa! Sest, kui mees- 
tel pole visadust, võib niisuguseid asju juhtuda.» 

«See on õige, see on õige — kui meestel pole visadust, 
võib tõesti niisuguseid asju juhtuda,» noogutas notar 

Ollino tõsist nägu tehes. «Muuseas, vanapoiss, kuna me 
kord juba siin oleme — jutusta meile õige veel kord sel- 
lest, kuidas viroonused su omal ajal kiirrongile laadisid 
ja Valka saatsid.» 

«Ei... tea... kas maksab... Olen selle juba unusta- 
dagi jõudnud... » 

«Jutusta, jutusta, ära jonni!» hüüdis notar Ollino. 

«Jutustage jah, nooruse lõbusaid nalju on alati hea 
kuulata,» ütles ka härra Rikand, vahtides nüüd kogu aeg 
uudishimulikult ringi. 

«Ega seal ju midagi huvitavat ei olnudki... ainult, 
et...» sõnas Karl Andres Koosa, mõtles juba nähtavasti 
hoopis millestki muust, mis oli talle äkki meelde tulnud ja 
ta südame kurvaks teinud. «Nimetasid siin Neegost, meie 
vana head Nuubiamaa kuningat... Seda, kuidas ta oma 
teed läks, sa ju muidugi tead?» 

Notar Ollino tõsines, kergitas kulme. 

«Kannata, kannata, vanapoiss, — seda, kuidas Neegos 
oma teed läks? Missugust oma teed ta läks? 
Kas ta siis siin enam ei elagi?» 

«Ei, ta ei ela enam siin, ta läks ära seda viimset teed, 
surnuaia-teed,» ütles Karl Andres Koosa, vajus korraga 
kummargile ja puhkes inetult tihkudes nutma. 

«Noo-o? Ta on siis, tähendab, surnud?» küsis notar 
Ollino. 

«Surnud, surnud, Joel Neegos on jah surnud...» noo- 
gutas Karl Andres Koosa ja äigas määrdunud kämblaga 
pisaraid põskedel laiali. Ning täitnud uuesti ainsa laual 
seisva klaasi, rahunes ta jälle kohe ja rääkis nüüd juba 
pisut pikemalt: «Võta, vana, võta! Joeli mälestuseks. 
Mõtlen temast siin juba mitmendat päeva... ja pigistan 
tasapisi. Oli mees... tubli, terve mees.., ja nüüd seda 
meest teps enam ei ole... Ja mihuke rumal, lausa loll 
lugu... Jäi mehike... sõbrake... viimasel ajal nagu 

sisemiselt — nõnda ütelda hinge poolest — põdurake- 
seks... Katsusin teda küll nii, küll sedasi trööstida ja ta 
meelt lahutada — mitte midagi! Proosit, Ollino, ta mäles- 
tuseks... Joo põhjani — ära vigurda... Nii... Jah, ja 
kord ma mõtlesin, et kui ma saaksin ta kuidagiviisi 
tagasi seltskonda meelitada... Ja ütlesin talle, et mis 
oleks, kui läheksime õige supelmajja... See oli umbes 
kolme nädala eest... Alguses ei võtnud ega võtnud 
kuidagi vedu — ülikond oli ju vaesel vennikesel kulunud 
ja lotendama hakanud — kui ma aga olin talle tasapisi 
väikesed viinad sisse jootnud, jäi nõusse... Noh, läk- 
sime. Ja esimene, keda me seal nägime, oli meie kadunud 
Jaan Madissoni õeke, see Tooni... Vaat, seda kõike ma 
mäletan täiesti ja täpipealt, kuidas aga see hirmus õnne- 
tus juhtus, seda ma ei mäleta... Hea ujuja, nagu ta oli, 
aga... uppus. Kujuta ette, jah, uppus!» 

«Õnnetu juhuse tõttu, tähendab?» küsis notar Ollino ja 
mäletas äkki uduselt, et mingisugust purjuspäi-uppumise 
loo pealkirja oli ta tõesti ajalehes hiljuti silmanud. 

«Küllap muidugi õnnetu juhuse tõttu, ega ta ju mee- 
lega...!» noogutas Karl Andres Koosa ning sundis jälle 


kohe: «Einoh, võta, võta, konfrater. Ja lõika siit ivake 


suupistet ka peale.» 

Notar Ollino, ootamatust surmasõnumist rabatud, tüh- 
jendas klaasi, hammustas kurki, võttis selle juurde 
samuti tüki kõrbemaitselist lambapõske ja vaatas jälle 
enda ees istuvat vana kaasvõitlejat. Selle rasvased sõr- 
med mängisid endiselt kaardipakiga, kuigi ta mõtted olid 
mängust ammugi eemal. Kogu ümbrus näis täis ole- 
vat tungi sügava, nägemusteta magamise järele. Ja 
kuna piinav vaikus venis ebaloomulikult pikaks, algas 
Karl Andres Koosa nüüd säärase loidusega, et sõnad 
hakkasid ta suus peaaegu venima, nätsketena ringi pöör- 
duma: 

«Nojah, mis seal teha, rahu ta põrmule... Või see 
tema taganutmine enam midagi aitab. Jah, paistab küll, 
et meie kompanii hakkab täitsa liimist lahti minema. Ma 
olen poisse ju küll ja küll hoiatanud, et enne ülikooli 
lõpetamist siit minema joosta, see on lollus. Aga nad ei 
usu mind oma kergemeelsuses. Pärast Joelikese traa- 
gilist otsa algas siin nagu katk. Üks kadus täna, teine 
kadus homme, kolmas kadus tunahomme. Valguti muud- 
kui laiali. Praegu igatahes on asi nii kaugel, et pole enam 
kuskile minnagi. Kui Ots ja Lall kah eemale jäävad ja 
tänavu enam tagasi ei tule, siis... olen ma peaaegu 
üksinda. Ei saa enam niigi palju mehi kokku, et vahel 
korralikku partiid kaarte mängida. Ja see pidavat olema 
veel üliõpilase-elu! Istu toas nagu vana öökull ja vahi 
aknast välja. Või arvad, et ma naljapärast siin ihuüksi 
sasskoppi lõin...! Pole ju muud enam teha... peale 
õppimise ja igavese tuupimise.» 

«Hohhoohoo!» müristas paks riigimees. 

Notar Ollino kordas: 

«Jah... peale õppimise ja igavese tuupimise...» Ja ta 
kahetses esimest korda, et ta oma tähtsa kälimehe siia 
urgu tõi. 

Karl Andres Koosa ütles: 

«Just, vennas! Aga nii võib ju hulluks minna! Ikka üks 
ning sama, ikka üks ning sama. Sellepärast ma praegu 
lööngi lausa traavi; et siit hästi kiiresti minema pääseda. 
Muuseas, — kas sa oled täna õhtul vaba? Läheksime ehk 
kuhugi istuma... kuskile kõrvalisemasse kohta?» lõpetas 
ta ettevaatlikult. 

«Kuhugi istuma? Kah-h-juks ei ole mul aega,» ütles 
notar Ollino ja kehitas peletades õlgu. 

«Noh... veidike ehk ikka!» pomises Karl Andres Koosa 
järsku peaaegu anuvalt. 

Notar Ollino aga kordas kindlalt: 


«Ei, vabanda, mul ei ole tõesti aega!» 

Ta tõusis, süütas väriseva käega paberossi. Kuid taei 
pilgutanud enam kellelegi silma, ja naerumöiratus, mille 
ta suur sugulane oli äsja kuuldavale lasknud, pani ta 
põsed ikka veel piinlikkuse pärast hõõguma. Kujutlus, et 
ka tema ise oleks võinud kergesti samasse olukorda sat- 
tuda (kui teda poleks päästnud see kangelaslikult sõl- 
mitud abielu härra Rikandi vanatüdrukust naiseõega), 
surus ta sisikonda hangutava külmatunde, nagu see juh- 
tus temaga kauges lapsepõlves, mil ta oli esimest korda 
kägiseval külakiigel suure hooga üles-alla lennanud. 
Ning tükike aega hajameelselt enda ette lubjatolmusele 
põrandale vahtinud, sõnas ta viimaks pikkamisi: «Noh, 
hea küll. Mul on praegu tarvis mõningaid käike teha. Ma 
tulen... kord hiljem sinuga veel minevikku meelde tule- 
tama.» 


Ent ta teadis samal ajal, et ta ei tee seda, et ta lahkub 
siit nüüd igavesti, jäädavalt. 

Ja küllap seda taipas ning teadis loomusunniliselt Karl 
Andres Koosagi, — peale korduvate keelamiskatsete 
küsis ta äkki, et vähemalt niigi palju sellest külaskäigust 
kasu saada: 

«Kuule... tead sa, vana... kas sa ei võiks mulle 
paarkümmend krooni laenata?» 


Notar Ollino otsis taskutes, asetas lauale kaks raha- 
paberit. Järsku meenus talle midagi: jah, see oli see 
ammutuntud, vahepeal aga unustushõlma vajunud man- 
dumislehk, mis hõljus siin tubakasuitsuses toas. Ta nuu- 
sutas õhku, sõõrmed laiali. Ning Karl Andres Koosa, pei- 
tes kümnekroonised padja alla, seletas nagu muuseas: 

«Jah, eks ole, ka sina tunned seda...? Selles majas 
paistab ammust ajast midagi õhku rikkuvat. Mina mõt- 
len, et mõni surnud rott kuskil põranda all, Joel, sõb- 

rake, tegi aga omal ajal võllanalja, et see olevat... laiba- 
lehk.» 


Vaikus. 

«Rott? Ei, seda see vist küll ei ole,» ütles notar Ollino 
juba sõbra kätt raputades. Ja võttes nüüd viimaks mütsi 
peast, kuigi see kombetäitmine oli ammugi hilinenud, 
lisas ta naeratades: «Ma arvan, et need on sinu oma 
jalad, mis nõnda haisevad.» 

«Ah soo, minu oma jalad...? See võib olla... Pere- 
naine, pagan, nõuab ju pesu pesemise eest... hiigla- 
hinda...» pomises Karl Andres Koosa piinlikult nägu 
krimpsutades, | 

Ka suur riigimees jättis jumalaga. Ta surus Karl 
Andres Koosa kätt jälle kuidagi kiiresti-kiiresti, nagu 
kartes, et talle selle küljest midagi sõrmedele kleepub. Ta 
telliskivipunase näo järgi võis aga mõista, et ta oli teh- 
tud huvireisiga siiski väga rahul. | 

Hakati kohe minema. Ukse enda järel kinni lükanud, 
peatus notar Ollino tuhkhallis pööningupimeduses, vaa- 
tas enda ette maha, näis midagi kuulavat, ei pannud 
sedagi tähele, et härra Rikand kärsituks muutus. Ümber- 
ringi oli nüüd täiesti vaikne, umbne, tüütavalt igav ja 
raske. Ja kui nad seal ikka nõnda liikumatult oma kohal 
seisid, hakkas nende kõrvu kostma jälle apaatseid, hirm- 
sasti lamedaks litsutud sõnu, mis näisid loiult mööda 
põrandat edasi roomavat, pikkamisi-pikkamisi nagu 
limukad. Karl Andres Koosa oli hakanud jälle kaarte 
mängima; võis selgesti kuulda, kuidas ta kõneles kord 
oma hariliku häälega, kord seda kadunud sõbra hääleks 
moonutades: 

«Noh, Neegos, sa Nuubiamaa must kuningas, hakkame 
peale, eks ole?» 

«Hakkame, Karl Andres, hakkame! Tee ots üles, su 
enda kord on pakkuda.» 


«Viis!» 

«Kuus!» 

«Kuus omal!» 

«Seitse!» 

«Seitse omal, kallis Karl Andres!» 

«Ai, Joel, Joel, kuramuse pihta, sul peale piltide vist 
midagi muud käes ei olegi!» 

«Noh, mis see sinusse puutub, vennas!» 

«Pass... olgu pealegi.» 

«Jääb ruutu.» 

Sel korral notar Ollino enam ei naernud. Ta ohkas, 
kordas endist kujutlust, et nõnda oleks võinud, jah, lõp- 
peda tema endagagi, kui saatus ise poleks talle abiks 
tulnud. Kuuldavalt ta aga valetas; hakates samal ajal 
nobedasti trepist alla minema: 

«Ära pane pahaks, kallis kälimees, kaasvilistlane ja 
minister, et ma... veidi ära kukkusin. See Joel Neegos 
oli kord nimelt minu kõige, kõige parem sõber. Saad 
ju aru — teatud ulatuses on inimesest ikkagi 
kahju.» 

«Mõistan, mõistan,» noogutas härra Rikand, võttis 
õue jõudes värvimütsi peast ja kuivatas taskurätiga selle 
serva. «Iseenesest ju muidugi vastik koht, aga väga põnev, 
vä-ga põnev. Tänu sulle, notar, huvitava vahepala eest.» 

«Võta heaks, minister, võta heaks.» 

Ja nad raputasid südamlikult teineteise kätt — otse 
siinsamas hoovil, tuules lendlevate paberitükkide, kõikjal 
vedeleva rämpsu ja puhastamata prügikasti hirmsa haisu 
keskel. 

Siis lahkusid nad hoovistki. Kõikjal säras rõõmsalt ere 
septembripäike. Ja heites veelkord järelemõtlikuks muu- 
tuva pilgu Peetri kiriku kohmakale tornile ning kiriku- 
nurga varjust paistvatele puudele, aitas ta oma suure 
sugulase jälle sõidukisse. 

Nad vajusid pehmetele nahkpatjadele, vanker hakkas 
tagasi südalinna poole veerema. Notar Ollino tõmbas 
rinna sügavalt õhku täis ja ütles pidulikult: 

«Õndsa omma ne koolnu, kes issandan kooleva.» 

«Aa-men!» põristas härra Rikand heatujuliselt naerdes. 

Peaaegu katuste kohal seisev päike paistis neile otse 
näkku. Nad kissitasid silmi ja püüdsid istuda hästi sir- 
gelt, hästi auväärselt. 


JÄRELMARKUS 


Romaan «Vana kaardivägis püüab anda läbilõiget eesti kodan- 
luse nn. «kuldse ajastu» lõpujärgust. See ajastu algas kodanliku 
vabariigi sünniga, jõudis haripunkti 1926—1927-nda aasta paiku ja 
elas viimaseid päevi parajasti siis, kui mina saeveskitöölisest kir- 
janikuks sain ja majandusteaduskonna noore üliõpilasena Tartusse 
asusin. 

Kodusõja päevil iga liiki lubatud ja lubamatute spekulatsioonide 
abil rasva kogunud endised vürtspoodnikud ja majaomanikud, kes 
oskasid tihti vaevalt oma nimegi kirjutada; vilkad ja energilised 
optandid, need rusudeks langenud tsaaririigi varemetelt lahkunud 
rotid, kes haarasid endi kätte enama jao võtmepositsioone maa 
majanduslikus elus; suurtalude ja mõisasüdamete peremehed-hall- 
parunid, kes olid veendunud, et nad on uues olukorras viimaks 
ometi oma ammused unistused saavutanud ja asuvad nüüd edukalt 
troonilt tõugatud päris-parunite asemele; — kõik need ühisel jõul 
riiki valitsema asunud kihistused ja grupid vajasid mammona kõr- 
val ka peente kommetega kuldset noorust, oma klassile truud ning 
esinduslikku haritlaskonda. Seda peente kommetega kuldset noo- 
rust, seda truud ning esinduslikku oma haritlaskonda asutigi 
nüüd täie innuga looma, võttes eeskujuks ajaloo-areenilt kõrvale 
tõrjutud feodaalaadli kombed ja iseteadvuse. Ei oldud loomulikult 
kitsi oma eliidiks tunglevate poegade ja tütarde varustamisel kõige 
hädavajalikuga, mis need oma tõusuteel vajasid; oldi uhked nende 
laiade eluviiside üle; aidati neid laiu eluviise igal kombel süven- 
dada, tehes selleks üle jõu käivaid pangalaene oma kinnisvaradele 
või välja andes ja käendades nn. sõbraveksleid. Ja polnud siis ime, 
kui see «kuldse ajastu» mentaliteet laiemas ulatuses ja omaenda 
härrasharitlaskonna lihvimine viisid vaimsesse pankrotti suure osa 
tolleaegsest üliõpilaskonnast ja majanduslikku pankrotti nende 
isad-onud. Oli muidugi kahju, et see mudane veekeeris kiskus 

põhja ka üsna rohkesti sääraseid noori, kelle päritolu oleks eelda- 
nud hoopis teistsugust saatust — noormehi ja neiusid väikeste 
ametnikkude keskkonnast, kehvik- ning keskmiktaludest, isegi töö- 
lisperekondadest. 

Paljude «Vana kaardiväe» tegelastega puutusin ma kokku väga 
lähedalt, paljude saatuse kujunemist nägin ma otse juurest. Mis 
ei tähenda muidugi, et nii nad ise kui nende traagika oleks esitatud 
fotograafiliselt, tõelisi sündmusi ümberjutustavat kopeerimismeeto- 
dit kasutades. Ajajärgule tüüpilisi jooni on püütud koondada, terav- 
dada ja üldistada nii üksikute karakterite kui konkreetse tegevuse 
ja üldist laadi detailide valiku kaudu. 

Teose käesolev väljaanne on autori poolt põhjalikult redigeeritud 
ja paiguti isegi ulatuslikumalt ümber töötatud, nagu näiteks epi- 
loog, 

«Vana kaardivägi» ei pretendeeri täieliku läbilõike andmi- 
sele kodanliku vabariigi aegsest eesti üliõpilaskonnast; ta haarab 
sellest vaid üsna lühikest perioodi ja valgustab selle kõige tagurli- 
kumaid tendentse. Kuid meie nõukogude noortele peaks ta autori 
arvates siiski näidata suutma, missugused määratu suured ning 
sügavad muutused on aset leidnud meie haritlaskonna arenguloos 
vaid ühe inimpõlve jooksul, 


Autor. 


Tallinnas, 2. mov. 1956. a. 

